
Pretplata 20 Din, kojom se svotom izdržava taj 
časopis i podupire rad Hrvatskog Odbora za Svetu 
Zemlju. Taj Odbor podigao je u Jerusalemu g. 
1937. hrvatski oltar bl. Nikole Tavelića, jerusa- 
- lemskog mučenika, čije štovanje širi i po svim našim 
. krajevima, te se u sve više crkava postavljaju 
oltari, slike i kipovi tog najvećeg hrvatskog Blaže- 
nika, koji je mučeničkom smrću umro u Jerusalemu. 

Predgovor 


U mjesecu svibnju i lipnju godine 1934., dakle pred 
dvije godine, imao sam rijetku sreću: Bio sam u Svetoj 
Zemlji. U njoj sam boravio čitav mjesec dana, te ju oba- 
šao s kraja na kraj. od Dana Galileje do Bersabeje na jugu, 
i od Jordan rijeke do Sredozemnoga. mora.. Bio sam 1 u 
zemlji onkraj Jordana, na vrhuncu glasovite gore 
Nebo, odakle je Mojsije gledao Obećanu zemlju, a oda- 
kle sam i ja s osobitim ganućem srca gledao ne više 
obećanu nego Svetu Zemlju. Kad sam se vraćao paro- 
brodom od Haije preko Aleksandrije, čitao sam na moru 
Evanđelja i Djela Apostolska i na svoje veliko zadovolj- 
stvo. nisam našao ni jedno mjesto u spomenutim ovim 
svetim knjigama, u koliko se ono nalazi u Palestini, a 
da nijesam u njemu bio. 

Na tom svom putu bilježio sam svakog dana svoje 
doživljaje, opažanja, dojmove i tako je napisan čitav 
jedan dnevnik ugodnih uspomena. Te uspomene  po- 
češće prelistavam u svojoj sobici, napose kad dođu blagi 
dani Božića, Velike sedmice, Uskrsa i drugi. Tada 
pred mojim očima iskrsnu u neposrednoj blizini ona sveta 
mjesta, koja sam imao sreću da posjetim i čini mi se, da 
se ponovno u njima nalazim, pa osjećam slatko zado- 
voljstvo. S ' 

Prelistavajući sada na početku korizme svoj dnev- 
nik, došla mi je na pamet misao: Kako bi bilo da ga 
objavim? Znam, da nema u njemu nikakve osobite knji- 
ževne ili umjetničke vrijednosti, ali znam sa  kolikom 
željom naš narod čita putopise o dalekim krajevima, na- 
pose putopise iz zemlje božanskoga Spasitelja, zemlje 
svima nama kršćanima tako drage, pak sam se eto odlu- 
čio, da ga objelodanim. 


U Beogradu, početkom korizme 1937. 
O. P. V. 


Na putu u Svetu Zemlju 


Sofija, 1. svibnja 1934. 


,»Obradovah se što mi rekoše: Idemo u dom Gos- 
podnji." Ovako siu pjevali sinovi Izraelovi, kad su ho- 
dočastili u Jerusalem, Ovako je i moja duša zapjevala, 
kad sam preksinoć, dne 29. travnja, pred ponoć, na 
beogradskoj željezničkoj stanici ušao u brzi voz, koji 
me imao povesti na daleki čarobni istok : u zemlju Obe- 
ćanja, koju je Bog obećao Patrijarsima Abrahamu, Isaku, 
Jakovu i potomstvu njihovu. U zemlju Otajstva, gdje 
se izvršilo ravno pred 1900 godina djelo našega Otkup- 
ljenja; u zemlju čudesa, gdje su se odigrali najvaž- 
niji događaji u povijesti svijeta; u Svetu Zemlju, posve- 
ćenu boravkom našega Spasitelja Krista Gospoda i 
Njegove presvete Majke Blažene Djevice Marije. 

Davna mi je želja bila u srcu da vidim te čudno- 
vate i otajstvene krajeve. Ta se želja porodila u mom 
srcu, kad sam još kao malo dijete čitao svojim ukuća- 
nima i susjedima, koji bi se zimskih večeri skupili kraj 
ognjišta, biblijske dogođaje iz ,,Korabljice Pisma Sve- 
toga" starca Milovana, fra Andrije Kačića Miošića. 
Ta je želja porasla u mom srcu kad sam na insbruškom 
sveučilištu slušao predavanje o Svetoj Zemlji čuvenog 
bibliciste prof. Foncka, koji je prije toga dvije godine 
boravio u Palestini. Ta je želja u meni sazrila kad sam 
kao profesor teologije u Dubrovniku kroz punih 15 godi- 
na tumačio Sveto Pismo i opisivao sveta mjesta onako, 
kako sam ih poznavao po geografskoj karti i po ka- 
zivanju drugih. A eto, Bogu hvala, sad mi se ta davna 
želja ispunja; već putujem put istoka da vlastitim 
očima razgledam sveta mjesta, da i sam u životu doživim 
nešto od onoga, mističnoga, velebnoga, duhovnoga, otaj- 
stvenoga, što se ondje prije devetnaest vijekova odigralo. 

Prva moja postaja na ovom dugom i dalekom hodo- 
časničkom putu jest glavni grad bratskoga nam bu- 
garskog naroda: Sofija. U njoj sam se samo jedan 
dan zadržao, jer mi se žuri. ,,Nije ovo grad gdje bi se imao 
dugo zaustaviti", reći ću sa sv. Pavlom. ' 


Sofija je veoma lijepi grad, kao naš Zagreb. Leži u 


ravnici podno gore Vitoš, koja je još pokrivena snije- 
gom, no u samom gradu je toplo a okolica sva miriše 
Svibanjskim . cvijećem i mladom travom. Sofija broji 
oko 250.000 duša, od kojih samo 4.500 katolika, ostali 
su pravoslavni. Aktivnost katoličkog života je dosta jaka. 
U ljubeznom društvu tajnika Apostolske Delegacije, Don 
Jakova Teste, razgledao sam danas popodne na brzu ruku 
sve katoličke institucije, kojih ima u Sofiji lijepi broj. 

U prvom redu treba spomenuti Apostolsku Dele- 
gaciju, koja je žarište kat. života za Sofiju i čitavu Bu- 
garsku. Na čelu joj je Mgr. Roncalli. Onda Apostolski 
Vikarijat s biskupom Mgr. Pejevom. Od muških redova 
su kapucini, koji drže jedinu katoličku župu. Župna cr- 
kva posvećena sv. Josipu nije Bog zna što, ali za ov- 
dješnje katolike dovoljna. Sagrađena je u stilu renesanse, 
na tri lađe, a sigurno je veća dva put od one Krista Kra- 
lja*u Beogradu. 

Francuska ,,Braća kršć. škole" imadu osnovnu 
školu, te tri gimnazijalna i 4 trgovačka razreda. na fran- 
cuskom jeziku. Naše hrvatske Sestre Milosrdnice drže 
* osnovnu školu i potpunu gimnaziju za ženske s nastav- 
nim jezikom bugarskim i njemačkim, a francuske Se 
stre sv. Josipa, drže osnovnu školu i potpunu gimna- 
ziju sa nastavnim jezikom bugarskim i francuskim. Još 
su ovdje i đakovačke Sestre sv. Križa zaposlene u kat. 
bolnici. Ovdje je i unijatski biskup. Unijata imade 1200, 
imaju svoju župu i crkvu, a Sestre Euharistinke drže 
orfanotrofij. 

Pregledavajući ove kat. ustanove naišao sam svako 
malo po gradu na veoma lijepe i upravo monumentalne 
građevine od kojih zaslužuje posebni spomen  pre- 
krasna pravoslavna saborna crkva sv. Aleksandra Nev- 
skoga; bez sumnje najveća i najljepša pravoslavna 
crkva na čitavome Balkanu. Na svakom koraku po gradu 
osjećam toplinu i vedrinu slavenske bugarske duše, 
koju sam osjetio već na samom prelazu bugarske gra- 
nice jutros u 9 sati, kad je vlak ušao u Dragoman. 

Carigrad, 2. svibnja 1934. 


Na putu za Svetu Zemlju evo me na kraju Evrope 
i na pragu Azije: u toliko opjevanom čarobnom Cari- 
gradu, sada zvanom Istanbul, | uistinu prekrasnom 
gradu i punom povjesnih znamenitosti. : 
Stigao sam danas u jutro prešavši svu Bugarsku 
i sav dio evropske Turske. Čudim se sporosti vožnje 
kroz Bugarsku i Tursku. I ako je ovo brzi vlak, ipak u 
Turskoj se zaustavlja na svakoj i najmanjoj stanici; 
gdje ne vidiš ništa, osim koju malu neuglednu kućicu. 
Noću sam prolazio kroz Drinopolje, nekadašnju 
ponosnu prijestolnicu osmanlijskog carstva, pak ga | 
nisam mogao pregledati, a govore, da je to veoma lijepi 
grad. Oko 8 sati jučer u jutro vlak je stao u Čataldži, 
čuvenoj sa krvavih bojeva, koji su se tu odigrali za 
vrijeme balkanskoga rata, kada su savezničke vojske 
srpska, bugarska i grčka natjerale Turke sa Balkana. 
Položaj je uistinu veoma pogodan za bojeve. Bregovi 
su iznikli između polja i dolina, pak se iza njih mogu 
skrivati neprijateljske vojske i iznenaditi protivnika. 
“Oko 9 sati sa okna u vlaku opazio sam u daljini 
kao malo jezero. Njegova se površina blistala na žarkim 
zrakama jutarnjega sunca. Kako je vlak jurio napred 
jezero je postajalo sve veće, dok se domala nije ot- 
krilo mojim očima u svem svom sjaju i ljepoti Mramorno. 
more. Po njemu plove brojne lađe na paru i na jedra a 
između njih svako malo vidiš, kako se praćakaju male 
i velike ribe, koje poskakuju iz mora kao da se i one ve- 
sele prekrasnom svibanjskom jutru ili kao da žele da žar- 
ko sunce pozlati njihove ljuske namočene bistrom 


morskom vodom. 


Sjedio sam uz prozor i sa velikim uživanjem gledao 
divno more. Činilo mi se da gledam svoje milo Jadransko 
more, koje ljupko zalijeva žale moje drage Dalmacije. 
I gle! najednom ugledao sam u daljini prema bistrom 
zraku obris, koji je izazvao svu moju pažnju. Najprije 
nejasan, pak onda sve jasniji, obris. U sivoj magli strše 
vrhovi visokih palača, a među njima kao vitki jarboli 
na elegantnim koterima izdižu se visoki minareti na 
brojnim džamijama. Još nekoliko časaka i pokazao se sav 
milijunski grad, slavni Carigrad, Konstantinopolis Kon- 
stantina Velikoga, ponosni. Istanbul  gordih sultana. 

Vlak je jurio obalom Sv. Stjepana, kraj istrošenih polu- 
razorenih sredovječnih zidina, sa čijeg jednog vrška 
viri mala kapelica i na njoj sitni zvonik sa sitnijim zvon- 
cem : tužni ostatak iz slavnih križarskih dana. 

U 10 sati vlak je stao kao umoran od duga puta, a 
kondukter je jakim, nekako svečanim, glasom povik- 
nuo: ,,Istanbul". Bujica putnika stala je izlaziti iz po- 
jedinih vagona a među njima i ja. Uzeo sam kola i odve- 
zao se u franjevački samostan sv. Marije u Peri, gdje 
“ću stanovati ovo nekoliko dana, što ću se zaustaviti 
u Carigrafu. Putem su kola morala više puta stati, jer je 
saobraćaj od stanice do Pere neobično živ, napose kraj 
mosta, koji spaja Istanbul u užem smislu sa Galatom 
i Perom, što sve zajedno čini Carigrad. 

Braća Franjevci primili su me neobično prijazno 
kao prava braća. Uživanje je veliko na putu po stranome 
svijetu, kad naiđeš na prijatelja, koji te rado primi i 
bude ti pri ruci. A ja sam u samostanu Sv. Marije našao 
više nego prijatelje, našao sam dragu braću, koji su me 
kao brata bratski primili. Tu je vrijedni gvardijan eks- 
provincijal P. Kamilo Hugolini, ljubezni vikar P. Ladi- 
slav Dragoni, časni dugogodišnji župnik P. Vitale Cec- 
choni i drugi, sve prijazniji jedan od drugoga. Svi su iz 
provincije Firence u Italiji, kojoj i pripada ovaj samo- 
stan, a jer znadem savršeno govoriti talijanski, to su u 
početku mislili, da sam i ja Talijanac. Naravski, da sam 
im brzo objasnio, da nisam Talijanac, nego srcem i du- 
šom Hrvat iz Dalmacije, no to objašnjenje nije u njima 
nimalo umanjilo prijaznost i susretljivost prema meni. 
Zbilja je.i sa zemaljskog gledišta velika. blagodat biti 
iranjevcem. Ako ideš po svijetu, svugdje nađeš samostan 
i braću, kod kojih se osjećaš kao kod svoje kuće. Jer ko- 
liko na svijetu ima franjevačkih samostana, toliko svaki 
franjevac imade svojih kuća. ,,Nihil habentes et omnia 
possidentes — ništa nemamo a sve posjedujemo", rekao 
bi sv. Pavao. 


Carigrad, 3. svibnja 1934. 


Šetam se milijunskim gradom i pregledavam ga. 
Sve me zanima, jer je sve za mene novo. A ne samo novo, 
nego i mnogo zanimivo. Kao što se pred zidinama Cari- 
grada miješaju vode istoka i zapada, Azije i Europe, 
tako se i po «ulicama carigradskim na svakom koraku 

miješaju dvije kulture, dva mentaliteta, dva: života : 
azijski i evropski. Susrećeš ljude iz najdaljih strana 
dalekoga istoka, tamo iz sirskih i mezopotamskih pu- 
stara, i one od skrajnjeg zapada, od oceanskih obala 
Francuske i Engleske. Svugdje vrije kao u golemoj 
košnici, a nada sve u čuvenom bazaru, kilometričnom 
prostoru, sve pod svodom. Kad si u njemu, čini ti se, 
da si u kojem golemom razgranatom podzemnom rudni- 
ku. Svijetlost dopire unutra sa malenih otvora na svo- 





CARIGRAD 


dovima, a inače unutrašnjost je i danju obasjana hilja- 
dama električnih žarulja. A u dućanima poredanim 
jedan do drugoga, uzduž i poprijeko, ima svega, što samo 
zamisliti možeš. . 

Do ušiju ti dopiru zvuci svih mogućih evropskih 
i azijskih jezika. Ne rijetko čuješ i našu riječ, našu milu 
hrvatsku riječ, što te u toj vrevi i mješavini razblaži 
i ne možeš odoljeti srcu, a da se ne zaustaviš i s dotičnikom 
se ne upoznaš. Tako sam se već sinoć i danas upoznao 
sa nekojim našim ljudima iz Hrvatske i Dalmacije, a 
najviše iz Dubrovnika i Kotora. Već smo se dogovorili, 
da se nađemo u ovđešnjem jugoslavenskom klubu, gdje 
će me upoznati sa našom brojnom jugoslavenskom ko- 
lonijom u Carigradu. 

Dvije ulice, koje se križaju po Galati i Peri, a kuda 
voze tramvaji i auti, kočije i kola, sasvim su evropski 
uređene, i dosta čiste, sa visokim palačama i bogatim 
izlozima. Ali kad sam zašao u pokrajne ulice, morao sam 
brzo iz njih pobjeći. Ne bi rekao da si u slavnome i čuve- 
nome Carigradu, nego negdje tamo na dalekom istoku, 
u kojem najzapuštenijem turskom selu. 

Ne ću Carigrada opisivati potanje ; daleko bi to išlo. 
Spomenut ću samo nešto. Prvi moj korak bio je. u davnu 
nekad crkvu Sv. Sofije, sada tursku mošeju. 
Učinila je na mene vanredan utisak. Divna okrugla gra- 
đevina 75 metara dužine i 70. metara širine sa predvor- 
jem dugim 60 metara, širokim 10 met. sa veličanstvenom 
kupolom po srijedi, koju podržava 67 sjajnih mramor- 
nih stubova, s prekrasnim kapitelima. Vrata na crkvi 
ima devet. Svod je sav od prekrasnog mozaika, na žalost 
dosta oštećenog od barbarske turske ruke. Kupola je 


visoka 65 m, a njezina širina u promjeru iznosi 32 metra.. 


Kako je poznato, Aja-Sofija je jedno od remek- 
djela starije arhitekture. Godine 326. podigao je Konstan- 
tin Veliki u Carigradu krasnu Baziliku, koju je dva sto- 
ljeća kasnije uništio požar. Na istom mjestu podigao je 
car Justinijan Prvi 537. divan hram Božji, crkvu sv. 
Sofije, to jest božanske Mudrosti. 

Stajao sam u njoj dulje vremena. Stajao i zamislio 
se. Gledao sam u duhu vizantinske careve, koji su u svem 
svojem sjaju dolazili ovamo na velike kršćanske svet- 
kovine. Gledao sam carigradske patrijarhe u sjajnim 
crkvenim  odeždama sa. mnogobrojnim svećenicima, 
gdje služe sv. liturgiju. Činilo mi se, da vidim kad mio- 
mirisnoga tamjana, gdje se diže u visine divne kupole, 
a u ušima kao da mi šume akordi davnih velebnih pjesa- 
ma, što su ih pjevali izabrani pjevači u slavu Krista 
Gospoda i Njegove Majke sv. Bogorodice. 

A danas ? Tuga te hvata, kad na to i pomisliš. Mrtva 
tišina i grobna pustoš. Samo ponekad prekine tu tišinu 
tupi glas turskog, hodže, koji čita iz korana nerazumljive 
riječi nekolicini svojih vjernika... Kad sam ja bio u 
toj prostranoj crkvi, ni žive duše nije bilo, osim jednog 
starog muslimana, ne sa fesom i turbanom na glavi, 
nego sa šeširom. Čučao je u jednom kutu, prste zabio 
u uši i klanjao se Alahu... A dva goluba bezbrižno su 
šetala sredinom velebnog hrama tražeći i tu koje zrno. 

A došla mi je misao: Bože, da je samo jedan dio ove 
velebne zgrade u Krunskoj ulici u Beogradu! Da je 
samo jedna lađa, ne kažem ona srednja, nego samo ona 
pokrajna, eto ti divne katedrale, u kojoj bismo bez sti- 
ske i gužve, sa svim sjajem mogli obavljati službu Bo- 
žju i na najveće blagdane, kada je najviše naroda!... 

Kako je poznato iz povijesti, Turci su poslije zauzeća 
Carigrada 1453; pretvorili glasovitu crkvu Aja-Sofiju 
u džamiju. No kako Koran zabranjuje slikati ljudska 
bića, trebalo je ša zidova crkve odstraniti slike Krista 
i svetaca. To je doista i učinjeno na vrlo jednostavan 
način. Slike su premazane krečom i tako je ostalo sve 
do danas. 

Poznato je bilo iz opisa, koji su se sačuvali iz doba 
prije zauzeća Carigrada, kako su izgledali mozaici na zi- 
dovima sv. Sofije, no sama njihova struktura i vrijednost 
bila je zagonetna sve do najnovijega vremena, 

Početkom 1932. započeo je s dopuštenjem turske 
vlade otkrivati te mozaike Thomas Whittemore, direk- 
tor američkog zavoda ,,Byzantine Institute of America". 
Do sada su otkriveni neki mozaici u glavnoj lađi. Iznad 
pokrajnih vrata pokazali su se na zlatnoj pozadini latin- 
ski križevi crveno-smeđe boje. Glavna ili carska vrata 
urešena su jednim veličanstvenim mozaikom, koji pri- 
kazuje Krista u oblacima na prijestolju od dragoga 
kamenja. Krist je digao desnu ruku da blagosliva, dok u 
lijevoj drži otvorenu knjigu, u kojoj piše: ,,Mir vama. 
Ja sam svijetlo svijeta''. Na desno od ove glavne slike 
vidi se slika arhanđela Mihaela, a na lijevo slika BI. Dje- 
vice Marije. Podno nogu Kristovih stoji slika nekoga 
cara, kako kleči u poniznom stavu, klanja se i moli, a 
glava je nagnuta na desno. Sve_su slike u nadnara- 
vnoj veličini. Impozantne su, ozbiljne i veličanstvene, 
kako je to i dolikovalo carskoj bazilici, kojom je Justi- 
nijan mislio, kako veli Prokopije, nadvisiti hram Sala- 
munov. 

Teško je odrediti vrijeme, kad je ovaj mozaik ra- 
đen. Neki su mislili, da bi ovaj ponizni molitelj bio sam 
car Justinijan. No sigurno je iz opisa, da jedan drugi: 
mozaik, koji još nije otkriven, prikazuje cara Justinija- 
na, kako prikazuje crkvu. Whittemore misli, da će ovaj 
car na koljenima biti Leon VI. Mudri (896.—912.). Drugi 
opet misle, da je to Leonov predšasnik car Bazilije, koji 

UNUTRAŠNJOST AJA SOFIJE 


je dao izvesti neke važnije popravke na ulazu u bazi- 
liku. Svakako mozaik potiče ili iz konca IX. ili iz početka 
X. vijeka. 

Whittemore nastavlja svoj rad, pa se očekuju 
daljnja zanimljiva otkrića. 


Carigrad, 4. svibnja 1934. 


Ovaj čas izašao sam iz Seraja. Tako se zovu dvori 
bivših sultana. Pameću mi prelijeću svakojake misli, 
a u srcu se bude raznovrsna čuvstva : udivljenja, odvrat- 
nosti, čuđenja i sažaljenja, 

Seraj je čitav grad u gradu, mali Istanbul u veliko- 
me Carigradu, a u stvari tu je nagomilano više bo- 
gatstva nego u deset drugih velikih gradova. Šetao sam 
se onim cvjetnjastim perivojima, kojima se nekada še- 
tao silni padišaha, ali ja sam se šetao bez straha ni od 
koga praćen, dok je on — svemoćni sultan — bio u 
'“sveđernom strahu pak je za to oko svojih dvorova po- 
digao visoke zidine da ih nitko ne može preskočiti, a 
uza to sve to, kad bi se unutar tih zidina šetao, pratili 
bi ga vjerni janjičari, do zuba naoružani. Na tim zidina- 
ma, sada dosta porušenim, ovdje ili ondje bili su prostrani 

otvori, da silni padišaha može pasti svoje oči na ljepo- 
tama Zlatnog Roga, Bospora i Mramornog mora, sve 
tamo preko do Male Azije. ; 

Prolazio sam kroz tri velika paviljona. Prolazio 
sam i zaustavljao se, da promatram tu naslagano u 
dragocijenim ormarima neprocjenjivo blago, koje su 
oteli podjarmljenim narodima razni Murati, Mahmudi, 
Sulejmani, Osmani, Abdul Hamidi, Bajaziti, Karaf-paše 
i drugi. Sve je to blago krvlju poprskano pa i krvlju 
hrvatskoga naroda. 

Eto, tu gledam veliki tron, sav od suhog zlata, po- 
sut rubinima, smaragdima, dijamantima, biserima, da. 
ti oči zabliješte kad ga pogledaš. Ispod njega piše na 


turskom i francuskom jeziku: ,,Ovo je prijestolje odu- 
zeto i ovamo donešeno god. 1514. u vrijeme rata sultana 


Selima protiv perzijskog šaha Izmaila." — Tu je u jed- 
nom staklenom ormaru dragocjeno odijelo biserima 
posuto a oteto od Murata IV. god. 1638. kad je zauzeo 
Bagdad. — Tu su.u dugom nizu poredane zlatom okovane 
sablje, kojima su odsječene mnoge kršćanske glave, 
pa i mnoge glave hrvatskih sinova. Tu opet u dugom redu 
teški buzdovani od čistoga srebra, a glava im od suhoga 
zlata rubinima urešena, kojima su silni padišahe svoju 
okrutnu vlast pokazivali. — Tu su odijela od svile, da- 
maska i brokata, sa brojnim zrnima bisera optočena, 
da sve bliješte od sjaja, kad se pripali elektrika u orma- 
rima, a nosili su ih silni sultani od Muhameda II. (1443.) 
do Mahmuda (1839.), — Tu opet vidiš u nekoliko ormara 
poredane jedno do drugoga veća ili manja zrna biserja 
i dragoga kamenja: dijamanta, smaragda, safira, jas- 
pisa, rubina, krizolita, topaza, ametista, jakinta, kriso- 
praza i dr. Svako zrno vrijedi milijune dinara. — U 
jednoj dvorani opet i zidovi i ormari puni dragocjenog 
posuđa od japanskog i kineskog porculana, zlatom ob- 
rubljenoga a svakovrsnim umjetničkim slikama iskiće- 
nog, iz kojeg su sladokusni padišahe i njihovi gosti 
jeli izabrana jela. 

udno me čuvstvo obuzelo, kada sam pregledavao 
sada zapušteni sultanov harem: čitavi niz većih i 
manjih odaja na jedan i na dva sprata. Još i sada, iz onoga 
što se tu vidi, može se razabrati, koliki je raskoš unutra 
vladao, kad su u njemu živjeli mekoputni sultani i nji- 
hove brojne odaliske. I pomislio bi čovjek : Koliko je tu 

moralo biti uživanja! Ali kad bi nam mogle progovoriti 
one tajne odaje, oni blistavi zidovi, oni već izgaženi 
tepisi pod nogama, oh! koliko bi nam oni govorili o 
tajnim spletkama, o mučnim uzdasima i suzama, 0 teš- 
kim bolima, o crnim časovima, o prolivenoj krvi u tom 
haremu, u tom žalosnom mjestu dubokog poniženja 
žene! Kad sam se malo prije šetao tim odajama sve 
mi se činilo tužno i neveselo, pusto i prazno, uza sve ono 
biserje i drago kamenje, koje se vidi naslagano u poje- 
dinim odajama; uza sve one meke skupocjene tepihe 
pod nogama i dragocjene draperije po zidovima. A kad 
mi je još vodič jedan stari iznureni eunuh, koji zna 
nešto i hrvatski, pričao samo nešto o žalosnom životu, 
koji je on mogao razabrati u sultanovom haremu, ubr- 
zao sam svoj hod da iziđem čim prije iz te jazbine stra- 
sti i krvi. 

Našao sam se na jednoj terasi ispred dvora nad sa- 
mom obalom morskom. Tihi povjetarac onamo sa Bospora 
nosio je blagi miris s mora, koji se stapao sa mirisom 
guste borove šume naokolo dvora. Udahnuo sam punim 
plućima taj isti osvježujući zrak Božje prirode i divio 
se neko doba prekrasnom prizoru grada i okoline Istan- 
bula: Ovdje Bospor, Zlatni Rog, Mramorno more sa 
brojnim lađama većim i manjim, pa onamo preko azijska 
obala sa Uskudarom, Hajdarpašom i Kedikejom. 

Na jednoj obližnjoj omorici u perivoju biljisala su 
dva slavulja kao tihu uspavanku zakopanoj veličini 
sultanovih dvorova. U luci na početku Bospora duboko 
je zažviždala snažna sirena jednog golemog parobroda 
naviještajući odlazak put dalekih strana svijeta. Tri 
udarca zvona sa crkve sv. Marije, najaviše podne, za- 
titravši snažno u vedroj sunčanoj atmosferi. Njemu se 
oglasiše druga zvona sa katoličkih zvonika u Galati 
i Peri. Skinuo sam kapu i izmolio Anđeo Gospodnji. 
Molio sam ga na onoj terasi, na kojoj su nekada silni 
sultani snovali krvave osnove na zator kršćanskog imena ; 
na onoj istoj terasi, odkale su davali bezbožne naloge 
za rušenje kršćanskih crkava. 

Kad je utihnula i posljednja jeka zvona, izašao sam 
iz sultanovih dvorova razmišljajući, kako žalosno prolazi 
slava svijeta. Sic transit gloria mundi! a 

Carigrad, 5. svibnja 1934. 


Što suu Rimu crkve to su u Carigradu džamije. 
Ima ih sva sila, na svakom skoro koraku, a sve su jedna 
ljepša od druge. Obašao sam ih nekoliko i zadivljen 
gledao sam veličanstvenu vanjsku strukturu i blistavu 
unutrašnju kićenost. Među njima se napose ističu svojom 
golemošću i raskošnošću: tako zvana Sultanija, mošeja 
sultana Sulejmana, po nacrtu najslavnijeg turskog arhi- 
tekta Sinana od god. 1550.—1566. Pravi dragulj orijen- 
talne graditeljske umjetnosti ; mošeja sultana Ahmeda I. 
sa šest vitkih minareta i sa krasnim uresom od fajance 
u unutrašnjosti; Ejub-mošeja najsvetija džamija. Pak. 
Ahmedova, Bajazitova, Mehmed-Fatihova, Muhamedo- 
va. Na jednom od najuzvišenijih položaja dominira 
kao golema tvrđava Sultan Selimova Džamija, sazidana 
godine 1520. od silnog cara Sultana Sulejmana u čast 
njegovog oca Selima I 

Razgledao sam i sve katoličke crkve i samostane 
u Carigradu. Svi su u evropskom dijelu grada, u Galati 
i Peri. Carigrad broji sada oko milijun stanovnika. Od 
toga katolika samo deset hiljada raznih narodnosti. 
Nekad ih je bilo puno više, ali u novije doba strancima 
ovdje ne cvatu ruže, pak su se razbjegli. Ipak na taj 
mali broj katolika ima katoličkih &švećenika blizu 100 
sa Apostolskim Delegatom Msgr. Margotti na čelu, koji 
je ujedno i Apost. Vikar. (Biskup) za carigradski vikari- 
jat (Biskupiju). Župa ima u samom gradu 5, s azijskim 
predgrađem 7, a s okolicom 20. Od redova su zastupani : 
Franjevci, Dominikanci, Isusovci, Konventualci, Asump- 
cionisti, Salezijanci, Kapucini, Lazaristi. - Redovnica 
raznih družba ima preko 200, a drže škole i bolnice. 
Ima više bratovština, a izlazi i Kat. Tjednik na talijan- 
skom i francuskom jeziku. 

Katoličke crkve su veoma lijepe, prostrane. Ispred 
stolne crkve Duha Svetoga diže se veličanstveni spo- 
menik Papi Benediktu XV. sa slijedećim značajnim 
tekstom : ,,Velikom Papi u mračnoj uri svijeta, Benedik- 
tu XV., Dobročinitelju naroda bez razlike narodno- 
sti i vjere, u znak zahvalnosti Istok 1914—1919." 

Danas popodne sišao sam kroz jedan mali tunel 
sa podzemnom uspinjačom iz Pere na most. Tu sam se 
ukrcao u mali parobrod, da se njime provezem po Zlat- 

nom Rogu. To je pored šetnje po Bosporu, najljepša 
vožnja u Carigradu. Zlatni Rog je vijugasti morski tije- 
snac, koji se zabio u zemlju punih sedam kilometara 
a širok je 200—500 metara, kako gdje. U njemu imade 
koja stotina parobroda većih i manjih, a malih lađica 
ni broja se ne zna, Čitava šuma od jarbola, na kojima 
lepršaju zastave različitih narodnosti. Svako četvrt 
sata mali parobrod kreće od mosta do tako zvanih Slat- 





KATOLIČKA KATEDRALA DUHA SVETOGA U CARIGRADU 


kih Voda u krajnjem kutu Zlatnog Roga dotičući više 
pristaništa s jedne i s druge strane obale. Platio sam 
samih 10 pijastara (naša tri dinara) a vozio sam se čitava 
dva sata, . ; a: 
Bilo je sparno, pak je veoma godila ta vožnja po 
moru. A prizori se mijenjali pri svakom  zaokretaju 
parobrodića. Na trećoj stanici izašao sam na kraj, pak 
kašnje sačekao drugi parobrodić i s njime proslijedio 
po Zlatnom Rogu. U međuvremenu razgledao sam ču- 
veni Fanar, vaseljensku patrijaršiju pravoslavne cr- 

kve. Zgrada dosta trošna, izvana obložena drvom, koje 
je već ispucalo. Iz dvorišta vode u unutrašnjost velike 
mramorne stube, pokrivene teškim tepihom. Jedan 
đakon . primio me ljubezno i pokazao mi unutrašnjost 
patrijaršijske zgrade, koja je još sačuvala dosta od 
svoga nekadašnjega sjaja, dok to po vanjštini ne bi 


slutio. Po zidovima su slike, skoro u naravnoj veličini 
.svih dosadašnjih vaseljenskih patrijarha. 


Kraj patrijaršije je ne velika ali veoma lijepa crkva 
sv. Jurja, od god. 1453., kad su Turci prisvojili Sv. So- 
fiju, saborna patrijaršijska crkva; dakle crkva matica 
za čitavo pravoslavlje. Na tri lađe je, što podsjeća na 
zapadne crkve. Na jednom oltaru čuva se tijelo sv. Eufe- 
mije i sv. Teofana, a na drugom komad stupa, za koji 
je bio privezan božanski Spasitelj u dvoru Pilatovu, 
kad su ga krvnici bičevali. Među drugim znamenitostima 
ističe se tron sv. Ivana Zlatoustog, koji još i danas služi 
za tron patrijarhe prigodom velikih svečanosti. On je 
prenesen iz Svete Sofije. Sa tog mjesta veliki biskup 
t govornik govorio je svoje vatrene propovijedi u obra- 
nu prave vjere i morala. Odatle je sipao strijele na ras- 
kalašenu caricu Eudoksiju, nazivajući je drugom Irudija- 
dom, zbog česa je bio prognan u Malu Aziju. 

Kad sam se vraćao s parobrodićem, sunce se već 
nagnulo k zapadu. Stojeći na palubi promatrao sam pre- 
krasan prizor. Na istočnoj strani Zlatnog Roga sjali su 
se prozori brojnih palača poredanih po obali, poput 
nepoliranih srebrnih ploča, u koje su uloženi ametisti, 
zefiri, smaragdi, rubini i topazi. Činilo se, kao da se sve 
samo zlato razasulo po onoj obali. Jedan sunčani trak 
razlijevao se preko gomile kuća i obasjavao“ raskošnim 
sjajem zlatni polumjesec na susjednoj Omarovoj džamiji. 
Same palače po obali bijelile su se na sunčanom odrazu 
kao lađe s blistavim jedrima. Nisam skidao oka sa tog 
čarobnog prizora, dokle god parobrodić nije pristao uz 
most. Činilo mi se, kao da ne gledam stvarnost, nego 
nešto u mašti. A taj prizor može se pred večer vidjeti 
na Zlatnom Rogu, kada god je vedro nebo. Govore da su. 
za to i prozvali ovaj morski tijesnac Zlatnim Rogom. 

Carigrad, 6. svibnja 1934. 


Bilo mi je osobito veselje ovdje u Carigradu, kad 
sam naišao na nekoliko starih dubrovačkih i kotorskih 
porodica, koje su od davnina ovdje, ali koje su još saču- 
vale živu uspomenu na svoj zavičaj. Od svih Jugoslavena, 
kojih sada ima u Carigradu oko 2000, jednu trećinu 
sačinjavaju stari Dubrovčani i Kotorani. Dubrovčani 
su udruženi u bratstvo sv. Vlaha, kojemu je predsjednik 
časni starac gospar Vidović. To bratstvo ima svoju za- 
stavu sv. Vlaha već unatrag 70 godina, a čuva se u crkvi 
sv. Jurja i razvija se na blagdan sv. Vlaha i Tripuna, 
Taj dan u bratskoj slozi zajednički slave u istoj crkvi 
i Dubrovčani i Kotorani. Starije porodice dubrovačke i 
kotorske u Carigradu, koje još i danas postoje, jesu: 
Vidović, Dabušković, Babić, Balić, Mitrović, Zenanić, 
Stjepović, Vicković, Radović, Obradović, Perić, Medo- 
vić i dr. 

Do pred malo vremena svi naši ljudi imali su školu 
na našem jeziku zajedno s drugim Jugoslavenima i tako 
su njihova djeca donekle mogla naučiti hrvatski jezik. 
Ali od otrag godinu dana, zbog nestašice sredstava škola 
je zatvorena i jugoslavenska djeca primorana su učiti 
u tuđim školama: francuskim, talijanskim, njemačkim 
ili turskim, pa će se dogoditi, da će mlađi uopće i pre- 
stati da govore našim jezikom. I onako, kako sam do- 
znao, po kućama starih Dubrovčana i Kotorana, tek očevi 
znadu hrvatski, dok su majke većim dijelom ili Grkinje 
ili Talijanke ili Francuskinje ili Nijemice, pa se u kući 
govori tuđim jezikom, ponajviše. grčkim. 

Bio sam jedne večeri duže vremena u razgovoru 
sa tim našim domorocima u Jugoslavenskom klubu 
koji je pred pet mjeseci ustanovljen u svrhu, da se svi 
Jugoslaveni mogu u njemu okupljati i tako tim među- 
sobnim dodirom podržavati narodnu svijest. Bilo ih je 
u klubu lijepi broj i veoma su se veselili mom dolasku, 
Međutim opazio sam, da neki tek natucaju hrvatski, i 


kada su htjeli nešto važnije kazati, govorili su francuski , 


ili talijanski. Žale se na sadašnje prilike, koje su i njih 
teško pogodile, i govore s nekom sjetom o prošlim vre- 
menima, kada se u Carigradu tako lijepo i vrlo dobro 
živjelo, jer se moglo mnogo raditi. Danas je u Carigradu 
teško maći zarade, jedno zbog opće ekonomske krize, a 

drugo posebno zbog toga, što Carigrad nije više prij 

nica Turske, pak se znatno mie Ovdje da 
naca i znatno je pala trgovina. Naši su ljudi bili što ka- 
petani, što lučki peljari, što razni zanatlije : zlatari, kro- 
jači, kožari, trgovci na veliko i malo ; sve prije rata uno- 
sni zanati, a danas se teško zarađuje dnevni kruh za sebe 
i obitelj. Gj 

. Danas u nedjelju 6. maja sakupio sam te naše lj 

u župnoj crkvi sv. Marije, odslužio sam im sv. Mini 
održao propovijed na hrvatskom jeziku. Došli su u ve- 
likom broju, ne samo Dubrovčani i Kotorani, nego i 
ostali Jugoslaveni bez razlike vjere, na čelu sa" general- 
nim konsulom g. Lazarevićem i čitavim osobljem jugo- 
slavenskog konsulata u Carigradu. Opazio sam, da im je 
bilo vanredno milo, da su mogli čuti riječ Božju u svom 
materinskom jeziku, od svećenika svoje krvi, što je inače 
ovdje rijetkost. A i meni je milo bilo, da sam na ovome 
putu u daleke krajeve naišao u Carigradu na ove ostat- 
ke nekadašnje brojne kolonije dubrovačke i kotorske 
i da sam im mogao dati malo vjerske utjehe. 


Poslije podne pregledavao sam čuvene cari 
muzeje u blizini sultanovih dvora, Izvana Remi dne s 
a iznutra još sjajnije dvorane. U njima je poredano 
bezbroj divnih umjetnina od najstarijih vremena do 
danas, Posjetio sam više evropejskih muzeja: u Mun- 
chenu, Beču, Veneciji, Firenci, Milanu i Rimu ; ali moram 
priznati, da nigdje nisam našao toliko obilje znamenitih 
starina kao u ovom carigradskom. Nije ni čudo! Sve- 
nosi sultani otimali su gdje bi što našli i ovamo pre- 
., Čitava četiri sata proboravio sam u pojedinim pa- 
viljonima ovih muzeja, razgledajući ih šo Jijničao 
jer za pomnjivo razgledanje trebalo bi nekoliko sedmi- 
ca. Sa osobitim zanimanjem gledao sam opeke sa klino- 
vitim pismima iz Tel-el-Amarna u Egiptu, koja su pisana 
od 3300—650. god., a potječu iz glasovite Nimrodove 
biblioteke. Gledao sam ih stim većim zanimanjem, jer 
sam o njima pisao u bivšoj Mahnićevoj ,Hrvatskoj 
Straži! kao i u svom prvom djelu : ,,Savremena Biblij- 
ska pitanja", a kojima se dokazuje istinitost biblijskog 
ea a je i fragmenat jednog pisma glasovitog 
dea og kralja Nabukodonosora iz 500. god. prije 

Gledam mali mramorni kip jednog kralja na prije- 
stolju. Ispod kipa stoji natpis na turskom. i francuskom 
jeziku: Ovaj kip pretstavlja kralja Maharadiju iz dobe 
patrijarha, Noja", U drugoj dvorani leži golemi rasko- 


šni mramorni sarkofag Aleksandra Velikoga. Na njemu | 


su sjajno istaknuta poglavitija djela ovog velikog osva- 
jača. Malo dalje su brojni predmeti, koji su bili u grobo- 
vima a onamo su stavljeni da mrtvacima posluže na 
drugome svijetu. . Jasni dokazi vjere u prekogrobni Ži- 
vot, što bi neki moderni mudrijaši htjeli zanijekati. 
Tu su mnogobrojne mumije još od davnih vremena od 
2000 godina prije Krista na ovamo. Možda je među nji- 
ma mumija silnog faraona koji je tlačio sinove Izraelove 
ili onog koji je Josipa uzvisio. 

1 ko bi sve nabrojio, što se u tim muzejima nalazi ? 
Ako za ništa drugo, već samo za ovo isplati se posjetiti 
Carigrad. Ali, eto, došlo je vrijeme, da se od njega dije- 
lim. Sutra u jutro, nakon petodnevnog boravka, ostav- 
ljam Carigrad 'i putujem dalje na istok. Ne mogu a da 
ponovno i ovdje ne istaknem ljubežljivost i prijaznost 
braće Franjevaca, koju su mi ovih dana iskazivali. Ni- 
kada to ne ću zaboraviti. 


Adana u Maloj Aziji, 8. svibnja 1934 


Hodočasteći u Svetu Zemlju odabrao sam radije 
kopneni put nego li morski, kojim obično hodočasnici 
idu. Želio sam prije nego stupim u Svetu Zemlju i po- 
klonim se jaslicama i grobu Kristovu, da obiđem bar le- 
timično one zemlje, kroz koje je veliki apostol naroda, 
,sud odabrani", kroz toliko godina na trima njegovim 
apostolskim putovanjima neumorno širio luč Evan- 
đelja, a koje se zemlje tako često spominju u Djelima 
. Apostolskim, u poslanicama sv. Pavla i sv. Petra, te u 
Objavljenju sv. Ivana Apostola. Kk A 

I nisam se prevario, što sam odabrao baš ovaj put 
kroz Malu Aziju. Bila je to najbolja priprava za ulazak 
u Svetu Zemlju. Činilo mi se, da stupam arkadama ne- 
preglednog veličanstvenog hrama i približujem se samom 
svetištu: svetinji nad svetinjama. Jer se Mala Azija 
sa svoje prošlosti može punim pravom. porediti velikom 
kršćanskom hramu, čije je svetište Palestina. A ja na tom 


putu i nisam gledao Malu Aziju, kakova je sada: sa 

mnogobrojnim džamijama bez duševne utjehe kakvu. 
pružaju kršćanske crkve, sa tolikim minaretima, sa kojih 
se razliježe monotoni glas mujezina; nego sam je gle- 
dao kakva je negda bila, pred devetnaest stoljeća, kad je 
u njoj bujiloi cvalo kršćanstvo, kad su je resile tolike 
crkve, iz kojih je romonio glas Božjih vjesnika, koji su 
propovijedali milost i spasenje, mir i ljubav. Gledao sam 
je iz vremena Pavla Apostola, koji ju je pješice s kraja 
na kraj tri puta prošao i u njoj sijao sjeme Evanđelja, 
koje je vijekovima divni rod rađalo. I činilo mi se, da ću 
gdje ugledati iza kojeg brijega ili u kojoj dolini onoga 
neumornog Apostola, gdje žurno koraca ,,bez štapa i bez 
torbe", ne mareći ni za trud ni za umor, ni za glad ni za 
žeđu, ni za hladnoću, ni za toplinu, ni za neprijateljske 
spletke ni za raznovrsne pogibelji: jer ga ništa nije mo- 
glo odvrati od ljubavi Kristove .I činilo mi se, kao da na 
mahove čujem njegov snažni glas upravljen Galaćanima, 
a koji bi danas or sigurno upravio svim Maloazijatima : 
»O bezumni Galaćani,i svi Maloazijati. Tko vas je zaveo, 
da odstupite od one vjere, koju sam vas ja učio, a koja 


.je jedino, prava 7?" 


Ostavio sam Evropu jučer rano u 6 sati, a u 6 i če- 
tvrt već sam bio na azijskom tlu. Bilo mi je nekako 
čudno pri duši. Nalazio sam se prvi put u životu na dru- 
gom kontinentu svijeta! Kad sam se iskrcao iz malog 
parobrodića, koji me je iz Carigrada prevezao u Hajdar- 
pašu na azijskoj obali, nekako sam i nehotice opipao: 
nogom tlo, da kušam, je li isto kao i evropejsko. Bacio 
sam zadnji pogled Evropi. I ako je ona konglomerat 
tolikih država i naroda, koji se inače mene malo tiču, 
ipak sada, kad sam se od nje dijelio, osjetio sam prema 
njoj neku privrženost, kao prema rođenoj grudi. Jutro 
je bilo blago i vedro. Carigrad je već plivao u raskošnim 
zrakama svibaniskoga sunca. Na moru ispred njega lju- 
ljalo .se kojih 50 lađa, kao pedeset golemih labudova. 
Žurili su se put raznih strana svijeta. Moj pogled 
sezao je sve-dalje i dalje prema zapadu. Oni obrisi hori- 
zonta u daljini kao da mi pokazuju moju lijepu hrvatsku 
domovinu, moju dragu Dalmaciju, moj rodni zavičaj ' 
Veluluku na otoku Korčuli. I obuzela me neka sjeta. 

Kad sam u 7 sati sjeo u vlak orijentalnog turskog 
ekspresa novo me čuvstvo obuzelo. Eto idem u novi 
za mene, posve nepoznati kontinent. Ali taj je kontinent 

istariji dio svijeta, koljevka ljudskoga roda, Idem 
Sako, gdje S se odigrali toliki veliki događaji dise 
vijesti čovječanstva. Stao sam pažljivo promatrati kra- 
jeve, kroz koje je vlak prolazio. Vozili smo se deka 
uz obalu Mramornog mora. Tračnice su na mjes o 
tako blizu obale, da ih sigurno polijeva more, ako je pli- 

ili more jače uzbibano. 
a Nakon tri sata prekrasne vožnje uz obalu Mramornog 
mora, gdje se s jedne strane srebrnila na sunčanom sjaju 
. pjena tiho uzbibanog mora, a S druge je strane šuma js 
tomih maslina davala ugodni hlad, stigli smo u Ismet, 
oveći turski grad, nekad ponosnu prijestolnicu rimskog 
cara Dioklecijana na istoku, slavnu Nikome diju. 
Poklonio sam se sjenama tolikih sv. Mučenika, a su 
u ovom gradu krv svoju prolili za vjeru Kristovu, a koji 
se često spominju u Rimskom Martirologiju (Nicomediae 
in Bithynia...) i čudio sam se, da je pored one dražesne 
i pitome prirode, koja okružuje Nikomediju, mogao eo 
Dioklecijan biti onako okrutan, te onako nepravedne 
ukaze odatle izdavati protiv kršćanstva i tolike kršćane 
na smrt osuđivati. Kadke ii 
ad smo prešli Mramorno more, vlak je K 

dai i prodolinu uz obalu rijeke Sakarije, a 
malo zatim pred nama se otvorilo dosta prostrano je- 
zero. Na rubu toga jezera stršile su u vis goleme staro- 
drevne zidine sa zupčastim visokim kulama, a 
raspuknutim, negdje nakrivljenim. Na njihovim vr a 
vima visokonoge rode savile su svoja gnijezda, iz na 
su virili kljunići i dugi vratovi: malih roda, koje je m 
učila letjeti. Te zidine su ostaci slavne Niceje, gdje 
je god. 325. po Kr. bio održan prvi ekumenski sabor 
u prisutnosti cara Konstantina Velikoga i legata pape 
sv. Silvestra. Na:tom saboru ustanovljen je ,,Credo st 
Vjerujem", koji se još i danas pjeva preko mise u zapad- 

j i istočnoj liturgiji. s 
Ba lta o dubsko uzbuđen te tužne ostatke ne- 
kadašnje slavne veličine, sve dok vlak nije zakrenuo 
među silne gore, za koje ti se činilo, da će se, sad na, 
.svaliti na vlak i sve nas poklopiti kao pločica ptičicu. 
"Nešto slično kao kad se voziš od Sarajeva do Užica u 
Srbiji. Po podne su se navukli oblaci i počela je padati 
kiša. Oblaci su se spustili nisko, gore su se zavile u na. 
maglu. Nije se skoro ništa vidjelo. Ali je to sasvim malo 

trajalo. Odjednom kao da smo izašli iz neke goleme pe- 
ćine. Nebo se razvedrilo, a pred mojim očima pukla je 
u. nedogled silna ravnica. Ne obična plodna ravnica, 
nego kao kakva afrička Sahara. Po prostranim horizon- 
tom obasjanim zrakama sunca sa zapada, pružala se na 
stotine milja neobrađena polja. Polja se stapaju i nestaju 
negdje u daljini iza crte obzora, koja je jasna i okrugla 
kao na pučini morskoj. Samo daleko, daleko prema 
sjeveru jedna mala šumica  obrubljivala je horizont 
crvenkastom prugom. A nedaleko željezničke pruge 
vijugala se, bijela poput krede, ravna cesta. Sela kao ma- 
leni otočići svako malo proviruju na pustari, a posred 
njih strši minaret na maloj džamiji kao jarbol na lađi. 

Stajao sam uz prozor i sa zanimanjem gledao u te 
za me nove krajeve. Na jednom malom komadiću plodne 
zemlje vidim dva tri stara Turčina, u trošnim podera- 
nim i zamazanim haljinama, sa širokim slamnatim še- 
širima na glavi. Fesa ne nose, jer ne smiju od svemoćnoga 
diktatora Kemal-paše. Kopaju zemlju. Kako je malo 
prije pala obilna kiša, zemlja se raskvasila pa njihove 
teške cipele zabadale su se u masnu zemlju. Kad je vlak 
mimo njih prošao, ustobočili su se, čudno ga i nekako 
melankolično gledali sve dok nije prošao. Onda su opet 
flegmatično dalje nastavili svoj posao. 

A vlak je jurio, jurio je bjesomučno kao da ga netko 
progoni. Prolazio sam Bitinijom, Galacijom, Frigijom, 
Likaonijom, Pisidijom, Cilicijom, Kapadocijom sve po- 
znatim pokrajinama iz Djela Apostolskih i Pavlovih i 
Petrovili poslanica. Vidio sam u daljini Kolosu i Laodi- 
ceju, dva tako draga grada duši velikog učitelja, kojima 
je naizmjence pisao pisma i želio da ono, koje je pisao 
Kološanima bude čitano i u Laodiceji, a ono pismo pisano 


.Laodicejcima da se čita i u Kolosi. Tako ih je jednom 


ljubavlju svog srca obuhvatao. 

U glasovitom  Ikoniju, sada Koniju, gradu 
od kojih 50.000 duša, zaustavio sam se nekoliko minuta, 
pomišljajući na nevrijedne stanovnike toga grada, koje 
je veliki učitelj htio da obdari darom vjere Kristove, 
a oni ga za uzvrat htjeli pogubiti i on je morao noću 
od njih bježati stresavši prah s nogu svojih, da ništa ne 
ponese sa sobom. 

Prošao sam kraj Listre i Derbe, kamo se Pavao bio: 
zaklonio, bježeći iz Ikonija, ali odakle je također morao 

ježati i i i filiju: 
biežati. Pratio sam ga u duhu kako ide dolje u Pam 

Pri moru, te iz Atale pamfilijske natrag lađom u luku 
Antiohije. ' . + di 

l a nakon 29 sati neprekidne vožnje, u kojima 
su se izmjenjivali pred mojim očima sve novi 1 novi 


prizori maloazijske prirode : sad bujno zelenilo, sad mrtva 


pustoš, sad pitome doline, sad divlje pećine, sad neznatna 


“sela, sad oveći gradovi, došao sam u Adanu, na gra- 


nici Turske i Sirije. Utorak je, 8. svibnja, a 11 sati i po 
prije podne. Ovdje sam morao promijeniti vlak, 2 
orijent ekspres proslijeđuje ravno u Bagdad, do 
drugi vlak vozi u Damask. Imao sam dva sata e 
što mi je veoma dobro došlo, da barem na brzu ša 
razgledam grad. Dosta je velik, broji 75.000 stanovnika, 
sve zgoljnih Turaka, a i grad ima sav izgled turskog 


orijentalno rada. . gd Ka 
Nekada fe u Adani bujno: cvao kršćanski život, 


ovdje je bilo sijelo nadbiskupije, nadbiskupija pače i- 


da postoji, postoji i nadbiskup adanski, ali on više 
. esiđita aja dak daleko tamo u našim krajevi- 
ma. Sadašnji adanski nadbiskup nalazi se u našoj sredini 
u Beogradu, a to je naš preuzv. Apostolski Nun- 
cij, Msgr. Hermenegildo Pellegrinetti. 
Ja se dakle nalazim u njegovoj nadbiskupskoj metropoli, 
i tražim po gradu njegove vjernike, kojih nažalost nema 
ni jednoga. Prolazeći ulicama gradskim pomišljam : 
njega i šaljem mu na poklon i uspomenu jednu sliku 
od ovoga grada na dalekom istoku, čije biskupsko ime 
on nosi, a u koji nije nikada stupila njegova noga. . 


Damask, 9. svibnja 1934. 


Prešavši Adanu, bacio sam pogled svoj prema jugu. 
i ugledao sam silno taurijsko gorje, koje se diže u visinu 
od preko 3.656 metara, i čiji su vršci vazda pokriveni 
vječnim snijegom. Tamo dolje, ispod toga silnoga gorja 
leži grad Tarsis, odakle je izišao silni gorostas duhom, 
koji je uzdrmao dušama čitave Male Azije, pa 1 dalje : 
.Macedonije, Grčke i Italije. Za njega je nekoliko kg 
godina prije prorokovao patrijarha Jakob: da će biti 
ljuti vuk, koji će ujutro jesti plijen, a u večer će ga dije- 
liti : označujući time ranije ljutog progonitelja kršćana 
“a kasnije dijelitelja milosti vjere tolikim narodima. 

Nakon dva sata vožnje prešao sam tursku .granicu 
i našao se u novoj azijskoj državi: Siriji. Nakon 
kratkoga pregleda pasoša i prtljage vlak je krenuo: U 
nedogled. sama ravnica, ništa drugo nego nepregledna 
ravnica. Ali ne pusta kao ona u Turskoj, nego veoma 
plodna i dobrim dijelom obrađena. Na kilometre daleko 


* vidiš zlatno klasje, koje se lelija na povjetarću i već je 


zrelo za žetvu. Svako malo iznikne iz zemlje po koje 
sirsko seoce: nekoliko okruglih, sirotinjskiH kolibica, 
sličnih krušnoj peći. Otvor je samo jedan, koji služi 
i za vrata i za prozore. Vidio sam jednog dječaka, kad 
je u tu kuću ulazio. Morao se sagnuti. A kako se tek 
moraju sagibati odrasliji ! Svako selo redovno je okru- 
ženo malim zidom, valjda zbog divljih zvijeri. Kad sam 
iz željezničkog prozorčića gledao ta sela, činila su mi se 
kao neka grobišta posred pustinje. 

Po cesti, koja se vijuga uz željezničku prugu, počešće 
vidiš ponosne deve, kako dostojanstveno stupaju noseći 
na svojim grbavim leđima goleme terete. Stupaju ispru- 
žena vrata, uzdignute glave, lagano se zibajući, a kad 
kraj njih projuri vlak, čini se kao da ga nekako mrzo- 
voljno pogledaju onim svojim sivim velikim očima, kao 
da mu hoće kazati: ,,Sto si ti ovamo došao? Mi smo ti- 
sućama i tisućama godina ovuda prolazili i prenašali 
putnike i terete, što hoćeš ti sada, novajlija, među nama ?" 
Ma mjestima. prostrani pašnjaci sa brojnim stadama 
ovaca, koza i goveda. Među njima pastiri odjeveni kao i 
njihovi djedovi pred tri i četiri tisuće godina ; kao u doba 
Abrahamovo, Izakavo i Jakovljevo. Kad sam jednog 
takvog pastira ugledao među njegovim stadom, u dugoj 
bijeloj haljini ša turbanom na glavi, sa štapom u ruci, 
činilo mi se da vidim mladog Jakova posred stada Laba- 
nova. mx 

Prošao sam kraj starodrevne Antiohije, raskoš- 
noga nekada grada. znamenitog i u povijesti kršćanstva, 
jer su u tom gradu sljedbenici Kristovi prvi put pro- 
zvani kršćanima. 

Prolazio sam preko Alepa i kraj Balbaka u Siriji, 
gdje se nalaze golemi ostaci divnih spomenika iz rim- 
skoga doba, po svojoj masivnosti je jedan od najvećih 
na svijetu. Prošao sam kroz tolike druge gradove i sela, 
i napokon evo me u slavnom Damask u, biseru istoka, 
gradu velikog Apostola sv. Pavla. 

Iz Adane sam krenuo jučer u jedan sat posiije podne, 
vozio sam se neprekidno do Damaska sve do 11 sati 
danas prije podne, puna dakle 22 sata. A iz Carigrada 
do Damaska vozio sam se dva dana i dvije noći, točno 
baš 52 sata bez prekida, osim što sam u Adani promije- 
nio vlak. I nije mi ni malo bilo dosadno, Pomisao, da se 
vozim krajevima, kuda je veliki Apostol naroda sv. Pa- 
vao prolazio šireći evanđelje i uz to čitanje Djela Apo- 
stolskih i Pavlovih poslanica, znatno mi je prikratilo put. 

Brzo su prošla ova dva dana u vlaku; puno brže 
nego što sam želio. Na mahove gotovo sam htio povući 
kočnicu i zaustaviti vlak, da dulje gledam iskrsnulu 
snagu ličnosti velikoga učitelja naroda ; da dulje i dulje 
osladim čitanje njegovih divnih poslanica, za koje je sv. 
Ivan Zlatousti govorio, da mu se čini, da sluša gromove 
svaki put kada čita. Čitao sam ih puno puta, ali nikada 
mi nisu bile tako zanimljive, kao kad sam ih čitao na mje- 
stima njegova apostolskog djelovanja, u zemlji u koju su 
bile upućene. I nikada nisam s takvom slašću a i s takovim 
zanosom i duševnim užitkom čitao Djela Apostolska kao 
ono u vlaku ova dva dana preko Bitinije, Galacije, Fri- 
gije, Likaonije, Pizidije, Cilicije, Kapadocije. Svaki mi je 
redak tada govorio : Ovdje se to zbilo. A pomisao na to 
neobično me je uzbuđivala. 


I ovdje u Damasku našao sam franjevački samostan 
i dragu braću, koja su me upravo bratski primila. Čim 
sam malko otpočinuo i nešto založio, došao je k meni 
mladi O. Ivan Damašen, sa gustom crnom bradom 
(svi Franjevci ovdje na istoku nose bradu i brkove), 
te mi se ponudio za vodiča po Damasku. Sa zahval- 
nošću prihvatio sam njegovu ljubeznu ponudu i evo idem 
s njime razgledavati ovaj veliki i slavni grad istoka, 
glavni grad Sirije, poznat zbog svojih kovanja negda ču- 
venih ,,sabalja demeškinja", kako ih zove naša narodna 
pjesma, a još poznatiji sa obraćenja Apostola naroda sv. 
Pavla. A A 

Damask, 9. svibnja (u večer) 1934. 


Ljubezni moj vodič O. Ivan Damašen, najprije me 
odveo u franjevačku crkvu. Ta je ujedno i župna crkva 
za onih pet hiljada katolika, što ih ima u Damasku. 
Crkva je dosta prostrana na tri lađe u obliku križa. Ima 
sedam oltara. Posvećena je obraćenju sv. Pavla, čija se 
velika slika nalazi na glavnom oltaru. Kako je sutra 
blagdan Uzašašća Kristova, to su dva brata laika kitila 
crkvu. Nosili su velike granate palme i razne vrsti kra- 
snog istočnog cvijeća i njime resili oltare. Napose je bilo 
vidjeti obilje prekrasnih mirisavih ruža crvene, bijele i 
zlatne boje, čiji se ugodni miris blago rasprostirao Božjim 
hramom. Već se na ulasku u crkvu taj ugodni miris 
“sjećao. 

Kad smo izašli iz crkve O. Ivan skočio je gore u 
samostan i povratio se sa dva štapa i dva mantela od 
tankog bijelog istočnjačkog platna te sa dva debela štapa. 
Jedan mantel i jedan štap je dao meni, a on je povrh 
toga stavio na glavu turistički šešir od laganog pluta 
obložen bijelim platnom. % 

,,Zar idemo u mline ?" rekoh mu smiješeći se. 

,Vidjet ćete, kako će vam ovo sve dobro doći, 
odgovori mi on. Sunce žeže nemilo i treba da se protiv 
njegovih ognjenih zraka oboružamo. Usput ćemo u pr- 
vom dućanu kupiti ovakav jedan šešir i za vas." 

Tako smo i učinili. Dao sam 3 sirske lire, naših 60 
dinara i kupio sam onakav turistički šešir. Izgledao sam 
nekako čudno, u onom bijelom mantelu i s onim velikim 
bijelim šeširom na glavi od pluta. Kao kakav engleski 
turista po afričkoj pustinji. Ali me moj pratilac umirio 
govoreći mi, da tako svi svećenici na istoku nose, kad idu 
vani, i neka sve to zadržim, jer će mi po Svetoj Zemlji 
biti od velike koristi protiv sunčane žege. 

Uputili smo se. Dva sata su po podne po istočnom 


.računu. Tamo kod nas je tek jedan sat. I ako još nismo 


ni u drugoj polovici svibnja, sunce peče nemilo, kao kod 
nas o Ilijin danu. Znoj te probija na svakom koraku i 
svako malo treba se zaustaviti i obrisati znoj sa čela. 
A prolazimo tijesnim, uzanim, krivudastim ulicama 
starodrevnoga grada, po kojima se susrećeš sa brojnim 
devama, magarcima, konjima, kozama i masom ljudi 
bijelih i ernih. Zrak je zagušljiv, sa nekaldrmisanih ulica 

dižu se oblaci prašine, pak sam čisto odahnuo, kad smo 
izašli kroz jedna vrata izvan zidina gradskih i uputili 
se malom cestom prema brežuljku Salahije: S jedne i 
druge strane ceste uzrasle su granate palme; na. čijim 
granama vise grozdovi slatkih datulja, a čije korijenje 
zalijevaju vode bistrih potočića. Njihov romon ugađa 
ti ušima, poslije one zaglušne vike dolje u samom gradu. 
Na vrhuncu Salahija sjeli smo na jednu kamenu 
klupu. Sa zapada je pirio tihi povjetarac noseći slatki 
miris ruža, koje cvatu u obilju u okolini Damaska. Sunce 
je sjalo punim sjajem vedrog svibanjskog dana, onako 
vedrog i onako toplog, kako to može samo na istoku biti. 
Taj sunčani žar razlijevao se na grad i na svu okolini, 
koja je poradi toga dobila neku zažarenu zlatnu boju, 
kao užareni bakar, kad izlazi iz goleme peći velike tvor- 
nice. sad o 
Istočnjaci kažu za Damask, da je biser istoka, ogrlica 
ljepote, cvijet raja, oko pustinje, perje nebeskog pauna, 
ruža sa željeznim trnjem i dr. Kada sam malo prije prola- 
zio kroz sam grad, mislio sam, da su to obične istočnjačke 
hiperbole, bez ikakove podloge. Ali kad sam ga gledao 
sa visine brežuljka Salahije, uvidio sam, da te poredbe 
nisu nimalo pretjerane. Pred mojim očima pružao se 
prizor, kakova je rijetko na svijetu naći. Eno, pokazuje 
mi prstom moj pratioc, vidite li onaj krasni gorski pojas, 
koji onamo u daljini sa sjevera, istoka, juga i zapada 
opasuje damasku kotlinu 2 Na velikoj kosi zelenog i 
mirisavog Antilibanona, naslanjaju se vapnenasta brda 
Džebel-Kalamun, Kasiun, Kalbet-el-Mece, koji se na sun- 
cu žute kao da su obloženi lavskom grivom. Njima se 
priključuje ponosni Hermon sa svojim sniježnim vrhun- 
cima, koji izgledaju kao da su srebrom okovani. Onamo 
prema istoku na rubu daleke pustinje izdižu se visovi 
Haurana i vulkanska brda Džebel-Asvand i Džebel-el 
Mani. A gle dolje u dolini prekrasni sag zelenila i cvijeća, 


koji poput obruča okružuje sav grad unaokolo dva kilo-. 


metra širine! Tu su naravne nasade naranača; limuna, 
krušaka, jabuka, badema, palama, rogača, oraha, smo- 
kava, maslina, datulja, banana, kestenja i drugog ple- 
menitog voća. Sve je to sada u svibnju u punom cvatu, 
pa miris toga plemenitog voća pomiješan sa- mirisom 
bezbrojnih ruža, ljiljana, ljubičica, i drugog mirisavog 
cvijeća, dopire eto sve do nas i nadaleko se širi. A ohne 

Vijugaste kao srebrne pruge, što opažate u tom divnom 
bujnom zelenilu i cvijeću, to su brojni kanali i potočići, 
koji natapaju ovu od Boga blagoslovljenu zemlju. Ima tu 
70 kanala i 360 izvora, iz kojih teče bistra svježa voda. 
Ona velika srebrnasta pruga, koja poput šarulje guje 
obavija čitav grad sa mnogim svojim rukavima zove 
se Barada, a one druge dvije vodene pruge, koje se odavle 
sasvim dobro razabiru i među drugima potocima se ističu, 
jesu Abana i Farfar. 

. »To su dakle znamenite vode Abana i Farfar'', us- 
kliknuh ja. I pri tom mi je došlo na pamet, koliko su još. 


Kio nasi 


DAMASK 


u staro doba ove vode bile cijenjene kod starih Siraca 
sa svoje bistrine, svježine i ljekovitosti. Jer kad je Naaman, 
silni vojvoda cara sirskoga bio ogubavio, pak ga njegova 
ropkinja izraelka uputila na Elizeja proroka u Sama- 
riji, i Naaman otišao k Elizeju, da ga ozdravi, a prorok 
mu Božji kazao, neka se okupa sedam puta u rijeci Jor- 
danu, pak će ozdraviti, Naaman vojvoda rasrđen reče: 


“Zar nijesu Abana i Farfar vode u Damasku, bolje od 


svih voda izraelskih, da se u njima okupam i očistim ?" 

.. Iza tog prekrasnog zelenog i cvjetnastog pojasa, 
koji paše Damask u širinu od dva kilometra, prostire 
se nepregledna pustinja, onamo. prema istoku, u kojoj 

se opet ovdje ili ondje opažaju male oaze, posred kojih 
su izrasla malena seoca, koja su mi se sa onog brežuljka 
u onoj udaljenosti činila kao stogovi zlatnoga klasja. 
A dolje pred samim brežuljkom, na kojem sam stajao, 
leži u svom staračkom veličanstvu divni Damask, sa 
svojih 195.000 žitelja, sa svojih 200 većih ili manjih 
mošeja i sa kojih 500 kupola i oko 1000 vitkih minareta. 
Stajao sam dulje vremena uživajući u prekrasnom 
prizoru, koji začarava ne samo vatrenog stanovnika 
istoka, nego će svakoga, pa i najhladnijeg sina sjevera. 
A međutim pred mojim očima iskrsnule su slike iz davnih 
vremena: Gledao sam u duhu patrijarhu Abrahama, 
kako ovuda prolazi sa svojom porodicom i svojim sta- 
dom, kad je na riječ Božju ostavio svoj zavičaj Ur Kal- 
dejski i otišao u Obećanu Zemlju. Gledao. sam kralja 
Davida, koji je do ovamo raširio svoje kraljevstvo, pak 
Aleksandra Velikoga, koji je na svojim pobjedonosnim 
vojnama osvojio i ovaj biser istoka, pak Ptolomejce, 
Bizantince, i Persijance, koji su se za nj krvavo borili, 
dok nije god. 1516. pao u turske ruke, iz kojih je u pro- 
šlom vijeku bio oslobođen postavši glavnim gradom 
Sirije pod francuskim protektoratom. Gledajući s bre- 
žuljka one potoke po gradu i okolo njega, činilo mi se, 
da su još krvave od tolikih pokolja kršćana, od kojih 
je u samoj godini 1860. u mjesecu srpnju bilo poubijano 
32.000 od fanatičnih sljedbenika lažnoga proroka. 

Ali nada sve zaokupio je moju pamet pogled na jug, 
gdje se između visokih gora vidi bijela staza, koja od Da- 
maska vodi k Jeruzalemu. Tim putem jahao je ljuti pro- 
gonitelj kršćana -Savao sa svojom fanatičnom družbom, 
dišući prijetnjama i pokoljem na učenike Gospodnje. 
Dolazio je iz Jerusalema u Damask, da ovdašnje kršćane 
uhvati i svezane dovede u Jerusalem. Pred vratima 
gradskim bjelasa se na sunčanom žaru mala crkvica. 
»Ta je crkvica, kaže mi moj pratioc, podignuta na mjestu, 
gdje se Isus objavio Savlu i gdje se on od grešnog Savla 
obratio u svetoga Pavla. Nju ćemo sutra u jutro posje- 
titi, a međutim, prije nego se smrkne, siđimo u grad, 


da razgledamo čuveni bazar i znamenitu negdašnju, 


crkvu sv. Ivana Krstitelja, sadašnju Omajadevu mošeju'?. 

To smo i učinili. Bazar damašenski ne zaostaje 
svojom veličinom za onim u Carigradu, a sa svoje origi- 
nalnosti još ga i nadvisuje. Sav je presvođen, te izgleda 

kao golemi mrežasti tunel, a u njemu ti se nudi na pro- 
daju, što god samo zamisliti možeš. A vreva i vika još 
je veća nego u carigradskom bazaru, jer istočnjaci Arapi, 
ne znadu mirno stvar nuditi, nego viču, da ti uši zagluše 
hvaleći svoju robu. 

Ostao sam zadivljen pregledavajući Omajadevu 
mošeju. Ova divna građevina potječe još od rimskog 
poganskog doba, car Arkadije u 5. vijeku pretvorio ju je 
u kršćansku crkvu u čast sv. Ivana Krstitelja. 
Ona je još i danas sačuvala oblik kršćanske crkve i ako 
je u 8. vijeku prešla u muhamedanske ruke i pretvorena 
u džamiju. Zaprema prostor od 200 metara dužine i 150 
metara Širine, sa trijemovima i trima lađama, sa šumom 
masivnih mramornih stupova i kapitela od najdrago- 
cijenijeg granita sa divnim urezbinama. Po srijedi je go- 
lemi luster sa 500 pozlaćenih lampada. 

Vraćajući se pred večer kasno u samostan, gurajući 
se među onim mnoštvom ljudi, deva, magaraca i konja, 
po tijesnim ulicama, moj vođ mi je pokazao još jednu 
znamenitu zgradu u gradu: čuveni han Esad paše. 
u blizini bazara. U tom hanu, koji izgleda kao koji pro- 
strani sredovječni klaustar, sa trijemovima u naokolo, 
može naći zakloništa 5000 ljudi i 2000 deva. Oni se ovamo 
zaklanjaju u pazarne dane, kada se u Damask slegne 
sva bliža okolica. 

. Mnogo bih još toga mogao zabilježiti o ovome čudo- 
vištu i biseru istoka, ali sam umoran, jer ovo pišem po- 
slije večere, a sutra moram ustati rano da posjetim 
svetišta velikoga Apostola sv. Pavla, zbog kojih sam naj- 
više i došao u Damask. 


Damask, 10. svibnja (prije podne) 1934. 


, Još zorica nije zabijelila ,ni danica lica pomolila", 
a ja sam bio već na nogama. Tako isto i moj dobri i lju- 
bezni pratioc O. Ivan 'Damašenski. Išli smo kroz viju- 
gaste krivudaste, tijesne i mračne ulice Damaska prema 
južnim vratima. Sve je još bilo u dubokom snu. Nigdje 
ni žive duše. Ispred koje kuće zarežao bi na nas koji pas, 
ali se nije usudio navaliti. Bili smo dvojica i oba oboru- 
žani debelim štapovima. 

Pred gradskim vratima našli smo nekoliko seljaka 
iz okolice, zamotanih u bijele ogrtače, koji su sezali do 


29 


tla. Na glavi su imali turban, a svaki je vodio za uzicu 
po jednu ili dvije koze sa nabreklim vimenima. U ruci 


je nosio jednu čašu sumnjive čistoće. Kad smo izašli 


kroz vrata, saletili su nas, govoreći velikom vikom neke 
nerazumljive riječi ma arapskom jeziku. 

što hoće ovi ljudi od nas ?" upitah svoga pra- 
tioca. 

»Nude nam svježeg kozjeg mlijeka", odgovori on. 
;,Tako nude svima prolaznicima, a kad se svane, ući će 
u ulice gradske i nuditi po gradu. Ko hoće da pije iz čaše, 
oni će mu natočiti iz kozjeg vimena na njihove oči, ko 
hoće još bliže iz izvora piti, može leći pod kozu i sisati 
izravno iz vimena.'" 

Išli smo dalje prema jugu jednom dosta širokom 
i udobnom cestom. Starinskom cestom iz rimskoga 
doba, koja vodi u Jerusalem. S jedne i s druge strane su 
visoka krošnjata stabla : palme, orasi, oleandri, kesteni, 
platane. Zemlja je unaokolo sva pokrivena sitnom tra- 
vom i poljskim cvijećem, nakvašenim od zore. Onamo na 
istoku nebo je počelo rudjeti, javljajući zoru vedroga 
svibanjskoga dana. Ptičice na stablima počele se buditi, 
prelijetativale su sa grane na granu i pjevale svoju 
jutarnju pjesmu u slavu svoga Stvoritelja. Sva je pri- 
roda mirisala od neke svježe trave i ljupkog mirisavog 
cvijeća, kao da si u jednom prekrasnom perivoju. 


Nakon pola sata laganog hoda našli smo se pred 
ograđenim prostorom. Moj pratioc udario je štapom 
u drvena vrata, na što je došao jedan još sanjiv čovjek, 
provirio kroz mali otvor i kad nas je opazio, pustio nas 
je unutra. U dvorištu je mala kuća, u kojoj stanuje krš- 
ćanska obitelj, a kraj kuće je kripta sa gvozdenim rešet- 
kama. Nad kriptom crkvica od kojih 10 metara dužine 
i šest metara Širine, sa malim zvonikom nad vratima. 
Naokolo crkve razgranali se krošnjati orasi i kesteni. 

,Tu je mjesto obraćenja velikoga 
Apostola sv. Pavla", reče mi moj pratioc. Drugo 
mi nije ništa kazao. I nije trebalo da mi išta drugo 
kaže. Samo mjesto najriječitije mi govori. Tu u kripti 
u naravnoj veličini kip je mladog Saula, koji je pao 
sa konja. $ njim je nekoliko drugova. Pred njima se od- 
jednom pojavila neobična svijetlost. I oni su stali kao 
ukopani. 


30 


Stao sam i ja, duboko uzbuđen, Pred mojim duhom 
stvorila se: u neposrednoj blizini zbilja onog velikog 
dogođaja od prije 1900 godina. Saul još dišući prijet- 
njama i pokoljem .na učenike Gospodnje, pristupi pogla- 
vici svećeničkome.u Jerusalemu, i zatraži od njega pi- 








MJESTO OBRAČENJA SV. PAVLA 


smo za zbornice u Damasku, ako koga nađe od ljudi 
i žena svoga zakona, da ih svezane dovede u Jerusalem. - 
I kad bijaše na putu, te se približavaše Damasku : ujeđam- 
put obasja ga svijetlost s neba. I padnuvši na zemlju 
ču glas, koji mu govoraše : ,,Saule, Saule, zašto me pro- 

goniš ?" A on reče: ,,Ko si ti, gospodine ?" A On: ,Ja 
sam Isus, koga ti progoniš ; teško je tebi protiv ostana 
.prucati se". 1 dršćući i čudeći se reče Saul: ,,Gospode, 
što hoćeš da činim ?" A Gospod njemu: ,Ustani i uđi 
u grad, i ondje će ti se kazati, što ti treba činiti". A ljudi 
oni, koji ga pratijahu, stajahu začuđeni, čujući glas, a 
nikoga ne videći. A Saul ustade sa zemlje i otvorivši oči 
ništa ne viđaše. I uzevši ga za ruke uvedoše ga u Damasak. 

Na glavnom mramornom oltaru crkve vidi se božan- 
skog Spasitelja u slavi, a pred njim skrušeno kleči mladi 
obraćenik Pavao. Naokolo po zidovima crkve trideset 
i dvije su slike, koje predočuju sve znamenitije zgode 
iz života ovoga velikoga obraćenika, od rođenja do odrub- 
ljenja glave u Rimu. Posljednja, 32. slika, predočuje 
veličanstvenu baziliku izvan zidina u Rimu, podignutu 
' u čast velikoga Apostola naroda. 

Čitav sat stajao sam u toj crkvici i u duhu pratio 
život ovog neumornog vijesnika Evanđelja. Kada sam 
izašao iz crkve, sunce se već pojavilo na dalekom istoku, 
onamo na rubu sirske pustinje. Izišlo je najprije kao mali 
svijetli okrug, pa se dizalo sve više i sve sjajnije obasja- 
vajući nepreglednu ravninu. Činilo mi se, da u tom vi- 
dim sjaj one vjere, koju je ovaj veliki obraćenik propo- 
vijedao, najprije u uskom krugu prijatelja u Damasku, 
onda sve dalje i dalje, po čitavome onda poznatome 
svijetu. JR X 

Na povratku u grad nisam ni riječi progovorio sa 
svojim pratiocem. I on me puštao u miru. Bio sam 
udubljen u promatranje čudesnih promisli Božjih, koje 
su se tako divno očitovale na onom ljutom progonitelju 
kršćana, Saulu. Kad smo došli pred zidine gradske, 
. moj me pratioc upozorio na jedan veliki križ, istesan 
u jednom masivnom kamenu na vrhu zida. | 

Ovo je mjesto, reče mi moj pratioc; gdje je nekada 
bio prozor, kroz koji spustiše sv. Pavla u košu niza zid, 
kad ga je htio uhvatiti narodni starešina kralja Arete 
u Damasku. Ovuda je on izbjegao iz ruku svojih progo- 
nitelja.“ . 

E kustelo sam se i tu nekoliko časaka u razmišlja- 
nju, pak se vratio u samostan. Tu mi nađoše jednog malog 
ministranta, da me povede u mjesto, gdje ću služiti 
sv. Misu. Mali dečko vodio me, kao što su ono nekad vo- 
dili slijepog Saula, kroz vijugave damašenske ulice, u 

kojima se ja nikako ne bih znao snaći bez vodiča, i ako, 
Bogu hvala, imam zdrave oči. Nakon malo izašli smo 
na jednu prilično široku, a sasvim uspravnu ulicu, koja 
presjeca sav grad na dvije pole. To je ona glasovita ,via 
recta — prava ulica", koja je postojala još za 
Pavla Apostola, a kojom je treći dan po onom čudesnom 
Saulovom obraćenju stupao svećenik Ananija, da krsti 
Saula. Jer mu je Gospod kazao u viđenju: ,,Ananija, 
ustani i idi u ulicu, koja se zove Prava, i traži u kući 
Judinoj Saula zvana Taršanina, jer eto on moli." , 
Tom znamenitom ulicom Pravom, kuda je stupao 
sveti svećenik Ananija da krsti Saula, išao sam jutros 
na slavni dan Uzašašća Kristova i ja, ne da koga obra- 
ćenika krstim, nego da u onoj kući krštenja otslužim 
sv. Misu. Bilo je puno vreve po ulici, ali me to nije ništa 
rastresalo. Mislio sam na Ananiju, kako se isprva. nećka 
otići k Saulu, govoreći Isusu: ,,Gospode! Čuh od mno- 
gih za ovoga čovjeka, koliko je zla počinio u Jerusale- 
mu ; i ovdje ima vlast od poglavica svećeničkih da sveže 
sve koji prizivlju ime Tvoje." A Gospod mu reče: ,,Idi, 
jer mi je on sud izabrani, da razglasi ime moje pred na- 
rodima i kraljevima i sinovima Izraelovim. A ja ću mu 
pokazati, koliko mu valja trpjeti za ime moje. 


I otide Ananija i uđe u kuću. Išao sam i ja i došao 
na to mjesto. Tu je još kuća, ako ne ona ista od pred 19. 
vijekova, ali svakako na istom mjestu, a možda i slična 
oblika : na jedan kat, s ravnim krovom, sa rešetkama 
na malim prozorima. Ona je sada pretvorena u crkvu. 
Na oltaru je slika, koja predstavlja svećenika Ananiju 
gdje polijeva vodom skrušenoga Pavla. Sa dubokim 
ganućem u duši govorio sam na tom oltaru sv. Misu. 
U drugi dan, kad nije koji blagdan, može se čitati Misa 
Obraćenja sv. Pavla, ali danas na svečani dan Uzašašća 
Kristova, treba čitati sv. Misu od ovog otajstva. Ipak 
preko sv. Mise lebdila mi je pred pameću slika krštenja 
sv. Pavla. A kad sam svršio sv. Misu, ostao sam još neko 
doba u toj kući gledajući u duhu Ananiju, kako je položio 
ruke na glavu slijepoga mladića i rekao: ,,Saule, brate, 
Gospod Isus, koji ti se ukaza na putu kojim si dolazio, 
posla me da progledaš i da se napuniš Duha Svetoga, 
I kao da vidim, kako odmah spadoše s očiju Saulovih 
kao ljuske i progleda ; i ustavši bi kršten. I pošto uze 
hrane okrijepi se. 

I ja sam se na tom posvećenom mjestu okrijepio 
nebeskom hranom i preporučio se zaštiti velikoga obra- 
ćenika, te se vratio u samostan, gdje sam prisustvovao 
svečanoj misi. Crkva je bila skoro puna vjernika, a na 
koru su uz pratnju orgulja veoma lijepo pjevale Misu 
Angelorum, gojenice Časnih Sestara. Na dalekom istoku, 
u poganskom gradu, pjevaju eto djevojački zvonki gla- 
sovi gregorijansku Misu Angelorumi ! 

Bilježim u svoj dnevnik utiske ovoga dana i spre- 
mam-se na odlazak u Svetu Zemlju. 

U Svetoj Zemlji 


. Nazaret, na Spasovdan, 10. svibnja 1934. 


Evo me u žuđenoj zemlji, u Svetoj Zemlji. Stupio 
sam u nju nogom prvi put baš na dan, kad ju je Krist 
Gospod ostavio. i povratio se svome nebeskome Ocu, 
a to je na današnju svetkovinu Uzašašća Kristova. 
Danas je također i deseti svibnja, a u ovaj dan su, — 
po predaji, — anđeli god. 1291. prenijeli iz Nazareta 
svetu kućicu na naš hrvatski Trsat, da ju nevjernici ne- 
obeščaste. Pa eto u ovaj dan ja imam sreću vidjeti to 


sveto mjesto, gdje je bila kućica BI. Dj. Marije i poklo- 


niti se u susjednoj kripti vječnoj Riječi, koja se utjelo- 
vila tu u krilu preč. Djevice. Te dvije okolnosti, koje 
prate moj prvi korak u Svetu zemlju — blagdan Uza- 
šašća Kristova i spomendan prijenosa sv. Nazaretske 
kućice, — napunjaju me neobičnom radosti. | : 
Malo prije podne krenuo sam jednim  udobnim- 
autobusom iz Damaska u Nazaret. Platio sam 2 Sirske | 
lire, kojih 50 dinara, a vozio sam se punih pet sati. Put. 
je dosta dobar i autobus je bez ikakove zapreke jurio- 
kroz sirsku zapadnu pustinju. Prešli smo rijeku Barabu,- 
pak glasovitu Naamanovu rijeku Farfaru i onda. zakre- 
nuli k podnožju Hermonske gore, čiji se vršci bijele- 
vječnim snijegom a na čijim bregovima rastu čitave 
šume ponosnih cedara, jela i borova. Bilo je oko 2 sata 
popodne, kad smo došli do jedne uske, mutne a neobi-: 
čne brze rijeke. : : 
,Jordan", poviknuše nekoji suputnici. : 
,,Jordan'', odjeknulo je ugodnom snažnom - jekom: 
u mome srcu. Eto me dakle kraj te tako: slavne, tako- 
znamenite rijeke, čiji su mutni valovi preživjeli tolike? 
velike uspomene i čiji šum kao da ti priča .o tolikim zna- 
menitim. događajima, što su se tečajem. stoljeća na njoj“ 
odigrali. Dok je autobus stajao, a- sirska pogranična- 

straža zajedno s nekim engleskim policajcima pregleda- 
vala pasoše i prtljag, nisam mogao odoljeti srcu, a da ne 
siđem do same vode Jordana, pak da se u njoj umijem, 
da mi to bude kao.novo krštenje na ulasku u Svetu 
Zemlju, u koju smo odmah malo nakon toga ušli pre- 
šavši jedan kameni most sa gvozdenim obručima, po- 
dignut na tom mjestu preko Jordana. 

Bio sam silno uzbuđen. To je uzbuđenje poraslo, 
kad sam, po sata iza kako smo prešli most, ugledao 
bistru i glatku površinu ubavog jezera u brdovitoj ko- 
tlini. Srce mi je stalo jače kucati.u grudima, a oči su 
nepomično bile upravljene u onu vodu. Bilo je to milo 
Genezaretsko jezero. Jezero, koje sam sto- 
tine i stotine puta u duhu gledao, a sada ga eto vlastitim 
očima imam sreću gledati. Gotovo, gotovo, htio sam 
iskočiti iz jurećeg autobusa i sjesti gdje kraj same obale 
jezera, te se prepustiti mirnom promatranju istoga i 
razmišljanju o velikim događajima, koji su se na njemu 
odigrali. Ali me zadržala misao, da ću ipak skorih dana 
doći ovamo i svega ga s kraja na kraj proći, pak ću 
tada moći pustiti uzde svojim čuvstvima, da me zanose 
u ona sretna vremena, kad je u njemu boravio i nauča- 
vao i čudesa činio božanski Učitelj. 

U 4 sata popodne autobus je stao na jednom pro- 
stranom trgu, a-mi svi putnici smo izašli. Došli smo u 
Nazaret ! 

Neko me slatko čuvstvo obuzelo. Bacio sam svoj 
pogled prema sjeveru. Preda mnom se pokazao na ob- 
ronku brda ,,cvijetni grad, sa svojim bijelim kućama, 
izdignutim jedna iznad druge, a sve sa ravnim krovo- 
vima. Kod samog trga podiže se golema zgrada, kao 
kakova silna tvrđava, koja štiti dvije časne bazilike, 
jednu na zapadu, drugu na istoku. Na visokoj kuli 
ponosno je lepršala zastava Svete Zemlje: bijela za- 
stava sa grbom Svete Zemlje i jednim ovećim crvenim 
križem na sredini i sa četiri manja na krajevima. Dok 
sam je gledao, sa zvonika zapadne crkve zazvonilo je 
najprije jedno, pak drugo, pak treće pak napokon veliko 
četvrto zvono. I-ona zastava i ona zvona odavaju da je 
danas svečani dan, blagdan Uzašašća Kristova, 

Nisam nikoga ništa pitao, po tomu sam već razu- 


mio, da ono mora biti franjevački samostan sa bazili- . 


kom . Navještenja, I odmah sam onamo upravio svoje 

korake. Prijavio sam se najprije gvardijanu, časnom 
starcu duge sijede brade. On se baš spremao u crkvu 
na svečanu večernju. Kad sam mu kazao, da bih želio 
ostati u Nazaretu dva tri dana, da pregledam ovdješ- 
nje svetinje, nekako me čudno pogledao, pak će, ne baš 
najčišćim talijanskim jezikom, — doznao sam da je 
Francuz — kazati: ,,Zar dva tri dana ? 

,Crni znaci zli biljezi" rekoh u sebi. Ovaj ima malo 
franjevačke gostoljubivosti. Ovo je prvi slučaj u mom 
životu, da me koji gvardijan odbio. Dometnuo sam 





NAZARET ISTOČNI DIO 


nekako bojažljivo: ,,Pa, ako nije moguće, molio bih, 
oče Gvardijane, da me primite bar za jedan dan". 
Ali on povikne još jačim glasom : ,,Što za jedan dan ? 
Pa šta ćete vidjeti ovdje kroz jedan dan ili dva ili tri 
dana ? Treba da ostanete bar sedam dana. Evo vam 
soba, objed je tačno u podne, večera u 8 sati. Ako vam 
što ustreba, samo mi kažite. Želim vam ugodan bora- 
vak!" [ otide u crkvu, a ja sam se još jednom osjetio 
neobično sretnim, što sam sin sv. Franje, koji svugdje 
na svijetu nalazi svoju braću, koja te tako ljubezno 
dočekuju i prime. 
. Malo kašnje bio sam i ja u crkvi. Baš se dovršavala 
pjevana večernja. Vijugasti dim tamjana dizao se pod 
svod bazilike, dok su sa visokog kora odjekivali zvuci 

gregorijanskoga korala, što su ga skladno pjevali mladi 
klerici. Dvojica od njih pjevali su antifonu na ,,Magni- 
ficat" od blagdana Uzašašća: ,,O Rex gloriae"! — O 
Kralju slave? 


Kad su utihnuli posljednji akordi antifone, nakon | 


izrečene molitve, svi svećenici i đaci izađoše iz crkve. 
Ja sam ostao s nekoliko vjernika. Stao sam razgledati 
crkvu. Nije velika, duga je 30 met. široka 15 met., Vi- 
soka 10 m., ali je veoma lijepa. Na tri lađe je, u stilu 
baroka, sa pet mramornih oltara. Sa visokih četvero- 








NAZARET S BAZILIKOM NAVJEŠTENJA 


uglastih prozora prelijeva se obilno svijetlo, koje daje 
posebni sjaj mramornim pločicama bijele i crvene boje, 
kojima je popločena tlo. Glavni je oltar posvećen sv. 
Gabrijelu arhanđelu, a uzdiže se na uzvisini na koju 
vode dvanaest mramornih stepenica. Iza velikog ol- 
“tara je lijepo izrađeni kor, poput onog iza glavnog ol- 
tara Male Braće u Dubrovniku, sa brojnim sjedištima 
u dva reda, jedan za svećenike, drugi za klerike i braću 
laike. 

. Ispod velikog oltara ima podzemna kripta. Iz nje 
titra umilno svijetlo, koje gori na brojnim malim lampa- 
dama..To je najsvetije mjesto ovoga svetišta, prava sve- 
tinja — ,;Šancta Sanctorum'". Sa dubokim uzbuđenjem 
i strahopočitanjem stao sam polagano silaziti u tu 

kriptu po mramornim, ali već dosta izlizanim stepeni- 
cama. Brojio sam ih i nabrojio 12, kad sam se našao 


u polumračnom prostoru od kojih 74% metra dužine i 


3—4 metra širine. Sa strane su dva mala oltara : s desne 
sv. Joakima i Ane, a s lijeve sv. Gabrijela arhanđela, 
Na svakom je oltaru šest malih mjedenih kandiljera 
sa voštanim svijećama, i malo živog cvijeća. 

To je tako zvana ,,Anđeoska kapela''. Taj prostor 
označuje stan BI. Dj, Marije. Tu je bila njezina kućica, | 
koje više nema, nego je prema predaji, prenesena god. 
1291. na naš hrvatski Trsat, a odatle u talijanski Lo- 
reto. 

Zaustavio sam se nekoliko časaka u pobožnom 
razmatranju. Gledao sam presvetu Djevicu kako u tije- 
snom sjedinjenju s višnjim Bogom provodi dane svoje 
mladosti i počešće, za veću sabranost, povukla bi se u 
susjednu sobu, koja je bila izdubljena u jednoj pećini, 
pri kojoj je bila naslonjena njezina kućica. U toj zabit- 
noj sobici, ona je uzdisala za obećanim Otkupiteljem, 
moleći toplo Boga, da. Ga pošalje. U svojoj dubokoj 
poniznosti nije ni iz daleka slutila, da će taj Otkupitelj 
doći na svijet baš njezinim posredstvom. A eto, baš 
u toj zabitnoj sobici, u toj danas podzemnoj kripti is- 


"pod bazilike Navještenja u Nazaretu izvršilo se uzvišeno 

otajstvo utjelovljenja vječne Riječi. 

Sa neobičnim ganućem i strahopočitanjem silazio 
sam u tu kriptu. Sišao sam tri stepenice niže i našao sam 
se u jednom malom prostoru od 4 metra širine, a isto 
toliko dužine. Naokolo je sve sama pećina, čini se, kao 
da je sav prostor taj udubljen u pećini. Dva debela gra- 
nitna stupa dijele taj prostor u tri dijela ; čini ti se kao 
mala bazilika na tri lađe. Po srijedi je mali ali prekra- 
sni oltar sav od crvenkastoga i bijeloga najfinijega mra- 
mora. Na njemu je slika Navještenja: prečista Dje-. 
vica u zanešenju, a pred njom lebdi u zraku anđeo s lji- 
ljanom u ruci, koji joj javlja veliko otajstvo. Sa visine 
silazi“ Duh Sveti u obliku golubice, iz čijeg kljuna pro- 
sjeva mlaz svjetlosti i spušta se na začuđenu Djevicu. 
Mali oltar sav je iskićen ljupkim cvijećem, koje se goji u 
vrtu kraj bazilike, a koje po cijeloj onoj kripti raspro- 
stire ugodni miris. Na oltaru je dvanaest srebrnih ma- 
lih svjetionika sa svijećama od najčišćeg pčelinjeg vo- 
ska. A pod samim oltarom u polukružnoj izdubini visi 

15 malih kandila, svako ne veće od stisnute šake, u kojima 
sveđerno gori prečisto ulje istješteno iz maslina nazaret- 
skih okolice. Kandila su sva od srebra i zlata, a sta- 
klene.čašice u njima raznobojne, pak se iz njih raspro- 
stire po onoj kripti neobično tiha i mila, nekako tajin- 
stvena svijetlost. Na samoj sredini podnožja oltara 
stoji srebrna zvijezda, na kojoj piše zlatnim slovima 
na latinskom jeziku : 





»OVDJE JE RIJEČ POSTALA TIJELOM“ 


»Hic Verbum. caro factum est — 
Ovdje je Riječ postala tijelom". 


Nije trebalo da mi itko išta kaže. Pao sam na ko- ' 


ljena i stao cjelivati to sveto mjesto. Obasipao sam ga 
žarkim poljupcima i smatrao se neobično sretnim da 
mogu stajati na tom tako svetom mjestu. Tisuće puta 
već do sada kroz tolike godine moga svećeničkoga ži- 
vota, izgovarao sam na posljednjem evanđelju mise : 
»Et Verbum caro factum est", a evo sad sam tu, gdje 
je ta božanska Riječ postala tijelom, gdje je jedinoro- 
đeni Sin Božji sišao u krilo preč. Djevice i utjelovio se 
za naše spasenje. Stojim na mjestu, odakle je počelo 
spasenje svijeta: Stojim na ovom malom izvoru, odakle 
je potekla rijeka milosti, koja se razlila po čitavome 

svijetu natapajući obilato sve zemlje, sve ljude, sve 
vjekove. 

Još sam bio tu u dubokom promatranju, kad je do- 
šao jedan svećenik sa četiri mala ministranta, te za- 
počeli svibanjsku pobožnost. Molili su najprije krunicu, 
onda litanije. Odgovarao je svijet, koji je bio u kripti 
i gore u crkvi, na arapskom jeziku ; na jeziku dosta sličnu 
onome, kojim je pred devetnaest vijekova, na ovom 
baš mjestu, prvi arhanđeo Gabrijel pozdravio pre- 
svetu Djevicu! Sa osobitom slašću izgovarao sam i ja 
potiho na mom hrvatskom jeziku: ,,Zdravo Marijo, , 
milosti puna, Gospodin s Tobom, blagoslovljena Ti među 
ženama". : 

Nebrojeno puta u životu pozdravio sam ovim po- 
zdravom slavnu Majku Božju, ali nikada još takvim uz- 
buđenjem kao malo prije na onom svetom mjestu, gdje 
j€ ju tako pozdravio slavni arhanđeo Gabrijel. 


Nazaret, 11. svibnja 1934. 


I jutros je bio moj prvi korak u kriptu Utjelovlje- 
nja ispod bazilike Navještenja. Nemoguće je iskazati, 
što sve duša osjeća na tom svetom mjestu. Naslonio 
sam se na onaj sjeverni granitni stup u kripti, koji obi- 
lježava mjesto, na kojem je stajao arhanđeo, kad je sve- 
toj: Djevici javio veliku vijest i kad ju je pozdravio 
onim uzvišenim pozdravom : ,,Zdravo, milosti puna, 
Gospod s tobom, blagoslovljena Ti među ženama". 
Izvadio sam krunicu, koju sam sinoć ovdje u Nazaretu 
na trgu ispred crkve kupio, a koja je napravljena od 
maslinovog drveta, što raste u okolini Nazareta, te sam 
iu položio na onu srebrnu zvijezdu, na kojoj piše: ,,Et 
Verbum caro factum est — I Riječ je postala tijelom". 
Drugog blagoslova ne treba. Ovdje u Svetoj Zemlji do- 
sta je koji predmet položiti na sveta mjesta i već time 
oni predmeti bivaju blagoslovljeni. Onda sam stao mo- 
liti krunicu i to prvi radosni dio. Proželo me neko silno, 
ganuće, kad sam razmišljao prvo otajstvo radosno, jer 
eto, imao sam sreću stajati na onom svetom mjestu 
gdje se to otajstvo izvršilo. : 

Malo kašnje imao sam još veću sreću. Baš u toj kripti 
Utjelovljenja služio sam sv. Misu. A čitao sam Misu od 
Navještenja BI. Dj. Marije, onu koja se drugdje na svijetu 

smije čitati samo na Blagovijest, 25. ožujka, a ovdje 
u Nazaretu, u kripti Utjelovljenja, smije se čitati svakog 
dana osim Božića. Bogojavljenja, Uskrsa, Duhova, Ve- 
like Gospe i Velike sedmice. A služi se ova Misa ovdje 
svakoga dana ,,ritu festivo'' svečanim obredom, sa ,,Glo- 
ria" i ,,Credo" i samo sa jednom molitvom. 

Kad sam čitao Evanđelje, činilo mi se, kao da se tu 
ponovno pred mojim očima odigrava onaj velebni pri- 
zor od pred 1934. godine, kad je anđeo Gabrijel bio po- 
slan od Boga u ovaj grad Galilejski, koji se zove Na- 
zaret, u ovu kriptu, u kojoj služim sv. Misu, k preči- 
stoj Djevici i pozdravio ju onim uzvišenim pozdravom: 
»Zdravo, milosti puna", itd. I kao da vidim  poniznu 
Djevicu smućenu i preplašenu na taj pozdrav, a kad joj 
anđeo rastumači kako će se sve to dogoditi i da će bez 
povrede djevičanstva  krepošću Duha Svetoga začeti 
i poroditi Sina, koji će se zvati Sin Previšnjega i čijem 


kraljevstvu neće biti svršetka, gledam ponovno -poni- . 


znu Djevicu, kako se podlaže volji Svevišnjega i izgo- 
vara znamenitu riječ: ,,Evo službenice Gospodnje, budi 
meni po riječi tvojoj". I poklonio sam se dublje no ikad 
i s većim strahopočitanjem no ikad u životu, kad sam 
preko ,,Credo"' govorio: ,,Et incarnatus est, de Spi- 
ritu Sancto, ex Maria  Virgine et homo factus est", 
i onda na svršetku Mise, kad sam govorio riječi posljed- 
njeg evanđelja: ,,Et Verbum caro factum est", a što se 
ovdje u ovoj presvetoj kripti izgovara s nadodatkom : 
»Et Verbum hic caro factum est — I Riječ je ovdje po- 
stala tijelom". 3 
Ostali dio današnjega: dana upotrebio sam u raz- 
gledanju ostalih znamenitosti u Nazaretu. Bio sam u 
nekadašnjoj sinagogi, u kojoj je Isus nau- 
čavao, a Njegovi Ga sugrađani odbaciše. Vidio sam 
veliki masivni kamen, koji se čuva u jednoj maloj crkvi, 
a na kojem je Isus blagovao sa svojim učenicima po- 
slije Uskrsnuća. Hodao sam lagano tijesnim ulicama 
Nazareta, onim istima, kuda je Isus kao dijete i mla- 
dić hodio; zagledavao sam se u radionice nazaretskih 
zanatlija napose drvodjelaca, koji se, mislim, malo raz- 
likuju od onih pred 1900 godina. Bio sam na ,Mariji- 
nom izvoru", i gledao kako nazaretske djevojke 
i žene crpe vodu i nose svojim kućama, jer drugog iz- 
vora u Nazaretu nema. I u duhu sam gledao BI. Djevicu 

Mariju, kako crpi vodu iz tog izvora i nosi je svom dra- 
gom sinu Isusu i zaručniku sv. Josipu. I s osobitom slaš- 
ću napio sam se više puta te vode i napunio jednu malu 


“ flašicu, da je ponesem sobom kao milu uspomenu. A 


ugodna je i slatka ta voda, tim slađa kad se pomisli da 
je sa izvora Blažene Gospe. I sam grad Nazaret lijep je 
i privlačiv, pravi cvijetni grad, što na našem jeziku i 
znači. 
Obilazeći grad i njegovu okolicu, silazeći u plodnu 
ezdrelonsku dolinu ili penjući se na strmenito brdo 
pokraj grada, sa kojeg su neharni Nazarećani htjeli 
baciti u ponor svog najvećeg Sina, svaki pedalj zem- 
lje, svaki kamen kao da mi je govorio: ,,Ovuda je On 
hodio !"' A ta pomisao napunjala me neobičnim miljem. 
Nekada su pitali: ,,Može li doći što dobra iz Naza- 
reta 2 Danas nitko više to ne pita. Danas i najmanje 
dijete znade, da je iz Nazareta svijetu došlo najveće 
dobro, jer tu se uputio Sin Božji za naše spasenje. 


Nazaret, 12. svibnja 1934. 


Sunce je već odskočilo iza Tabora. Sa ezdrelonske 
ravnice dopire miris zrelog klasja, koje se lagodno lelija 
na jutarnjem povjetarcu, što piri sa visokog Libanona 
obraslog gustom šumom  vitkih starodrevnih  cedara. 
Ljupki slavulj veselo biljiše na jednom ružmarinu u 
vrtiću sv. Josipa ispod moje sobe. Baš se i ja spremam 
da idem u taj vrtić. Mali prekrasni vrtić, razdijeljen 
na više četvorina, u kojima je zasađeno mirisavo cvijeće : 
liljani i ruže, karanfili i ljubice, a svaka četvorina je ogra- 
đena_ivicom ružmarina i mirte. 

Sećem se uskim stazicama toga vrtića, a misao 
mi se zanosi u davna, davna sretna vremena, kad se 
je ovdje, ako ne u istom vrtiću, a to svakako negdje u 
neposrednoj blizini, igrao posred cvijeća sa nebeskim 
ptičicama Božji Sinak, kao maleno dijete Marije; Dje- 
vice. Jer ovdje po starodrevnoj predaji, koja potječe. 
iz prvih vremena kršćanstva, a za koju je znala carića 
Jelena i o kojoj piše crkveni Naučitelj sv. Jeronim, bio 
je stan i radionica sv. Josipa. Još se vide temelji sta- 
rinske crkve, koju su na ovom mjestu bili podigli prvi 
kršćani, a koju spominje spomenuti crkveni Nauči- 
telj. Na tom istom mjestu danas stoji veoma lijepa cr- 

kva, romanskog stila, u čast Othranitelja Isusova i či- 
tave svete Obitelji. 

I baš dok sam se, slatko uzbuđen, šetao onim ma- 
lim vrtićem, koga tako lijepo nazivlju ,,vrtić sv. Jo- 
sipa", došao je mladi brat fra Josip, da mi otvori crkvu 
i da mi ministrira pri svetoj Misi, koju ću u bazilici sv. 
Josipa služiti. Sveti Josip mi je neobično drag svetac, 
volim ga i štujem nad sve druge Božje ugodnike, a i 
primio sam od njega mnoge milosti, to ovdje sa dubo- 
kom zahvalnošću javno ističem, pak sam vruće želio, 
da uzmognem otčitati sv. Misu na ovom svetom mje- 
stu, gdje je on stanovao i-u znoju lica svoga zarađivao 
svagdašnji kruh za sebe i za svoje dvije drage osobe : 
Isusa i Mariju. Želio sam da mu zahvalim za tolike prim- 
ljene milosti, pak da mu se preporučim i u buduće. On 
je i zaštitnik moga rodnoga mjesta Veleluke, zaštit- 
nik je i svekolike katoličke Crkve, pak je i to razlog, 
što nisam smio propustiti ovu sretnu okolnost moga bo- 
ravka u Nazaretu, a da i ovo mjesto, nekadanju kuću 
i radionicu sv. Josipa, ne posjetim i ovdje svetu Misu 
ne otslužim. 

Vrata su se otvorila i ja sam ušao u crkvu. Fra 
Josip je potegao za jedan konop i zazvonio u zvono 
na malom zvoniku nad portalom crkve. U povisokoj 
jedinoj lađi crkve gotovo je mračno, ali zato još izra- 
zitije blistaju okrugli prozori, kroz koje prodire u crkvu 
crvenkasto, ljubičasto, zelenkasto, narančasto svijetlo, 
Ta polumračnost i ta mješavina raznobojnog svijetla 
djeluje neobično mistično. na dušu.. Udahnjuje ti stra- 
hopočitanje prema mjestu, u kojem: je boravila tride- 
set godina najsvetija obitelj na zemlji. 
 Zašao sam desno niz jedan otvor, gdje je fra Josip 
upalio električno svijetlo i pozvao me da siđem. Spu- 
stivši se nekoliko stepenica, našao sam se u podzem- 
nom prostioru, poduprtu sa tri kamena stupa. Neko- 
liko lampada -visi sa stropa i rasvijetljuje onaj pod- 
zemni prostor. Na vrhu prema istoku podignut je mali 
mramorni oltar dar katolika iz Moravske. kako to piše 
na jednoj mramornoj ploči. Na oltaru su tri kipa, dva 
poviša i jedan manji. Predstavljaju Svetu Obitelj. Jo- 
sip i Marija su sa strane a mali Isus po srijedi, koga oni 
drže za ruku. Ispod oltara krupnim slovima piše: ,,Hic 
erat subditus ills — Ovdje im je bio podložan", 

Neobično me ganuće obuzelo. Nalazim se dakle 
u kući u kojoj je Sin Božji proveo 30 godina svoga skrom- 
noga života u društvu svoje presvete Majke i svoga ot- 
hranitelja Josipa. Njima se On dragovoljno pokoravao 
u svemu, On Gospodar nad gospodarima svojim slugama. 
On Stvoritelj svega svojim stvorovima. Govoreći na tom 
oltaru svetu Misu u čast sv. Josipa od njegovog dana, 
19. ožujka, a koja se ovdje smije govoriti svakog dana, 
kad ne padne koja svetkovina I. ili II. reda gledao sam 
u duhu presveti život ove presvete Obitelji i pomislio 
sam : O kako bi dobro bilo, da ovamo dođu naše obite- 
lji, da vide kako“ treba da bude obiteljski život! Da 








CRKVA SV JOSIPA U NAZARETU S FRANJEVAČKIM 
SAMOSTANOM 


dođu ocevi i da se uče kako treba da se brinu za svoju 
kuću; da. dođu majke i uče se kako treba da odgajaju 
svoju djecu; da dođu djeca i nauče se kako treba da po- 
štuju i slušaju svoje roditelje. A svi da se nauče kako | 
a. štovati Boga, Njemu se moliti, Njegove zapovijedi 
vršiti. ' 

. > U toj podzemnoj kripti nalazi se baš na sredini 
jedan kamen, metar i pol dug, metar širok, za koji go- 
vore da možda potječe još iz kuće sv. Josipa. Možda je 
na njemu blagovala sveta obitelj, jer znamo, da su u 
staro doba na istoku blagovali za niskim stolovima. 
Sve ako taj kamen i nije služio za trpezu Svetoj Obi- 
telji, već zato što je tu od davnine, ima u sebi nešto 
blagoslovljenoga. Vidio sam na jednom uglu komadić 

okolicu. Odatle se dobije majjasnija slika Nazareta, 
koji danas broji 8.500 stanovnika, i to 5.500 kršćana, 
ie dijelom katolika, a ostalo su muhamedanci i ži- 
ovi. 


okrhnut, gotov da spadne. Znam da je strogo zabranjeno 
uzimati iz svetih mjesta bilo što. Ko se usudi iz nekojih 
svetih mjesta, kao što su kripta Utjelovljenja, Porođenja, 
sv. Grob, kamen Uzašašća, što uzeti, počinja grijeh, od 
kojega može odriješiti samo kustos Svete Zemlje. Po- 
gledao sam u knjigu, u kojoj je to zabilježeno i, na moju 
radost, nisam našao da je tako strogo zabranjeno uzeti 
što na uspomenu iz ovog svetog mjesta, pak sam, kad me 
je fra Josip poslije Mise ostavio sama da se molim, 
uzeo sa poštovanjem onaj otkrhnuti komadićak kamena, 
kupio poslije na trgu malu kutiju od maslinovog drveta 
sa natpisom : ,,Nazaret", u tu kutiju stavio sam onaj 
kamičak i ponijet ću ga u svoje rodno mjesto Velu- 
luku na dar bratovštini sv. Josipa, da ga čuva na milu 
uspomenu. Unutra sam stavio i dva tri cvjetića iz vrta 

Tiberijada na Genezaretskom jezeru, 13. svibnja 1934. 


. Moja prvotna misao, kad sam se odlučio da hodoča- 
stim u Svetu Zemlju, bila je, da idem stopama Kristo- 
vim, da obilazim sveta mjesta onim redom, kojim je u 
hjima bio božanski Spasitelj. Zato i nisam htio odmah 
u Jerusalem na pohod Svetom Grobu i drugim onđešnjim 
svetinjama, kako to redovno čine hodočasnici. Ja sam 
Sveti Grob ostavio kao posljednju točku moga hodo- 
ćašća, što je i puno zgodnije i prirodnije. Tako hodočas- 

sv. Jošipa. 

Preko dana opet sam se šetao Nazaretom. Kupio 
sam za 20 palestinskih pijastara, naših oko 70 dinara 
jedan lijepi masivni štap od cedra libanskoga, blagoslo- 
vio sam ga u kripti Utjelovljenja, položivši ga na onu 
zvijezdu ispod oltara, to ću isto učiniti i na svim pogla- 
vitijim svetištima u Svetoj Zemlji, i tim štapom obilazio 
sam danas Nazaret i okolicu, a vrijedit će mi puno svu- 
kuda po Palestini. d 

S tim štapom u ruci išao sam kroz uske i strme ulice 
Nazareta, u misli na Njega, božansko Dijete, koje 
je pred 1900 godina, išlo ovim i sličnim ulicama, jer se 
grad i način života u gradu od Njegovog vremena do 
sada sigurno nije promijenio. Svako malo istrčala bi preda 
me nazaretska dječica, draga i mila dječica, u bijeloj 


košuljici do ispod koljena, crnomanjasta lica, rudaste. 


kose, crnih ko ugljen očiju, pak bi se milo i povjerljivo 
približila pozdravljajući sitnim glasićem : ,,Saida, abinu 
— zdravo, oče !" Tako su mila i draga ta djeca, da mi se 
činilo, da su to ona ista, koja su izlazila pred božanskog 
Učitelja i oko Njega se okupljala, a On ih toliko volio, 
te govorio : ,,Pustite malene k meni, jer je njihovo kra- 
ljevstvo nebesko". 

Popeo sam se na vrhunac brežuljka, na kojemu 
leži Nazaret. Tu je veliki zavod Otaca Salezijanaca sa 
prekrasnom velikom crkvom gotskog stila, posvećenom 
dvanaestgodišnjem Dječaku Isusu. Sa terase njihovog 
zavoda puca prekrasan pogled na sav grad i njegovu 

nik obilazeći sveta mjesta sve više žudi da vidi naj- 
svetije i glavno mjesto, dok naprotiv, kad si već na po- 
četku posjetio Sveti Grob ne osjećaš više što bi te onako 
intenzivno privlačilo, osim kripte Porođenja i možda 
kripte Utjelovljenja u Nazaretu, jer sva druga mjesta 
Svete Zemlje, koliko god bila sveta i znamenita, ostaju 
daleko :za Svetim Grobom i Kalvarijom. Kad dakle oba- 
đem. cijelu Svetu Zemlju, onda ću u Jerusalem da pre- 
gledam njegove svetinje, napose Kalvariju i Sveti Grob. 

Ipak, primoran sam u nečemu promijeniti program 
moga putovanja. Rekli su mi ovdje, a i sam sada uviđam 
opravdanost toga savjeta, da bih izgubio puno vreme- 
na, kad bih sada iz Nazareta išao u Ain Karim (mjesto 
Pohođenja BI. Dj. Marije) i Betlehem, pak onda natrag 
u Galileju, pak opet dolje na Jordan, pak opet u Galileju. 
Nego svjetovaše me, da je najbolje, da sada, dok sam 
u Nazaretu, pregledam svu Galileju, a odatle se spustim 
preko Samarije dolje u judejske gore, odakle lako mogu 
na Jordan, pak na koncu u Jerusalem. 

Tako eto i činim, i iskorišćujem svoj boravak u Na- 
zaretu, da odavle pregledam sva znamenitija mjesta 
Galileje. Tako mi ne će trebati da se više vraćam ovamo 
i imat ću više vremena za razgledanje drugih svetih mje- 
sta. I evo me najprije na ubavom Genezaret- 
skom jezeru. Maleno je ovo jezero, nema nego sa- 
mih 20 kilometara dužine, 10—15 klmt. širine, dubine 
kojih 50 met. a ispod razine Sredozemnog mora 150 me- 
tara. Leži u jednoj kotlini, na istoku su visoka brda, 

koja se naglo i strmenito spuštaju u vodu, dok su na 
zapadu mali brežuljci sa plodnim poljima i brojnim 
lijepim uvalama. Jajastog je oblika, a obiluje sa 50 vrsti 
riba. Već sa turističkog pogleda Genezaretsko jezero 
privlači pažnju putnika, ali još više privlači te slavnim 
i svetim uspomenama iz života našeg božanskog Otku- 
pitelja. Jer je odavle On počeo naučavati svoju božan- 
sku nauku, koja je preobrazila svijet; ovdje je izabrao 
svoje prve učenike, koji su tu Njegovu  spasonosnu 
nauku rasprostranili diljem svega svijeta ; ovdje je On 
često boravio, mnogo puta pješice ga sa svojim učeni- 
cijma. prolazio, više puta lađom po Njemu plovio, mnogo- 
brojna čudesa počinio. Zato se smatram sretnim i rado- 
snim, što eto mogu i ja neko doba na obali ovog divnog 
jezera boraviti. Rekoh jezera, premda se može punim 
pravom zvati i morem, kako ga to evanđelisti i nazivlju, 
ne sa svoje naravne prostranosti, nego sa svoje duhovne 
veličine, kojem nadmašuje najveće oceane velikoga 
svijeta. 

Iz Nazareta sam se uputio u 3 sata popodne, a u 5 
sati već sam bio ovdje u Tiberijadi, na južnozapadnoj 
obali. Vozio sam se autobusom, brzim i veoma udobnim, 
koji je jurio po krasno asfaltiranoj cesti, koju su napra- 
vili Englezi poslije svjetskog rata, kad su dobili mandat 
nad Palestinom. Fina cesta, kakovu ćeš kod nas u Jugo- 
slaviji rijetko gdje naći. A i malo sam platio za tu vož- 
nju, sama 4 palestinska pijastra, naših po prilici 12 di- 
nara. : 

Vozio sam se lijepim i znamenitim krajem, valovitog 
oblika, sad preko malih brežuljaka po kojima su pasla 
brojna stada ovaca, sada kroz ravna polja na kojima 
se žutilo zlatno klasje zrelo za žetvu. Prošao sam kraj 
Seforisa, zavičaja sv. Joakima i Ane, roditelja BI. 
Dj. Marije, kao i pokraj Get Jefera, koji se diže 
na jednom brdu, a koje je rodno mjesto čuvenog proroka 
Jone. Prešao sam i kroz Kanu Qalilejsku, znamenitu 
sa prvog čuda, koje je učinio božanski Spasitelj, na po- 
četku svog javnog života, ali se u njoj nisam zaustavljao, 
jer namjeravam jedan dan na povratku u njoj se za- 
ustaviti. 1 Be S“ "I 

I evo me u Tiberijadi, ponosnoj prijestolnici 
krvavog Iruda, onoga, koji je odrubio glavu svetome 
Ivanu Krstitelju, Predteči Gospodnjem. U gradu, koji je 


48 





H 
jd 


š s 


ovaa A 


s s KATAR e 


u 4. vijeku po Isusu bio kulturno središte Židova, gdje 
je bio njihov sinedrij, sveučilište, gdje je napisan Tal- 
mud, velika knjiga njihovih predaja. Šetam se mje- 
stom, kuda se šetao naš slavni zemljak veliki crkveni 
Naučitelj sv. Jeronim, koji je ovdje neko doba bora- 
vio, da od jednoga rabina nauči dobro židovski. 

... Danas Tiberijada broji kojih 4700 duša. Moderni 
Židovi sagradili su po obali jezera nekoje lijepe vile, 
proglasili ga ljekovitim mjestom, najviše zbog toplih 
sumpornih kupelji, koje se nalaze na južnoj strani grada. 
Inače su druge kuće, izuzevši nekoliko modernih hotela, 
niske i trošne, ulice uske i ne baš najčišće. A večeras 
po gotovu, kad sam ja ovamo došao, našao sam Tiberijadu 
u strašnom neredu i u velikoj uzrujanosti. Još kad smo 
bili u autobusu gore na brdu iznad grada, Arapi, koji 
su se sa mnom u autobusu vozili, ustali su sa svojih sje- 
dala i počeli vikati : ,,Maim, maim", što znači: ,,voda, 
voda". I zbilja, Tiberijada bila je danas popodne po- 
plavljena: vodom. Dok mi na putu nismo ništa ni osje- 
tili, osim što je nebo bilo naoblačeno i nekoliko kapalja 
palo iz oblaka, nad Tiberijadom srušio se čitav povo- 
danj. Kao da su se otvorile ustave nebeske i razvalili 
se svi izvori velikoga bezdana, za po sata Tiberijada 
bila je sva pod vodom. Pošto Tiberijada leži na pod- 
nožju brijega, na samoj obali jezera, to se sa brijega 
slijevala silna voda i poplavila ulice gradske u visini 
od metra i više. Silna bujica nosila je i rušila sve, što joj 
je stalo na put, a nije bilo jako. Tako je srušila oko 100 
kuća, a zaglavilo je 30 osoba. U povijesti Tiberijade 
rijetko se kada pamti slična nepogoda. 

Autobus je morao stati malo podalje od glavnog 
trga, gdje se obično zaustavlja. Kad smo izašli, morali 
smo ići sporednim ulicama, preko balvana, stolova, po- 
stelja, od bujice nabacanih. Narod se skupljao u hrpa- 
ma propitkujući se o nesreći. Mnoge žene su kukale. 
kraj uništenog pokućstva. | 

Teškom mukom provukao sam se kroz te zakrčene 
ulice, dok sam došao do malog franjevačkog samo- 
stana, koji je ovdje kao i na svakom važnijem mjestu 
Svete Zemlje podignut. I tu je bio čitav darmar. U dvo- 
rištu sam našao 0. gvardijana, svega blatnjava, gdje 
prebire crkveno ruho, koje je bujica iz sakristije ovamo 
raznijela, oborivši crkvena vrata. Tužno me je pogle- 

dao: rekavši: Niste došli u najsretniji čas, uništeno nam 
je cijelo crkveno ruho, ne znam, da li ću naći što pristojno, 
da mogu sutra reći sv. Misu. Ali, hvala Bogu, vi samo 
idite gore u samostan, neka vam brat laik dade jednu 
sobicu. : 

Crkva u Tiberijadi posvećena je sv. Petru Apostolu, 
Nije ništa naročita, mješavina je baroknog i roman- 
skog stila, a ovako sva u blatu od pređašnjeg povod- 
nja izgledala je još mizernije. Inače Tiberijada u životu 
Isusovu i Apostola nije igrala važnu ulogu. Božanski 
Spasitelj ju je izbjegavao, jer je u njoj boravio okrutni 


Irud. Samo jedan put čita se, da je preko grada prošao. 


Ali, jer je ovo bilo glavno mjesto na Genezaretskom 
jezeru, zato ga evanđelisti zovu i Tiberijadskim morem, 

Na terasi samostana stajao sam duže vremena 
gledajući pred sobom u svoj njegovoj dužini i širini ovo 
ubavo jezero. Njegove vode bile su večeras dosta mutne 
od velike vode, koja se sa brijega u nj izlila ; iz mnogih 
malih lađa, koje su uz obalu poredane, Beduini su crpili 
vodu, jer su skoro do vrha bile pune; ovdje. ili ondje 
vidjeli su se kraj obale komadi siromašnog pokućstva, 
koje je, ko zna iz koje straščare, bujica ovamo nanijela. 
Inače nebo je bilo već sasvim vedro, vjetar se utišao, 
i da nije bilo one mutne vode, ne bi niti pomislio, da je 
malo prije ovdje bijesnila strahovita oluja. 

Doklegod je bilo vidljivo, promatrao sam površinu 
jezera i njegovu istočnu stranu sa visokim brdima, a u 


duhu gledao sam Njega, koji je ovuda prolazio, svoju. 


nauku propovijedao i čudesa činio. Dok sam tako stajao 
u razmatranju, zazvonilo je maleno samostansko zvorice, 
koje je zvalo braću na večeru. Za večerom jeli smo ribe 
sa: Genezaretskog jezera, što mi je neobično milo bilo. 
Nije onako tečna, kao naša dalmatinska, ima u njoj 
dosta drača, ali je ipak bilo uživanje jesti ju, znajući, 
da je to riba iz Genezaretskog jezera. A bila je to vrst 
ribe zvane ,,Sanpiero"', to jest riba_sv. Petra. Drži se, 
da je u jednoj od ove vrsti riba sv. Petar našao novac 
da plati porez za sebe i bož. Učitelja. Ja nisam tražio 
u toj ribi novac, jer mi i nije trebalo za porez, ali sam 
zato to većom slašću jeo ovu ribu, koja me je potsjećala 
na. ono. čudo iz života božanskoga Učitelja. 

Na gori Blaženstva kraj Genezaretskog jezera, 
: - 14. svibnja (prije podne) 1934, 


Ustao sam jutros u cik zore. Nebo je bilo vedro 
kao riblje oko, a jezero tiho kao ulje. Uputio sam se sam 
samcat iz Tiberijade. pravcem prema Kafarnaumu na 
sjevernoj obali jezera. Svakog dana ima više autobusa 
i auta, koji jure po lijepo asfaltiranoj cesti prevažajući 
putnike za jedan sat od Tiberijade do Kafarnauma. 
Ali ja nisam htio ići tim putem. Radije sam odabrao 
malu stazicu uz samu obalu jezera, te sam.njom_ pješa- 
čio punih 5 sati, uz pripomoć moga blagoslovljenoga 
štapa od cedra libanonskoga. Nekoje pute morao sam 
izuti sandale i po samoj vodi bosih nogu gaziti, jer je pu- 
teljak, zbog poplave prošlog dana bio zatrpan dubokim 
muljem, pak sam ga morao zaobilaziti. I čudno! U 
gradovima drugdje dodija ti po sata pješačenja, pak 
čovjek sve gleda kako će uskočiti u prvi tramvaj ili 
autobus, a ovdje sam eto pješačio pet punih sati, po hr- 
đavoj stazici uz obalu, a ipak tih pet sati pješačenja, 
od 4 sata (po našem računanju od 3 sata) pak sve do 
10 sati, prošli su mi kao četvrt sata. Pomisao, da je 
baš tuda hodio On sa svojim učenicima, olakšavalo mi 
je i zaslađivalo svaki korak i ublaživalo tegobu dana 
1 žege. : 

Nemoguće je opisati što mi je srce osjećalo, kada 
sam stupao tim putem. Te ne ću ni pokušati da opišem, 
nego ću navesti samo poglavitija mjesta kroz koja sam 
jutros prošao. 

. Nedaleko od Tiberijade, prema sjeveru, došao sam 
u jednu uvalu, zgodnu za ribarenje. Tu su i jutros nekoji 
beduinski ribari istezali mreže, da onda ulovljenu ribu 
prodadu u obližnjoj Tiberijadi. Tu su sigurno više puta 
ribarili i učenici Gospodnji. Možda su ovdje bili, kad im 
se On po treći put javio poslije svoga slavnoga uskrs- 
nuća. Tu su na riječ Isusovu bacili mreže s desne strane 
lađe, i dok cijelu noć prije nisu ništa ulovili, sad su iz- 
vukli na kraj mrežu punu velikih riba sto i. pedeset. 
Eno ondje je Petar, prepoznavši uskrsnulog Učitelja, 
skočio u vodu, da čim prije do Njega dođe. Eno ondje 
je mjesto, gdje je Isus pitao Petra tri puta: ,,Šimune 
Ivanov, ljubiš li me više nego ovi ?" A kad mu je Petar 
uzbuđenim srcem i drhtavim glasom odgovorio: ,,Go- 

spodine, Ti znaš, da Te ljubim," Isus mu je rekao : ,,Pasi 
jaganjce moje, pasi ovce moje". A 

Sunce se već bilo pomolilo onamo iza gora Gerazen- 
skih, nad krajevima Deseterogradskim, a ja sam ušao 
u Betsaidu. Malo mjesto sa nekoliko trošnih beduin- 
skih kućeraka, sa nekoliko ribarskih lađa pri obali, sa 
dvije tri razapete mreže na kraju uz obalu. Ali koliko 
je velikih uspomena probudilo u mom srcu to maleno 
mjesto ! i maga 
Betsaida je rodno mjesto svetih Apostola Šimuna 
Petra, Andrije i Filipa. Tu ih je Isus pozvao da Ga 





MAGDALA NA GENEZARETSKOM JEZERU 


slijede, i oni su Ga slijedili. Dva tri koraka dalje mjesto 
“je, gdje je On vidio sinove Zebedejeve Ivana i Jakova, 
gdje krpaju mreže sa starcem ocem pa i njih pozvao 
i oni su pustili mreže i oca i odmah išli za Njim. Tu je 
On rekao Petru, da otisne lađom malo od obale, pak 
je sa lađe besjedio mnogobrojnom narodu, koji se iz bliza 
i daleka bio slegao ovamo da Ga vidi i čuje. Svaka stopa 
na ovom mjestu: potsjeća na Njega i Njegove učenike. 

Malo napred prolazio sam Magdalom, sada 
zapuštenim seocem s nekoliko beduinskih koliba. Odatle 
je rodom velika grešnica i velika pokornica Magdalena, 
koja je mnogo griješila, ali je i puno ljubila Isusa, pak 

su joj grijesi oprošteni. Jedna visoka paoma u ograđe- 
nom prostoru pokazuje ti mjesto, gdje će se domala 
podići crkva u čast ove velike pokornice. 

Prešao sam kraj njive, na kojoj su učenici, gladni, 
trgali klasje i jeli, a bila je subota, pak to farizeji sma- 
trali za grijeh i tužili ih Isusu, a On ih je opravdao. Išao 
sam uz podnožje brežuljka, na kojem je čudesnim nači- 
nom nahranio pet tisuća ljudi sa samih pet hljebova. 

Oko 10 sati, nakon pet sati pješačenja, došao sam 
do jednog prekrasnog brežuljka, djelomice šumom 
obraslom, a koji sada zovu Tabga. Srce mi je uz- 
drhtalo od ganuća, jer sam u tom brežuljku prepoznao 








* GORA BLAŽENSTVA NA GENEZARETSKOM JEZERU 


slavnu ,Goru Blaženstva'". Skrenuo sam s onog 
puteljka kraj obale i jednom stazicom popeo sam se 
do vrh gore. Nije visoka. Možda najviše 100 metara. 
Sjeo sam na jedan kamen u hladovini mirisavog bora. 
Sunce je već jako peklo i po cijelom jezeru i okolini 
prosipalo vatrenu svijetlost. Brojne ribice . praćakale 
su se u vodi, svako malo poskakujući iz vode, kao da 
hoće da usrknu sviježeg svibanjskog zraka, i da se malko 
ogriju na žarkim sunčanim zrakama. : : 
Izvadio sam iz ručne torbice Novi Zavjet koji sam 
svuda nosio. — Otvorio sam evanđelje po Mateju, glavu 
5. i stao čitati: ,,Vidjevši Isus mnoštvo uzađe na goru 


“i kad sjede pristupiše k Njemu. učenici Njegovi. I otvo- 


rivši usta svoja učaše ih govoreći: ,,Blaženi siromasi 

duhom, jer je njihovo kraljevstvo nebesko. Blaženi ' 


krotki, jer će oni posjedovati zemlju. Blaženi, koji plaču 
jer će se utješiti. Blaženi koji gladuju i žeđaju pravde, 
jer će se nasititi.,.": STU : 

Čitao sam sve do kraja glave 7, sve do svršetka 
divnog govora na gori. 1 na kraju sam pročitao : ,,1 
kad svrši Isus ove riječi, divio se silan svijet nauci 
Njegovoj, jer je učio kao onaj, koji ima vlast, a ne kao 
književnici njihovi". I siu 

Čitao sam stotine puta ovaj govor Isusov ; tumačio 
sam ga nekoliko puta svojim učenicima sa profesorske 
stolice Svetog Pisma u Dubrovniku ; pojedine rečenice 
iz njega navodio sam mnogo puta u svojim propovije- 
dima ; znam ga gotovo napamet, a ipak, kad sam ga ju- 
tros čitao ondje na onoj maloj gori, na kojoj je bio iz- 
rečen, činio mi se nov, nikada prije znan. I osjećao 
sam neobično zadovoljstvo a pojedine riječi ovog božan- 
skog govora otkrile su mi novi smisao. Ništa mi nije 
bilo nerazumljivo, ništa nejasno. Eto stojim na mje- 
stu, možda na istoj kamenoj stijeni, na kojoj je pred 
1900 godina On stajao i narodu govorio. Eno gledam 
dolje ispod brežuljka i vidim bezbrižne vrapce, kako 
salijeću na zrelo klasje i kljuvaju ga. I sigurno ih je i 
On odavle, sa ove iste stijene, gledao, pak je u svom 
govoru istaknuo : ,,Pogledajte ptice nebeske, kako niti 
siju niti žanju, niti sabiraju' u žitnice, pa ih Otac vaš 
nebeski hrani". Gledam dolje po polju, a to se ono bijeli 
od bijelih glavica čistih ljiljana. Sigurno ih je za svog 
govora odavle i On zapazio i pokazao mnoštvu govoreći: 
»I za odijelo, što se brinete ? Pogledajte na ljiljane u 
polju, kako rastu : ne trude se niti predu. A kažem vam, 
da ni Salomun u svoj slavi svojoj nije bio odjeven kao 
jedan od njih." Malo podalje od stijene, na kojoj sam 
sjedio, među drugim stablima uzrastao je i bodljikavi 
trn, a malo dalje slatka smokva. Sigurno su bili i onda, 
kad je On tu bio, pak ih je pokazao narodu izvodeći 
onu mudru pouku : ,,Zar se bere s trnja grožđe ili s bod- 
ljike smokve ? Tako svako dobro drvo rodi dobre rodove, 
a zlo drvo rodi zle rodove". 

Čitav sat stajao sam na ovom uzvišenom mjestu, 
na ovoj gori Blaženstva, slušajući u duši svojoj tihi 
šapat božanskog Učitelja. I bio sam duboko ganut. 

Kafarnaum, na Genezaretskoj jezeru, 
14. svibnja (uvečer) 1934. 


Dok sam tako stajao u ganuću na gori Blaženstva, 
začujem odnekle iz daljine muklu tutnjavu.. Podignem 
oči i gledam, a to se na sjeveru nadvili teški crni oblaci, 
iz kojih sijeva i grmi. Već se osjeća hladna struja zraka, 
predznak oluje. More se nekako uznemirilo, poprimilo 
neku tmastu boju i odjednom stalo se nemirno gibati. 
Ptice su plašljivo letjele po zraku i tražile zaklonište. 


Obuzeo je i mene neki nemir. Sam sam, a nigdje . 


u blizini koje kuće kamo bi se mogao sklonuti. Do Ka- 


farnauma ima još puna dva sata hoda. Nemam ni kišo- 
brana. Imam sa sobom samo blagoslovljeni štap od ce- 
dra libanskoga, ali, dok mi vrijedi zlata za pješače- 
nje, neće mi ništa pomoći protiv kiše. 

Na sreću opazih na jezeru barku, na kojoj su četiri 
snažna Beduina vozili prema Kafarnaumu. Sigurno su 
se i oni žurili, da prije oluje stignu onamo i zaklone se 
u luci. Nisu bili daleko od mjesta, na kojem.sam ja sta- 
jao. Stao sam im mahati sa svojim bijelim turističkim 
šeširom i sa štapom. Razumjeli su me. Stali su: veslati 
prema meni, da me uzmu u lađu. Kad su stigli pri sam 
kraj, za nesreću, nigdje u blizini nije bilo kakvog zgod- 
nog mjesta, gdje bi mogla lađa pristati. A vjetar je duvao 
sve većom žestinom, valovi su postajali sve veći, sijeva- 
nje i grmljavina sve češće a krupne kapi kiše počele su 
se već spuštati. Vješti ribari nisu izgubili prisutnost 
duha. Dvojica su ostala na veslima, dvojica su skočila 
u vodu i došla k meni, jedan me podigao za noge, drugi 
za glavu i kao vreću soli bacili me u barku. Tu su me 
pokrili jednom starom kišnom kabanicom, koja je sva 
vonjala ribom, a onda sva četvorica svom snagom pri- 
onuli uz vesla. Vjetar je šibao baš u lice, valovi se pro- 
pinjali nemilosrdno poljevajući barku s prove, na ma- 
hove se činilo, da ne ćemo moći naprijed, ali, hvala 
Bogu, nakon po sata vožnje, našli smo se na kamenom 
mostu ispred malog franjevačkog samostana u Kafar- 
naumu. s 
Nagradio sam pošteno one vrijedne ribare, koji su me 
izbavili iz velike neprilike, a koliko -god mi je bilo prije 
tjeskobno pri duši zbog -one nenadne oluje, toliko sam 


joj se sada radovao. Jer, eto, i nehotice u neku ruku 

proživio sam što i učenici Gospodnji, kad su ono jednom 
prevažali Isusa s jedne na drugu stranu jezera. I tada 
se bila digla velika oluja, sigurno mnogo veća nego ova 
danas, tako da su se bojali, da će potonuti. Ali je božan- 
ski Spasitelj ustao i zapovijedio vjetrovima i moru, i 
nasta tišina velika. Ova današnja oluja bila je sigurno 
manja, ali sam se eto na vlastite oči uvjerio, kako se 
ovdje nenadno znade podignuti oluja, i ugroziti sigur- 
nost putnika. 


Kad sam se iskrcao, oluja je već prešla. Vidilo se, 


kako se oblaci protežu sve dolje prema Tiberijadi, dok“ 


nisu posvema iščezli. 

Bacio sam pogled prema sjeveru ; hotio sam da ugle- 
dam one velike i znamenite gradove: Korosaim, Bet- 
saidu Juliju, Kafarnaum, koji su tu nekada cvjetali 
1 koji se toliko puta spominju u Evanđelju. Ni traga 
im nema. Nije ostalo od njih ni kamena na kamenu. 
Ispunilo se prokletstvo božanskog Spasitelja, koga su 
oni prezreli : ,, Jao tebi Kafarnaume ; jao tebi Korosaime, 
jer da su u Tiru i Sidonu učinjena ovolika čudesa, bili 
bi se obratili..." Jedino pri obali morskoj našli su se 
ostaci drevne sinagoge, u kojoj je Gospod naučavao, 
pa je tu podignut franjevački samostan s malom crkvom 
u blizini same sinagoge i mjesta gdje je stajala kuća 
punice sv. Petra. 

Ušao sam u samostan. On je podignut pri samoj 
obali jezera. Gvardijan samostana, časni starčić španjol- 
ske narodnosti, primio me veoma ljubazno. Prva mi je 
želja bila, da odslužim sv. Misu. Već je 11 sati. prošlo, 
na putu sam osjećao mjestimice veliku žeđu, i bio bih 
se napio veoma željno bistre .vode iz jezera, ali sam se 
svladao. Htio sam i u ovom mjestu, tako važnom u ži- 
votu Isusovu, u ovom Njegovom gradu, kako evanđe- 
listi zovu Kafarnaum, da otslužim svetu Misu. Crkvica 
je pri samim vratima samostana, kojih & metara dužine 
a četiri ili pet širine. Sasvim priprosta s jednim samim 
oltarom u čast sv. Petra ribara. Pred tim oltarom svoga 
svetog imenjaka čitao sam sv. Misu i to onu, koja se 
inače drugdje u crkvama čita na vigiliju sv. Petra, 28. 
lipnja. Dok sam čitao evanđelje ove Mise ovdje na 
obali Genezaretskoga jezera, iskrsla je pred mojim du- 
hom sva ljepota onoga divnoga prizora, koji se odigrao 
ovdje u blizini, poslije uskrsnuća Isusova, a u kojemu 

se ističe žarka ljubav: Petrova prema Isusu i veliko uzvi- 
šenje na koje je Isus podigao Petra postavivši ga pasti- 
rom svemu svome stadu. 

Čitavo poslije podne šetao sam se po prostranom 
vrtu kraj samostana. U tom vrtu bila je nekoć glaso- 
vita sinagoga kafarnaumska. Još se tu vide 
temelji te sjajne građevine, još su nekoji masivni mra- 
morni stupovi, na kojima je ona počivala, još su toliki 
znameniti predjeli nađeni ispod zemlje i sada ponovno 
na svijetlo postavljeni, a koji su negda, pred 19. vije- 
kova, služili za službu Božju u ovoj starodrevnoj sina- 
gogi, koju je velikodušno pomagao kafarnaumski stot- 
nik, inače poganin Rimljanin, čijega je slugu Isus iz- 
liječio. U istom vrtu nedaleko od sinagoge ograđeno je 
mjesto, gdje je po staroj predaji bila kuća punice sv. Pe- 
tra, koju je On od ognjice ozdravio. 

Šetajući se između onih mramornih stupova, gledao 
sam u duhu božanskog Učitelja, koji je ,,svake subote" 
kako spominje sv. Luka, ovdje naučavao, kad je bio u 
Kafarnaumu. Kao da Ga vidim gore na povišem mjestu 
odakle govori, a sinagoga puna naroda, koji se divi Nje- 
govoj nauci, jer Mu je besjeda bila silna. A vidim u 
duhu, kako je u toj sinagogi jednom zgodom istjerao 
nečistoga duha iz jednog obsjednutog čovjeka i otišao 
glas o Njemu po svim okolnim mjestima. I svi, koji. 
su imali bolesnike od različitih bolesti,  dovedoše ih 
k Njemu. A On, stavljajući ruke na svakoga od njih, 
sve je iscijeljivao. ; 

Pred večer sjeo sam na most na obali jezera. Preda 
mnom se otkrilo čitavo jezero u svoj svojoj dužini i ši- 
rini. Dolje na krajnjem jugu kod Samaha, nazire se dim 
lokomotive, koja od Damaška vozi prema Meki. Onamo 
na istoku u kraju gerazimskom već je zahvatio tamni 
plašt večernjeg sumraka onaj brijeg, na kojemu je, u 
vrijeme Kristovo, jednog dana paslo veliko krdo svinja, 
u koje su ušli nečisti duhovi, kad ih je Božanski Spasi- 
telj istjerao iz obsjednutog čovjeka. Razabiru se u 
polutami one litice preko kojih svinje poskakaše u vodu 
i utopiše se, pošto nečisti duhovi uđoše u njih. Eno ondje 
je ona prodolina između bregova, u kojoj je Isusu izišao 
ususret čovjek s duhom nečistim, koji je živio u grobo- 
vima i nitko ga nije mogao svezati ni verigama.. Kao 
da ga vidim u ovoj polutami kako ide neprestano dan . 

i noć po grobovima i gorama vičući i bijući se kame- 
njem, dok ga nije božanski liječnik oslobodio đavolske 
vlasti. Ona ondje visoka brda, također na istočnoj strani 
jezera, na čijim vršcima počivaju posljednje zrake ve- 
černjeg sunca, koje im daje posljednji  ,,Zbogom'", 
zakriljuju mi pogled od krajeva Desetogradskih, posred 
kojih je božanski liječnik iscijelio gluhe i nijema, stavivši 


prsti svoje u uši njegove i dotakavši se svojim pljuvačkom 


jezika njegova, govoreći: Efeta, što znači: ,,Otvori se". 

Na zapadnoj strani svjetluca se svijetlost iz Tibe- 
rijade, dok su sva druga mjesta tamom obavita. Domala 
noćni plašt. zavio je i čitavo jezero u neprozirni mrak, 
dok se nebo zakrijesilo tisućama i tisućama zlatnih 
zvijezda. Na mjestima vidim kako se na mirnoj povr- 
šini vode odrazuje odsjev nebeskih zvijezda, da ti se čini, 
kao da su se neke čudne iskre pojavile u tom jezeru. 
Tiha je noć, nema ni daška vjetra, nigdje kakova šuma 
ili glasa, osim šuma nedalekog Jordana, koji utječe u 
jezero, napunjajući ga vodom, da dolje na južnom kraju 
proslijedi svoj put sve do Mrtvoga mora. - 

Sred te tihe bajne svibanjske noći, onako čarobne 
kako samo na istoku može biti poslije silne oluje, na naj- 
sjevernijoj točki onog jezera, koje je postalo središnjom 
točkom čitavoga svijeta, stajao sam dugo i dugo, sav 
opojen srećom, što sam mogao biti ovdje i u neku ruku 
proživljavati u duhu mnoge svijetle stranice Evanđe- 
lja. Drago jezero, kako bih rado na tvojoj obali ostao, 
kako bih rado po tvojoj vodi plovio, kako bih te rado 
“gledao doklegod me ne bi očinji vid ostavio! O kako 
bih rado ovdje na ovom mostu stajao sve doklegod ne 
bih ugledao Njega, koji je po tvojoj vodi kao po suhu 
hodio, a koji bi me kao mog svetog imenjaka iz dubine 
vode ovog varavog svijeta izbavio i k sebi za uvijek 
privukao ! JE 


Kana Galilejska, 15. svibnja 1934. 


Jutros rano opet sam misio u kapeli sv. Petra u Ka- 
farnaumu, pak sam izašao na obalu jezera. Gledao sam 
osobitim zanimanjem istok sunca, koji se najprije pojavio 
iznad gerasenskih gora, bacajući sjajne zrake na njihova 
grbava leđa, te prodirući niže u kotlinu da obasja i ogrije 
malo jezero, koje kao da jedva čeka njegov dolazak. 

Jer tek tada poprimi ono sav svoj sjaj i čar, i dok se male 
ribice veselo praćakaju u vodi, površina jezera, lagano 
namreškana jutarnjim  povjetarcem, * poprima neku 
svijetlu boju. Rekao bi biserje je posuto po njegovoj 
ljupkoj površini. 

Tek sam 18 sati ovdje, došao sam jučer o podne, 
a čini mi se, da godinama i godinama stojim na ovim 











CRKVA U KANI GALILEJSKOJ 


obalama, tako su mi srcu prirasle. I teško mi se od njih 
dijeliti, veoma teško, kao od rođene grude, kao od milih 
pragova kuće, u kojoj sam ugledao Božje svijetlo. 

A ipak se moram dijeliti. Autobus će domala doći, 
da me odveze natrag u Nazaret. Časni otac Španjolac 
sveđerno je uz mene. Zadržava me da još ostanem i bio 
bih i te kako rado ostao, ali vrijeme odmiče. Zahvalio 

sam se na ljubaznosti, ušao sam u autobus, koji je onda 
projurio malo poviše od obale fino asfaltiranom cestom. 
Nakon jedan sat i po vožnje, stao je, a ja sam izašao. 
Evo me ovdje u Kani Galilejskoj. 

Nije to nikakav veliki grad. Nije ni veliko selo. 
Malo mjesto od kojih 600 duša, polovicu katolika, polo- 
vicu muslimana. Na jednoj uzvisini poredalo se jedna do 
druge male kućice, ovalnog oblika, bijele okrečene, među 
njima se ističe oveća zgrada sa križem na vrhu. Kraj 
nje je crkva dosta velika i prilično lijepa i dosta prostrana 
gotskoga stila, sa dva mala zvonika nad portalom. 
Bilo je jedanaest sati pred podne.  - 


Najavio sam se ocu gvardijanu, kazavši mu izrično: 


.da ću ostati samo kratko vrijeme, toliko da pregledam 
crkvu, pak da ću drugim autobusom, koji tuda prolazi 
oko podneva proslijediti za Nazaret. O. gvardijan ni da 
čuje-o tom. ,,Vi ste redovnik, kaže mi, a glavna krepost 
redovnika franjevca jest poslušnost. Vi ste sada pod 
mojom jurisdikcijom, ostat ćete s nama na objedu, da 
podijelimo što je Božja Providnost darovala, razgledat 
ćete ovu crkvu, gdje je bila svadba, pa onu drugu, po- 
dignutu nad rodnom kućom sv. Bartula Apostola, a pred 
večer imate opet autobus za Nazaret, ako baš nećete 
da ostanete ovdje do sutra. 

Nije bilo druge, morao sam slušati, jer sam položio 
zavjet posluha. A da pravo kažem, nije mi nimalo bilo 
teško u ovom slučaju slušati. Ja sam onako iz obzira 
kazao, da hoću odmah otići, jer se nisam bio prije najavio 
za objed, ali, kad nađeš ovako široko bratsko: srce, zar 
da rečeš ,,ne. ću? ? 

Pregledao sam najprije crkvu kraj samostana, koja 
je ujedno župna crkva za ono 300 vjernika u Kani Gali- 
lejskoj. Na sredini crkve pet stuba vodi u podzemnu 
kriptu, koja označuje dvoranu, u kojoj je obdržana 
ona evanđeoska svadba. Slika na oltaru prikazuje onaj 
znameniti čas, kad je božanski Spasitelj učinio prvo 
svoje čudo, pretvorivši vodu u izvrsno vino. Na licu svih 
gostiju opaža se veliko čuđenje. Čini ti se, kao da viču, 
kušajući čudesno vino: ,,Nikad ovakvoga nismo pili. 
Odakle ovo tako izvrsno vino ?' 

Prebirajući u svom srcu neko doba ovo prvo čudo 
Isusovo, otišli smo kroz krivudaste i tijesne uličice Kane, 
k drugoj crkvi, manjoj od prve, a podignutoj u čast 

sv. Bartula Apostola, zvanog Natanael, koji se ovdje 
rodio. Stao sam pred jedinim oltarom ove crkve. Gledao 
sam ono mirno iskreno lice svetog Apostola, za koga je 
sam božanski Spasitelj kazao, da je to pravi Izraelita, 
u kome nema prevare. Gledam ga, kako nekako začu- 
đeno pita druga Filipa, kad mu je ovaj priopćio veliku 
novost, da se pojavio Mesija i to iz Nazareta: ,,Može 
li doći što dobra iz Nazareta 7?" 

Preko objeda dobri otac gvardijan iznio je neko 
vino, neobično dobro. Dalmatinac sam i znam razlikovati 
vino, a ovo je bilo upravo izvrsno, kao dalmatinski pro- 
šek. 


,Zar imate još u zalihi od onoga izvrsnoga vina, 
što ga je ovdje pred 19 vijekova božanski Spasitelj na- 
pravio čudesnim načinom od vode ?" rekoh šaleći se. 

A ljubezni O. gvardijan u istom šaljivom tonu 
ljubezno odvrati: ,,Kad dođe tako mio gost, nađe se 
u kojoj hidriji još koja kapljica. 

Pred večer ću sačekati autobus, koji dolazi iz Tibe- 
rijade i njime ću krenuti u Marijin grad, Nazaret, a odatle 
na daljnji put po ovoj Svetoj Zemlji. 


Naim, 16. svibnja 1934. 


Danas sam u Naimu, malom mjestu .od kojih 500 
duša, sve samih Beduina. Sitne soromašne kućice od ilo- 
vače, u obliku krušne peći, sa jednim samim otvorom. 
Ulice nikakove, nego između kuća krivudaste strmenite 
staze, pune kamenja većeg i manjeg, te moraš pri sva- 
kom koraku paziti, da ne padneš. Hodajući po ovim 
stazicama usred mjesta, preskačući od kamena na kamen 
podupirajući se pri tom na moj blagoslovljeni štap od 
cedra libanonskoga, sjetio sam se Psalmistinih riječi : 
,Jer je anđelima svojim naredio za tebe, da te čuvaju 
po svim putevima tvojim.-Na rukama ću te nositi, da po 
čemu ne ozlediš o kamen nogu svoju". Moderni ljudi, 
koji se šeću po asfaltiranim ulicama gradskim ne će 
shvatiti, kolika je blagodat, da ti ko pomaže, da po čemu 
ne ozlediš o kamen nogu svoju, jer kamenja po ulicama 
gradskim uopće nema. Ali ovdje u Naimu, a tako i po 
drugim mjestima Palestine, i te kako je .lako da posr- 
neš i o kamen ozlediš nogu ! 

Hodajući iz Nazareta ovamo u Naim prolazio sam 
plodnom Ezdrelonskom dolinom, kojom je 
puno puta prolazio božanski Spasitelj, a koja je u povije- 
sti odabranoga naroda bila poprištem znamenitih događaja. 

Bilo je još jutro, kad sam preko nje prolazio. Nad 
zemljom se dizala ružičasta para rose. A kako se sunce 
dizalo u prozirnom zraku, dunuo bi svježi vjetar veli- 
kim pravilnim dašcima. Onda bi se čitava ravnica, du- 
. boka i skoro beskrajna sve onamo od Hermona do Kar- 
mela uzbibala poput morske površine. Polje je bilo 
nalik na zlatnu tkaninu, koja se prelijeva u svim boja- 
ma. Malo podalje od puta, kojim sam ja išao huktala 
je mala željeznica engleskoga društva, koja je dolazila 
iz Damaska i kretala prema Haifi na Sredozemnom 


moru. Časkom se zaustavila u malenoj stanici posred ' 


polja, zvano Ezdrelonska Jafa, gdje su se iskrcala dva 
tri putnika i išli pješice u Nazaret, jer ta mala stanica 
najbliža je željeznička stanica za Nazaret: Okrenuo sam 
se prema Marijinom gradu. Između polja žitarica pročelja 
kuća gore na brežuljku izgledala su kao bijela jedra, 
a zvonici su bili nalik na jarbule. Daleka šumica blizu 
Nazareta nestajala je u daljini kao izgubljen komadić 
nekog kontinenta. 

. Možda je baš obzirom na ovo ezdrelonsko polje, 
koje se tako bijeli zrelim klasjem, a preko kojega vodi 
put, i preko kojega je više puta prešao božanski Učitelj 
sa svojim učenicima, izrekao On one riječi: ,,Podignite 
Oči i vidite njive, kako su već bijele za žetvu." 

Idući dalje prema Naimu pred mojim očima iskr- 
savala su tolika znamenita mjesta iz Staroga Zavjeta. 

. Vidio sam En dor, gdje je kralj Saul išao da pita 
vračaricu za savjet, pak bio od Boga kažnjen, 

. Vidio sam gore Gelboe, gdje su pali u boju pro- 
tiv Filistejaca kralj Saul i njegov sin Jonata, pak ih 
kralj David u pjesmi oplakivao naričući: Gore Gelboe, 
da ne padne više na vas ni kiša ni rosa. 

Vidio sam Mali Hermon, za koji psalmista kaže, 
da zajedno s Taborom poigrava pred Gospodom. 

Vidio sam Jezraelsku dolinu, gdje. su psi 
prema prorokovoj riječi lizali krv obijesne i bezbožne 
kraljice Jezabele. Tu je. na podnožju i znameniti G e- 
deonov izvor, na kojem je on prokušao svoje su- 
borivce za slobodu Izraela. : 

U samom Naimu zadržao sam se blizu po sata u 
maloj crkvici na ulazu u selo. U duhu sam prebirao ono 
dirljivo čudo, što ga je baš na ovom mjestu učinio božan- 
ski Spasitelj. On je hodio u Naim, a s Njime iđahu učenici 
Njegovi i mnoštvo veliko. A kad se približavaše k vratima 
gradskim — Naim danas nema nikakvih vratiju, jer 
mu i ne trebaju, dok su nekada sva mjesta bila opasana 
zidom i zatvorena zbog neprijateljskih navala — gle !. 
iznašahu mrtvaca, jedinca matere njegove, koja je bila 
udovica, i s njome veliko mnoštvo građana. Kad ju viđe 
Gospod, ganut milosrđem .spram nje, reče joj :,,Nemoj 
plakati !" Pak pristupi i dotakne se nosila. (A oni, koji 
nošahu, stadoše). I reče: ,,Mladiću, tebi velim, ustani !? 
I podiže se koji bješe mrtav i poče govoriti. I dade ga ma- 
teri njegovoj. A sve obuze strah i'veličahu Boga, govo- 
reći: Prorok veliki. ustade među nama i Bog pohodi 
puk svoj. 

Neobično je milo duši prebirati ove događaje na sa- 
mom mjestu, gdje su se zbili. 

U ovoj crkvici samo se nekoliko puta na godinu 


govori sv. Misa, jer ovdje nema svećenika, nego do 


prigode: dođe iz franjevačkog samostana u Nazaretu. 
Crkvu čuva i drži ključe jedna beduinska obitelj. U 
nedjelju XV. po Duhovima, kad se na Misi čita evan- 
đelje o uskrisenju: naimskog mladića, dođe hodočašće 
iz Nazareta sa više svećenika, klerika i vjernika, pak 
samo taj dan u godini bude ovdje pjevana sv. Misa, 


Na Taboru, 17. svibnja 1934. 


Tri do četiri sata hoda daleko od Nazareta prema 
istoku podiže se na osami posred ezdrelonske ravnice 
brdo Tabor. To je najviše brdo u Galileji, visoko 615 
met. nad morem, a 400 met. nad Ezdrelonskom ravni- 
com. Gledao sam ga više puta sa prozora svoje sobice 
u Nazaretu, a gledao sam ga puno više puta duhom 
sa profesorske stolice u Dubrovniku, kad sam svojim 
učenicima tumačio topografiju svetih mjesta. A evo da- 
nas, na osminu Uzašašća Kristova — otajstva donekle 
slična otajstvu Preobraženja izvršenom na Taboru — 
ja se nalazim na ovom znamenitom i svetom brdu. Zna- 
menitom već u Starom Zavjetu, jer su ovdje proročica 
Debora i vojvoda Barak sa plemenom Naftalijevim 


63 


i Zabunolovim pobijedili Sisaru, vođu  kananejskog 
kralja Jabina. Ovo brdo uzvisuje prorok Jeremija, kad 
kaže: ,,Kao što stoji Tabor na čelu ostalih brda a Kar- 
mel nad morem, onako će Gospod doći." A psalmista 
o njemu pjeva : ,,Tabor i Hermon slave Ime Tvoje, Go- 
spode, Tvoja je mišica jaka". A nada sve je slavno i 
sveto ovo brdo, jer se na njemu božanski Spasitelj preo- 
brazio pred svojim učenicima objavivši im svoje božanstvo. 

Na mjestu gdje se dogodio taj uzvišeni prizor, na 
mjestu, koje je još posuto porušenim svetištima, diže se 
danas jedna velika bazilika, koja, iako vanjštinom 





TABOR 


hotimice opora, puna je veličanstvenosti. Lice sa ure- 
šenim svojim tornjićima i portalom čini se, kao da je 
uslišalo želju Petrovu: ,,Podignimo ovdje tri šatora". 
Između tornjeva, — pokrivajući veoma stare kapelice 
Mojsija i Ilije, — otvara se na jednom svodu što dolazi 
prije portala — -rimski luk sav urešen kiparskim rado- 
vima. Siroki otvori fasade i zvonika vrlo zgodno osvje- 
tljuju skupinu masivne građe i po tome vežu ovu gra- 
đevinu romansko-sirskoj umjetnosti koja cvijeta od 
IV. do VII. vijeka. r ć 
Unutrašnjost. je razdijeljena u tri lađe teškim stu- 
povima na koje se oslanja svodovlje, urešeno svuda 

kipovima. Gore, rubovi od kamena ističu prozore — 
pravi vijenac svijetla — između kojih vitki mali stu- 
povi podupiru grede od krova. Srednja lađa razdijeljena 
je na dvoje širokim stubištem do kripte, koja je saču- 
vala sa svojim starim zidovima starinski oltar pronađen 
kod iskapanja. Svod nalik na kolijevku što ga rasvije- 
tljuje široki stakleni prozor i svetište čitavo sa svojim 
prozorima od pločica izbušenog mramora, švežje.to po- 





BAZILIKA PREOBRAŽENJA NA TABORU | 


krito mozaicima čije zlato svjetluca u svijetlu stakala 
koja blistaju kao cvijeće ili venu, već prema dobi dana: 

Ti mozaici predstavljaju Sina Božjeg u Njegovim 
različitim simboličkim preobraženjima: u poniženju dje- 
tinstva i boli Muke ; u slavi Uskrsnuća i gore Tabora ; 
u tajni Euharistije. Moderni po svojoj stilizaciji i svom 
pokretu, ali antikni po velikom dostojanstvu nacrta 
pa sadržajnom puninom sjenki, ovi nam mozaici daju 
sav svijetli čar starih talijanskih triptiha, sa onim .svo- 
jim cvijetnim bojama u kojima ima zlata. I to je prava 
svečanost našem oku! Bogatstvu materije i talentu 

majstora pridružuje se ljepota svetačkih stavova bez 
hladnoće i dražest božanskih figura bez maženja. Za- 
ista, ljepota koja je u hodočašću došla na Tabor, i.tu se 
konačno smirila. I to je kao blagdan našoj duši! 

* Bogati mozaici rese isto tako i dvije pobočne kape- 
lice, jedna posvećena  Bezgrešnoj Majci Mariji. gdie 
se čuva presveti Sakramenat, a druga sv. Franji. 

Cjelokupni izgled bazilike nosi utisak veličanstva, 
pečat veličine, koji, sigurno, dobro pristaje otajstvu 
slave, što je obasjala ovaj vrh. U toj sredini ljepote gdje 

. Kristovo —Preobraže- 
nje ostaje u Njegovoj 
Euharistiji, kako da 


odjek Očeva glasa: 
»Ovo je moj preljub- 
ljeni Sin, koji mi se 
dopada. Njega slu- 
šajte ?'' I bez sumnje, 
on će tada osjetiti 
želju da kaže kao Pe- 
tar : ,, Gospode, ovdje 
nam je dobro!..." 
Ovdje... gdje su u 
ljubavi moguća sva 
preobraženja duše... 

Nikada ne ću 
zaboraviti onaj pre- 
UNUTRAŠNJOST BAZILIKE krasni užitak, koji 

PREOBRAŽENJA sam osjetio u svojoj 

duši, kad sam bora- 
. vio na Taboru. Kao da se i duša moja nekako preobra- 
zila na toj svetoj gori Preobraženja Kristova. 

Pošto sam odslužio sv. Misu Preobraženja. Gospod- 
njega u velebnoj bažilici, popeo sam se na najvišu 
stijenu ove gore, u neposrednoj blizini crkve. 

Stajao sam i gledao. Sumnjam, da ima igdje na svijetu 
ljepšeg prizora, pogotovo kad se čovjek sjeti znameni- 
tih događaja, koji su se zbili u mjestima, koje odatle, 
sa vrhunca Tabora, ima pred očima. ; : 

Evo onamo prema sjeverozapadu u moru zelenila 
bijeli se ,,cvjetni grad" Gospin Nazaret. 'Među ostalim 
zgradama razabireš novi veliki franjevački samostan, 

hodočasnik ne čuje 





koji kao kakova nepredobiva tvrđava stražu straži nad 
predragim i neprocijenjivim amanetom : kriptom :Navje- 
štenja BI. Dj. Marije i Utjelovljenja Sina Božjega, kao | 
i nad. onim drugim dragocjenim amanetom: svetom kućom 
svete Nazaretske Obitelji. Nad obim kriptama dižu se lije- 
pe bazilike, ponosne, što u sebi kriju dragocjeno blago. 
. Puno dalje prema sjeverozapadu i istoku oko je ra- 
zabiralo obrise visokog libanonskog gorja, toliko čuve- 
nog sa ponosnih cedara, toliko slavljenog u pjesmama 
sinova . Izraelovih. 
Prema sjeveroistoku gledam jedan brežuljak na či- 


jem podnožju leži malo mjesto Kana, sretno pozorište 
prvog čuda Spasitelja svijeta. Malo dalje gledam jednu 


udubinu. To je. jordanska dolina i ubavo Genezaretsko 
jezero, tako drago srcu Sina Čovječanskoga, a tako milo 


1 privlačivo za svakoga čovjeka. Sa koliko sam radosti 


i duševnog uzbuđenja hodao. pješice po njegovoj obali, 
od Tiberijade do Kafarnauma kroz Magdalu, rodno 
mjesto velike griješnice i velike svetice Magdalene ; 
kroz Betsaidu, rodno mjesto prvih Isusovih učenika 
Petra, Andrije i Filipa, preko slavnog brda Blaženstva, 
sa kojeg je izrečena najdublja, najljepša i najslađa pro- 
povijed na svijetu ! ž 

Okrećem svoj pogled prema jugu, i eto mi pod no- 
gama plodna Ezdrelonska ravnica, toliko puta spomi-' 
njana u Starom Zavjetu, u kojoj su se odigrali toliki 
ljuti bojevi u stara vremena, a kroz koju je toliko puta 
prošao sa svojim učenicima Knez Mira, propovijedajući 
mir i ljubav. Eno ondje malo seoce Naim, pred čijim je 
vratima početnik života ugrabio iz čeljusti smrti mrtvog 
sina majke udovice i pokazao koliko cijeni majčine suze. 
Malo dalje je Endor, kamo je zalazio nezahvalni kralj 
Saul, da pita savjeta u neke vračarice. 

Nad Naimom i Endorom diže se u vis Mali Her- 
mon, za koga psalmista pjeva, da zajedno sa Taborom 
poigrava pred Gospodom. Na njegovoj južnoj strani 
leži Sulam, gdje je prorok Elizej uskrisio sina jedne udo- 
vice. Tu počinje Jezraelska dolina, čuvena sa krvi obije- 
sne i bezbožne Jezabele, čiju su krv na tom mjestu psi 
lizali. Nad tom dolinom diže se čuvena gora Gelboe, 
gdje su pali Saul i Jonatan, a od žalosti za njihovom 
smrću David je vapio, da na tu goru nikada više ne padrie 
ni dažd ni rosa. 

Bacio sam svoj pogled prema zapadu, a onamo 
kao prekrasna kruna nad glavom Sredozemnog mora 
stoji prekrasni Karmel sa velebnom bazilikom Gospe 
od Karmela, sa čuvenom špiljom vođe i oca proroka 
Ilije Tezbićanina, sa visokim vrhuncem, gdje su prinosili 
žrtve četiri stotine svećenika krivog boga Bala, a koje je 
tu osramotio i uništio prorok pravoga Boga, ognjeni Ilija. 

Dugo sam stajao na tom vrhuncu slavne gore Ta- 
bora, dugo sam kružio svojim pogledom naokolo. Ti 
prizori blažili su moje oči, a uspomene na davne velike 
događaje ispunjavale su mi dušu neobičnim čuvstvima. 

A vrh svega jedna me misao nadasve slatko uz- 


buđivala, misao da stojim baš na onom mjestu, na ko-: 


jem se Sin Čovječanski jedan cigli put u životu pokazao u 
sjaju i slavi pravog Sina Božjega. Kao da Ga vidim: 
lice mu je prosjalo kao sunce, a odijelo bijelo kao snijeg. 
I ne čudim se, što su Petar, Ivan i Jakov bili ushićeni 
tim prizorom ; ko ne bi bio ushićen ? I ne čudim se, 
što je Petar zaželio, da uvijek ostane na toj gori, da može 
sladiti svoje oči na tom rajskom prizoru Preobraženja 
svoga Učitelja i Gospoda. Tko to ne bi želio ? Oh, da je 
i meni moguće još dulje, dulje ostati na ovom svetom 
. mjestu i bar u duhu gledati ono, što su sretni učenici 
u stvarnosti gledali! Da, i meni je tada samo po sebi 
“došla na usta molba: Gospode, načinimo ovdje tri ša- 
tora, Tebi jedan, Mojsiji jedan i Iliji jedan, ostanimo 
za vazda ovdje. 

Iz blagog snatrenja probudila me svečana zvonjava 
zvona sa velebne bazilike. Prije jedno, pa drugo, pa treće, 
pa četvrto, pa peto. Zvonila su za veliku Misu. Njihov 
snažni glas, koji se daleko kroz doline razlijegao, kao da 
je odjek glasa višnjeg Oca, na dan Preobraženja : ,,Ovo 
je Sin moj ljubljeni, u kome sam se dobro nasladio ; 
Njega slušajte." 

Otišao sam ponovno u crkvu, da poslušam glas vi- 
šnjega Oca i poklonim se Njegovom ljubljenom Sinu, 
koji će se na drugi način preobraziti na oltaru. 


Na Jakovljevom zdencu, u Samariji, 18. svibnja 1934 


Tri su glavne etape moga boravka u Svetoj Zemlji : 
1. Nazaret, 2. Betlehem, 3. Jeruzalem. ; 

U Nazaretu sam već bio i boravio punih osam dana 
razgledajući svu Galileju. Sada idem prema Betlehemu. 

. Za Betlehem odabrao sam onaj put, kojim je išla 
BI. Djevica Marija, kad je pohodila svoju rodicu sv. 
Elizabetu ,in montanis Judeae", u gorama judejskim ; 
a kojim je kasnije opet putovala sa svojim zaručnikom 
sv. Josipom, kad su išli u Betlehem, gdje je ona porodila 
Sina Božjega. “ 

Krasan je taj put, pun velikih uspomena iz starih 
vremena, napose iz života božanskog Spasitelja i Nje- 
gove presvete Majke. 

. Zakrenuo sam iz Nazareta.malko prema Karmelu, 
prešao preko čuvenog potoka Kisona i udario na jug 
kroz plodnu ezdrelonsku dolinu. Prošao sam između 
znamenitih gora Malog Hermona i Gelboe; nedaleko 
od čuvenog Gedeonovog izvora, na kojim je prokušao 
svoje suborioce za slobodu Izraela. 








DŽENIN NA GRANICI GALILEJE I AMARIJE 


. Prolazio sam kroz malo mjesto Dženin, okolo 
kojeg imade pećina puno, čiji crni otvori zijevaju svuda 
naokolo. U tim pećinama živjeli su nekada. gubavci, 
kojih je u ovim krajevima nekada bilo mnogo. A ovdje u 
Dženinu božanski Spasitelj izliječio je deset tih bijednika, 
a jedan Mu se samo zahvalio. Činilo mi se, kad sam pro- 
lazio putem, kao da sa onih tamnih otvora gore sa brda 
još i sada dopire tužni vapaj: ,,Isuse, Sine Davidov, 
smiluj nam se!" 1 sve sam gledao hoću li vidjeti koju 


bijelu prikazu, kako se pomalja iz onih živih grobnica 


Malo kasnije našao sam se u znamenitoj dolini 
Dotain, bogatoj obilnim pašnjacima, Tu je Josip na- 

šao svoju braću, gdje pasu stada, a braća ga iz nenavi- 
sti htjela ubiti, ali ga na nagovor Jude, prodali trgov- 
cima Egipćanima, koji ga odvedoše u Egipat. Iz ovog 
kraja je izašla slavna junakinja Judita, spasiteljica 
svoga naroda, koji ju nazvao: "slavom Jeruzalema, ra- 
došću Izraela, dikom puka". 





KARAVANA NA PUTU 


Vidio sam starodrevni Sebast, gdje se — na- 
žalost u jednoj turskoj mošeji — čuva grob sv. Ivana 
Krstitelja. — i bio u Šihemu nekada glavnom gradu 


Samarije. Prošao sam između dvije čuvene gofe: Ga- 
rizima i Hebala, sa kojih su, po naredbi Mojsije- 
voj, svećenici imali objaviti izraelskom narodu, po ulasku 
u obećanu zemlju, blagoslov, ako drže zapovijedi Božje ; 
prokletstvo, ako ih ne drže. 

Vidio sam Silo, nekada središte jevrejskog ži- 
vota u Starom Zavje i ruševine Betela, poznatog 

grada iz života starih patrijarha Abrahama, Isaka i: 
Jakova, koji su tu Bogu žrtve doprinosili. j 

S osobitim ganućem stojim sada na znamenitom 
Jakovljevu zdencu dubokom 24 metra. Pijem 
osobitom slašću njegove hladne vode, koja tako lijepo: 
osvježuje putnika u ovo toplo doba. Pomišljao sam na 
ganutljivi susret božanskog Spasitelja na ovom bunaru 
sa ženom Samaritankom, koja se čudila što On — židov 
— traži od nje — Samaritanke — vode da se napije, a 
On joj stao govoriti o živoj vodi, koju On daje, a od koje 
tko pije ne žedni više. kto že 

Nad ovim zdencom podiže se sada grčka crkva, 
koja još nije dovršena. Zdenac će ostati u sredini crkve 
ispod kupole. U crkvi će službu Božju vršiti grčki kalu- 
đeri. 


Sv. Ivan u gorama (Ain Karim), 19. svibnja 1934. 


Kad je anđeo Gospodnji navijestio BI. Dj. Mariji, 
da će začeti i poroditi Sina, pridodao je, da je njezina 
rodica Elizabeta zatrudnjela u starosti svojoj i da je 
već blizu porođaja. Začuvši to Blažene Djevica uputila 
se iz Nazareta u judejske gore, nedaleko od Betlehema, 
gdje je tada boravila sv. Elizabeta. 

Pošto sam pregledao Nazaret i svu Galileju, išao sam 
tragom presvete: Djevice preko Samarije u judejske gore, 
u malo mjesto od kakovih 1000 duša, među njima 300 
katolika, a koje danas Arapi zovu Ain Karim, dok 
se od davnine zove ,,Sveti Ivan u gorama". Blažena 
Djevica išla je tim putem pješice i sigurno je uložila bar 
tri dana hoda, zaustavljajući se noću u kojem mjestu, 
na putu. Ja sam sav taj put prevalio u sama četiri sata 
u udobnom autobusu, za jeftine pare, po fino asfaltira- 
noj cesti, sve od Nazareta preko Samarije do Ain Karima, 
zaustavivši se neko doba na Jakovljevom zdencu. 

. Ain Karim leži na obroncima dvaju brežuljaka, 
koje dijeli mala dolina, tako da izgledaju kao dva mje- 
sta, a u stvari je samo jedno. Okolina je prekrasna. Dok 
je Galileja većim dijelom bez šume, ovdje su guste, crne 
šume, dubove, hrastove, borove, jelove i druge crnogo-, 
rice. U dolini raste svakojako plemenito voće, a bistri 
potočići lagano romone slijevajući se iz kakove pećine 
na brdu u plodnu dolinu. U samom Ain Karimu dva su 

izvora hladne bistre vode, koja je neprocijenjiva blago- 
dat u Palestini, koja inače oskudijeva vodom. 

Upravio sam najprije. svoj korak k južnom dijelu 
Ain Karima. Tu jecrkva Pohođenja BI. Dj. Ma- 
rije, podignuta nad kućom sv. Zaharije i sv. Elizabete. 
Dvije su crkve, jedna nad drugom, ali u gornjoj se više 
ne vrši služba Božja. Ušao sam u donju. Mala obična 
crkva na jednu lađu. Na oltaru je slika, koja predstavlja 
čas, kad je BI. Djevica pala u naručaj svoje stare rodice. 
Krasan prizor je gledati te dvije žene, časnu staricu 
navoranog lica i mladu Djevicu krasnu kao najljepši 
cvijet. A pomisao, da to nije samo obična slika, nego 
uistinu prikaz onoga, što se na ovom mjestu odigralo 
pred 19 vijekova, napunja te neobičnim miljem. 

Stajao sam neko doba u tihem promatranju. Onda 
sam uzeo u ruke krunicu i stao moliti radosni dio sv. 
Ružarija. U drugom otajstvu, u kojem se razmišlja, 
kako je BI. Dj. Marija pohodila svoju rodicu sv, Eliza- 
betu, obuzelo me osobito slatko čuvstvo. Ta eto ja sto- 
jim baš na tom mjestu, gdje se to pohađanje obavilo. 
I svaki put, kad sam izgovarao u Zdravo Mariji : ,,Blago- 
slovljena Ti među ženama i blagoslovljen plod utrobe 
Tvoje", činilo mi se da ne govorim te riječi ja, nego da 
ih ponavlja ona časna starica, gore na oltaru, koja stoji 
u zagrljaju svoje drage mlade rodice. A kad sam poslije 
uzeo u ruke brevijar, da izmolim večernju današnjeg 
oficija, na ,,Magniticat'" obuzelo me opet slatko čuv- 
stvo. Činilo mi se, da ne govorim ja tu divnu pjesmu, 
nego da ju sva zanešena izgovara svojim zvonkim raj- 
skim glasom ona prekrasna Djevica gore na oltaru. Kao 
da joj se otvaraju usta i kao da veli: ,,Veliča duša moja 
Gospoda. I obradova se duh moj u Bogu spasu mojemu. 
Što pogleda na poniznost službenice svoje, jer evo, 
od sad će me zvati blaženom svi naraštaji". Nikad u ži- 
votu nisam osjetio toliku ljepotu ove divne pjesme, 
kao ovdje na onom sv. mjestu, gdje je prvi put izašla 
iz ustiju presvete Djevice, slavne Majke Božje. 

Bilo je pred veče. Sunce se nagnulo k zapadu, da brzo 
utone u pučinu morsku tamo negdje iza Jafe. A sparina 


je bila velika i žeđa me je morila. Kroz pokrajna vrata . 


crkve ušao sam u mali franjevački samostan, koji se na- 
lazi neposredno uz crkvu. Zatražio sam čašu vode. Brat 
laik uslužno je uzeo jednu malu rominču (mjedenu posudu 

za crpljenje vode), uz koju je bio privezan konopac. 
I pozove me da dođem s njime u crkvu. Tu je pri jednom 
zidu dignuo jednu kamenu ploču i s onom rominčom 
zacrpio vode, napunio čašu te mi je ponudio. 

. Ja sam isprvice mislio da se tu čuva blagoslovljena 
voda, kako se u tolikim drugim crkvama čuva, pak sam 
primijetio dobrome bratu : ,,Ali, dragi brate, ja bih molio 
čašu obične dobre vode,.a ne blagoslovljene". Na to mi 
on sa smiješkom odvrati: ,,Samo se vi, oče, napijte, 
vidjet ćete kako će vam prijati". Voda je u čaši bila bi- 
stra kao kristal, a kad sam ju stao piti, uvjerio sam se, 
da je uistinu veoma dobra i hladna. Tada mi ljubezni 
brat protumači odakle ona voda ondje u crkvi. Iznad 
crkve ispod jedne litice izvire mlaz bistre hladne vode i 
slijeva se u ovu gustjernu u crkvi, pak odatle protiče 
u zemlju, Davna je predaja, da je ovaj izvor provrio 
baš u onaj čas,-kad se BI.:Dj. Marija grlila sa sv. Eliza- 
betom, i kad je zaigralo dijete, mali Ivan, u majčinoj 
utrobi, Zato i zovu ovaj izvor Djevičinim izvorom. 

Popio sam još tri čaše. Pri ovoj žegi bila je prava 
blagodat piti ovako svježu hladnu vodu, a pomisao, 
da je ta voda iz izvora, koji je provrio pri dolasku BI. 
Djevice u ovu kuću, učinila mi je vodu još boljom, još 
svježijom, još pitkijom. Činila mi se slađom od najsla- 
deg dalmatinskog prošeka. 

Ljubezni starješina ovog malog samostana zaustav- 
ljao me da kod njih prenoćim, ali sam to sa zahvalnošću 
odbio, jer sam odredio da prenoćim u velikome našem 
franjevačkom samostanu, na drugoj strani Ain Karima, 
kraj veličanstvene bazilike moga krsnog Imenjaka sv. 
Ivana Krstitelja. Tu imade desetak svećenika i nekoliko 
novica,. jer je ovdje novicijat franjevačke kustodije 
Svete Zemlje. A učitelj novaka je jedan naš Slovenac. 

Kad je osjetila, da će roditi, sv. Elizabeta se povukla 
ovamo, u ljetnu vilu svoga muža, i tu je rodila sv. Ivana. 
Nad ovim mjestom kršćani su podignuli lijepu crkvu 
već u 5. vijeku. Tijekom stoljeća ta je crkva više puta 
bila razorena od nevjernika, pak opet podignuta, a god. 


* 1621. kupiše: ovo zemljište franjevci i na temeljima stare 


crkve od 5. vijeka podignuli sadašnju veličanstvenu ba- 
ziliku, koju šest četverouglastih stupova dijeli u tri lađe. 
Nad srednjom lađom je visoka i sjajna kupola. Kripta 
rođenja sv. Ivana Krstitelja nalazi se u dnu sjeverne 

lađe. U nju se spušta po sedam širokih mramornih ste- 
penica. Tlo je jedna naravna špilja, pod čijem svodu 
visi nekoliko lampada u kojima sveđerno gori ulje, koje 
rasvijetljuje: umilnim svijetlom ovo svetište. Pri tom 
svijetlu opažaš po zidovima šest prekrasnih basrelijefa, 
koji prikazuju glavne događaje iz života svetoga Pred- 
teče Gospodnjega. A na samom oltaru prikazano je 
njegovo rođenje. Vidiš tu sretne roditelje Elizabetu i 
Zahariju, okružene brojnom rodbinom i prijateljima, 
koji su im došli čestitati, što im se eto u dubokoj starosti 
rodio jedinac sin. Na njihovim ustima kao da čitaš upit: 





AIN KARIN S BAZILIKOM ROĐENJA SV. IVANA KRSTITELJA 


»što misliš da će biti ovo dijete ?" Jer su se čudni do- 
gađaji zbili pri njegovom rođenju. 
Stajao sam sinoć i jutros dulje vremena u ovoj 
blagoslovljenoj kripti, na mjestu rođenja moga krsnog 
Imenjaka, i u duhu sam prebirao čudesne pojave pri 
njegovom rođenju. Tu sam i izmolio jutrenju s pohvala- 
ma današnjeg dana, vigilije Duhova, a kad sam došao 
do ,,Benedictus"', obuzelo me slično čuvstvo kao u crkvi 
Pohođenja. Činilo mi se, da gore na oltaru onaj časni 
starac Zaharija, koji je do sada bio nijem, odjednom 
otvara svoja usta i zanosno pjeva: ,»Blagoslovljen 
Gospod Bog Izraelov, jer pohodi i otkupi puk svoj. 
I podiže nam jakost spasenja u domu Davida sluge 

svojega... A ti, dijete, zvat ćeš se prorok Previšnjega, 
jer ćeš ići naprijed pred licem Gospodnjim, da pripraviš 
pute Njegove. 

Na tom oltaru služio sam jutros sv. Misu i to onu 
od Rođenja sv. Ivana Krstitelja, 24. lipnja, koja se Misa 
govori u ovom svetištu svakoga dana osim na velike svet- 
kovine i u Velikoj sedmici. 

Bio sam i u ,pustinji sv. fvana Krstitelja'; — je- 
dan sat daleko od Ain Karima. Tu je sv. Ivan Krstitelj 
provodio svoje djetinjstvo i mladenačku dob u oštroj 
pokori hraneći se divljim medom i skakavcima a pijući 
vode iz svježeg slatkog izvora, koji se još i danas sačuvao 
ispod pećine, u kojoj je Svetac boravio, a odakle sam se 
i ja slatko napio. Išao sam u tu pustinju u pratnji jednog 
sedamdesetgodišnjeg brata franjevca, sve pješice po do- 
sta strmenitom i vrletnom putu, a pomagao mi je mnogo 
moj blagoslovljeni štap od cedra libanonskoga. 

Na putu me je moj pratioc upozorio na jednu pećinu, 
od koje je otkinut poveći komad. Po jednoj staroj le- 
gendi pričao mi je, da je tuda bježala sv. Elizabeta s ma- 
lim Ivanom, kad su vojnici, po naredbi okrutnog Heroda, 
ubijali svu mušku dječicu u okolini Betlehema ispod dvije 
godine. Vojnici su trčali za njom i već bili blizu. Videći 
da će je dostignuti, sv. Elizabeta je pritisnula malog 
Ivana o ovu pećinu, koja se rastvorila, koliko je potre- 


.bno bilo da u njoj stane dijete, i opet se zatvorila. Voj- 


nisi su došli i našli su samu majku bez djeteta. Kad su 
se po tom udaljili, pećina se opet otvorila a iz one rupe 
izišao je nepovrijeđen smiješkajući se mali Ivan, koga 
je majka u naručaj uzela i s njime se kući vratila. U 
crkvi Pohođenja na zidu čuva se i pokazuje komad te 
pećine, u kojoj se uistinu opaža udubina u prilici tijela 
malog djeteta. 


U Betlehemu, na Duhove 20. svibnja 1934. | 


O Betleheme, grade slavni od Boga, 
Najveći si ti od grada svakoga, 

Jer iz tebe nam izađe vojvoda, 

Isus dragi Davidova poroda. 

Ove riječi mile pjesme, koja se o Božiću razliježe 
po našim crkvama, razliježe se danas, na svečani dan 
Duhova, mojim srcem-i napunja ga neizrecivom radosti, 
neizrecivom srećom. . 

Evo me, zdravo i sretno, u Betlehemu. 
U lijepom i dragom Betlehemu, lijepom i dragom 
već zbog prirodnog položaja, ali puno ljepšem i dražem 


zbog uzvišenog Božićnog otajstva, koje se ovdje izvršilo. . 


Koliko sam puta o njemu sanjao ! Koliko sam o nje- 
mu čitao i slušao govoriti! Koliko puta sam i sam 0 nje- 
mu govorio i propovijedao! Koliko sam ga puta u raz- 
nim svojim djelima spomenuo ! 

Još kao malom djetetu lebdio mi pred očima kao 
čarobni dvorac s istoka, obasjan sav neizrecivim sjajem, 
kojim ga je obasjala nebeska svijetlost prve božićne 
noći pred 1934. godine. I u svojoj djetinjoj mašti za- 
mišljao sam ga svega od srebra i zlata, a malu štalicu, 
gdje se rodilo nebesko Čedo, svu od samog bisera i dra- 
goga kamenja. 

Danas sam uvidio, da je i Betlehem grad sličan 
zemaljskim gradovima, zidan od zemlje i kamenja ; vi- 
dim vlastitim očima, da je štalica Porođenja nebeskoga 
Kralja prostija od najprostije kolibe sinova ljudskih. 
Ali ipak to nimalo u mojoj duši ne umanjuje mističnu 
ljepotu kojom je obavito ovo dražesno mjesto Poro- 
đenja Spasitelja svijeta. i 

Betlehem leži sedam kilometara od Jerusalema, 
prema zapadu, u plodnom i marljivo obrađenom kraju. 
U isto je vrijeme i uzvišen kao Davidovi psalmi i lju- 


bak kao proljetna bijela ruža. Rasprostro se na dva bre-, 


žuljka, na istoku i zapadu, koji su među sobom pove- 
zani kratkim sedlom. Kad ga čovjek iz daljine gleda, 
pruža divnu sliku: skup bijelih manjih i većih kuća 
s ravnim krovovima, kao što su sve kuće na istoku. 
Kupole i tornjevi crkava kao da su izrasli iz maslina, 
smokava, banana, palama, vinograda i zelenih polja. 

Betlehem je udaljen od Sredozemnoga mora 12 sati 
hoda, pa se nad njim izdiže na uzvisini od 775 metara. 
Do Mrtvoga mora ima 6—7 sati pješke. S najvišega 
vrha grada do Mrtvoga mora treba da se putnik spušta 
1169 metara. : 

U doba Kristovo Betlehem je bio malen gradić 
— toliko malen, da je prorok Miheja o njemu kazao, 
da je jedan od najmanjih gradova Judinih, ali da će po- 
stati velik, jer će iz njega izići vođa izraelskog “naroda, 
to jest Krist. Ni danas po broju pučanstva nije Betle- 
hem velik. Prema najnovijem popisu broji kojih osam 

hiljada stanovnika, većim dijelom kršćana, a oko 2000 
muhamedanaca, Kršćanski stanovnici odlikuju se pri- 
rodnom ljepotom, plemenitošću i odvažnošću, a uz mar- 
vogojstvo i poljodjelstvo bave se većinom  izrađiva- 


“njem svetih stvari iz bisera, maslinovog drveta i zrnaca 


maslinova ploda. 


Došao sam u Betlehem danas, na svečani dan Du- 
hova, popodne. Putem, kojim sam se vozio autobusom, 
gledao sam u duhu pred sobom dvije svete osobe ravno 
pred 1934. godine, koje su se ovim istim putem jedne 





POGLED NA BETLEHEM PREMA CRKVI 
ROĐENJA KRISTOVA 


zimske večeri pješice žurili, da dođu prije moći u grad. 
Zaigralo mi je srce u grudima, kad sam s autobusa opazio 
prve kuće betlehemske. Autobus je stao na prostranom 
trgu, mislim većem nego li je Jelačićev trg u našem Za- 
grebu. Trg je sav asfaltiran, kao što je asfaltiran put 
od Jerusalema do Betlehema, i uopće svi glavni putovi 
po Svetoj Zemlji, od kako je Sveta Zemlja potpala pod 
suverenitet Engleske. 


Čim sam sišao s automobila pogled mi se zaustavio 
na trima velikim zgradama, kao trima golemim tvr- 
davama. Samo, što iz tih tvrđava ne vire ubojiti topovi, 

nego se na njima blago njišu miroljubiva zvona. Jedna 
od tih zgrada, prema sjeveru, jest prostrani samostan 
katoličkih redovnika, Franjevaca, ,,Čuvara Svete Zem- 
lje"; druga na jugu veliki je manastir pravoslavnih 
kaluđera Grka: i Armenaca, a po srijedi je veličanstvena 


bazilika Porođenja Kristova, koja se. 


diže baš nad onom špiljom, u kojoj se ove svete noći 
rodio. Spasitelj svijeta. To je najstarija crkva 
na svijetu. Ni u Jeruzalemu ni u Rimu nit igdje 
drugdje na svijetu, nema crkve tako stare kao što je ova : 
sagradila ju je početkom četvrtog vijeka po Kristu ca- 





UNUTRAŠNJOST BAZILIKE ROĐENJA ISUSOVA 


rica sv. Jelena, majka Konstantina Velikoga. Dok su 
se mnoge druge crkve, pa i bazilika Sv. Groba, koje 
je ova pobožna carica bila podigla na svetim mjestima, 
tijekom vijekova sasvim izmijenile tako, da od prvobitne 
crkve nije ostalo ništa, ovu baziliku Rođenja Kristova 
nije uništio ni zub vremena ni turska sila, nego se, uz 
male popravke, sačuvala sve do danas onako, kako je 
bila sagrađena u 4. vijeku po Kristu. Divna građevina, 
sa prekrasnim pročeljem, koje predstavlja vrhunac 
graditeljske i mozaičke umjetnosti: iz Konstantinovih 
vremena. : 

Naravski, prvi moj korak u Betlehemu bio je uprav- 
ljen k toj bazilici, jer se u njoj čuva ono nadasve sveto 

mjesto: špilja, u kojoj se rodio Spasitelj. Ali, na prvi 
korak doživio sam. neugoodn razočaranje. Gledam pred 
sobom pročelje veličanstvene bazilike, ali ne nalazim 
vratiju kroz koja bih unutra unišao. Gledam i vidim 
dvoja prostrana visoka portala sa rimskim lukovima 
na vrhu, ali oba uzidana. Upitao sam jednoga svećenika 
iranjevca, koji se tu našao, kuda se ulazi u crkvu. On 
mi pokaza jedan niski otvor sa strane pročelja. Čovjek 
treba da se prilično duboko sagne, ako hoće u crkvu. 
Drugog ulaza sa trga nema. I rastumačio mi, zašto je to 
tako. Bila su prvotno dvoja velika vrata, ali su sada oba 
zazidana. Jedna su zazidali Turci uprkos kršćanima, 
a druga kršćani uprkos Turcima. Naime, kad su Turci 
osvojili Svetu Zemlju priječili su kršćanima pohađanje 
svetih: mjesta, među kojima se, pored Svetog Groba, 
vazda na prvom mjestu ubrajala špilja Rođenja Kris- 
tova, koja se nalazi u ovoj bazilici. Turci su dakle jedna 
vrata ove bazilike uzidali, a na drugima je bila straža, 
koja je samo za skupe novce puštala unutra hodočasnike. 
Međutim događalo se, da su bahati Turci znali na konjima 
ulaziti kroz ova visoka i prostrana vrata u crkvu te ju 
obeščašćivati. Da to unaprijed zapriječe, kršćani se do- 
govoriše i jedne noći uzidaše i ova druga vrata, anapra- 
više sa strane jedan mali otvor, kroz koji može ući čo- 
vjek sagnut, a konj ne može nikako. 


Sagnuo sam se i ušao unutra. Ostao sam zadivljen. 


.Pred mojim očima otkrila se sva unutarnja ljepota ve- 


ličanstvene bazilike, duge 58 metara, široke 26 met., 
visoke 16 metara. Golemi jednokameni stupovi od gra- 
nita, sa crvenom venaturom (žilama) i korintskim gla- 
vicama, poredani u četiri paralelna reda, po deset u 
svakom redu, dijele unutrašnjost .bazilike na pet lađa. 
Središnja je lađa najšira i nad njom. su visoke kamene 
podloge krova, dok su na pobočnim lađama masivne 
drvene grede. U davnini su te kamene podloge bile is- 
kićene krasnim mozaicima, a stijene sporednih lađa 
pokrivene mramorom. Još i danas se na nekim mjestima 
vide ti mozaici. Sa unutrašnjeg krova bazilike vise mno- 
gobrojna kandila od zlata, srebra i mjedi, veća i manja, 
u kojima gori maslinovo ulje. Nabrojio sam ih do 300 
tih kandila, dalje nisam brojio, a držim da ih: ima blizu 
hiljadu. — Darovi su to raznih kršćanskih vladara, kne- 
zova, odličnika i pojedinih naroda. 

Ispod velikog oltara vide se dva polumračna utvora, 
jedan sa sjeverne, drugi sa južne strane. Sa tih otvora 
kroz 16 već izlizanih kamenitih stepenica silazi se u jednu 
naravnu špilju od vapnenastog kamena. Špilja se pro- 
teže od istoka prema zapadu u dužini od 12 metara. 
Široka je 4 m, a visoka 3 m. Stijena i pod pokrite su naj- 
finijim mramorom, a zidovi su povrh toga obloženi de- 
belim damiaskom, da profane ruke ne odrežu koji komad 
stijene i ponesu sobom na uspomenu, kako su to prije 
običavali, te time kvarili špilju. Jer to je ona Sveta 
špilja u kojoj se presvete Božićne 
noći rodio Spasitelj. svijeta Krist Go- 





KRIPTA POROĐENJA 


spod. Na tom svetom prostoru vise 53 dragocijena kan- 
dila, ne veća od čovječje šake, a sve od samoga suhoga 
zlata, u kojima neprestano gori prečisto ulje iz betlehem- 
ske okolice i sa Maslinske gore. — One rasprostiru po 
špilji mistično svijetlo i označuju mjesto, gdje se rodilo 
Svijetlo svijeta. . 

U kripti su dva mala oltara. Ispod jednog, na podu, 
nalazi se jedna velika srebrna zvijezda, na kojoj zlat- 
nim slovima piše na latinskom jeziku: ,Hic de Ma- 
ria Virgine Jesus Christus natus est 
— Ovdje je od Marije Djevice rođen 
Isus Krist". Drugi je oltar Sv. Triju Kralja tri 
četiri metra podalje kraj jedne izdubine u kamenu, koja 

ima oblik kolijevke. Tu su bile nekada jasle za stada 
betlehemskih. pastira, koje su Božićne noći postale ko- 
lijevkom Sina Božjega. I ona zvijezda i ono mjesto ja- 
slica obasuto je bezbrojnim poljupcima pobožnih hodo- 
časnika. ' 

Jest, jednostavno je ovo mjesto, ali koliko govori 
ljudskoj duši! Kad sam stupio nogom na ovo posvećeno 
tlo, kad sam se našao u ovoj podzemnoj kripti, kad sam 
cjelivao ona sveta mjesta već izlizana od mnogobrojnih 
cjelova, obuzelo me slatko ganuće. Oči moje kao da nisu 
gledale stvarnost; pred mojim očima iskrsla je sva mi- 
stična ljepota Betlehema, napose betlehemske štalice, 
koju su toliki pjesnici opjevali, toliki umjetnici najčarob- 
nijim bojama prikazali, milijuni vjernika titrajima svoga 
srca pozdravljali. Mali grad Betlehem činio mi 
se ljepšim nego da je sav od srebra i zlata, kako ga sebi 
zamišljaju nevina dječica, kad o njemu sanjaju, amala 
štalica sjaslicama milijom nego da je sva od bi- 
sera i dragog kamenja, kako ju opet zamišljaju čiste | 
djetinje duše. ; 


U Betlehemu, 21. svibnja 1934. 


Imao sam rijetku sreću. Na tom svetom mjestu, 
baš ovdje gdje su bile jaslice, u noći između Duhovske 
nedjelje i ponedjeljnika, (između 20. i 21. maja t. god.), 
čitao sam sv. Misu, Božićnu Misu, onu istu, koju se drugdje 
u svijetu govori samo na Božić, a ovdje se smije govoriti 
svaki dan osim Velike Sedmice, te blagdane Uskrsa, 
Duhova i Velike Gospe. 

Bila je to noć za me neobično svečana noć, sveta noć, 
prava Božićna noć usred ljeta. Nije se razlijegalo bruja- 
nje golemih orgulja, nije razdragani narod pjevao božićne 
pjesme, nije bilo svečane asistencije ni drugog sjaja, 
koji se razvija po našim crkvama svete Božićne noći, 
ali je sve to, u punoj mjeri, nadomještala okolnost samog 
mjesta: to je mjesto na kojem se rodio naš Spasitelj. 
Pomisao na to držala je moju dušu kroz čitavo vrijeme, 
što sam govorio sv. Misu, u slatkom uzbuđenju. 

Kad je brat laik po sata prije ponoći pokucao na 
vrata moje sobice, bio sam već budan. Molio sam oficij 
i u slatkom uzbuđenju očekivao sretni čas. Išao sam za 
njim u sakristiju. On je svijetlio malom lojanicom. Kad 

sam stao oblačiti sjajno ruho bijele boje zlatom izve- 
zeno, začuđeno sam kazao bratu sakristanu: ,,Ovako 
svečano ruho oblače kod nas samo na Božić!" — ,,Pa 
ovdje je svaki dan Božić," odgovorio mi je on, pridodavši 
pri tom, da imade još sjajnijih paramenata, darovanih 


od raznih kršćanskih vladara. Ono, što oblači jerusalem- * 


ski patrijarha s asistencijom svete Božićne noći od ne- 
procjenjive je vrijednosti Pokazat ću vam ga sutra". 

Točno u ponoć, kad je velika ura na zvoniku ot- 
kucala 12 sati, izišao sam iz sakristije, krenuo kroz veliku 
i prostranu franjevačku crkvu sv. Katarine, na tri lađe, 
za bratom sakristanom. Uz to su još došla dva brata 
redovnika, pak smo sva četvorica ušli u veličanstvenu 
baziliku Porođenja, a onda niz onaj mali otvor sa sje- 
verne strane, niz sklizave stepenice, u samu kriptu Po- 
rođenja. Malene zlatne lampade, koje ondje sveđerno 
gore, obasjavale su tajanstvenim umilnim svijetlom 
onu. svetu špilju. Sišli smo do oltara sv. Triju Kralja 
sučelice onoj izdubini u pećini, gdje su stajale jasle, i 
gdje je bila kolijevka Božjega Sina. 

Duša mi je plivala u radosti, kad sam počeo čitati 
na početku mise: ,,Puer natus est nobis — Sin nam se 
rodio'' itd. Gledajući onu izdubinu pećine, u kojoj su 
bile. jaslice, a gdje sada sveđerno gori dvanaest srebr- 
nih kandila napunjenih uljem iz betlehemske okolice, 
činilo mi se, kao da  prisustvujem prvom Božiću, 
onom znamenitom Božiću od otrag 1934. godine, o ko- 
jem čitamo na Božićnoj ponoćnoj Misi: 

»»I dogodi se, kad bijahu ondje (Marija i Josip), ispu- 
niše se dani da ona porodi. I porodi Sina svoga prvoro- 
đenoga, i povi ga i položi u jasle ; jer im ne bijaše mjesta 
u svratištu. A bijahu pastiri u onome kraju bdijući i 
čuvajući noćnu stražu kod stada svojega. I gle! Anđeo 
Gospodnji stade kraj njih,.i svijetlost Božja obasja ih, 
i prepadoše se veoma. I reče im Anđeo: Nemojte se bo- 
jati, jer evo naviješćujem vam radost veliku, koja će 
biti svemu narodu ; jer vam se danas porodi Spasitelj, 
koji je Krist Gospod, u gradu Davidovu. I eto vam znaka : 
Naći ćete Djetešce povito, gdje leži u jaslama." 

To je sve, kao na živo, lebdjelo pred mojim duhom, 
kad sam uz sitno umilno svijetlo voštanica i uljenica 
i uz podvorbu trojice braće redovnika čitao noćas Božićnu 
Misu u špilji Porođenja Isusova u Betlehemu, na malom 

oltaru pred jaslicama Isusovim. I kad sam tu izgovo- 
rio :.,,Gloria in excelsis Deo", činilo mi se, da eto nad 
sobom gledam neviđeni rajski prizor: »I ujedamput 
nađe se s Anđelom mnoštvo vojske nebeske hvaleći 
Boga i govoreći: Slava u višnjih Bogu, a na zemlji mir 
ljudima dobre volje." 

A kad sam se na ,,Dominus vobiscum'" okrenuo 
i vidio kroz polutamu one kripte braću redovnike, kako 
se pobožno mole, činilo mi se, da vidim pobožne pastire, 
koji, čuvši anđeosku veselu vijest, stadoše govoriti jedan 





MJESTO JASLICA 


drugom : ,,Hajdemo do Betlehema, da vidimo to što se 
dogodilo, što nam je Gospod objavio. I dođoše hitno: 
i nađoše Mariju i Josipa i Djetešce, gdje leži u jaslama." 

Stvarno je one noći ležalo, poslije pretvorbe božan- 
sko Djetešce pod prilikom Kruha na oltaru kao u ja- 
slama, i moje su Ga oči gledale, i moja Mu se duša kla-. 
njala. I kad sam se sa onog svetog mjesta vraćao u sa- 
kristiju, poslije otslužene ponoćke, i sa mnom se zbivalo 
ono što i sa sretnim betlehemskim pastirima, koji se 
vratiše ,,slaveći i hvaleći Boga za sve što čuše i vidješe.?? 

Ovaj moj ljetni Božić, duhovski Božić; ova moja 
Ponoćka na samom mjestu Porođenja Božanskog Spasi- 

telja, ostati će neizbrisiva u mojoj pameti; sjajit će 
se vazda kao jedan od najsvijetlijih momenata moga ži- 
vota. 


U Betlehemu, 22. svibnja 1934. 


= Treći je dan što se nalazim u dragom Betlehemu. 
Razgledavam grad i okolicu, a najčešće se navraćam 
u svetu špilju Porođenja i u njoj po čitave sate boravim 
prepuštajući se struji pobožnih čuvstava, koji u punoj 
mjeri ovdje iz duše izviru. Ja sam tu špilju kroz ona 
četiri dana što sam bio u Betlehemu, posjetio bar 30 puta 
.. i svakoga puta bio sam neobično milo uzbuđen. A došlo je 
“jedne večeri, kad sam se tu nalazio, poljsko hodo- 
čašće. Bilo je oko 200 hodočasnika, sa dva. biskupa 
na čelu. Sišli su u kriptu sa malim voštanim svijećicama 
u ruci. Bilo je među njima mladića i djevojaka, muževa 
i žena, pa i postarijih. I svi su se s ganućem sagibali di 
cijelivali onu zvijezdu, koja kazuje mjesto rođenja Kri- 
stova, kao i onu kamenitu izdubinu, gdje su bile jaslice, 
na koje je bilo položeno Božansko Čedo. A kada su stali 
u toj podzemnoj kripti pjevati svoje poljske božićne 
pjesme, voštane svijećice u njihovim rukama po- 
drhtavale su od silnog uzbuđenja, a niz lice im tekle 
suze radosnice. 

U ovoj kripti služi se svakoga dana u 8 sati svečana 
misa s azistencijom. Ljubezni 0. gvardijan ponudio je 
sinoć meni, da ju ja otslužim. Prihvatio sam to veoma rado 
i s osobitim zadovoljstvom. Tako sam eto imao sreću 
da i drugu sv. Misu oičitam u kripti Porođenja Isusova na 
oltaru. sv. Triju Kralja pred mjestom jaslica, Mladi 
novaci, među kojima ima i jedan Hrvat s otoka Brača, 
pjevali su veoma lijepo ,,Misu Angelorum" uz pratnju 
harmonija, koji svaki put prenesu ovamo, kad je pjevana 
misa. Nigdje ne pristaje tako zgodno ,,anđeoska misa" 
kako baš ovdje u ovoj špilji, nad kojom su kori anđeoski 
rajskim glasovima pjevali malenome Isusu. Na ,»Glo- 
ria" i.,,Credo" sjedio sam s azistencijom na jednoj kamenoj 
klupi, pokrivenoj ćilimom, u neposrednoj blizini jaslica, 
pri zidu. Sigurno je na toj klupi, jer je ona od same pećine 
naravno postala, sjedjela i Bl. Djevica Marija i tu dojila 
maloga Isusa, ili Ga sa sv. Josipom promatrala kako 
u jaslicama blaženo spava. Ta pomisao napunjala me 
rieizrecivim zadovoljstvom. ; 

Poslije te pjevane mise, u pratnji O. Anzelma, išao 
sam u »dolinu pastira", dvadeset minuta daleko 
od špilje Rođenja. Tu su one božićnje noći nekoji be- 
tlehemski pastiri bdjeli čuvali noćnu stražu kod stada 
svojega, pak ih je o ponoći obasjala svijetlost Božja i 
Anđeo Gospodnji stao kraj njih, a oni se prepali veoma. 
1 reče im anđeo : ,,Nemojte se bojati, jer evo naviješću- 
jem vam radost veliku, koja će biti svemu narodu, jer 





OVCE NA PAŠI U PALESTINI 


vam se danas porodi Spasitelj, koji je Krist Gospod 
u gradu Davidovu. I eto vam znaka: ,,Naći ćete Dje- 
tešce povito, gdje leži u jaslama." Tu nema nikakve 
crkve, nikakove zgrade, još je sve onako primitivno, . 
prirodno, kao pred 1934. godine. Još i danas tuda pasu 
svoje stado priprosti betlehemski pastiri, odjeveni u 
duge bijele, dolame kao pred devetnaest stoljeća, sa 
pastirskim štapom u ruci, a stas im je vitak i krepak 
lice jasno smeđe boje, kosa sasvim crna. Tu su i nekoje 

pećine, u koje se za nevremena zaklanjaju sa svojim 
stadom i u njima prenoćuju. Tu su još po obroncima 
brežuljaka i po livadama pašnjaci, kuda pasu bezaz- 
lene betlehemske ovčice, debele vune, širokih repova, 
dugih ušiju, koje kao da te nekako ljubopitljivo a bez 
straha: promatraju, kada kraj njih prolaziš. Sve kao u 
vrijeme Kristovo. 

Bio sam u špilji ,,Majčinog mlijeka", udaljenoj 250 
m od bazilike Porođenja, a za koju špilju starodrevna 
predaja kaže, da je tamo našla utočište BI. Djev. Marija, 
kad je okrutni kralj Irud dao bezbožnu zapovijed, da se 
pogube sva betlehemska djeca od dvije godine unatrag, 
pak je tu danas podignuta lijepa crkvica, koju posjećuju 
ne samo kršćani nego i muhamedanci. : 

Bio sam i u kripti Nevine Dječice, od okrutnog 
Iruda pogubljene, a neposredno u blizini kripte Poro- 
đenja, kao iuonoj pećini, u kojoj je punih tride- 
set godina boravio naš slavni zemljak sv. Jero- 
nim, Dalmatinac, gdje je on tolika učena djela 
napisao i cijelo Sveto Pismo iz hebrejskog izvornika na 
latinski jezik preveo, gdje se bio u prsa govoreći : ,,Parce 
mihi, Domine, quia Dalmata sum — Prosti mi, Gospode, 
jer sam Dalmatinac". Ne kao da je grijeh biti Dalmati- 
nac, pače sve drugo ; nego je sv. Naučitelj time optuži- 
vao svoju naglu vatrenu južnjačku narav, koja se i preko 
reda znala kadgod oštro ispoljiti protiv neprijateljskih 
jezičnih strelica. A svetac je imao dosta protivnika. — 
Svako popodne, poslije večernje uđu svi redovnici sa 
upaljenim svijećama u procesiji najprije u kriptu Poro- 
đenja, pak onda u onu sv. Josipa, sv. Nevine Dječice 
i sv. Jeronima, pjevajući naročite pjesme. 

Pokazali su mi u crkvi sv. Katarine, na jednom 
zatvorenom oltaru dva prekrasna kipa Maloga Isusa, 
napravljena od nepoznatog španjolskog umjetnika iz 
finog maslinovog drveta. Jedan je u ležećem stavu, drugi 
u sjedećem na zlatnom prijestolju. Svake godine na Bad- 
nju večer dođe iz Jerusalema patrijarha sa mnogo sveće- 
nika i vjernika, da na Božić obavi svečane pontifikate 
u ponoći i pred podne. Pošto je u kripti Porođenja tije- 
sno, a bazilika Porođenja pripada Grcima, to se svečani 
pontifikat vrši u velikoj franjevačkoj i župnoj crkvi 
sv. Katarine, koja je tik do bazilike Porođenja. Na po- 


noćnom .pontifikalu, prije nego će se započeti pjevati 

evanđelje, uputi se svečana povorka put svete špilje! 
Patrijarha nosi onaj kip Maloga Isusa. U samoj kripti 
đakon pjeva božićno evanđelje. Kad dođe do riječi: 
»I porodi Sina svoga prvorođenoga'' uzme onaj mali 
kip o položi ga na onu zlatnu zvijezdu, na kojoj piše: 
»Hic de Maria Virgine Jesus Christus natus est — Ovdje 
je. od Marije Djevice rođen. Isus Krist". — Zatim pro- 
slijedi pjevajući : ,,I povi ga". Pri tom uzme svilene po- 
voje te njima povije onaj mali kip. Onda opet nastavi 





KIP MALOGA ISUSA U BETLEHEMU ' 


pjevajući: ,,I položi ga u jasle“. Tada onaj kip Malog 
Isusa postavi na mjesto gdje su bile jaslice, u kojima 
je prije prostrta slama. 

Nakon otpjevanog evanđelja, pošto su  pokadili 
tamnjanom i cjelivali malog Isusa u jaslicama, vrate 
se svi u crkvu sv. Katarine i nastave ponoćnu službu 
Božju. A onaj mali kip stoji ondje u jaslicama sve do 
blagdana Bogojavljenja. Toga dana na svečanoj prvoj 
večernji dignu taj kip, koji predstavlja malog Isusa, 

kako leži, a na oltar sv. Triju Kralja postave onaj drugi 
kip, koji predstavlja malog Isusa na zlatnom prijesto- 
lju. Mora da su neobično mili i dirlj vi ovi obredi. A 
milina te prožme, kad gledaš one dražesne kipove, iz 
kojih otsjeva rajska ljepota božanskog Djetešca, u ko- 
liko to može čovjek, pa bio i najveći umjetnik, na drve- 
nom kipu prikazati. 

Teško mi je otići iz dragog Betlehema. Teško mi je 
odijeliti se od ove svete špilje. Želio bih dugo i dugo 
u njoj i kraj nje boraviti, poput mog slavnog zemljaka 
sv. Jeronima, koji je ovdje 30 godina boravio i blaženo 
preminuo. O kako bih i ja želio do smrti ovdje ostati u 
blizini tako dragog, tako svetog mjesta! Ali moram se 
rastati. Sa suznim očima poljubio sam posljednji put 
onu zvijezdu, na kojoj piše: ,,Ovdje je od Marije Dje- 
vice rođen Isus Krist", kao i ona dražesno mjesto gdje 
su bile jaslice, u kojima je bilo položeno Božansko Dje- 
tešce. Postavio sam na ta mjesta mnoge krunice, meda- 
ljice, sličice, kupljene u Betlehemu, postavio sam i svoj 
štap od cedra libanonskoga, da sve te stvari prime bla- 
goslov od ovih blagoslovljenih mjesta, i evo se spravljam 
na daljnji put po Svetoj Zemlji, tragom Božanskoga 
Spasitelja. 


Jeriho, 22. svibnja 1934. 


Ima već kojih 20 godina da u Svetoj Zemlji boravi 
naš zemljak fra Jerko Mihaić, iz Pučišća na otoku 
Braču. Još kao mladić otišao je on u Jerusalem i postao 
članom kustodije Svete Zemlje. Njega poznaju i cijene 
ne samo katolici nego i muslimani, s kojima govori na 
njihovom arapskom jeziku, što je inače rijetkost kod 
drugih redovnika. A i veoma je okretan, pak mu Ku- 
stodija Svete Zemlje povjerava važne poslove, kao na pr. 
čuvanje svetišta u Jerihu, na Jordanu i na gori Nebu, 
sa koje je Mojsije gledao Obećanu Zemlju, i koju su naši 
Franjevci pred dvije godine otkupili baš najviše po- 
sredstvom ovog agilnog našeg zemljaka. oat 

Slučaj je htio, da sam pred tri godine učinio malu 
uslugu fra Jerku, kad sam isposlovao na Ministarstvu 
u Beogradu pasoš za tri naša dečka s otoka Brača, koje 
je on poveo u Svetu Zemlju i koji se sada ovdje priprav- 
ljaju za svećenički red. Tu malu uslugu hoće dobri fra 

«Jerko da mi sada stostruko uzvrati. Čim je doznao, da 


sam došao u ove strane, pozvao me da dođem u Jeriho 
k njemu, odkale će me on povesti na Jordan, na Mrtvo 
more, na brdo Karantenu (brdo četrdesetdnevnog posta 
Isusova), te na goru Nebo. Naravski da sam sa osobi- 
tim zadovoljstvom prihvatio njegov ljubezni poziv, 
jer je i onako u mom programu bilo, da obiđem Jeriho, 
Jordan, Mrtvo more, i brdo Karantenu, a pomisao da 
če se taj moj program još i popuniti sa penjanjem na 
Nebo, ispunilo se velikim veseljem. 

Jutros sam se vratio autobusom iz Betlehema, a 
fra Jerko me dočekao na vratima damašenskim u Jeru- 
salemu, u koji se nisam htio navratiti ostavivši ga za 
posljednje mjesto moga hodočašća. Sjeli smo u auto, 


krenuli preko mosta na potoku Cedronu pravcem put 


Jeriha. Cesta je veoma dobra, sva asfaltirana, pak auto 
klizi po njoj strelovitom brzinom i sav taj put od Jeru- 
salema do Jeriha prevalili smo u cigli jedan sat i po, 
što bih inače pješke prevalio tek za jedan dan. 


Na lijevu stranu ostajala nam je Maslinska gora 


: sa bujnim uzrastom zelenih maslina, s desne vapnenasta 


brda, većinom gola, ispresijecana brojnim dubokim 
dolinama, jarugama, isušenim koritima zimskih potoka. 
to se više približavasmo Jerihu, to je kraj sve zapuš- 
teniji i sve većma gol. Nigdje koje stablo, nigdje malo 
zelene trave, nigdje ni crne zemlje, nego nekako crven- 
kaste ili bijele kao da je vapnom posuta. A svako malo 
Vire iz onih vapnenastih brdina otvori mračnih pećina, 
koji ti se čine kao crna ždrijela podzemnih ugljenokopa. 
Uski vijugasti puteljci gube se među brojnim zavojima 
podno visokih hridina. Baš zgodno mjesto za razboj- 
nike. A bilo ih je ovuda sve do otrag malo vremena sva 
sila. Oni su znali nenadano napasti i opljačkati putnika 
pojedinca i čitave karavane, te onda netragom nestati 
u onim neprohodnim gudurama. Otkada je Palestina 
potpala pod Englesku, na ovom putu podignute su m: oge 


stražare, pred kojima šetaju vojnici sa bajunetom o 


ramenu. To je utjeralo strah u kosti razbojnicima i ne- 
stalo ih je kao što nestane plašljivih ptica pred strašilima 
u polju. Tako je sada ovaj put posvema očišćen od raz- 
bojnika i siguran za putnike. 

Na po puta između Jerusalema i Jeriha fra Jerko 
je zaustavio auto. Izišli smo i svratili se u jednu tro- 

šnu mehanu kraj puta. Ona je sazidana nad ruševinama 
starinske gostionice, čiji se temelji još vide unaokolo. 
Ušli smo unutra. Prostrana soba slabo okrečena sa zem- 
ljanim blatnim podom, bila je sva zadimljena od pu- 
šenja Beduina, koji su se unutra nalazili. Sjeo sam na 
jednu klimavu stolicu, koja se srušila poda mnom i ja 
se s njome srušio na zemlju. Pritrčao je gazda te me- 
hane, neki stari Beduin sa širokim bijelim ogrtačem, 
drugog odijela mislim i nema, stavio ruku na prsi i stao 
mi se klanjati govoreći neke nerazumljive riječi na 
arapskom jeziku. Fra Jerko ga je razumio. Čovjek se 
htio ispričati, da nije on kriv, što se stolica srušila poda 
mnom i da to puno žali. Znao sam i ja da nije on tome 
kriv, ali sam mu preko fra Jerka poručio neka za goste 
ne drži tako trošne stolice. On se stao kleti i preklinjati, 
da se to više nikada neće desiti, neka se slobodno mi 
navratimo k njemu, kad god putujemo ovuda. 

Naručili smo dvije crne kave. Drugo šta čestita i 
nema, što bi tu čovjek naručio. Kava je bila veoma do- 
bra, kao što je uopće na istoku, a pio sam je tim većim 
zadovoljstvom, kad sam promišljao da je po svoj prilici 
ovdje i u doba božanskog Spasitelja bila neka gostiona ; 
ako ne baš na ovom istom mjestu, ali svakako negdje 
u blizini. A sav ovaj kraj, sa onim brojnim crnim peći- 
nama, sa onim gudurama i jarugama, gdje su se skrivali 
razbojnici, i napadali putnike, imao je pred očima božan- 
ski Učitelj, kad je govorio onu svoju dirljivu priču o 
Milosrdnom Samaritancu. Pri kazivanju te priče imao 
je On u vidu i gostionu koja je bila na ovom mjestu 
ili negdje u blizini. 

"Mi smo već i dosada iz Jerusalema spuštali se sve 
na niže, a od ove mehane ,,Kan Hatrur'', kako je naziv- 
lju Beduini, nizbrdica je još veća. Jerusalem je iznad 
površine Sredozemnog mora 750 metara. Jeriho je is- 
pod površine Sredozemnog mora 400 metara, pojmljivo 
je dakle, što se put od Jerusalema do Jeriha sve više 
spušta. Zato je i božanski Učitelj u onoj priči o Milo- 


srdnom Samaritancu govorio o silaženju : ,,Čovjek neki 


silažaše iz Jerusalima u Jeriho." 

Odjednom se pred nama stvorilo suho duboko ko- 
rito jednoga potoka. Nekoliko gavrana graktalo je klju- 
vajući ostatke neke lešine. ' 

»Potok Karit'", reče fra Jerko. 

. »Potok Karit'' ? zapitah začuđeno. I zamolih da 
se auto zaustavi. Sišao sam u korito. To je, dakle, onaj 
glasoviti potok Karit, kraj kojega je živio ognjeni pro- 
rok Ilija, iz kojega je on pio svakoga dana a jedan ga- 
vran donosio mu je kruha i mesa, jutrom i večerom ! 
Predočivao sam taj potok puno većim, punim hladne 
vode, koja se pjeni lomeći se kroz izbočene litice, ispod 
debele hladovine visokih jablana i platana i vrba. Ništa 
od svega toga. Samo gdjegdje u nekim dubljim mjestima . 
nalazi se nešto malo tople i mutne vode, a o kakovoj 
hladovini na njegovim bregovima ni govora. 


Približavali smo se Jerihu. Pred jednim vodovo- 
dom, okolo kojega su mnoge ruševine, fra Jerko je opet 
zaustavio auto. 

»Ovo su ruševine Jeriha iz doba Kristova", reče 
mi on. Još se razabiru tragovi amfiteatra i palače Iruda 
kralja, koji je bio podigao ovaj Jeriho. Nisam mario 
da vidim te ruševine, nego sam se časkom zaustavio 
kod mjesta, gdje su nekada bila vrata ovoga grada. 
Baš je tuda prolazio jedan stari siromašni Beduin, s tor- 
bom o ramenu, sa štapom u ruci. Sigurno neki prosjak. 
On me potsjetio onoga slijepca pred vratima jerihon- 
skim iz doba Kristova, koji se zvao Bartimej, i koji je 
svako jutro ovdje sjedio proseći milostinju od prolaz- 
nika. A jedno jutro kad je čuo da tuda prolazi Isus, 
stade vikati iza svega glasa : ,, Isuse, sine Davidov, smi- 
luj se meni!" I božanski liječnik iscijeli ga od njegove 
sljepoće. 

Napokon evo nas u današnjem Jerihu, malom 
gradiću od kojih 800 duša, sve Beduina muslimana, 
osim dvije tri obitelji katoličke i dvije tri židovske. Auto 
se zaustavi tik pred vratima franjevačkog samostana. 
Već putem u autu osjećao sam dosta jaku toplinu, ali 
kad sam ovdje u Jerihu izišao iz auta, kao da me je za- 
hvatio plamen. Sav zrak je ugrijan kao u parnom kupa- 
tilu. Sjećam se iz mojih đačkih dana u Dubrovniku ne- 
kojih strašno toplih ljetnih dana. Pločnik donjeg. klau- 
stra Male Braće ugrijao bi se tako, da si, u doslovnom 
smislu riječi, mogao na njemu skuhati jaje. Ali to je ma- 
lenkost prema ovdješnjoj vrućini u Jerihu. Jedva se 
diše, znojiš se i u hladu, kad se i ne mičeš, a žeđa te mori 
kao da imaš jaku ognjicu. Činilo mi se : ispio bih sav _Jor- 
dan, da je blizu i da mu je voda bistra i hladna. 

Išao sam najprije u crkvu kraj franjevačkog samo- 
stana. Mala crkva duga kojih 15 a široka kojih & metara, 
posvećena Božanskome Pastiru. Slika na jedinom ol- 
taru predstavlja božanskog Spasitelja u kući Zakeja 
carinika. Sav zbunjen i skrušen stoji Zakej na koljenima 
pred tako visokim i svetim gostom u spoznanju svoje 
nevrijednosti i grešnosti. Kad gledaš božanskog Spa- 
sitelja, čini ti se da On milo govori Zakeju: ,,Danas 
dođe spasenje kući ovoj'. 

Izišao sam onda u franjevački vrt, najveći od svih 
što sam ih vidio u Svetoj Zemlji. To je čitavo jedno ima- 
. nje pomnjivo obrađeno. Šetao sam se kroz drvored li- 
muna, naranča, jabuka, smokava. Brojne su palme 
na kojima vise žuti grozdovi slatkih datulja i vanredno 
visoke kokosove palme s krošnjama poput krasnih 
perjanica, sa kojih visi plod kao tobolci. Tu je opet vino- 
grad u kojem već sada vidiš jedre grozdove s rumenim 
zrelim zrnima. Nada sve zanimala me je u ovoj bašti 
nasada banana. Na nekoliko stotina metara zemlje 
u dužinu i širinu sve same banane jedna do druge, čitave 
šume, a na svakom stablu visi po nekoliko velikih groz- 
dova slatkoga ploda. Baš su ih Beduini brali i metali 
u vreće, da ih onda odavle fra Jerko pošalje teretnim 
automobilom u Jerusalem, Betlehem, Ain Karim, Naza- 
ret i u druge franjevačke samostane u Svetoj Zemlji. 
Toliku množinu banana daje ovaj vrt u Jerihu, da ih 
ima dobar dio godine za stolom u svim franjevačkim 
samostanima Svete Zemlje, skoro svaki dan, 


U samom Jerihu nema ništa osobita, osim što imade 
prekrasna aleja koja vodi sve do tako zvanog Elize- 
jeva izvora. S jedne i druge strane aleje visoka 
krošnjata stabla, koja davaju ugodan hlad, a kraj njih 
žubori potočić bistre svježe vode sa spomenutog izvora. 
Išao sam lagano tom alejom. Pored stabala oraha, pla- 
tana, jablana, smokava, palama, naranača, upalo mi je 
u oči napose jedno stablo : dosta visoko i granato. Lišće 
mu je posvema slično našem dudu (murvi), dok je plod 
na njemu posvema sličan smokvi. To je tako zvana 
,sikomora'', spominjana u Evanđelju, a koju nikad 


nisam znao točno opisati svojim učenicima bogoslo- ' 


vima u Dubrovniku kad sam im tumačio Evanđelje 
ili govorio o bilinstvu Svete Zemlje, uza sve što sam 
je u tolikim knjigama riašao opisanu. Ali nijedan opis 

nije mi bio. jasan. Sad eto vidim to stablo vlastitim 
očima, i ne jedno nego mnoga. Kako kazah, deblo i lišće 
posvema je slično dudu, a plod posve sličan smokvi. 
Zato se i zove latinski ,,sicomora' (po grčkom), što bismo 
E točno prevesti samo kovanicom:: ,,smokva- 
u », * 


Na jedan takav smokva-dud popeo se poglavar 
carinički u Jerihu, čovjek vrlo bogat, imenom Zakej. 
Jer jeon bio malena stasa, te nije mogao vidjeti Isusa, 
kad je došao u Jeriho, jer je oko Njega bilo mnogo na- 
roda, Zakej je potrčao napred, popeo se na jedno ova- 
kovo stablo, kojih je onda bilo dosta uz kraj ulica, kao 





. RUŠEVINE STAROG JERIHA 


što ih i danas imade, pak je tu čekao Isusa, da ga vidi. 
Dobri Spasitelj prolazeći ispod toga stabla, podiže oči 
i vidi maloga Zakeja na stablu, pak razumje želju srca 
njegova, te mu reče: ,,Zakeju, siđi brzo, jer mi danas 
valja ostati u tvojoj kući“. I Zakej siđe brzo i primi 
Isusa u svoju kuću radujući se. 

Gledajući u duhu Zakeja na smokva-dudu i.razmi- 
šljajući o dobroti ljubljenog Spasitelja, koji se svratio 
u kuću toga grešnika, došao sam do jednog humka iz- 
van grada. Tu su iskopine starodrevnoga 
Jeriha iz vremena Jozuina. Još se vide temelji kra- 
ljeve palače kao i mnogih kuća ; još se negdje opažaju 
starinski zidovi gradski, koji su se srušili, kad su po 
naredbi Jozuinoj sinovi Izraelovi sedmi put obilazili 

oko. grada, noseći korablju (kovčeg) Zavjeta, vičući i 
trubeći u trube od rogova ovnujskih. Ušao sam kroz 
jednu pukotinu u starinski grad, nekada pun puka, a 
sada bez žive duše. Samo po koji gušter plazi po kamenu 
ili noćna sova žmiri iz koje pukotine na zidu. A ulice 
su još tu, tijesne i krivudaste, i mnoge su kuće još tu 
bez krova i bez jednog ili drugog zida. Razabireš i sobe, 
male i uzane, u kojima sada raste trn i drače. Sa nekim 
osobitim zanimanjem prolazio sam. tuda i zavirivao 
u svaki kutić promišljajući o davnim vremenima pred 
četiri i više tisuća godina, kad je grad bio u svome pu- 
nom cvatu i stajao tu na straži kao prva obrambena 
tvrđava kananejska. 

Kad bi moglo progovoriti ono sivo kamenje izva- 
đeno od amerikanskih istraživača iz zemlje, gdje je vije- 
kovima ležalo zatrpano ; ili kad bi moglo progovoriti 
ono još brojnije kamenje, koje se još nalazi ispod zem- 
lje: koliko bi ono pričalo zanimivih stvari o životu 
starih Kananejaca; o životu starih Jebuzeja, Heteja, 
Heveja, Amoreja, Ferezeja, davnih žitelja ovih kra- 
jeva ! ' 

Pred zidinama umrloga starodrevnoga grada ključa 
vrelo svježe bistre vode, slične objamom i jačinom pro- 
diranju izvoru Rijeke Dubrovačke. Voda je čista kao 
kristal a prelijeva se u potok koji zmijoliko teče dalje 
zalijevajući korijenje naranača, banana, kokosa, palama, 
smokvoduda i drugog voća, posađenog pokraj puta 
ili po raznim vrtovima i baštama, kojih ima u obilju 
u gradu i okolini Jeriha. Ta voda daje život sadašnjemu 
Jerihu i čini od Jeriha — pored sve nesnosne žege — 


jedan prekrasan perivoj. Od cvijeća se osobito ističu | 


velike mirisave ruže, od kojih je Jeriho i dobio ime (Je- 


riho = grad ruža.) j 
Na samom izvoru ima jedna gostionica, u kojoj 
.— za čudo — ima i piva u bocama, koje se rashlađuje 


u izvoru. Nisam mario za pivo kraj ovako hladne iz- 
vrsne vode, ali sam zato popio nekoliko čaša vode za- 
crpavši je iz samog izvora. Ovaj izvor spominje se u Sta- 
rom Zavjetu u knjizi Kraljeva. Kad je prorok Elizej 
.došao u Jeriho, dođoše građani preda nj i rekoše mu: 
*,,Gie! Dobro je živjeti u ovom gradu, kao što .gospo- 
dar naš vidi, ali je voda zla i zemlja nerodna". A Elizej 
zatraži soli i baci je u vodu govoreći: ,,Ovako veli Go- 

spod, iscjelih ovu vodu da ne bude više od nje smrti 
ni nerodnosti". I voda posta zdrava do današnjega dana 
po riječi Elizejevoj, koju reče. Od tada se ovaj izvor 


“ zove Elizejevim izvorom. Odatle je i postao crkveni 


obred, da se u vodu sipa malo blagoslovljene soli, kad 
ju se blagosiva. Blagoslivljajući sol, koja će se usuti u 
Vodu, svećenik veli: ,Zaklinjem te, stvore soli...... 
Bogom, koji je zapovijedio proroku Elizeju neka te uspe 
u vodu, da ozdravi voda od neplodnosti. 

Tri sata su popodne, kod nas u Evropi dva sata. 
Doba dakle najveće žege. Zaustavio sam se kraj ovog 


o Elizejevog potoka čitav jedan sat uživajući u hladu 


debelih krošnjatih palama, osvježujući se hladnom slat- 
kom vodom iz prorokova izvora. 


Na brdu Karanteni, 22. svibnja 1934. 


. Dok sam sjedio u hladovini granate palme na Eli- 
zejevom izvoru, a osvježujući se počešće njegovom hlad- 
nom vodom, došao je fra Jerko, koji je do tada posvr- 
šavao neke poslove u samostanu. Imao je na glavi ši- 
roki bijeli ubrus, koji mu je dosezao skoro do koljena, 
privezan“ crnom vrpcom oko čela. Tako nose Beduini 
kao zaklon protiv sunčane pripeke. Ja sam se oboru- 
žao mojim turističkim bijelim klobukom od pluta, koji 
mi je poput lagane kacige zaštićivao glavu od sunca. 
U ruke sam uzeo svoj blagoslovljeni štap od cedra liban- 
skoga, pak smo-se obojica stali penjati na visoko glaso- 
vito brdo Karantenu, koje se u visini od nekoliko 
stotina metara diže nad Jerihom. : : 

Penjao sam se u svom životu na viša brda, ali, mo- 
ram priznati, nijedno penjanje nije mi bilo tako teško 
kao ovo. Put je veoma strmenit i uzak, ne može tuda ni 
deva, ni konj ni magarac, zgodan tek za koze. Po no- 
gama ti odmiče kamenje i štropoštava se dolje u prova- 
liju, koja Zijeva ispod puteljka, te moraš ići veoma 
oprezno, pridržavajući se što više desne strane. Ne rijetko 
se dogodilo, da nam se šljunak kotrljao ispod nogu, a 
s Njime se i mi za nekoliko koraka vraćali natrag. A 
Božje sunce peklo je da je strahota. Četiri su sata popodne, 
kod nas u Europi tri sata, dakle najtoplije doba dana. 


Nebo je bez oblačka, a lagani vjetar koji piri iz kotline 


Mrtvoga Mora nosi ovamo neku toplu, slanu paru, koja 

još povećava toplinu. Znoj nas je obljevao kao da nas je 
ko putem vodom polijevao, ali ne hladnom vodom, to 
bi bilo uživanje, nego nekom vrelom vodom, koja je 
kožu pržila. Ki 

Ipak nisam sustao. Pomisao da se tuda uspinjao 
On, jedinorođeni Sin Božji u ljudskoj puti, na početku 
svoga javnoga života, i da je gore na brdu četrdeset 
dana proveo u strogom postu i pokori, ništa ne jedući 
ni pijući, olakšavala je uspinjanje i rashlađivala nesno- 
snu toplinu. 





JERIHO S BRDOM KARANTANA 


Svako malo prolazili smo kraj pećina sa jednim ma- 
lim otvorom, kroz koji se jedva čovjek može provući, 
dok je ostali dio otvora pećine zazidan kamenjem. Na- 
brojio sam 40 takovih pećina. U tim pećinama u staro 
doba živjeli su sveti pustinjaci, koji su ovamo dolazili 
da, po primjeru božanskog Učitelja, ovdje čine pokoru. 

Nakon jednog sata teškog i mučnog uspinjanja, 
zaustavljajući se svako malo, napokon eto nas na uzvi- 
sini od kojih 400 metara. Tu je nešto malo ravan pro- 
stor na kojemu je sagrađen grčki manastir sa crkvom. 
Zazvonili smo na vrata. Pred nama se pojavio jedan ka- 

luđer srednjih godina, dugih vlasiju, crna lica, još crnije 
brade, u crnoj mantiji sa širokim rukavima i sa kami-: 


lavkom na glavi. Uveo nas je u manastir. Fra Jerka on 


poznaje dobro, pak nam je pokazao sav manastir. Išli 
smo kroz tamni hodnik, izdubljen u brdu. S desne strane 
na zidu vise u dugom redu slike bivših arhimandrita. 
dok su s lijeve strane hodnika ćelije za kaluđere. Svra- 
tili smo se u nešto veću ćeliju, da pozdravimo Oca igu- 
mana, časnog starca duge sijede brade i bijelih vlasiju, 
koji padaju na pleća. Primio nas je ljubezno i počastio 


slatkim voćem i vodom zacrpljenom iz duboke gustjerne 
iskopane u pećini. 

Otpočinuvši malo zašli smo u kapelu. Mala kapela 
sva je u pećini, tako da čovječjom rukom nije .ništa na- 
pravljeno osim vratiju. Rasvijetljena je lampadama, 
koje vise o stropu, a u kojima gori ulje. Zidovi su zača- 
đeni od brojnih voštanica koje gore preko službe Božje. 
Na oltaru je starinski ikonostas, koji prikazuje božan- 
skog Spasitelja, izmršavljela od duga posta, na mo- 
litvi. K Njemu prilazi napasnik, crni đavao, da Ga kuša. * 
Ovo je, prema starodrevnoj predaji, ona pećina, u kojoj 
je božanski Spasitelj proveo četrdeset dana i četrdeset 
noći u postu i pokori prije početka svoga javnoga života. 

Stajao sam tu nekoliko časova duboko uzbuđen. 
Onda smo izašli kroz mala vrata na jednu liticu, koja 
strši ispred kapele nad dubokim ponorom. Litica je snab- 
djevena prsobranom od gvožđa, da se čovjek ne strovali 


svako, ali nada sve za naše materijalističko doba: ,,Ne 
živi čovjek o samome kruhu, nego o svakoj riječi, koja 

Već se počelo smrkavati. Sunce je zašlo za vrhunac 
gore Karantene, zaklonivši se iza ruševina starodrevne 
tvrđave Doh, u kojoj je god. 135. prije Krista Ptolomej 
dao pogubiti velikog svećenika Šimuna i sinove njegove. 
Onamo daleko. na istoku obasjava sunce svojim posljed- 
njim zrakama gore Moapske i gore Abarim, koje ovako 
pri ovom večernjem bljesku svijetla izgledaju kao još 
rumene od toliko krvi vjekovima na njima prolivene. 
Jasno se ističu dva znamenita vrhunca: Nebo i Fa- 
sga, odakle je sluga Božji Mojsije gledao obećanu zem- 
lju. . 


Dolje je pod mojim nogama Jeriho, sa svojim poja- 
som od ruža, banana, palama, već utonuo u mrak, dok 
se na rubu jerihonske ravnice razabire zelena pruga, 
koja označuje tijek Jordana. Vidim samo sjeverni dio 
Mrtvoga Mora, nekom sivkastom maglom obavita, u 
kojoj se svjetluca sitna električna svijetlost iz tvornica 
asfalta, u najnovije vrijeme ondje podignutih. 

;, Vrijeme je, da se vratimo u samostan", upozorio 
ome moj dobri pratioc ira Jerko. Bacam posljednja 
svoja zapažanja na papir i vraćam se s njim istim pu- 
teljkom natrag u samostan. 


Na Jordanu, 23. svibnja 1934. 


Dok su u Palestini dani odveć topli, noći su obično 
hladne, pak se slatko spava. Ali u Jerihu slabo sam mo- 
gao spavati. Ovdje su i noći veoma sparne, a čitava četa 
bezočnih komaraca, sa inače svete vode Jordana, čitavu 
noć zujili su mi oko glave kao za inat. Jedva sam čekao 
da se svane. 

Dobri ira Jerko jutros me tješio, da je to ovako samo 
od svibnja do studenoga ; zimskih mjeseci da je pravo 
uživanje boraviti u Jerihu, jer zime uopće ni nema, 
nego je usred zime ovdje pravo proljeće. Zato bogatiji 
Jerusalemljani dolaze ovamo zimi na ladanje. Zahvalan 
sam svom zemljaku na toj utjehi, ali bih ja volio da je i 
sada o Duhovima takovo božićno vrijeme, jer ja sigurno 
ne ću doći ovamo zimovati. Ali, šta ćemo ? Nema ruže 
bez trnja, pa .i ove prekrasne ruže u ovom gradu ruža 
nisu bez trnja. i h Ma 

Poslije sv. Mise, koju sam čitao u maloj crkvici 
Dobroga Pastira kraj našega samostana u Jerihu, otišao 

sam s fra. Jerkom prema Jordanu, baš prema onom mje- 
stu, na kojemu je, prema starodrevnoj predaji, božanski 
Spasitelj bio kršten.. Pješice bi bilo do tamo kojih pet 
sati, trebalo se dakle i ovdje poslužiti autom. Put nije 
onako ravan, kao od Jerusalema do Jeriha, ali ipak 
dosta dobar. A svugdje sama. pustoš. Suha žućkasta 
zemlja izgorjela od sunca, bez imalo trave, bez ikakova 
stabla. Samo na po puta vide se dva debela krošnjata 
stabla, a kod njih neko sivkasto. staro kamenje. Tu je 
negda ležala glasovita Galgala, mjesto, gdje su se 
najprije sinovi Izraelovi utaborili kad su pod Jozuom 
čudesnim načinom, suhom nogom prešli preko Jordana. 
Ovamo je Jozua naredio da se prenese onih dvanaest 
kamena, što ih svako pleme od dvanaest plemena izrael+ 
skih ponilo iz Jordana. Stojeć časkom tu pred onim 
kamenjem ispod onih krošnjatih stabala u Galgali, ..či- 
nilo mi se, kao da čujem slavnoga vođu, .gdje govori 
sinovima Izraelovim : ,,Kad unapredak zapitaju sinovi 
vaši oce svoje govoreći: Što znamenuje ovo kamenje ? 
poučite ih i recite: Suhim koritom prijeđe Izrael preko 
Jordana, jer Gospod Bog vaš osuši vodu njegovu, dokle 
ne prijeđoste, kao što je učinio prije na Moru Crvenom 
osušivši ga dokle ne prijeđosmo, da upoznadu svi narodi 
na zemlji krepku ruku Gospodnju i vi dase svagda bojite 
Gospoda Boga svojega". Ovdje u Galgali sav narod se 
obrezao, jer je za četrdeset godina putovanja po širokoj 
pustinji ostao neobrezan i ovdje su proslavili prvu Pa- 
stu u Kananejskoj zemlji. Ovdje je prestala padati 
mana s neba i ne imaše više one hrane sinovi. Izraelovi, 
nego jedoše od roda zemlje Hananejske one ;godine. : 

o Oživivši u duhu te starodrevne. uspomene, : proslije: 
dili smo put Jordana. Suprotno pustoši koju sam do sađa 
susretao na ovom putu, neobično me je veselila bujna 
vegetacija kojih pedeset metara širine uz obalu: Jordand 
desno i lijevo. Visoki jablani dižu se u visine pokraj 
granatih vrba, čije se tanke grane nekako tužno Spuš- 
taju prema vodi, kao da tuguju s izagnanim Izraelcima; 
oji su nad vodama babilonskim o njihove grane vješali 
svoje harfe. Između jablana i vrba uzraslo je gusto grm» 
lje, kroz koje je težak prohod.  - 2 o novili 
. Srce mi je uzdrhtalo od radosti, kad sam došao -.nad 
samu obalu ove rijeke, jedine prave rijeke u: Svetoj: Zem- 
lji. Nije..Bog,zna kako duga ni široka, ima na ;svijetu 


mnoštvo rijeka puno -većih od nje, ali nema na čitavome 
svijetu tako poznate i tako slavne rijeke kao što je 
Jordan;. Opjevala, ga je milozvučna harfa okrunjenog 
pjesnika Dayida a posvetilo ga“ kupanje Sina: Božjega, 
koji je htio da u njemu bude krštefi. A ja eto stojim 
baš na tom mjestu, gdje je, prema predaji, božanski 
Spasitelj sišao u vodu i dao se krstiti. Ako baš i nije 
tačno ovo mjesto, ako je možda koju stotinu metara 
naviše ili naniže, ne smeta, to mi ništa ne umanjuje 
zadovoljstvo, jer znam sa sigurnošću, da se je On ovuda 
negdje u Jordanu krstio. 1 nisam se mogao suzdržati. 
Obukao sam kupaći kostim i bacio se u rijeku. | 
Osjetio sam neobično zadovoljstvo, jer je bila stra- 
hovita vrućina, 50 stupnjeva Celsiusa na suncu, a voda 
nije ni odveć topla ni odveć hladna, pak me je to ku- 
panje svega osvježilo. Htio sam preplivati Jordan u rav- 
nom pravcu, ali nije išlo nikako. Voda Jordana neobično 
je brza, silovita, od izvora do ušća spušta se 930 met. 
pak me sve više i više zanašala nizdol, te sam morao 
plivati koso, da mogu uhvatiti lijevu obalu i na nju izaći. 
Sišao sam kojih dvjesta metara niže od onog mjesta, 
odakle sam se bacio u vodu, toliko me struja zanjela. 
A možda bi bila još i niže, da nije tu jedan zavoj, pak je 
voda nešto mirnija. Uhvatio sam se za granu jedne vrbe 
i izišao iz vode kao preporođen. Uz to je fra Jerko s jed- 
nim Beduinom, koji nas je pratio, prešao čamcem na 
drugu obalu. Pošli smo malo podalje od obale, kojih 
dvjesta do trista metara i tu mi je fra Jerko pokazao 
ruševine nekih kuća. Među njima dobro se još raspoznaje 
apsida neke starinske crkve. To su ostaci crkve sv. Ivana 
Krstitelja, a ruševine onih kuća ostaci su znamenitog 
starinskog mjesta ,Betaniae trans Jorda- 
nem — Betanija onkraj Jordana", gdje 
je živio i pokoru činio veliki predteča Gospodnji Ivan 
Krstitelj. “ 
Šetajući se tuda po onoj livadi izgorenoj od sunčane 
pripeke, po kojoj raste samo nešto malo suhog trnja 
i bodljikave drače, iskrsnuo je pred mojim očima veli- 
čajni lik velikog pokornika, ognjenog proroka, neustra- 
šivog propovjednika istine, neslomljivog karaktera. Kao 
da ga vidim pred sobom, gdje prolazi visok, košćunjast, 
obraza od sunca opržena, duge kose, koja mu pada niz 
pleća, velike brade, koja mu je zahvatila skoro cijelo 

lice, sa haljinom od dlake kamilje i kožnog pojasa 0. 
bedrima. Ispod čekinjastih obraza sijevaju kao munje 
dva živahna oka, a usta se otvaraju da zovu na pokoru : 
»Činite pokoru, jer se približuje kraljevstvo Božje". 

Njegov snažni glas, jači od groma, razliježe se čita- 
vom Palestinom i gledam, kako ovamo, gdje sam ja malo 
prije stajao, dolaze ljudi od sviju strana Jerusalema i 
sve Judeje i sve okoline jordanske da toga čudnoga 
proroka vide i čuju. Dolaze i licumjerni farizeji, i meko- 
putni saduceji, a om ih slobodom proroka Božjih kori 
govoreći : ,,Legla zmijina! Ko vas je poučio da bježite 
od srdžbe, koja ide ? Rodite dakle rod dostojan pokore ! 
Svako drvo koje ne rađa dobra roda, sječe se i u oganj 
baca." 

I vidim, kako se na njegovu riječ ljudi bacaju u vodu, 


ondje gdje sam se ja i bacio, da budu od svetog Krstite- 


lja kršteni vodom na otpuštenje grijeha, pri čem im on 
veli : ,,Ja vas krstim vodom za pokoru, ali koji za mnom 
dolazi, jači je od mene. On će vas krstiti Duhom Svetim 
i ognjem. 

Nada sve je pred očima moga duha iskrsnuo «onaj 
veliki čas, kad je pred toga čovjeka, čije je tijelo sažižalo 
pustinjsko sunce, a čiju: je dušu sažižavala želja za ne- 
beskim carstvom, stupio Onaj, kojega je on naviještao, 
za kojega je govorio, da Mu nije dostojan odriješiti re- 
mena s obuće na nogama Njegovim. Ivan Ga drhta- 
vom rukom pokazuje mnoštvu, sakupljenom na ovom 
mjestu, govoreći: ,,Evo Jaganjac Božji, evo Onaj, koji 
diže grijehe svijeta". A kad mu Isus naređuje da Ga kr- 
sti, duboki poniznik ponizno se brani odgovarajući : 
,»Ja trebam da budem kršten od Tebe, a Ti dolaziš k meni?" 
I popušta tek onda, kad mu Isus ponovno zapovijedi 
govoreći: ,,Pusti sada, jer tako dolikuje da ispunimo 
svaku pravdu". Svi su ti znameniti prizori i razgovori 
lebdili pred mojim očima, kroz ono malo vremena, što 
sam stajao na razvalinama starodrevne Betanije onkraj 
Jordana. 

Sunce je nemilosrdno peklo sve jačom žestinom, 
a vrijeme je odmicalo, pak se trebalo vraćati. Fra Jerko 
i onaj Beduin opet su čamcem prešli na drugu stranu, | 
dok sam se ja opet bacio u svetu rijeku i-preplivao ju 
s kraja na kraj. Nemam razloga da se za to. hvalim, kao 
da sam Bog zna kako dugo plivao, jer je Jordan širok 

najviše kojih dvadeset metara, a to je za jednog Dalma- 
tinca rođena:na moru; sitnica, ali će mi ostati -za cijeli 
inoj život ugodna uspomena; da sam dva puta preplivao 
Jordan s kraja na kraj, kroz svu njegovu: širinu, baš 
na onom mjestu, gdje se božanski Spasitelj krstio. Srk- 
nuo sam nekoliko .kapi jordanske vode, ali nije pitka. 
A isva je mutna, puna zemlje koju u svom brzom tijeku 
raznosi. : 

Izišao sam na- kraj pred malu kapelicu, podignutu 
nad. samom ivicom jordanske obale. Kapela je tako ma- 
lena, da u njoj jedva može stati svećenik sa ministran- 
tom, a sazidao ju je naš fra Jerko uz pripomoć jednog 
Beduina. - Izvadili su kamenje sa dna Jordana i od njega 
sazidali zidove. Krov i oltar napravljeni su od školjki, 
kojih ima dosta u jordanskom mulju, male lampadice, 
u kojim gori ulje, također su prazne jordanske školjke. 
Sva je dakle jordansko kao i malena slika na oltaru, 
koja prikazuje Isusovo krštenje. Božanski Spasitelj 
zagazio je u vodu, sv. Ivan crpi vodu iz Jordana jednom 
praznom školjkom i njome polijeva Isusa“po glavi. Ne- 
besa su otvorena, iz njih dolijeće jedna prebijela golu- 
bica i lebdi nad glavom Isusovom, dok sam Višnji Otac 
gore na nebesima raskriljuje ruke i otvara usta kao da 
hoće da kaže : ,,Ovo je Sin moj ljubazni, koji je po mojoj 
volji." ji i 
Dok sam ja razgledao kapelicu i bio udubljen u 
promatranje otajstva ovdje izvršena, Beduin, koji nas je 
pratio, bacio je ručnu mrežu u Jordan i u čas ulovio 
dva kilograma ribe. Jet Jordan obiluje mnoštvom riba, 
kojih ima .30 vrsti. Išli smo kojih 200 koraka daleko 
od obale, među zagrađeno zemljište, gdje je podignuta 
privremena kuća a gdje se već počinje graditi franjevački 
.samostan sa crkvom Krštenja Isusova. Tu smo bacili 
na žeravu onu ribu, koja se još koprcala, i slatko je jeli 
zalijevajući je dobrim vinom, što ga je fra Jerko donio 
iz Jeriha, a koje je napravljeno od grožđa iz jerihonskog 
vrta. Vino je izvrsno, kao fini velelučki opol, dok riba 
tečnošću zaostaje za onom našeg Jadranskog mora. 
Ali iza kupanja u Jordanu i na pomisao da je -to riba 
iz svete rijeke Jordana išla mi je slatko u tek, kao da je 
zubatac ili trilja pečena gdje na žalu dalmatinske obale. 

Na Mrtvom Moru, 23. svibnja 1934. 


Četiri kilometra niže od onog mjesta na Jordanu, 
za koji predaja kaže, da je mjesto krštenja, Jordan utječe 
u Mrtvo more. Pješice do tamo nema više od jednog sata 
i da nije ova nesnosna vrućina i da mi se ne žuri bio bih 
rado taj komadić puta prevalio pješice. Ali ovako sjeo 
sam opet u automobil i u društvu fra Jerka i onog Be- 
duina dovezao se ovamo. ' A 

Neko me čudno čuvstvo obuzelo pred ovom užarenom 
kotlinom, 395 metara ispod površine Sredozemnoga mora, 





MRTVO MORE 


opkoljenom visokim golim brdima, dugom 75 kilometara, 
širokom najviše 16 kilometara, punom neke slane. sumpo- 
raste vode, mnogo slanije od. morske vode. Ta je voda 
ispunila svu ovu kotlinu, koju jedan zemljani jezičak 
dijeli u dva dijela, kao u dva neravna jezera. Sjeverni 
dio, puno veći, dubok je do 400 metara, južni manji du- 
bok je samih 6 metara. Pri žarkom suncu voda ovog ;je- 
zera otsijeva kao golema staklena ploča, a kad u. nju 
nogom zagaziš, čini ti se da si ušao u meko tijesto ili 
gusto blato. 0? 

Nigdje naokolo ni znaka kakova života. Nigdje 
da koja ptica preleti sa zapadne na istočnu stranu je- 
Zera ili “da bi se spustila na samu vodu kao što se brojni 

galebi i norci spuštaju na pjenušave valove morske. 
Nigdje koja ribica.da bi zaplivala ispod mirne površine 
ove vode. Dok je Jordan pun riba, sve one uginu na dva 
kilometra u blizini Mrtvog Mora. Nigdje okolo obale 
ni mali grmičak, nigdje ni koja travka, nigdje ni koji 
suh trn ili drača, koja inače raste u najzapuštenijem kraju. 
Sve same mrtvilo, sve sama pustoš, za čitava dva kilo- 
metra unaokolo. Zemlja unaokolo ispucana je od silne 
žege, a sva posuta solju kao umjetno napravljene soljane. 
U potpunem smistu riječi Mrtvo More. 

U najnovije deba nekoji engleski Židovi sazidali su 
na sjevere-zapadnoj obali sumporno kupalište i nekoje 
tvornice za pravljenje raznih ruda, čije se sastavine 
nalaze u ovoj vodi, i to je sve što muti vjekovnu tišinu 
i mrtvilo ovoga kraja. Jedna oveća barka stoji prive- 
zana pred jednim malim mulom, već rasušena, te se 
njome ne možeš voziti. A drugog kakvog prevoznog 
sredstva na ovom jezeru ne vidim. 

Spopala me želja, da se i ovdje okupam kao i na_Jor- 
danu, premda me fra Jerko odvraćao od toga, govoreći 
mi, da se ne ću nimalo osvježiti, nego pače da ću, kad 
izađem iz vode, osjećati još veću toplinu. Nisam poslu- 
šao njegov pametni savjet, nego sam se i ovdje bacio 
u vodu. Čudno je to plivanje na Mrtvom Moru. Ne osje- 
ćaš da si u vodi, nego u nekoj slanoj baruštini, u kojoj 
uopće utonuti ne možeš, ali ni plivati čestito ne možeš. 
I onaj, koji ne zna plivati ovdje se ne može utopiti, jer 
sama voda, u kojoj je 28% soli te nekoliko postotaka 
hlormagneziuma, hlorkalcimma i natriuma, drži tijelo 
na površini. Koliko god sam puta kušao zaroniti duboko 
u vodu, išlo je to veoma teško, kao da ronim u neku 
gustu vodenu smjesu. Događalo se sa mnom sasvim 
slično kao sa naduvenim mijehom, kad ga hoćeš uroniti 
u vodu: mijeh sam po sebi iskače iz vode. A voda je 
zagrižljiva da Bog sačuva, ujeda ti oči, da su mi se za- 
crvenile“kao da su okrvavljene. Kad sam pak izašao iz 
vode na meni je u tili čas, pod žarkim zrakama sunca, 
isušeno i ono malo vlage što je u vodi ima, te mi se za 
kožu prilijepila naslaga soli, koja me nemilo grize još 
dok ovo pišem. Zato jedva čekam da se na povratku 
u <Jeriho tuširam čistom vodom. 

I zrak je ovdje na obali Mrtvoga Mora zagušljiv 
da jedva dišeš. — To je od velikog isparivanja ovoga je- 

zera, u koji se svaki dan slije oko 6 milijuna tona vode 
iz Jordana, Arnona i nekih manjih potoka, a ipak nje- 
gova površina ništa ne naraste, nego je vazda ista, 395 
metara ispod površine Sredozemnoga Mora. 
. Deset je sati prije podne. Sunce sija sa vedrog neba 
i prži kao oganj. Njegove usijane zrake odrazuju se ve- 
selo na bistroj kao kristal površini jezera i prodiru u tamne 
dubine obasjavajući ih ružičasto modrikastim svijetlom. 
Osjećam u plućima zadah slane pare, koja se diže iz vode 
i obavija prozirnim velom bregove okolišnih brda ubla- 
žujući njihovu prirodnu hrapavost. A ja stojim pri svoj 
žegi na sjevernom rubu obale ovoga čudnovatoga jezera 
i promatram. Nekada nije bilo ovuda ovako sve pu- 
sto, sve mrtvo. Eno dolje prema jugu na zapadnoj strani 
nazirem krajeve Engada, nekada prekrasnoga peri- 
voja, koji je zalijevao slatki izvor svježe slatke vode, 
koja još i danas tu žubori. Tu su:bile u davno doba 
čitave nasade vitkih palama, slatkih datulja, mirisavih 
naranača. Tu su bili čuveni vinogradi sa: slatkim .grož- 
đem, opjevani u velebnoj Pjesmi nad pjesmama. 
Eno malo niže, na istoj zapadnoj strani, visoke gore 
Masade sa ruševinama starinske Irudove tvrđave. 
Tu je bilo tužno sklonište i posljednje očajničko branili- 
šte ostataka sinova Judinih god. 70. po 'Is., kad je Tit 
uništio njihov sveti grad Jerusalem. 
. | Onamo na istočnoj strani rumene se, zažarene od 
jarkog sunca visoke hridine Moapskih gora, ispod kojih 
rijeka Arnon slijeva svoju vodu u nezasitno ždrijelo 
ovoga jezera, kome nikad nije dosta vode, a nikad se 
ne opaža da je više ima. Ta rijeka Arnon dijelila je u da- 
vno doba dva velika naroda, dva ljuta vjekovna neprija- 
telja sinova Izraelovih: Moapce od Amoreja. 
Onamo negdje preko rijeke na gorama. Moapskim živio 
je u svoje doba, kakove četiri tisuće godina unatrag, 
čuveni Balam, sin Beorov, vračar, sa svojom još ču- 
venijom  magaricom. Njega je Balak kralj Moapski 
pozvao da prokune Izraela, a on: ga i protiv svoje volje 


. blagoslovio. Kao da vidim. tog čudnog proroka, kako jaši 


niz one vrleti, koje sa daljine gledam, na svojoj ma- 
garici, idući prema šatorima sinova Izraelovih, da ih 
prokune. Ali anđeo zaustavi njegovu magaricu, a kad 
ju Balam stao biti ona — na golemo začuđenje njegovo, 
— progovori ljudskim glasom : ,,Zašto me biješ 2.1 

vidim nadalje toga krivoga proroka kako odjednom 
pravo prorokuje govoreći: ,,Kako su lijepi šatori tvoji, 
Jakobe, i čadori tvoji Izraele!..." Po tom otvori priču, 
pa opet reče: ,,Kaže Balam, sin Beorov, kaže čovjek, 
koji zna nauku Svevišnjega, i vidi viđenje Svemogućega ; 
koji padne i ima oči otvorene. Vidim Ga, ali ne blizu. 
Izaći će zvijezda iz Jakoba i ustat će palica iz Izraela." 

Sve sam to u duhu gledao i promišljao stojeći na oba- 
lama ovoga čudnovatoga jezera, okolo kojeg su se odi- 
grali toliki važni i znameniti događaji u povijesti svijeta. 
Ali je nada sve moju pamet zaokupio strahoviti događaj, 
koji še zbio u davno, pradavno doba, na južnom dijelu 
ovoga jezera, onamo iza onog rta EFl-Lisana, gdje je 
voda duboka samo nekoliko metara, a kamo su moje oči 
uprte. Tu je u pradavno doba bila plodna ravnica, bogata 
kao Misir, krasna kao raj zemaljski. Ona je privukla 
srce Lota sinovca Abrahamova i on je odabrao za svoj 
dio, kad se dijelio od Abrahama strica svojega. Tu: su 
cvali bogati gradovi među njima dva najbogatija, ali i 
najpokvarenija, Sodoma i Gomora. [ baš radi 
njihovog grdnog grijeha, koje je ostalo obilježeno njiho- 
vim sramotnim imenom, sodomskoga grijeha, Bog je pu- 
stio na Sodomu i Gomoru dažd od sumpora i ognja s neba 
da zatre gradove ove unaokolo i sve zeleno na zemlji: 1 
gdje su bila prije prekrasna polja, sada je slana voda, 
gdje su bili bučni gradovi puni puka, sada je Mrtvo More 
bez ikakova znaka života. 


Jerusalem, 23. svibnja (uvečer) 1934. 


Nakon što sam obišao Nazaret i svu Galileju, Be- 
tlehem i njegovu okolicu Judejsku pustinju s Jordanom, 
Mrtvim morem i Jerihom, čitavu Samariju sa Sihemom 
i Jakovljevim zdencom, evo me napokon u slavnome 
i svetome gradu Jerusalemu. U gradu opjevanom toliko 
puta harfom Davidovom ; spominjanom bezbroj puta 
u Svetome Pismu Staroga i Novoga Zavjeta, tako da nema 
gotovo stranice Biblije na kojoj se ne spominje ovaj 
starodrevni glavni grad izraelski. Evo me u gradu toli- 
kih borbi a i tolikih pobjeda, koji je napose zadobio 
neumrlu slavu i glas po svem svijetu, jer je u njemu 
dovršeno Otkupljenje ljudskoga roda sa krvavom žrtvom 
na križu. U njemu su tolike svetinje, da čovjek ne zna; 

koju da prije posjeti, kojoj da prije iskaže svoje štovanje ; 
a da nema ništa drugo nego Kalvarija i Sveti Grob, do- 
sta bi bilo i predosta da Jerusalem bude najglasovitije 
svetište na svijetu, najprivlačivija točka za svakoga 
kršćanina, a i za nekršćanina, 

Dok sam bio mladi gimnazijalac čitao sam nedosti- 
živi epski pjev slavnog Torkvata Tassa: ,,Gerusalemme 
liberata — Oslobođeni Jerusalem". Tu se opisuje oslobo- 
đenje Jerusalema od ruku nevjernika po križarima pod 
vodstvom Gotfrida Buljonskog. Sjećam se, kako pjesnik 
opisuje neopisivo uzbuđenje križara, kad su nakon tako 
dugog puta i nakon toliko pretrpljenih jada, napokon 
ugledali zidine svetoga grada. Pali su svi na koljena 
i stali klicati: ,, Jerusalem, Jerusalem", Mislio sam, 
to je pjesnik tako izmislio u svojoj mašti, ali sam se sam 
na sebi uvjerio, da je tako moralo biti. Jer i mene je 
obuzelo neobično ganuće, kad sam prvi put ugledao ovaj 
slavni grad, a sigurno da to isto ganuće obuzimlje svakoga, 
koji ga prvi put ugleda. 

Nemoguće je ovako u kratko i na brzu ruku, u jed- 


«nom pismu, opisati sve što sam ovdje vidio i doživio. 


Spominjem suhoparno samo nešto: Dojurio sam ovamo 
autom danas u jedan sat popodne, ravrio iz Jeriha. Ot- 
sjeo sam u glavnom franjevačkom Samostanu Sv. Otku- 
pitelja, prijavio se preč. kustosu Svete Zemlje, P. Naza- 
renu Jacopossi, koji me ljubezno primio, ostavio svoje 
stvari u dodijeljenoj mi sobici, nešto malo založio i odmah 
izišao iz samostana da pregledam toliko čuveni i sla- 
vni grad. Hodao sam kroz vijugaste, tijesne, strmenite 
ulice. U pogledu ulica, mislim, da se novi Jeruzalem 
nije ništa izmijenio od onoga staroga za vremena Kri- 
stova. i I 
Išao sam lagano tim tijesnim i strmenitim ulicama 
kroz gomilu šarolika svijeta, koji se vrzao ovamo i onamo, 
neki poslom, neki kao hodočasnici, neki kao: turisti. 
Ima ih sa svih strana svijeta i svakim korakom čuješ 
drugi jezik. Osobito su žive ulice u blizini pazara, koji 


je u Jeruzalemu od osobite orijentalne zanimivosti i ako 


zaostaje za onim u Damasku. Probijajući se kroz ono 
mnoštvo, morao sam se češće stisnuti uz zid da dadem 


«mjesta natovarenim devama, koje su ponosno, uzdignute 


glave koračale glavnim ulicama Jeruzalema, ne ugibajući 
se nikome. A imaju i zašto da budu ponosne. One su, 

pored magaraca, mazaga i konja, jedino prevozno sred- 
stvo po ulicama jeruzalemskim i danas kao i pred dvije 


tri i četiri hiljade godina, kao i u vrijeme Kristovo, i u > 


vrijeme Davidovo, i u vrijeme Melhizedekovo. Jer tu nema 
još ni kočija, ni auta, ni tramvaja, koji se i ne bi mogli 
kretati među tijesnim zidinama gradskih ulica. 

Zastajući ovdje ili ondje, gledajući onu vrevu i onaj 
žagor velikoga mnoštva, napose ono, rekao bih, bjeso- 
mučno pogađanje Beduina o cijeni koje stvari, nakon 
jedan sat vremena našao sam se pred jednom visoravni, 
zaokruženoj visokim zidom sa četiri vrata, od kojih su 
jedna, ona koja gledaju prema Maslinskoj gori, sazidana. 
To su tako zvana ,Zlatna ili carska vrata", 
kroz koja su nekada ulazili u grad knezovi i kraljevi, 
kad bi se vraćali sa pobjedonosne vojne, ili strani vladari, 
kad bi došli u posjete gradu. Kroz ta vrata ušao je u 
Jerusalem i božanski Spasitelj, na svom svečanom ulasku 
šest dana prije Vazma, kad Ga je narod dočekao kao 
Kralja, sa grančicama palama i maslina, kličući : ,,Blago- 
šlovljen, koji dolazi u Ime Gospodnje, hosana u višnjih !" 

Ušao sam kroz sjeverna vrata; nabavivši pred sa- 
mim vratima ulaznicu, za koju sam platio četvrt pale- 
stinske lire, naših preko 50 Din. Pred mojim očima pri- 
kazao. se prostrani trg, koji obuhvaća 145.000 četvornih 
metara. Sav je popločan kamenim i mramornim pločama, 
a ovdje ili ondje između tih -ploča niču iz zemlje visoki 
platani i vitki čempresi, koji se i izvana preko zida vide. 
Ne sredini trga diže se veličanstvena zgrada, remek 
djelo istočne graditeljske umjetnosti, a nešto malo da- 
lje iza nje druga zgrada isto tako veličanstvena, ali sa- 
građena u zapadnom stilu. To su sada dvije turske mošeje. 
Prva se zove Omarova mošeja, a druga El- 
Aksa. Jedna i druga velikih dimenzija, blistave već 
izvana, a unutra još blistavije, urešene prekrasnim is- 
točnim umjetninama, da uistinu ostaneš zapanjen, kad ih 
gledaš, a još većma kad u njih stupiš. 

Ali ja nisam toliko gledao njihov blistavi sadašnji 
raskoš. Pred mojim očima iskrsla je davna veličina, lje- 
pota i svetost ovoga mjesta, koje je. danas nažalost: u 
turskim mevjerničkimi rukama:: Jereje ovo“mjesto bilo 
središnja točka Starog Zavjeta i prelazna u Novi. Ovo 
je znamenito brdo Morijah, što znači ,,Gospod vidi", 


u kojemu je dugo godina bio ponosni hram izraelski, . 

stjecište pobožnosti čitavoga odabranoga naroda. Od 
toga ponosnoga hrama ne vidiš danas ni kamena na ka- 
menu, jer se na njemu ispunilo prokletstvo božanskoga 
Spasitelja, ali te ipak sveto uzbuđenje obuzme, kad se 
tu nađeš i promišljaš što se sve tu kroz vjekove dogo- 
dilo. 

Ispod velebne kupole Omarove mošeje, osmerokut- 
nog oblika sa 54 metra u promjeru, izbija iz zemlje 
golema hridina, tako zvana _ ,Sveta hridina", 








MJESTO NEKADAŠNJEG HRAMA JERUSALEMSKOG 


18 metara duga, 13 i pol met. široka, 1 do 2 metra visoka 
iznad zemlje. Ograđena je umjetničkom  balustradom 
(ogradom) a sa strane je jedan dubok otvor, kao duboki 
jaz, koji se spušta dolje sve do potoka Cedrona u Joza- 
fatskoj dolini. Naslonio sam se duboko uzbuđen na tu 
hridinu, a ispred očiju moga uma kao u jednom veličan- 
stvenom filmu stale su se redati slike iz Starog i Novog 
Zavjeta, sve jedna ljepša od druge, 

Eno vidim, kako ovdje na ovoj hridini pred koje 
četiri tisuće godina stoji prvi Veliki svećenik Staroga 
Zavjeta, časni starac Melkizedek, svećenik i kralj 
jerusalemski ujedno, a pred njim drugi časni starac, 
patrijarha Abraham sa svojim momcima, poslije 
pobjede nad četiri kralja: nad Amrafelom, kraljem Se- 
narskim i Ariohom, kraljem Pontskim i Hordolahomorom, 
kraljem _Elamitskim, i Tadalom, kraljem narodnim. 
Eno gledam, kako Melhisedek ,,kralj Salemski'', to jest 
jerusalemski, iznosi na ovu hridinu kruh i vino, jer bi- 
jaše svećenik Boga Višnjega i blagoslovi Abrahama 
i reče mu: ,,Blagosloven Abram Bogu Višnjemu, koji 
stvori nebo i zemlju i blagoslovljen Bog Višnji, čijom 
su pomoći neprijatelji u rukama tvojim." 

Malo kašnje gledam patrijarhu Abrahama, kako 
dolazi ovamo sa svojim jedinorođencem sinom Izakom, 
koji je nosio na svojim leđima nacijepana drva za žrtvu 
paljenicu, dok su momci sa magarcem stajali malko po- 
dalje. I Abraham načini na ovoj hridini žrtvenik i složi 
na nj drva te svezavši Izaka sina svojega, metnu ga na 
žrtvenik van hrpe od drva. Pa izmalnu rukom i zgrabi 
nož, da zakolje sina svojega, prema zapovijedi Gospod- 
njoj. Ali u taj čas nad ovom hridinom pojavi se anđeo 
Gospodnji, koji zadrža nož u ruci Abrahamovoj govoreći : 
»Ne diži ruku na dijete, i ne čini mu ništa; sad znam, 
da se bojiš Boga, kad nijesi požalio jedinca sina svoga 
radi mene". Gledam a to ondje je mjesto, gdje je Abra- 
ham ugledao ovna zapletena rogovima u guštari, koga 
Abraham prikaza za žrtvu paljenicu mjesto sina svoga. 

Obraćao sam svoje oči po divnoj unutrašnjosti 
ove divne građevine, a pred očima uma mojega iskrsla 
je još ljepša građevina od sviju, koje su ikada bile na 
svijetu, ponosni Salamunov hram, koji je ovaj slavni kralj 


bio podigao u čast višnjega Boga Izraelova. Onaj skupo- ' 


cjeni mramor, kojim su obloženi zidovi ove monumental- 
ne El-Šerifove mošeje, ono čarobno šarenilo bujnih mo- 
zaika u orijentalnom stilu; koji se sjaju sve do glatkog 
krova, pomiješani sa divnim arabeskama ; sve mi je to 
izgledalo sasvim blijedo prama onim daskama od ple- 
menitoga cedra libanonskoga, kojima bijaše obložena 
unutrašnjost Salamunova hrama, i prema onim izrezanim 
jabukama i razvijenim cvijetovima po tim: cedrovim 
daskama, te prema onim herubinima i palmama i razvije- 

nim cvijetovima sve od čistoga suhoga zlata, kojim je 
bio obložen iznutra onaj divni hram, napose njegova 
svetinja nad svetinjama. 
“> Četiri su sata popodne. Sa obližnjeg minareta mujezin 
je piskavim glasom kujisao, pozivljući ,,vjernike'" na mo- 
litvu. Gledam, a to ulazi desetak starih muslimana, 
bosonogi, sa fesom na glavi, bijele podrezane brade, 
sijedih vlasiju. Hodža se odvoji od njih, čučne podvitih 
nogu onamo u onu izdubinu, stavi prste u uši i stade 
nešto mumljati. To su isto činili i mali broj njegovih 
vjernika. U tom času pred mojim očima se stvorila ve- 
ličanstvena slika'od pred tri tisuće godina, kad je ovdje 
na ovom istom mjestu, moćni kralj Salamon, u svemu 
svojem sjaju, okružen bezbrojnim mnoštvom sinova 
Izraelovih, prinosio pred kovčegom Gospodnjim žrtve 
paljenice ovaca i goveda, toliko da:se ne mogaše od mno- 
štva ni izbrojiti. Eno ondje, je kraj one svete hridine 
stajao pobožni kralj, ruku u vis uzdignutih, dok su leviti 
i pjevači, obučeni u tanko platno, 1500 ih na broju, hva- 
lili i slavili Gospoda uz trube i cimbalć i gusle, hvaleći 
Gospoda, da je dobar, da je dovijeka milost Njegova. 
Gledao sam u duhu i drugi hram, podignut na ovom 
mjestu od Ezdre i Nehemije, koji nije bio veličanstven 
kao onaj prvi Salamunov, što se tiče vanjskoga sjaja, 
ali je bio puno veće cijene, i slava je njegova veća od 
prvoga, jer sam Gospod slave uđe u nj i slavom ga svojom 
obasja. Gledao sam toga Kralja slave, novoga svijetla, 
kako ulazi nošen od Djevice Majke, četrdeseti dan po ro- 
đenju, u ovaj svoj dom, a časni starac Šimun primi Ga 
na svoje drhtave ruke i blagoslovi Boga i reče: ,,Sad 
otpusti slugu svoga, Gospode, po riječi svojoj u miru ; 


ojer vidješe oči moje spasenje Tvoje; koje si pripravio 


pred licem sviju naroda ; svijetlo na prosvijetljenje na- 
roda i na slavu puka Tvoga Izraelskoga". 

Gledao sam -Ga, kako dolazi ovamo i kao dvanaest- 
godišnji dječak, u pratnji svoje Majke i Othranitelja, i 
kako se tu zaustavlja tri dana, sjedeći, kao na svom kra- 
ljevskom prijestolju, među  naučiteljima slušajući ih 
i pitajući ih. A svi, koji Ga slušahu, divljahu se razumu 
i odgovorima Njegovim, 

A divili su se još više nekoliko godina kašnje, kad je 
On ovamo češće zalazio kao u svoj dom, te im govorio 
da je On svjetlost svijeta, da je On put, istina i život i 

ko ide za Njim, ne hoda po tmini. Mnoge divne nauke 
izgovorio je On sjedeći ili stojeći u blizini one svete hri- 
dine, kraj koje sam i'ja večeras čitava dva sata boravio, 
prebirajući u svome srcu tolike i tolike znamenite momente 
iz života Božanskoga Učitelja. 


Jerusalem, 24. svibnja (prije podne) 1934, 


Prvu sv. Misu u glavnom gradu Svete Zemlje, u slav- 
nom Jerusalemu,  otslužio sam u našoj franjevačkoj 
crkvi ,,San Salvadore" — Sv. Spasitelja. To je poslije 
bazilike Svetoga Groba najveća crkva u Jerusalemu. 
Velika, prostrana crkva, na tri lađe, sa 11 mramornih 
oltara. Iza velikog oltara je kor sigurno dva puta veći 
od velikoga kora u crkvi Male Braće u našemu Dubrov- 
niku. Kraj crkve je franjevački samostan, jedan od naj- 
većih na svijetu. U njemu je i sada 80 redovnika raznih 
narodnosti, a oko 200 soba. Ovdje je sijelo uprave Svete 
Zemlje, residencija Kustosa (Čuvara) Svete Zemlje i 
njegovih diskreta (savjetnika). Kustos je ujedno i gvar- 
dijan Svetoga Groba a samostan za sada nadomješta 
onaj negdašnji samostan kod dvorane Posljednje večere 
na gori Sionskoj i u ovoj crkvi Svetog Spasitelja mogu se 
dobiti svi oprosti i povlastice, koje su date pohodu dvo- 
rane Posljednje večere. Samostan ima svoju tiskaru, 
stolariju, postolarsku radnju, pekaru, krojačnicu i druge 
radnje, u kojima rade braća laici i svjetovnjaci, tako 
da izrađuju sve, što je potrebno svima Franjevcima u 
Svetoj Zemlji, kojih ima oko 500 u 54 redovničke ku- 
će i samostana. U ovom samostanu Sv. Spasitelja 


je i sijelo jedine katoličke župe u Jerusalemu, koja broji . 


5—6 tisuća vjernika. 

Poslije sv. Mise popeo sam se na terasu nad samosta- 
nom, da jednim pogledom pregledam čitavi sveti grad. 
Krovovi samostana, crkava i ostalih zgrada ovdje u 
Jerusalemu, kao uopće i svugdje na istoku, nisu kao naši, 
nadvinuti i šiljasti, nego su posve ravni kao terase, a na 
njih se uspinje preko stepenica kroz mali otvor na vrhu 
kuće. j 

“Ko se u našem Dubrovniku popne na vrh stare 
tvrđave Minčete, koja se diže na sjevernoj strani zidina 
gradskih, malo iznad samostana Male Braće, ima pod 
sobom čitav građ sv. Vlaha sa oba njegova predgrađa 

Ploče i Pile. Tako se i sa ove terase nad samostanom 
-Sv. Spasitelja ima pod sobom čitavi sveti grad Jerusalem, 
sa modernim predgrađem. Stajao sam jedan sat na toj 
terasi i gledao s osobitim zanimanjem i s osobitim užit- 
kom. Sunce še već bilo pomolilo iznad Maslinske gore 
i obasjavalo je punim žarom ovaj grad, obasjan tolikim 
sjajem slave još od davnih, davnih vremiena. Grad, za 
čiji su posjed proliveni čitavi potoci krvi tijekom tolikih 
stoljeća, tamo od vremena prvih njegovih gospodara 
Jebuzeja, Heteja, Heveja, Amoreja, Hananeja, Ferezeja, 
sve do križarskih vojna i nedavnog svjetskog rata. Nje- 
govo tlo poštrapano je pače samom dragocijenom Krvlju 
jedinorođenoga Sina Božjega, koji ju je prolio za njegovo 
duhovno otkupljenje. 

Malo je koji grad na kuglji zemaljskoj tako osebuj- 
nog položaja kao Jerusalem. Po srijedi judejskog gorja, 
baš na njegovoj vodomeđi, prelazi jedan od vrhunaca 
ovoga gorja polagano u visoravan prema istoku. Ova 
visoravan svršava s jednim jezičkom zemlje, koji se prema 
istoku, zapadu i jugu naglo spušta u dvije doline: Ce- 
dronsku i Hinomsku. One ga u polukrugu obujimlju. 
Na tom jezičku, 750 metara nad površinom Sredozemnoga 
mora, leži sveti grad, kao časni starac na staračkom 
krevetu, sav udubljen u preživjele slavne uspomene. 

Tako je Jerusalem već po svom položaju jaka tvrđava 
i nije se čuditi, da ga je David sa svojom vojskom pu- 
nih sedam godina opsjedao dok ga je od Jebuzeja oteo. 
U tom smislu i psalmista pjeva: ,,temelji su njegovi 
na gorama svetim"; — ,,Gore su oko njega i Gospod je 
oko naroda svojega od sada i do vijeka"'. I opet: ,,Jeru- 
salem je zidani grad, sav u jednom sklopu. Ovamo idu 
plemena, plemena Gospodnja, na posvjedočenje Izraelovo, 
da slave Ime Gospodnje... Budi mir oko tvrđave tvojih, 
obilje kulama tvojim. 

Stari grad sav je opkoljen visokim zupčastim  zidi- 
nama, kao naš Dubrovnik, i u njemu su: kuća do kuće 
u tijesnom razmaku. Nigdje nema prostranog trga, osim 
onog na brežuljku Morijah, gdje je nekada bio prostrani 
izraelski hram, a sada se tu koči turska Omarova mošeja. 
Ulice su veoma tijesne, nekoje presveđene, a kuće povi- 
soke, ali već dosta istrošene. Među njima se ističu nekoje 
turske džamije sa vitkim minaretima, te brojne kršćan- 
ske crkve, katoličke, grčke, koptske, ruske, armenske 

sa niskim zvonicima. Nad svima dominira veličanstvena 
bazilika Svetog Groba sa svojom visokom impozantnom 
kupulom, nad kojom se bljeska veliki pozlaćen križ. 

Grad ima osmera vrata : dvoja prema sjeveru, zvana 
vrata Damašćanska i Irudova; dvoja prema istoku ; 
jedna se zovu vrata sv. Stjepana, jer je tuda sv. Stjepan 
Prvomučenik bio odveden da ga kamenuju, druga se zovu 
Zlatna ili Carska vrata, koja su se otvarala 
samo visokim osobama. Na jugu su Afrička i Sionska 
vrata, a na zapadu Nova vrata i vrata Jafe, kroz koja se 
ide u Betlehem i u Jafu na Sredozemnom moru. 





ZIDINE JERUSALEMA SA VRATIMA DAMASKA 


Dok. je tako stari grad stisnut između visokih zi- 
dina, dotle se u novije doba izvan zidina gradskih na za- 
padnoj i sjeverozapadnoj strani izdiže novi grad, nešto 
slično dubrovačkim Pilama, sasvim moderno uređen, 
sa visokim palačama, udobnim hotelima, bogatim ban- 
kama, luksuznim dućanima, širokim asfaltiranim ulica- 
ma sa dvostrukim krošnjatim stablima, a po tim ulicama 


jure auti i autobusi, kola i kočije, miljajući između mnogo-| 


brojnog trgovačkog svijeta. Iz daljine čuje se huktanje 
lokomotive, koja za sobom vuče čitav niz vagona i polazi 
prema Damasku ili prema Jafi i Egiptu. 

Je li Jerusalem ikada bio milijunski grad, ne zna se. 
Za svoga cvijetanja brojio je nekoliko stotina tisuća. 

Po najnovijoj statistici danas ima 90.000 stanovnika, a 
od tih 51.000 Židova, 20.000 muslimana, 19.000 kršćana 
raznih vjeroispovijesti. Katolika imade oko šest tisuća, 
među njima sigurno 500 svećenika, redovnika i redovnica 
raznih redova i redovničkih družbi, sa brojnim samosta- 
nima, crkvama i gostinjcima za hodočasnike pojedinih 
narodnosti. 

Sišao sam sa terase samostana Sv. Spasitelja i opet 
se prošetao gradom skroz na skroz. Prešao sam više 
puta kroz sve njegove krivudaste, strmenite, slabo kaldr- 
misane, polumračne ulice, a gotovo na svakom koraku 
susretao sam Njegove tragove, tragove ljubavi i krvi. 

Bio sam u katoličkoj patrijaršiji i patrijaršijskoj 
crkvi presv.. Imena Isusova, koja je sustolnica jeruzalem- 
ska, dok je prava katedrala bazilika Svetog Groba. Kraj 
ove sam više puta prolazio i svaki put mi je srce od ga- 
nuća uzdrhtalo u grudima i nešto me unutra neodoljivom 
snagom pritezalo, ali: nisam ni jedamput još ušao, jer 
hoću da uđem svečano sutra uvečer na završetku Križ- 
nog puta, koji ću s ostalim redovnicima i vjernicima 
obaviti po ulicama jerusalemskim, po onom istom putu, 
po kojem je stupao On noseći na svojim presvetim rame- 
nima preteški križ.  . 

Bio sam u Ovčjem ribnjaku, koji su pred 
ne puno vremena našli nekoliko metara zatrpana u zem- 
lji sa trijemovima. Nadvirio sam se nad tu mutnu vodu 
i nad one trijemove, u kojima je u doba Kristovo ležalo: 
mnoštvo bolesnika, slijepih, hromih, usahlih, koji čekahu 
da se pokrene voda, pak da skoče u vodu i ozdrave. I 
u duhu gledao sam Njega, božanskog liječnika, kako tu 
ozdravlja onog jadnog čovjeka, koji je bolovao trideset 
i osam godina. 

Bio sam u ribnjaku Siloe, u dolini Josafat- 
skoj, gdje je On povratio vid slijepcu od rođenja. Po- 
peo sam se na onu stijenu na brdu Morijah, odakle su Ga 
neharni Židovi htjeli baciti u ponor. Gledao sam mje- 
sto, gdje je nekada bio trijem hrama, odakle je On bičem 
istjerao one, koji su tu trgovali, govoreći: ,,Dom moj, 
dom je molitve, a vi načiniste od njega špilju razboj- 
ničku'. 

Obišao sam razne samostane i crkve, od kojih napose 
spominjem crkvu podignutu na mjestu, gdje su kameno- 
vali prvoga mučenika Stjepana. Zastao sam tu neko doba 


diveći se punini i jakosti Stjepanove vjere i heroizmu 
njegove ljubavi, te je, dok su ga kamenovali, molio 
za svoje mučitelje govoreći: ,,Gospode, ne primi im 
ovo za grijeh." 

I, evo, vratih se u samostan Sv. Spasitelja, da malko 
otpočinem i pripravim se za pohod presvetih mjesta 
muke, smrti i uskrsnuća našega miloga Spasitelja. 


Jerusalem, u četvrtak 24. svibnja 1934. 


Neobično sam potresen. Srce mi drhti u grudima 
a pero u ruci. Ne znam kako da izrazim bujicu čuv- 
'stava i osjećaja, koji su prostrujili mojom dušom na 
onim dvjema presvetim mjestima, koja sam danas po 
podne pohodio : u dvorani posljednje večere i u vrtu 
Getsemanskom. 

* A šk 

Oko 4 sata popodne izašao sam iz velikog franjevačkog 
samostana Sv. Spasitelja, gdje sam otsjeo. Bilo je veoma 
sparno. U tijesnim, strmenitim, vijugavim gradskim 
ulicama neki topli vjetar, koji je dolazio iz kotline Mrt- 
vog mora, dizao je čitave oblake prašine. Žurio sam 
se, uz pripomoć moga blagoslovljenoga štapa od cedra 
libanonskoga, da čim prije izađem iz zagušljivih ulica. 
Nakon desetak minuta brzog hoda izišao sam kroz 
Sionska vrata. Prema vratima je mali trg, a do njega 
odmah visoka zupčasta kula od masivnog kamenja. 
Visoka je kojih 15 do 20 metara. Zovu je Davido- 
vom kulom, a podignuta je na mjestu, gdje su se 
negda, tisuću godina prije Krista, dakle pred tri tisuće 
godina, dizali ponosni dvori kraljevstva izraelskoga, 
Sagradio ih je za sebe i svoje potomke slavni kralj Da- 
vid. Sigurno je ovdje postojala i visoka dobro oboru- 
žana kula, odakle je kralj bojnik nadzirao kretanja svojih 
četa a kralj pjesnik sa istog mjesta za tihih blagih noći 
. uz harfu pjevao zanosne psalme u slavu Boga Izraelova. 

Zastao sam samo časak pred tom kulom. Na 
onim zupčastim vršcima, što su stršili u vis, bezbri- 
žno su čalačali brojni vrapci i svako malo slijetali na 
zemlju da ugrabe koje zrnce ili kojeg zemaljskog crva. 
Dvije visoke natovarene deve sklonile se u sjenu masi- 
vne zgrade izgledajući pod njom pravim patuljcima. 

Zakrenuo sam prema jugoistoku, između dva zida, 
tijesnom vijugastom stazom. Na kraju sam se našao 
pred jednim dvorištem, na koji su me upozorili braća 
u samostanu. Nudili su rmii doduše i vodića, ali sam sa 
zahvalnošću to odbio. Na ovako svetim i znamenitim 
mjestima volim biti sam, da. se slobodno prepustim 
čuvstvovanju i da s većom sabranošću promatram ta 
sveta mjesta i otajstva, koja su se u njima izvršila. 

Pred dvorištem, na vratima, stajao je jedan stari 
Turčin, sa turbanom na glavi i čibukom u ustima. Po- > 
nudio sam mu bakšiš i on me odmah pustio unutra. 
Drugoga bi i za bakšiš teže pustio, ali nas franjevce 
pušta slobodnije. Išao je pače preda mnom. Popeli smo 
se po nekoliko stepenica na lijevo, on je otvorio vrata 
i pustio me sama unutra. 


Našao sam se u jednoj dosta prostranoj dvorani, 
dugoj 18 metara, a širokoj 10. Četiri mramorna stupa 
dijele je u tri lađe. U vrhu je apsida. Ova dvorana ima, 
dakle, oblik kršćanske crkve. Ali nikakvog kršćanskog 
znaka nema u njoj. Ona je danas turska džamija. Pod 
je pokriven tepisima, zidovi su ispisani arabeskama, a 
u jednoj apsidi malko je uzvišenije mjesto, ljepšim ćili- 
mom pokriveno za hodžu, kad uči koran i predvodi 
dovu (molitvu) prorokovih sljedbenika, Na. desnoj 
strani u vrhu jedan je otvor, kroz koji se silazi u do- 
nju dvoranu, isto ovako prostranu, a u kojoj Turci: ve- 
likom ljubomornošću čuvaju Davidov grob i zbog toga 
ne dopuštaju nijednome ,,nevjerniku“ pristup dolje, 
premda Davidov grob ne bi imao biti ovdje nego radije 
u Betlehemu. 

Međutim mene nije zanimao ni Davidov grob niti 
išta drugo što se danas nalazi u toj dvorani. Mene je 
obuzelo silno ganuće, kad sam promislio, koja je to dvo- 
rana. Ona je vjerodostojni nastavak one dvorane u kojoj 
je božanski Spasitelj blagovao posljednju ve- 
čeru sa svojim učenicima uoči svoje pregorke muke 
i smrti. Jest, ovdje na ovom mjestu, kako to svjedoči 
neprekidna kršćanska predaja, koja potječe još od apo- 
stolskih vremena, bila je kuća nekog učenika Gospod- 
njega, valjda Ivana Marka, oca potonjeg evanđeliste, 
ili Nikodema, kojemu je božanski Učitelj poslao po- 


ruku: ,,Vrijeme je moje blizu, kod tebe ću učiniti va- 


zam s učenicima svojim. 

DVORANA POSLJEDNJE VEČERE 


Kad sam u onoj polutami stao razgledati onu dvo- 
ranu, činilo mi se kao da u istinu prisustvujem ganu- 
tljivom prizoru posljednje večere. Eno baš ondje kao 
da vidim namještenu trpezu, a oko nje poredane dvanae- 
storicu Apostola. Eno ondje u sredini sjedi On, ljubljeni 
Učitelj, kraj Njega je Njegov miljenik djevičanski Ivan. 
Taj se malko naslonio svojom mladenačkom glavom, 
crnih kovrčastih vlasiju, na Njegove prsi, kao da hoće 
da sluša kucaje božanskoga Srca, kucaje neizmjerne 

. ljubavi prema  cjelokupnome čovječanstvu. S desne 
je Učiteljeve Petar, nekako neobično nujan i zabrinut 
zbog riječi, koje je čuo iz Učiteljevih ustiju, da će Ga 
jedan od njih izdati. Vidim i drugu desetoricu sve ne- 
kako zamišljene i ražalošćene. A vidim u onom polu- 
mraku i crno lice onog izdajice, koji se nekako nevoljko 
osjeća u tom vjernom društvu, snujući u duši najpo- 
dlije izdajstvo. 

I odjednom vidim, kako se diže, veličanstven u 
svojoj boli, nedostiživ u svojoj ljubavi, ljubljeni Uči- 
telj i oprašta se sa svojim milim učenicima. Govori im 
posljednje riječi mira, ljubavi, utjehe. Ostavlja im mir 


svoj, mir kakova svijet ne može dati, kakova može dati 

samo On, koji je Bog. Pa onda gledam i vidim, kako 
pun neizrecive ljubavi uzimlje u svoje presvete ruke 
kruh i vino i na oči zapanjenih učenika, koji pravo ne 
razumiju, što se te večeri s njima zbiva, pretvara to u 
svoje presveto Tijelo i u svoju dragocjenu Krv, prika- 
zuje to Višnjem Ocu za grijehe svijeta, pak daje uče- 
nicima Svojim govoreći: ,,Uzmite i blagujte, ovo je 
Tijelo moje... Pijte, ovo je Krv moja Novoga Zavjeta, 
koja će se proliti za mnoge na otpuštenje grijeha..." 

Prisustvovao sam duhom prvoj sv. misi, prvoj 
sv. pričesti, nalazeći se tijelom na onom istom mjestu, 
na kojem je oboje bilo ustanovljeno. I nisam se mo- 
gao suzdržati. Pao sam na koljena, a niz lice skotrljale 
su mi se krupne suze. Onaj stari Turčin koji me uveo 
unutra i stajao na vratima, kad je vidio da sam klek- 
nuo, zatvorio, je vrata, da me ko izvana ne vidi, jer je 
kršćanima zabranjeno na tom mjestu klečati i moliti 
se. Bio je ipak obazriv, pak me nije smetao. A ja sam 
dalje klečao bacajući kroz rosne vjeđe svoj pogled po toj. 
tajanstvenoj dvorani... I-ugledao sam ponovno Njega 
i učenike Njegove, ali ne više turobne, ne više zabrinute, 
On dolazi ovamo k Njima u slavi svojega Us- 
krsnuća, one iste nedjelje, u kojoj je slavodobitno 
ustao iz groba. Ulazi k njima kroz zatvorena vrata i 
slatko ih pozdravlja: ,,Mir vama! Nemojte se bojati, 
Ja sam vaš Učitelj, koga ste oplakivali mrtva u grobu? . 


Vidim Ga opet na istom mjestu, u ovoj istoj dvorani, 
u drugu nedjelju, osam dana kašnje, kad je tu bio i ne- 
vjerni Toma, kojemu je pokazao rane na rukama i na 
rebru i izliječio ga od njegova nevjerja. Gledam Ga kako 
nad svojim učenicima širi ruke i daje im vlast opraštati 
grijehe, dahnuvši nad njima govoreći: ,,Primite Duha 
Svetoga! Kojima oprostite grijehe opraštaju im se, 
a kojima zadržite, zadržani su". 


I opet, duboko uzbuđen, gledam i vidim: Tu je u 
ovoj dvorani sakupljeno oko 120 prvih sljedbenika bo- 
žanskoga Otkupitelja, sa Marijom presvetom Majkom 
Njegovom. Svi su u sabranoj molitvi, kad odjednom 
ču se huka s neba, kao silnog vjetra, što dolazi i na- 
puni svu ovu kuću. I pokazaše se podijeljeni jezici, u pri- 
lici ognja i stade na svakoga od njih i napuniše se svi 
Duha Svetoga. 

Svi su se ti prizori, kao u jednom veličanstvenom 
filmu pojavljivali pred očima moga duha dok sam silno 
uzbuđen stajao u tom svetom mjestu. O kako bih bio 
još i dulje ostao, možda i cijelu. noć, i ne bih se bio odatle 
maknuo, i ne bi mi bilo ni najmanje dosadno ! Zaboravio 
bih na jelo i na piće i na san, krijepila bi me misao ve- 
likih otajstva iz djela našega otkupljenja, izvršenih 
u ovom svetom mjestu. 

Ne znam točno, koliko sam dugo unutra. boravio, 
da li jedan sat ili više ; znam samo to, da sam se kao iza 
slatkog sna probudio i bio ozlojeđen, kad mi je onaj stari 
Turčin došao javiti da moram izaći, jer će brzo doći 
hodža sa ,,vjernicima", da oni ovdje obave molitvu 
Alahu. 

Moj Bože, rekao sam sam u sebi, zar iz ovako sve- 
tog, presvetog mjesta tjeraju pravog vjernika, da ustupi 
mjesto krivim vjernicima ? Ali, nažalost, tako je. Dugo 
je vremena ovo presveto mjesto bilo u kršćanskim ruka- 
ma, ovdje je bila prva kršćanska bogomolja na svijetu, 
prva kršćanska katedrala, u kojoj je službu Božju vr- 
šio prvi jerusalemski biskup sv. Jakov Apostol. Ona je 
bila pošteđena od Titova opustošenja, u 4. vijeku bila je 
proširena u prostranu baziliku na pet lađa, zaslugom 
i darežljivošću pobožne: carice sv. Jelene, majke Kon- 
stantina Velikoga. Tečajem stoljeća doživjela je mnoge 
promjene, dok nije god. 1336. darežljivošću napuljskoga 
kralja Roberta, došla u ruke čuvara Svete Zemlje Fra- 
njevaca. Ali, nažalost, kad su Turci osvojili Svetu Zem- 
lju, oteli su ovo $veto mjesto Franjevcima i god. 1524. 
pretvorili ga u mošeju. I dok su tolika druga sveta mje- 
sta prepustili Franjevcima, ovo nisu htjeli nikako, naj- 


više zbog tobožnjeg groba Davidova, koji Turci časte 


kao veliku svetinju. Tako je sve do današnjega dana 
ova dvorana posljednje večere ostala u nevjerničkim ru- 
kama. Kršćanima je dozvoljeno da ju zajednički po- 


hode samo na Veliki četvrtak i na Duhove, ali nikakovu > 


pobožnost ne smiju ovdje obavljati. Sve pobožnosti 
koje bi se imale obavljati u ovoj dvorani, spojene s opro- 
stima, obavljaju se u crkvi Sv. Spasitelja u gradu. U 


novije doba poduzela se ozbiljna akcija, da se ovo tako. 


sveto mjesto otkupi i povrati svome prvašnjemu sjaju. 
Preč. General franjevačkog reda 0. Leonardo Bello, koji 
boravi već mjesec dana ove godine u Svetoj Zemlji, 

poduzeo je u tom pogledu odlučne korake i ima nade, 


da. će se uspjeti. On je jedne noći, potkupivši čuvara, 
uz podvorbu dvojice braće, imao sreću da čita sv. Misu, 
i to misu Velikoga četvrtka. Sreća, koju su toliki željeli 
imati, koju bih i ja i ter kako želio, ali još za sada, na 
žalost, nije ostvariva, 

bj : * 

Duboko potresen izašao sam iz.tog svetog mjesta. 
Stao sam se niz brdo Sion spuštati dolje prema Jozafat- 
skoj dolini. Brdo Siori bilo je nekada u staro doba iu sklopu 
grada Jerusalema, danas je izvan zidina gradskih. Vi- 
soko je po prilici koliko Grič u Zagrebu. Vrh je istoga 
dosta prostrana ravnina isto kao i Griča gdje je crkva 
sv. Marka i banski dvori. Časkom sam zastao na toj 
ravnini prebirajući u duhu slavnu prošlost ovoga slav- 
noga brda, središta i žile kucavice grada  Jerusalema 
i čitavoga Izraela. To je ,,gora Božja", opjevana najsla- 
dim stihovima izraelskih pjesnika, napose okrunjenog 
pjesnika Davida. Ovdje je neko doba bio šator Gospod- 
nji i u njemu Korablja (kovčeg) Zavjeta. Pri tihom šuš- 
tanju lišća rijetkih stabala, što su tu izrasla, kao da čujem 
zvukove Davidove harfe, kojom uznosi ovu, svojim 
objamom sasvim malenu, a značenjem neobično veliku 
goru.: ,,Gora je Božja gora pretila. Gora je visoka, gora 
pretila : zašto ju zavidno gledate vi, druge gore ? Ovo 
je gora na kojoj omilje Bogu prebivati, prebivat će na 
njoj Gospod do vijeka". 

Sunce je bilo. već na zapadu. Njegove posljednje 
zrake sipale su ružičasto narančasto svijetlo na vrhunac 
Maslinske gore, dok su doline Hinonska, Cedronska i 
Jozafatska, koje sa juga, istoka i zapada opasuju brdo 
Sion, i u koje se njegov brijeg strmenito spušta, bile 
već obavite prvim velom večernjeg sumraka. Ipak sam 
u toj polutami mogao još razabrati dolje na kraju ce- 
dronske doline, kraj grčkog manastira sv. Onufrija, dva 
tri suha stabla bez zelenog lišća. Na jednom se njihala 
polomljena grana. Gledajući je onako iz visine, u onoj 
pomrčini, kako se njiše na “vjetru, pričinilo mi se u prvi 
mah, kao da se na toj grani njiše truplo obješenog čovjeka. 
I pred mojim očima iskrsnuo je užasan prizor. Kao da 
vidim nesretnog Judu  Iškariota, koji nije mogao pod- 
nijeti grižnju svoje savjesti zbog podlog i zlobnog izdaj- 

stva dobroga Učitelja, pak se došuljao ovamo u noč- 
noj tišini i objesio se o jedno drvo. Jer je tu baš, pred 
mojim očima, ona njiva Haceldama, to će reći 
Krvna njiva, koju su poglavice židovske, iza kako 
se tu nesretni Juda objesio, kupili od nekoga lončara 
za 30 srebrnika, kukavne plaće svetogrdnog izdajstva. 
Zatim sam se stao spuštati niže prema potoku Ce- 
dronu,. koji teče između Maslinske gore i grada. U doba 
Kristovo sigurno. je ovuda išla koja jerusalemska ulica, 
i to jedna od najljepših u gradu, jer je ovo bilo najodlič- 
niji dio grada. Danas nema nikakove ulice, kao što nema 
nikakove zgrade. Strmeniti puteljak obrastao je koro- 
vom i dračjem, koje sam svako malo morao ispred nogu 
čistiti svojim štapom. A ipak obuzimalo me neobično 
ganuće, kad sam tuda stupao. Kao da pred sobom vidim 
zamišljenu i žalosnu povorku one strahovite žalobne 
večeri. Pognute glave, ne govoreći ništa, predmjevajući 
svu težinu događaja, koji će slijediti, ide ta mala dru- 
žba polagano onim istim putem, kojim eto i ja .sada 
stupam. Napose razabirem Njegovu pojavu, ozbiljnu, 
dostojanstvenu, neslomljivu, božanstvenu.. |. 

Došao sam do potoka Cedrona. Zamišljao sam 
ga, ne kažem kao Savu ili Dravu, ne ću reći kao Neretvu 
ili Cetinu, ali sam ipak mislio, da je nekoliko metara 
širok i da se već iz daljega čuje šum njegove vode. I u 
onoj pomrčini tražio sam most, preko kojega imam da 
pređem na drugu stranu. Međutim nije mi trebalo nika- 
kova mosta. Preko dva tri oveća kamena preskočio sam 
tijesno korito u kojemu je polagano i nečujno tekla 
sitna pruga mutne vode. Inače, govore, kad je kišna se- 
zona, Cedron nabuja i njegova silovita obilna voda 
bučno šumi pokraj grobova u Jozafatskoj dolini noseći 

što na putu nađe. Ga ME aka 
i Preko sa potoka prešao je i On, ljubljeni Učitelj, 
sa svojim učenicima više puta, a posljednji put one žalo- 
sne večeri uoči svoje muke i smrti. Gledao sam Ga na 
samom licu mjesta, kako je prešao na drugu stranu i 
ostavivši kod jednog velikog kamena u blizini potoka, 
osmoricu svojih učenika, a uzevši samo Petra i dva sina 
Zebedejeva, Jakova i Ivana, ušao je među gusti masli- 
njak u vrt Getsemanski, da se pomoli. 

Mimoišao sam i ja večeras onaj kamen, pak sam 
otišao tragom miloga Spasitelja. Tu je sada, s lijeve 

strane potoka Cedrona, široka. lijepo asfaltirana cesta, 
koja vodi u. Jeriho, na Jordan i na Mrtvo more. Ja sam 
krenuo u suprotnom pravcu, prekoračio cestu i zašao 
u podnožje Maslinske gore. Idući polagano i zamišljeno 
kroz jedan slijepi prolaz, opazio sam jednu pećinu u koju 
se spušta 9 stepenica. Iznutra je dopiralo neko svijetlo 
kao svijetlost uljenih lampada. Spustio sam se po onim 
stepenicama u špilju. Špilja je nepravilna oblika, 17 
metara duga, 9 metara široka, 3 i pol metra visoka. 
Kako je bilo već prilično kasno, a bio sam sam sam- 
cat, nekako mi je u prvi mah bilo tjeskobno pri srcu. 
Ali sam se smirio, kad sam u špilji našao jednog brata 
franjevca iz obližnjeg samostana u vrtu Getsemanskom, 
koji je došao da pogasi one lampade, što u špilji gore. 

Ljubezni brat počekao je malko na jednoj stepenici, 
dok sam ja razgledao unutrašnjost špilje. Ništa tu nije 
preinačeno, sve je još sasvim prirodno, kako je bilo i 
pred dvije tisuće godina, samo što su uz tri kuta zida 
prislonjena tri mala oltara. Glavni oltar predstavlja 
božanskog Spasitelja na molitvi. Ta slika tumači svetost 
ove špilje: ovamo je božanski Spasitelj često noću zala- 
zio, da se u tišini, nakon dana provedena gore u gradu 
u propovijedanju, razgovara sa svojim. višnjim Ocem. 
O kad bi moglo progovoriti ono mrko kamenje, one 
debele stijene, koliko bi nam one govorile o tim intim- 


nim časovima sjedinjenja Božjeg Sina na zemlji sa Nje- 


govim višnjim Ocem na nebu! O koliko bi nam one mo- 
gle kazivati o gorućim molitvama, koje je ovaj Sin čo- 
vječanski u dane puti svoje prinosio, ,,vapajem velikim 
i sa suzama, k Onome, koji može izbaviti od smrti, i bio 
je uslišan radi svojega dostojanstva!" Ovamo se On 
povukao i one posljednje noći i ovdjesu Ga, baš na onom 
mjestu, gdje je sada jedan mali oltar pri zidu, uhvatili 
krvnici i odveli Ani i Kaifi, Pilatu i Irudu, da bude suđen. 
Pomisao na tu uzbudila mi je srce, te sam i sam stajao 
neko doba klečeći i moleći se. ' 

Ali to nije mjesto Njegove agonije, Njegovoga kr- 
vavoga znoja. Ono je u jednoj drugoj obližnjoj pećini, 
nad kojom se danas diže divna bazilika Agonije Isusove, 
tik uz sam vrt Getsemanski, kamo sam se odmah zapu- 
tio u pratnji onoga brata franjevca. Taj je vrt ograđen 
dosta visokim zidom. Već s puta preko zidina vidiš grane 
starodrevnih maslina, kojih je nekada moralo biti ovuda 

mnogo više, a čiji su plod u ovom vrtu u jednom. tijesku 
tiještili, da iz njega dobiju ulje. Taj je vrt sada pretvoren 
u prekrasan perivoj, pomnjivo obrađivan .od jednog 
Malog brata. 

* $S nekim strahopočitanjem ušao sam u nj. Između 
starinskih stabala maslina napravljene su male okrugle 
ograde. od ružmarina.i mirte, a-u tim ogradama. nasa- 
đeno je mirisavo cvijeće: ruže, karanfili, ljubice, i drugo. 


Tri ili četiri male stanice pružaju ti mogućnost da se še- 


ćeš tim vrtom, ispodonihosam golemih stabala 
maslina, čije je deblo debelo da ga jedva tri ili četiri 
čovjeka mogu opasati svojim rukama. Oyo ili ono deblo 
već je šuplje, istrošeno dugim godinama, dok se grane 
ed vremena na vrijeme pomlađuju. Baš pred dvije godine 
stručnjaci su pregledali ove masline i utvrdili, da im 
podanak seže tamo, može biti do pred dvije tisuće godina. 
Korijenje dakle ovih starodrevnih maslina možda je 
bilo očevidcem smrtne boli Isusove i Njegovoga krvavog 
znoja na Veliki četvrtak uvečer. Kad sam se toga sje- 
tio, te su starodrevne masline pred mojim očima postale 
puno, puno više ; činilo mi se,.da se njihovi vršci dotiču 
neba a grane da se raširile po svoj zemlji. Gledao sam ih 


sa osobitim strahopočitanjem, a gotovo, gotovo bojao | 


sam se stupati onim stazicama ispod njih, znajući, da su 
tuda stupale Njegove svete noge. 

. Podigao sam ruku da utrgnem jedan listić sa tih 
posvećenih maslina i ponesem ga sobom na milu uspo- 
menu. Ali prije nego sam ubrao listić, začujem oštri 
glas brata franjevca, koji me je gledao sa prozora 1ra- 
njevačkog samostana, koji se nalazi uz sam vrt: ,,Pod 
smrtni grijeh zabranjeno je trgati što sa stabala". I brzo 
dotrča k meni; pokaza mi knjigu u kojoj piše: ,Ako bi 
se ko usudio da ubere koji list sa stabla masline u Getse- 
manskom' vrtu, i onaj koji bi otkinuo komadić stijene 
iz betlehemske špilje ili sa Svetog Groba ili sa Kalvarije, 
da upada u grijeh pridržan Kustosu Svete Zemlje." 

Bilo mi je mučno, ali sam shvatio opravdanost 
te zabrane. Kad bi se hodočasnicima dopustilo da po 
miloj volji raznose uspomene sa svetih mjesta, brzo 
bi tih samih svetih mjesta nestalo. Ovdje u vrtu Getse- 
manskom ne samo da bi nestalo lišća na onim masli- 
nama, nego bi i samo korijenje njihovo bilo iz zemlje 
iščupano i odneseno. Na utjehu onaj brat franjevac 

kazao mi je, da mogu pokupiti, što na zemlji nađem, 
pak sam sakupio nekoliko palih listića, a poslije su mi i 
u sakristiji dali još nekoliko priljepljenih na sličici, na 
kojoj je sa druge strane ispisana povijest Getsemanskog 
vrta s molitvom trpećem Isusu Spasitelju, i to na raznim 
jezicima. Uzeo sam listiće s hrvatskim natpisom, i ponijet 
ću ih sa sobom na milu uspomenu. 

Zakrenuo sam kroz druga vrata vrta i izašao. Tu 
se odmah pred mojim očima pokazala u svoj svojoj 
velebnoj ljepoti divna bazilika Agonije 1Isu- 
s 0 ve, podignute nad onom pećinom u kojoj se božanski 
Spasitelj uoči svoje gorke muke znojio krvavim znojem. 
Na ovom mjestu stajala je već u staro vrijeme lijepa 
crkvica, koju su Persijanci a onda Turci razorili, pa krš- 
ćani opet sagradili. Naposljetku su je Turci godine 
1219. tako sravnili sa zemljom, da se do godine 1909. 
nije znalo ni gdje je stajala. Te godine našli su Franjevci 
njene stare temelje i podigli sadašnju. . 

“ Pročelje je okrenuto k dolini, urešeno otmjenim 
trijemom od vitkih stupova sa korintskim glavicama, 
sličnim cvjetnim vijencima. Odozgor stoje kipovi Evan- 
đelista od bijeloga mramora, dok, zahvatajući cijelo 
lice pod trouglastim pročeljem, jedan veliki mozaik 
od tamnoga zlata predstavlja čovječanstvo, koje Sin, 
svećenik, kralj i Bog naš zastupa kod Boga Oca. Vrata 
od masivne mjedi, puna trijezne otmjenodsti, daju utisak 
veličanstvenosti čitavoj zgradi. Na njima piše, na latin- 


skom jeziku : gore na vrhu: ,,Tada dođe Isus u zaselak . 


Getsemani i reče učenicima svojim : Sjedite ovdje, dok' ja 
.pođem onamo i pomolim se". — Po srijedi: ,,Zalosna 
je duša moja sve do smrti; ostanite ovdje i bdijte sa 
mnom". — Na desnom krilu: ,,Oče moj, ako je mo- 
guće, neka me mine čaša ova, ali opet ne kako ja hoću, 
nego kako Ti", — A na lijevom krilu : ,,Bdijte i molite 
da ne upadnete u napast. Duh .je uistinu spravan, ali 
je put slaba". 
Kad sam čitao ove riječi već me je obuzela silna 
zbuđenost, a kad su se po tom otvorila ona masivna 
vrata bazilike i ja koraknuo unutra, ostao sam kao uko- 
pan na pragu vratiju. Nisam se usudio unutra. Nešto 
kao da me tu zaustavilo. Nešto tajinstveno, mistično, 
božanstveno. Preda mnom kao da je oživjela u svoj 
svojoj groznoj stvarnosti večer Velikoga četvrtka od una- 


126 





trag 1900 godina. Kao da uistinu vidim unutra na jed“ 
noj stijeni Njega, gdje kleči raširenih ruku, očiju podi- 
gnutih u vis, lica smrtno blijeda, sa kojega padaju krupne 
kapi krvavoga znoja na zemlju. A malko sa strane lebdi 
u zraku anđeo sa kaležem u ruci, kojega je Otac poslao 
na utjehu svome Sinu u Njegovoj smrtnoj borbi. 


Nisam znao što se sa mnom zbiva. Je li to uistinu 
koja objava ili mi se to samo pričinja ? Kad sam se malko 
razabrao uvidio sam, da nije varka, ali da nije ni kakovo 
posebno čudesno objavljenje. Nego je to učinak mjese- 
čeve svijetlosti, koja je prodirala u mračnu crkvu kroz 
visoke okrugle prozore, bojadisane tako da hodočasnik, 
koji stupa u ovu crkvu, ima predodžbu kao da stupa 
u noćnu sjenu maslina baš u času, kad se trpeći Spasi- 
telj. znoji krvavim  znojem. Zaista osvjetljenje sa 
prelivima umjetno raspoređenim širi po  unutraš- 
njosti svetišta plavkastu polutamu, sasvim u skladu 
s bolovima agonije Isusove, te pobuđuje na. sabra- 
nost i molitvu. Dvanaest kupola na svodovlju, sve do 
ivica bogato prevučenih mozaikom, poklonjene su od 
velikih katoličkih naroda svijeta. Pod glavnom kupo- 
lom razabire se pećina, nad kojom je podignut veliki ol- 
tar, od šarenog mramora, jednostavan ali pun čara. 
Na njemu je u naravnoj veličini kip od bijelog mramora, 
koji predstavlja Isusa u smrtnoj borbi, koji ti se onamo 
s vratiju čini, kao da je živ. Isto tako čini ti se da je 
Živo biće onaj anđeo što lebdi u zraku s kaležem u ruci. 


> Pod crkve je od mozaika sa rubovima razno izmije- 
šanim u geometrijskim i bilinskim oblicima, sličan _mo- 
zaiku stare bazilike, čiji se trag može razabrati na nešto 
spuštenoj nizini, još dobro sačuvan. Po zidovima su 
slike, koje predstavljaju agoniju Isusovu, izdaju Ju- 
dinu, hvatanje Isusa, bijeg učenika i druge momente 
iz vrta Getsemanskog na Veliki četvrtak uvečer. 
Moram priznati: Vidio sam mnogo znamenitih 


crkava na svijetu ; one u Rimu, Veneciji, Firenci, Beču, 
Miinchenu i drugdje; ali nijedna crkva nije na mene 


učinila takav utisak kao ova u vrtu Getsemanskom. 


Činilo mi se, na prvi mah, da se nalazim uistinu u vrtu 
Getsemanskom baš na prvi Veliki četvrtak uvečer pred 
1900 godina, kad je tu započeo svoju gorku muku naš 
dragi Spasitelj. 

Najsvetije mjesto u ovoj bazilici jest jedna golema 
stijena, 4 metra duga, 3 metra široka, koja viri iz zem- 
lje pred velikim oltarom. Kad sam se njoj približio 
činilo mi se kao da još razabirem krvave mrlje od Nje- 
govoga krvavoga znoja. Jer ovdje, na ovoj stijeni, u ovoj 
pećini, koju sada sakriva oltar, odigrao se onaj žalosni 
prizor smrtne borbe miloga Spasitelja. Ovamo se, na ovu 
stijenu, odmaknuo On od svojih učenika, ,koliko bi se 
kamenom dobacio"; ovdje na ovu hrapavu stijenu, 
hrapavu još i danas, On je kleknuo te se molio svome Ocu 
«govoreći: ,,Oče, ako hoćeš odaleči ovu čašu od mene, 
ali ne moja volja nego Tvoja neka bude". Ovdje Mu se 
javio anđeo s neba i krijepio Ga. Ovdje je On bio u 
smrtnoj borbi. Ovdje je od silnih boli duševnih ,,znoj 
Njegov bio kao kaplje krvi, što teku na zemlju". 

Pao sam ničice duboko tronut. Obasipao sam poljup- 
cima onu hrapavu stijenu; dok su mi se oči napunile 
suzama. Ostao sam tu moleći i razmišljajući čitav sat. 


Jerusalem, u petak 25. svibnja 1934. 


Jutros sam opet bio u vrtu Getsemanskom: još prije 
nego je sunce isteklo. Seljaci iz okolice dolazili su u grad 
pojedinačno ili u grupama, pješice ili na konju, na devi 
ili na magarcu. Sa ganućem srca šetao sam se onim ma- 
lim stazicama u vrtu ispod onih golemih starodrevnih 
maslina, ispod kojih je više puta šetao i On. Bezbrižne 
ptičice pjevale su svoju jutarnju pjesmu i veselo lijetale 
s grane na granu. Polagano, zamišljeno, s ganućem u 
srcu, šetao sam se, malim uskim stazicama, pripravlja- 
jući se na sv. Misu, koju sam domala čitao u bazilici 
Agonije, na velikom oltaru pred onom stijenom, na ko- 
joj se On znojio krvavim znojem. Čitao sam s dubokim 
ganućem sv. Misu od muke Isusove. 

Poslije sv. mise bio sam neko vrijeme u franjevačkom 
samostanu, koji se dotiče bazilike Agonije, i u koji se 
ide iz sakristije. Tu je osam franjevaca, koji vode brigu 
o ovom velikom svetištu, a ne smetaju im inovjerci, 
kao u Betlehemu i na Svetom Grobu, pak je lakše držati 
i crkvu i vrt u redu. S njima sam proboravio neko vrije- 
me u ugodnom razgovoru, pak sam izašao na zapadna 
vrata, sjedio nekoliko časaka na onom kamenu, kod 
kojega je rekao božanski Spasitelj svojim učenicima : 

,sjedite ovdje, dok ja pođem onamo i pomolim se. 
Naslonio sam se na onu pećinu, na kojoj je On našao 
Petra, Jakova i. Ivana, gdje spavaju i blago ih prekorio. 
Prošao sam kraj kamenog stupa, koji obilježava mjesto, 
gdje je izdajnik Juda cjelovom izdao Sina Božjega, ba- 
cio pogled na mjesto, gdje je Petar trgnuo mač na obranu 
Učitelja i odsjekao uho jednom od napadača. 

Zatim sam se spustio na potok Cedron i istim putem . 
kojim sam sinoć silazio sa. Sionskog brda dolje u Get- 
semani, jutros sam se penjao na brdo. Bilo je već devet 
sati. Sunce je otskočilo visoko iznad Maslinske gore 
i punim sjajem obasjavalo sveti grad. Posebni trak 
žarkoga sunca padao je na veličanstvenu kupolu bazi- 
like Svetog Groba. 

Bilo je veoma toplo. Znoj me svega oblijevao pri 
uspinjanju onim strmenitim putem. Ali pomisao da je 
tuda, ovim istim putem, prolazio On, one strašne noći, 
ponižen, svezan, udaran, ublažavala je sunčanu žestinu 
i olakšavala mi korake pri tom teškom uspinjanju. 

o * ox 

Na brdu Sionu bila je u vrijeme Kristovo palača 
velikoga svećenika sa dvoranom za veliko židovsko vije- 
će. Ispred palače prostrano dvorište. Ovamo su doveli 
one noći svezana milog Spasitelja pred velike svećenike 
Anu i Kaifu. Tu je sada armenska crkva Sv. Spasitelja 
sa vrtom, u kojem su grobnice armenskih patrijarha. 

Išao sam u tu crkvu i u taj vrt. Sve me potsjeća 
na Njega. Eto tu Ga je Kaifa pitao: ,,Zaklinjem Te 
Bogom živim da riam kažeš, jesi li Ti Krist Sin Božji". 
Eno ondje su bezbožni sluge pljuvali u lice Njegovo, 
šakama Ga udarali, rugali Mu se govoreći: ,,Prorokuj, 
Kriste, ko je, koji Te je udario ? Eno ondje i dvori- 
šte, gdje se Petar grijao kraj ognja i gdje je kukavno 
zanijekao svoga Učitelja. U vrtu su nekoje kokoši prpale 
zemlju, među njima je pijetao. Taj me potsjetio na onoga 
pijetla, što je svojim kukurikanjem dozvao u pamet 
hvalisavom, sada zaboravljenom, učeniku riječi Isusove : 
,»Prije nego pijetao zapjeva tri puta ćeš me zatajati". 
Eno ondje stepenice, koje iz palače vode u dvorište. 
Kao da vidim izmučena Učitelja, kako s nekom božan- 
skom samilosti gleda u neharnog učenika, blago mu spo- 
čitava njegov grijeh, a Petra se duboko kosnu: taj 

pogled pak odmah izađe iz dvorišta i proplaka gorko. 
Tu su mi pokazali neku podzemnu jamu, za koju kažu, 
da je u vrijeme Kristovo služila kao pritvor za pre- 
stupnike, pak da je tu i božanski Spasitelj neko doba 
noći bio pritvoren prije nego su Ga odveli Pilatu, car- 
skom namjesniku i upravitelju Judeje. 


* 
* že 


A palača carskog namjesnika nalazila se na sje- 
vernom dijelu grada, te je trebalo čitav grad preći da se 
onamo dođe. Još su se sačuvale goleme masivne zidine 
Antonijeve tvrđave u kojoj je bio stan Pilatov. Duboko 
tronut prelazio sam onim uskim. i polumračnim ulica- 
ma od Siona do te Antonijeve tvrđave. Tu je sada tur- 
ska pučka škola a ispred nje prostrana terasa, sa koje 
je potpun pregled velikoga trga, na kojemu se nekada 
dizao ponosni Jerusalemski hram, a sada se dižu dvije 
raskošne mošeje Omarova i El-Aksa. 

Pred mojim očima iskrsla je potresna slika onog 
prizora, kad je na sudačkom povišenom prijestolju tu 
sjedio carski namjesnik Poncije Pilat, a pred njim u moru 
boli duševnih i tjelesnih stajao svezanih ruku Kralj neba 
i zemlje. I kao da čujem znameniti i značajni upit Pi- 
latov, u kome je izražen upit čitavoga zdvojnoga čovje- 
čanstva: ,Šta je istina?" O kako duboko značenje 
ima ovaj upit ovdje, na samom licu mjesta, gdje je upra- 
vljen, pred Onim koji je sa najvećom lakoćom i potpu- 
nom sigurnošću odgovorio na sva pitanja ljudske duše! 

Sišao sam sa terase i ušao u malu a veoma lijepu 
franjevačku crkvu sagrađenu na mjestu gdje je bilo 
Pilatovo dvorište, ondje gdje su božanskog Spasitelja 
nemili krvnici bičima bičevali. Zato se i zove ta crkva 
sEcclesia flagellationis — Crkva bi- 
čevanja". Tu je jedna kapela, gdje se čuva komad 
od sudačke stolice (litostrotos), sa kojega je Pilat iz- 
rekao nepravednu osudu. Kraj crkve je. franjevački 
samostan sa biblijskom školom. Tu se mladi franjevački 
bogoslovi usavršavaju u poznavanju Svetoga Pisma 
i odatle prave česte izlete u razna mjesta Palestine, da 
ih na licu mjesta vide i prouče. 

Nedaleko je jedna crkva, koja te duboko potrese, 
kad u nju uđeš. Na oltaru vidiš božanskog Spasitelja 
svega krvava i u ranama, sa trnovom krunom na glavi, 

sa trskom u ruci, ogrnut porugljivom skrletnom halji- 
nom. To je mjesto trnovog krunjenja Isu- 
sova. Crkvu drže Časne Sestre Sionske. Ispred te cr- 
kve, jedan luk spaja dvije strane ulice, a na njemu piše 
na latinskom jeziku: ,Ecce homo — Evo čo- 
vjeka". Tu je negdje za vremena Isusova bio kao neki 
balkon, odakle je Pilat pokazao narodu, sakupljenom 
dolje na ulici ispred dvora, izmučenog Isusa, govoreći : 
one znamenite riječi: ,,Evo čovjeka !' na što je neharni 
narod zaviknuo: ,,Raspni Ga, raspni !" 

U pregledavanju tih potresnih mjesta, u promiš- 
ljanju tih žalosnih događaja, brzo je proteklo cijelo prije 
podne. Sav uzbuaen vratio sam se u samostan Sv Spa- 
sitelja. 


* 
* še 


U tri sata popodne razlijegne se samostanom oduži 


zvuk zvona, koji dnevno više puta pozivlje redovnike 


u kor na molitvu. Ali ovaj put nije pozivao u kor, nego 
na jedan žalobni put. Svakog petka, osim svečanog dana 
Božića, kada padne u petak, svi franjevci sa redovnici- 
ma i redovnicama drugih redova i sa brojnim narodom, 
obavljaju Križni put. Ali ga ne obavljaju u kojoj 
crkvi gdje su stajališta jedno od drugoga udaljena svega 
dva tri koračaja, nego ga ovdje u Jerusalemu obavljaju 
ulicama gradskim, na onim mjestima, gdje ga je prvi 
obavio sam božanski Spasitelj noseći na svojim ramenima 
preteški križ. 

Izašli su na glas zvona redovnici iz svojih sobica, 
izašao sam i ja te im se pridružio. Bilo nas je oko 60, 
među ostalima i general franjevačkoga reda preč. O. 
Leonardo Bello, koji se nalazi u Svetoj Zemlji već blizu 
mjesec dana, pak Kustos Svete Zemlje sa svojim vije- 
ćem. Na ulici čekalo nas je još kojih 200 članova raznih 
redova muških i ženskih, te pobožni vjernici raznih 
narodnosti. Putem su se priključivale nove skupine, 
tako da nas je bilo preko 500, kad smo se našli na mje- 
stu prvog stajališta, ondje, gdje je nekada bilo sudište 
Pilatovo, a gdje je sada turska pučka škola, koju sam 
malo prije spomenuo. 

Kad čovjek obavlja Križni put i u običnoj crkvi, 
pred onim malim slikama i drvenim križevima, postav- 
ljenim po zidovima crkve, osjeti neko ganuće i skruše- 

nost. A kako da te ne obuzme ganuće i skrušenost, kad. 
obavljaš Križni put u Jerusalemu, baš .na onom istom 

mjestu, gdje je ljubljeni Spasitelj bio osuđen na smrt, 

gdje je uzeo na ramena preteški križ, gdje je pod njim 

tri puta pao, gdje je susreo svoju presvetu Majku, gdje 

Mu je pobožna Veronika rupcem otrla krvavo lice, gdje 

Mu je Šimun Cirenejac pomogao nositi križ ? Kao tutanj 

teškog bata po kladivu odjekuje na tim mjestima glas 

svećenika, koji predvodi Križni put: Evo ovdje je mje- 

sto, gdje je bio naš mili Spasitelj osuđen, ovdje je uzeo 

na ramena preteški križ, ovdje pao pod teretom križa, 

ovdje svučen od svojih haljina, ovdje je bio razapet , 
na križ i umro na njemu u groznim mukama. Evo ovdje 

Ga je presveta ražalošćena Majka primila mrtva u 

svoje krilo, a evo ovdje mrtvo tijelo Njegovo zakopaše 

u grob. - 

Na nekim su stajalištima male kapelice, na nekima 
ništa nego samo jedan bijeli križ napravljen od kreča 
na zidu, dok se četiri posljednja stajališta nalaze danas 
pod svodovima veličanstvene bazilike Svetoga Groba. 
ide se puna dva sata kroz vijugaste jerusalemske ulice, 
sada desno sad lijevo, sad uzgor sad opet uzdol, prolazi 
se preko bazara kroz gomilu šarolikog svijeta, ponajviše 
muslimana, koji stoje mirno poštivajući taj čin pijeteta 
sljedbenika Propetoga. Nema klupe na koju bi kleknuo, 
ni tepiha da ga staviš pod koljena, nego padaš ničice 
na tvrdi kamen, na golu zemlju, u prašinu kao što je On, 
pod težinom svoga križa padao, i ponavljaš sa dubokom 
sućuti četrnaest puta : ,,Klanjamo Ti se, Kriste i blago- 
sivamo Te, jer si svojim svetim Križem ovdje svijet 
otkupio". O kako potresno djeluje na dušu ono ,,ovdje' ! 
Obavio sam puno puta u životu Križni put, u mnogim 
crkvama, pred mnogim krasnim slikama, ali nikada 
ga još nisam obavio takovom pobožnošću, takovim 
ganućem, takovim drhtajem: srca kao ovdje u Jerusale- 
mu na ovim stajalištima, koja su stajališta prvog pravog 
krvavog Križnog puta, od Njega obavljena. 

Na jedanaestoj postaji popeli smo se na goru Kal- 
variju. Tu je oltar razapinjanja. Odmah do njega 
oltar na mjestu, gdje je bio usađen Križ, na kome je bo- 
žanski Spasitelj nakon trosatnih muka ispustio duh. 
Tik do tog oltara opet je treći mali oltar na mjestu gdje 
je BI. Dj. Marija primila na svoje krilo tijelo mrtvog svoga 

Sina. Čije će srce ostati hladno i bešćutno, kad se nađe 
na tom svetom mjestu, na gori Kalvariji 2? Opazio sam 
nekima suze u očima. Ni ja nisam ostao ravnodušan. 
I meni su se vjeđe orosile suzama. 

Sa Kalvarije smo sišli kroz nekoliko strmih i dosta 
klizavih stepenica u bivši vrt Nikodemov. Čitav taj vrt 
zajedno s Kalvarijom danas se nalazi pod svodovima 
prostrane i davne bazilike. Ispod središnje visoke kupole 


te velebne bazilike diže se jedna mala bazilika duga . 


84% met. široka 5 m, isto tako visoka. Mala sitna bazilika 
što se tiče objama, ali velika, najveća na 'svijetu, što se 
tiče sadržaja u njoj. Jer tu je Sveti Grob. Onaj 
Grob, o kome je već Isaija prorok unaprijed kazao : 
,,I Njegov grob biće slavan". 

im se vani pred tom malom bazilikom završio 
Križni put ušao sam unutra. Neću kazati, što sam osje- 
“ćao. To se ne da opisati. Stajao sam dulje vremena kle- 
čeći i cjelivajući onu svetu ploču, na kojoj je ležao 
tri dana mrtvi Spasitelj i odakle je treći dan slavodo- 
bitno uskrsnuo, da već nigda ne umre. 


Na Kalvariji, 26. svibnja (prije podne) 1934. 


Jutros sam s neopisivim ganućem srca i duše prika- 
zao Svevišnjemu nekrvnu žrtvu sv. Mise na onom istom 
mjestu, na kojem je Njegov božanski Sin prikazao kr- 
vnu pred 1900. godina na onaj žalosni Veliki Petak. | 

Golgota! Moj Bože, koje me uzbuđenje obuhvatilo, 
kad sam se našao na njenom podnožju, kad sam se stao 
penjati na njezin vrhunac, odjeven u žalobno ljubiča- 
sto ruho, s kaležem u ruci, da na njoj čitam sv. Misu 
— od Muke Gospodnje ! 

Prema opisu Evanđelista i drugih starih pisaca 
Golgota se u vrijeme Isusovo morala nalaziti izvan zidina 
jerusalemskih. Danas je ona, tako rekuć, u središtu 
svetoga grada. Onda je morala biti kao jedan brežuljak, 
koji se nešto uzdizao nad ostalim prostorijama Jerusale- 
ma, nešto poput gore Morijah ili slavne Sionske gore. 
Možemo je zamisliti po prilici kao onu izvisinu nad Jela- 
čićevim trgom u Zagrebu, gdje je katedrala s nadbiskup- 
skim dvorom. : 

Danas je sve drukčije. Tečajem stoljeća ova sveta 
gora bila je mnogo izrovana. Najprije od poganskog 

rimskog cara Hadrijana, koji je, da omete hodočašće 
kršćana na onom svetom mjestu, dao površinu u nekoliko 
iskopati i tu sagradio hram božici Veneri. Poslije od svete 
Jelene Križarice, koja je srušila hram ogavne Venere, 
pa duboko kopala u zemlji tražeći križ Isusov, i našavši 
ga sagradi tu veličanstvenu baziliku, god. 335., koja 
se u ono doba držala najsjajnijom i najljepšom kršćan- 
skom crkvom na svijetu. Bila je sva od skupocjenog 
mramora, a donja strana zida sva pokrivena pozlaćenim 
drvenim pločama. 

Opet su tu kopali i raskopavali, rušili i zidali u vrije- 
me persijske vladavine u Jerusalemu, pak u doba obije- 
snih Turaka, pak za vrijeme križarskih vojna, kad se 
uspostavilo kršćansko kraljevstvo u Jerusalemu, pak 
i u novije doba. : : 

Danas je od ove slavne svete gore ostao samo jedan 


veliki masivni blok od kamenja, sa malo zemlje, golema 


ona pećina, koja se, po kazivanju Evanđelista, bila ras- 
pukla za vrijeme smrti Isusove. Ostao je sami vrhunac 
negdašnje Golgote, ali, i taj je zadržao svoj prvobitni 
oblik lubanje, po čemu se tako i prozvala, jer hebrejski 
Golgota, latinski Kalvarija, u našem hrvatskom jeziku 
znači lubanja. . 

A sav taj kompleks kamenja ne nalazi se više pod 
otvorenim bebom kao nekada, nego u sklopu veličanstvene 
bazilike Svetoga Groba; bazilike, koja je sastavljena 
od sedam crkava, među kojima je i crkva na Golgoti. 

Osamnaest klizavih, uzbrditih kamenitih skalina 


xa... 


sak svega toga. 

Našao sam se na vrhuncu Golgote u jednom polu- 
mračnom okruglom prostoru, u obliku prave lubanje 
dugom 6 metara, širokom 5 metara. Jedan stup u sre- 
dini i dva druga s istočne i sa zapadne strane podržavahu 
svod, sa kojeg vise mnogobrojna kandila, iz kojih titra 
blago uljano Svijetlo, rasvijetljujući nekim otajstvenim 
svijetlom onaj sveti prostor. Činilo mi se, da je to titraj 
zvijezda, koje se pojavile u općoj tami, kad je sunce 
bilo pomrčalo prigodom smrti svoga Stvoritelja. 





EKALVARIJA : MJESTO GDJE JE BIO USAĐEN ISUSOV KRIŽ 


Stajao sam duboko uzbuđen, A tako i svi koji su se 
tu nalazili. 1 ni glasa da bi se čulo, osim po nekog tihog 
jecanja, koji ti sam po sebi izlazi iz grudiju na pomisao, 
gdje se nalaziš. Jer ovdje je Božanski Spasitelj bio pribit 
na Križ, ovdje je umro na Križu, ovdje Ga je ražalošćena 
Majka posljednji put držala na krilu. 

.Na uspomenu toga tri su oltara na gori Golgoti. 
Prvi je oltar Razapinjanja na Križ, drugi je gdje je bio 


usađen Križ, na kojim je Božanski Spasitelj“ visio tri puna 


sata i umro, a treći je oltar, gdje je Blažena Djevica 
Marija primila na svoje krilo mrtvog Sina. 

Oh kako je bila potresena moja duša, kad sam čitao 


sv. Misu.i promišljao :- ,Evo ovdje je Spasitelj svijeta 
bio pribijen na Križ. Ovdje su mu probili oštrim čavlima 


svete ruke i noge". — ;,Evo ovdje, baš na ovom mjestu, 
u ovu izdubinu bio je usađen Križ sa propetim Spasite- 
ljem, ovdje je On puna tri sata visio u groznim muka- 


ma, ovdje je On umro za naše spasenje !" 


Evo ovdje Ga je Njegova presveta Majka, duboko 


ražalošćena, primila mrtva na krilo! Gledao sam vlasti- 


tim očima onu duboku rupu, koja se još vidi na Golgoti, 
u koju je bio usađen Križ. Sad je ta rupa ispod same 
sredine glavnog oltara na Golgoti. S nekom jezom turio 
sami unutra ruku i nisam mogao doseći dno. Jedan metar 
i po od te luknje vide se druge dvije isto take luknje, 


gdje su bili usađeni križevi onih dvaju razbojnika. A 


iza samog oltara zijeva velika pukotina u pećini, duga 
2 metra, široka 15 centimetara, koja seže u valovitom 
pravcu duboko dolje do tako zvane Adamove kapele, 
koja se nalazi ispod golgotske kapele. To je pećina, koja 
se raspukla prigodom smrti Isusove. 

Kalvarijo, Kalvarijo, goro sveta, natopljena Krvlju 


moga Spasitelja, nikada mi se više ne možeš izbrisati 


iz pameti. Sjećat ću te se vazda obnovljenim uzbuđe- 
njem udivljenja i  strahopočitanja  kaonoti žalosnog, 
ali zato i presvetog mjesta gorke muke i smrti mojega 
dragoga Spasitelja. ' 


U bazilici Svetoga Groba, 26. svibnja (uvečer) 1934. 


Čitavo poslije podne proveo sam danas u najčasnijoj 
crkvi na svijetu: u slavnoj bazilici Svetoga Groba. Pro- 
matrao sam ju i proučavao sa svake strane. Ušao sam u 
nju u 3 sata popodne, a izašao tek u 7 sati u večer. 

Teško ju je opisati, jer je bila više puta porušena, 
pak opet sagrađena, proširena, popunjena, preinačena, 
Danas se ova bazilika sastoji od 9 kapela, koje se smatraju . 
kao posebne crkve. Te su: 1. Kalvarija, 2. rotunda nad . 
Svetim Grobom, 3. grčka kapela, 4. koptska kapela, 5. 
katolička kapela sv. Marije Magdalene, 6. katolička 
crkva BI. Djevice Marije, 7. crkva sv. Jelene, 8. podzemna 
kapela Našašća sv. Križa i napokon 9. sama mala ba- 
zilika, u kojoj je Grob Isusov, a koja se nalazi na sredini 
velike bazilike, baš ispod visoke kupole. Sve su te kapele 

pod zajedničkim krovom, tijesno povezane jedna uz 
drugu, ali zbog kojih je ova bazlika teško pregledna. 
Izgleda ti na prvi mah kao neki labirint, premda pri 
pomnjivom pregledanju nalaziš ipak neku cjelinu, koja 
potječe iz doba Križara, dok su temelji iz doba sv. Jelene, 
majke cara Konstantina Velikoga, dakle iz IV. vijeka. 
Sv. Jelena bila je ukrasila ovu crkvu carskim sjajem, 
te se u ono doba držala najsjajnijom i najljepšom crkvom 
na svijetu. Bila je sva od skupocjenog mramora, a donja 
strana zidova sva pokrivena pozlaćenim drvenim plo- 
čama. Ta je velebna crkva bila porušena najprije od Per- 
sijanaca, kašnje od Saracena, dok je nisu Križari god. 
1099. ponovno podigli i sjajem obavili, a naš ju Dubrov- 
čanin fra Bonifacije Štefanić, kustos Svete Zemlje, nešto 
popravio i preuredio, te se u takovom stanju nalazi još 
i danas. Ali su u posljednje doba njezini zidovi znatno 
popustili, pak da se čitava građevina ne raspadne, ste- 
gnuti su masivnim prstenom od gvozdenih šina. Na isti 
način je pred sto godina sačuvana od rušenja i kupola 
bazilike sv. Petra i Pavla u Rimu. Prsten je tako učvrstio 
zgradu, da se od tog vremena nisu pojavljivale nikakve 
pukotine. U bazilici Svetoga Groba nastavlja se tako- 
đer pojačanje stubova i zidova gdje su bile opažene 
pukotine. : 

Pred bazlikom je dvorište popločano, otprilike 
17 metara širine i 25. met. dužine. Na tri stepenice, s ko- 
jima se spušta to dvorište, opažaju se podnožja od stu- 
pova nekog prastarog hrama. Veliki je broj Male Braće, 
koji su, kroz sedam zadnjih stoljeća, svojom plemeni- 
tom krvlju natopili to neravno tlo. Pročelje je najbolje 
sačuvani. dio prekrasne zgrade još od križarskih vojni. 
Tu se vide dvoja vrata od kojih su jedna bita zazidana 
još u doba Saladina. Isto tako zatvoren je stari trijem, 
zvani Kalvarija, i danas pretvoren u kapelu. Taj ljupki 
oratorij, kome se prilazi stepeništem od 12 pragova, 
zove se Franačka Kapela, a posvećena je Gospi od Žalo- 
sti i Sv. Ivanu. Unutra, jedan prozor sa rešetkama do- 
pušta pogled na Kalvariju, na mjesto, koje veoma zgodno 
pruža priliku da se čovjek zadubi u bolne stihove : Stala 
Majka pod Raspelom... 

Prešavši prag bazilike, hodočasnik odmah ide na 
desno do stepenica, koje idu na Kalvariju, koju sam 
jutros opisao. Sađimo s Kalvarije stepenicama koje se 


138 








BAZILIKA SVETOG GROBA 


nalaze u sjevernom uglu. Pri dnu tih stepenica, lijevo, 
nalazi se mala kapelica, sva u tami, koja se uvlači pod 
Kalvariju. Tu je oltar Adama i Melhisedeka. Jedna .ba- 
krena pozlaćena vratašca dopuštaju, da se vidi Čudesna 
pukotina a koju sam već spomenuo. a. 

Izlazeći iz Adamove kapelice nailazimo Kamen 
od Pomazanja. Tu je, prema predaji, ploča, na ko- 
joj je bilo postavljeno mrtvo tijelo Kristovo, dok Ga je 
Nikodem pomazao i obložio mirisima prije nego ga je 
sahranio. Dvanaestak metara dalje na lijevo, jedan 
ispruženi kamen, natkriven željeznom rešetkom, označuje 
mjesto, gdje su stajale svete Žerie za vrijeme ukopa 
Isusova. Odatle se jednom kosinom ulazi u široku ro- 
tundu nasred koje se diže slavni Grob našeg Go- 
spoda.. ; ka 

Došavši do ovog svetog mjesta, najsvetijeg u pro- 
stranoj: bazilici, ušao sam opet unutra, već peti put od 
sinoć kad sam prvi put unišao, i stajao sam u pobožnom 
razmatranju desetak časaka cjelivajući opet i opet svetu 
ploču, na kojoj je tri dana ležalo presveto Tijelo miloga 
Spasitelja. Taj Sveti Grob opisat ću naknadno opšir- 
nije. PA 

Izišavši iz kapele Svetoga Groba, nađeš se pred 
oltarom sv. Marije Magdalene, koji je podignut na mje- 
stu ukazanja Isusova. sv. Mariji Magdaleni. Oltar je 
posjed katolika. - 

Iza oltara sv. Marije Magdalene kroz četiri stube 
ulazi se u franjevačku crkvicu, koja naznačuje mjesto, 


gdje.se' Isus ukazao svojoj presvetoj Majci. S lijeve strane . 


čuva se komad stupa, 97 cm visok, na koji su Isusa kod 
bičevanja svezali. Kustos Svete Zemlje na Veliki petak 
otvara ovaj stup i izlaže na štovanje. Isto biva i kad je 
više hodočasnika. U ovoj crkvi na glavnom. oltaru čuva 
se Svetotajstvo, a u pozadini je mali kor za onih 8 sve- 
ćenika franjevaca, koji danju i noću stražu straže pred 
Svetim- Grobom. Po uredbama Kustodije Svete Zemlje 
svaki član ove Kustodije mora barem šest mjeseci ovdje 
boraviti i obavljati noćne i dnevne obrede pred Svetim 
Grobom. 

Baš kad sam ja u ovu crkvicu ušao, braća Franjevci 
molili su Večernju i Povečerje. Pridružio sam se i ja 
veoma rado. Bila su četiri sata i po, kad smo završili. 
Tada smo išli u pokrajnu sakristiju, gdje nas je već če- 


140 








kalo nekoliko vjernika, po prilici 50 osoba. Svakome 
su dali po jednu malu voštanu svijeću, koje smo upalili 
i svrstali se za Sšvakodnevnu procesiju po bazilici Svetoga 
Groba. | : 
Napred je išao klerik, koji je nosio križ, a kraj 
njega dva mala ministranta sa upaljenim kandiljerima 
(svijećnjacima), onda mi redovnici dva i dva, iza nas 
ostali narod. Išli smo polagano pjevajući cijelim putem 
na latinskom jeziku velebnu pjesinu sv. Križa: : 


Barjaci kreću Kraljevi, 
Otajstvo Križa blista se, 
Na kojem život umrije 
I smrću život donese. 


Potresno je djelovalo skladno koralno pjevanje 
ove velebne pjesme u onoj polutami pod arkadama 
veličanstvene bazilike. 

Ta procesija trajala je skoro dva sata, a svako malo 
koračaja zaustavili. bismo se pred malim oltarima po- 
dignutim na mjestima, gdje se nalazi koja svetinja ili je 
to mjesto u nekom dodiru sa kojim događajem iz života 
muke, smrti i uskrsnuća Božanskoga Spasitelja. Pred 
svakom smo postajom poklekli, dok su pjevači pjevali 
posebne antifone, a svećenik izgovarao prigodnu moli- 
tvu. Onda smo svi zajednički izmolili jedan Očenaš, 
Zdravo Marijo i Slava Ocu, da zadobijemo oproštenje, 
na nekim postajama potpuni oprost, na nekim nepot- 
puni. , 

Najprije smo se zaustavili pred Stupom Biče- 
vanja. Tu je otpjevana antifona: ,,Tada dakle Pilat 
uze Isusa i bičeva Ga". Druga postaja, pred kojom smo 
stali, označuje mjesto, za koje se drži da je Božanski 
Spasitelj bio neko doba zadržan zajedno s ona dva raz- 
bojnika, dok su krvnici pripremali križeve. Zato se .to 
mjesto zove ,Tamnica Kristova". Ovdje pje- 
vači pjevaju u dubokom basu : ,,Puče moj, ja tebe izve- 
doh iz sužanjstva egipatskoga, a ti si pripravio križ 
Spasitelju svome". Treća je postaja na mjestu, gdje su 
vojnici razdijelili haljine Isusove. Tu se pjeva antifona :. 
,»Vojnici dakle, kad: Ga propeše, uzeše haljine Njegove 
i načiniše četiri dijela, svakome vojniku po dio, i odjeću.? 

Odatle smo se stali spuštati duboko u zemlju preko 
26 trošnih i klizavih stepenica. Uz slabu svijetlost naših 

voštanica, druge svjetlosti nema, uz turobno pjevanje 
himne sv. Križa, našli smo se u jednoj mračnoj podzem- 
noj crkvi, dugoj 15 met. a isto toliko širokoj. U sre- 
dini su 4 golema stupa od crvenkastog mramora s bizan- 
tinskim kapitelima, što drže svod. Naokolo je nekoliko 
oltara, od kojih je glavni posvećen sv. Jeleni, jer je ovo 
mjesto, koje je sv. Jelena dala na Kalvariji iskopati 
da nađe Križ Isusov. Kod oltara je jedan oveći kamen, 
za koji predaja kaže, da je na njemu svetica molila, dok 
se tražio sv. Križ. Odatle vodi 13 stepenica još niže, u 
jednu mračnu pećinu, slabo osvijetljenu svijetlom nekojih 


lampada, koje vise o stropu, a u kojima gori ulje. To je 


mjesto gdje je nađen Križ Isusov. Na oltaru je golemi 
visoki Križ od nekoliko metara visine, koji seže sve do 
vrha pećine, a kraj njega je veliki mjedeni kip sv. Jelene 
Križarice. Srsi su me prošli, kad smo tu klekli i kad su 
pjevači otegnutim glasom zapjevali : ,,Evo Križa Gospod- 
njega, bježite sile protivne ; pobijedio je lav od plemena 
Judina". Činilo mi se tada, da se onaj veliki Križ u onoj 
podzemnoj pećini diže još više, sve više i više i da blista 
neopisivim sjajem obasjavajući čitav svijet. 

Još smo se zaustavljali i molili na podnožju Kalva- 
rije pred stupom na kojem su Božanskog Spasitelja 
okrunili trnovom krunom i rugali mu se, a koji je stup 
ovamo prenesen iz dvora Pilatova. Na samoj Kalvariji 
obavili smo pobožnost pred oltarom razapinjanja, pak 
ondje, gdje je Isus visio na križu tri sata i tu umro, te 
gdje je bio položen na krilo svoje prežalosne Majke. 

Napokon sišavši s Kalvarije zaustavili smo se 
pred pločom Pomazanja, pred Svetim Grobom, pred 
oltarom ukazanja sv. Mariji Magdaleni, te napokon 
završili u crkvi Ukazanja Bl. Djevice Marije pred presv. 
Svetotajstvom. 

Ova se dirljiva procesija obavlja svakoga dana u 
godini, osim najvećih svečanosti Božića i. Uskrsa, a u 
korizmene subote te uoči Tijelova prisustvuje istoj i 
jerusalemski patrijarha sa cijelim svojim kaptolom, 
dok ju u noći između Velikog. četvrtka i petka pontifi- 
kalno vodi Kustos Svete Zemlje, a prati: ju svekoliko 
katoličko pučanstvo grada i okolice. 

Jerusalem, u nedjelju 27. svibnja 1934. 


Danas je nedjelja Presvetoga Trojstva. Uskrsno 
vrijeme završilo se jučer na podne, ali sam ja danas 
ponovno ove godine proslavio Uskrs. Proslavio sam 
ga kako nikada do sada u životu, na samom mjestu 
Uskrsnuća Gospodnjega, na Njegovome slavnome Grobu, 
gdje sam imao sreću da jutros čitam svetu Misu i to 
Misu od Uskrsnuća Gospodnjega ; onu, koja se inače 
drugda u kršćanskim crkvama čita samo na svečani 
dan Uskrsa, ali ovdje, na- Svetome i slavnome Grobu 
u Jerusalemu, smije se čitati svakog dana osim velikih 
svetkovina Božića, Bogojavljenja, Duhova i Velike 
Gospe, te Velike sedmice. 

Trebalo je unaprijed javiti se starešini franjevačkog 
samostana kod Sv. Groba za dan i sat sv. Mise na Grobu 
Isusovu. Jer je vrijeme za katoličko bogosluženje na ovom 
mjestu znatno ograničeno, pošto na istom vrše svakoga 
dana službu Božju i svećenici drugih kršćanskih vjero- 
ispovijesti: Armeni, Rusi, Grci, Kopti. Sinoć mi je O. 
starešina poručio, da mogu jutros u 4 sata čitati sv. 
Misu na Grobu Isusovu. Ujedno me upozorio da budem 
točan, jer ako samo nekoliko minuta zakasnim izgubit 
ću tu povlasticu, jer ih ima dosta drugih, koji na to če- 
kaju. 

Da me i nije obazrivi O. starješina na točnost upo- 
zorio, ja bih svakako bio točan. Jer imati sreću misiti 
na Sv. Grobu bila je davna neprekidna moja želja, bila je 
idealna tačka svega moga hodočasničkoga puta u Svetu 
Zemlju. To će biti savršena dopuna onoga neizrecivoga 
duševnoga zadovoljstva, što sam ga osjetio, kad sam 


imao sreću misiti u kripti Utjelovljenja u Nazaretu i 


pred jaslicama Božanskog Djetešca u Betlehemu. Zato 
sam već u tri sata jutros bio na nogama. 

U velikome i prostranome samostanu Sv. Spasite- 
lja bila je potpuna tišina. Svi su redovnici još spavali 
dubokim snom osim fra Luke, mladoga brata laika, moga 
susjeda s otoka Brača u Dalmaciji, koji: već nekoliko 
godina boravi ovdje i postao je članom kustodije Svete 
Zemlje. On se sinoć ljubezno ponudio da će me pratiti 
do Svetog Groba. Uzeo je jedan feral, zapalio ga i išao 
preda mnom. Kroz mračne i vijugave hodnike prostra- 
noga samostana, sigurno jednoga od najvećih franjevač- 

kih samostana na svijetu, izišli smo na ulicu. I tu je 
bilo sasvim mračno, tako da bez svjetlosti teško bi bilo 
silaziti strmenitom i slabo kaldrmisanom ulicom, koja 
od Sv. Spasitelja vodi ka Svetome Grobu. A treba do- 
brih deset časaka da se prevali taj put. 

Na nebu su slabim svijetlom podrhtavale zvijezde, 
koje će se ubrzo ukloniti zrakama jutarnjega sunca. 
Tu je bilo vlažno od noćne rose, koja u Palestini obilno 
pada u svako doba godine i tako donekle nadoknađuje 
veoma rijetku kišu. Išli smo polagano. Moju pamet zao- 
kupila je misao uskrsnog jutra pred 1900 godina. Možda 
baš ovim putem, kojim sam jutros stupao, išle su u prvi 
dan po suboti, ,,vrlo rano", tri pobožne jerusalemske 
žene: Marija Magdalena i Marija Jakobova i Marija 
Salome. U ruci nose mali zavežljaj u kome se nalaze 
dvije tri sitne bočice pune dragocjenih mirisa, kuplje- 
nih za skupe novce kod nekoga mirodijara u gradu. 
Kao da ih vidim : idu nekako pognute glave, omotane 
tamnim ubrusom. Lice im neobično žalosno, a iz očiju 
svako malo padaju krupne kaplje suza. Ljubile su Ga, 
silno su Ga ljubile, kao nikoga na svijetu, a eto Njega 
nema više. Z ; 

Ali Ga ni mrtva u grobu ne mogu zaboraviti. I eto 
idu da još jednom izabranim mirisima pomažu Njegovo 
čisto, sveto tijelo i ponovno Mu dokažu, koliko su Ga 
ljubile. A idu veoma zabrinuto. One su slabe žene, a na 
vratima groba navaljen je veliki kamen, ko će im od- 
valiti taj veliki kamen. s vratiju od groba ? 

Ja sam jutros stupao možda tim istim putem, kojim 
i pobožne te žene, ali sasvim drukčije raspoložen. Nisam 
se žalostio i nisam bio zabrinut, jer sam znao, da neću 
naći zatvoren grob niti ću u njemu naći Njega mrtva, 
nego ću tu s neopisivim oduševljenjem i radosti srca 
slaviti Njega slavodobitno uskrsnula i rukama svojim 
doticat ću se Njegovoga proslavljenoga tijela, kojega 
se inače Marija Magdalena nije smjela dotaknuti. 

U duhu sam nadalje gledao tisuće i tisuće onih, 
koji su u razno doba i sa raznih strana sa strahopočita- 
njem ovamo dolazili da se poklone Grobu Njegovu. I 
sjetio sam se našega slavnog zemljaka sv. Jeronima, 
koji kaže: ,,Koji su god u Galiji prvi, hrle ovamo. Bri- 
tanin, rastavljen od našega svijeta, ako je u pobožnosti 
napredovao, ostavivši zapadno sunce, traži mjesto, za 

koje je samo po glasu i iz Svetoga Pisma doznao. Ovamo 
dolaze čitave ččte Jermena, Persijanaca, iz Indije i Etio- 
pije, iz Misira, plodna pustinjacima, iz Ponta i Kapado- 
cije, Celesirije i Mezopotamije, iz čitavoga istoka i zapada". 

Zabavljen tim mislima došao sam pred baziliku 
Svetoga Groba. Vrata na njoj bila su već otvorena. Iz- 
nutra se čulo neko melankolično pjevanje. Bio je sat 
nesjedinjenih Kopta, u koji su oni imali službu Božju 
pred Svetim Grobom. Tako su rasporedani svi satovi 
noći i dana i svakoga sata svećenici raznih kršćanskih 


crkava naizmjence čine počasnu stražu oko ovog svetog 


mjesta i Svaki na svoj način pjevaju pjesme Pobjedniku 
smrti i pakla. Naši franjevci, čiji se samostan dotiče 
neposredno bazilike Svetoga Groba imadu tri puta na 


dan ovdje službu Božju: u ponoći, kad mole Jutrenje 


s pohvalama, od 4—6 sati kad služe sv. Mise, i popodne. 

Ušavši u baziliku pogled mi se i nehotice svratio 
ma desnu stranu, na onaj mali brežuljak, na kome je 
podrhtavalo stotinjak uljenih svjetiljaka, a koji je osta- 
tak gore Kalvarije. Kako još nije bilo vrijeme za sv. Misu, 
zastao sam časkom na onom mjestu, gdje je stajala raža- 
lošćena Majka Propetoga i sestra matere Njegove Marija 
Kleofina i Marija Magdalena sa ljubljenim učenikom. 
Odatle su oni s dubokom sućuti pratili muke Propetoga 
na križu i sami osjećali dio tih groznih muka. Odatle 
sam i ja neko doba gledao gore na Kalvariju, na onaj 
visoki, drveni Križ, koji je zasađen na istom mjestu 
na kojem je bio zasađen i onda, kad je On na njemu vi- 
sio. Bio sam duboko u duši potresen ! 

Četvrt prije četiri sata krenuo sam u sakristiju. 
Usput sam se sagnuo da poljubim kamenu ploču od cr- 
venog kamena, dugu 2 metra i 70 cm., široku 1 metar - 
i 30 cm. Stoji ispred masivnih lukova, koji podržavaju 
veličanstvenu kupolu bazilike Sv. Groba: Na četiri ugla 
te ploče četiri su masivna mjedena kandelabra sa debe- 
lim voštanim  svijećama,- a sa svoda visi veliki broj 
lampada, u kojima gori ulje. Ploča je izlizana od brojnih 
poljubaca, jer nema hodočasnika, koji pohađa Sveti 
Grob, a da neće prije ovdje kleknuti i poljupcima oba- 
suti ovu ploču. Jer je to ona ploča, na koju je bilo polo- 
ženo presveto tijelo Isusovo, kad su Ga Josip Arima- 
tejski i Nikodem skinuli s križa, i na toj su ga ploči, po 
običaju židovskome, prije ukopa mirisima pomazali. 

Točno u 4 sata izašao sam iz sakristije odjeven u 
svečano misno ruho bijele boje zlatom optočeno. Uistinu 
blagdanje, uskrsno ruho. .Polumračnim trijemovima 
velebne bazilike odmnjevali su posljednji akordi produ- 
ženog pijeva Aleluja, kojim su Kopti završavali svoju 
noćnu liturgiju. Jedan za drugim, u dugim crnim man- 
tijama, sa kamilavkom na glavi, tiho su se udaljivali 


koptski svećenici, da ustupe mjesto katoličkim svećeni- 


cima, od kojih sam, na sreću, bio ja prvi. . 

Prošao sam kroz kapelu, podignutu na mjestu, 
gdje se je prema starodrevnoj predaji Uskrsnuli Spasi- 
telj ukazao svojoj presvetoj Majci; prvo Njegovo uka- 
zanje po. uskrsnuću. Tu kapelu drže naši Franjevci, 
čuvari Sv. Groba i u njoj vrše službe Božje u vrijeme, 
kad ne mogu pred samim Sv. Grobom. Neposredno 
uz tu kapelu oltar je sv. Marije Magdalene, jer je tu 
mjesto, gdje joj se uskrsnuli Spasitelj pokazao. Oba ta 
mjesta bila su u vrijeme Kristovo u vrtu Josipa Arima- 
. tejskoga, a sada su u sklopu veličanstvene bazilike, 
koja natkriljuje sav negdašnji .vrt ujedno sa ostatcima 
Kalvarije. Prolazak kraj tih dvaju svetih mjesta već 
me je. napunjao uskrsnim raspoloženjem. 

Došavši pred sam Sveti Grob, u onoj noćnoj pomr- 
čini, mistično rasvijetljenoj uljenim svijetlom iz brojnih 
lampada što vise pod svodom velebne bazilike naokolo 
Svetog Groba, opazih tri žene, koje su stajale tik do 
vratiju Groba. Činile su mi se, kao one tri evanđeoske 
Marije. Čim sam došao pred vrata Groba, one su ustale 
i nešto me molile. Kako sam bio sav zaokupljen mišlju 
o velikoj sreći, što mogu čitati sv. Misu pred Svetim 
Grobom, nisam razumio, što su htjele. Fra Luka ih je 
dobro razumio. Molile su da smiju s nama unutra u 
Sveti Grob, da slušaju sv. Misu i prime sv. Pričest. Veoma 
rado dao sam privolu, pogotovu, kad sam doznao da su 
to tri žene naše Slavenkinje, tri Poljakinje, koje su do- 
šle na hodočašće u Jerusalem. 

Pred vratima Svetoga Groba ima kao malo pred- 
vorje, poviše od ostalog poda velike bazilike za jedno 
pola metra. S jedne i s druge strane toga maloga pred- 
vorja postavljena su po tri golema kandelabra od ma- 
sivne mjedi, veća od onih oko ploče Pomazanja. Na njima 
su debele voštane svijeće težine od nekoliko kilograma, 
slične onim teškim torčijunima, što ih naši snažni kršni 

otočani u Dalmaciji odjeveni u bijele tunike bratovštine, 
nose u procesiji Velikoga petka uvečer. 

Otvor u kapelu Svetoga Groba dosta je nizak, pak 
se čovjek mora sagnuti kad unutra unilazi. Sagnuo sam 
se dubokim poštovanjem promišljajući, kako se duboko 
sagnuo i ponizio uzvišeni Sin Božji, zbog našeg otkup- 
ljenja. Bio sam neobično uzbuđen, kad san unutra ušao. 
Našao sam se u prostoru, koja tri metra širine, isto toliko 
dužine, a visine kojih pet metara. Po srijedi je jedan 
kamen od pol metra visine. To je odlomak kamena onoga, 
mlinskog oblika, koji je bio navaljen na vrata Groba, 
a na kojemu je anđeo sjedio, kad je kazao preplašenim 
ženama: ,,Nemojte se bojati, znam, da tražite - Isusa, 
koji je bio na križ propet; nema Ga ovdje, jer uskrsnu, 
kako reče. Dođite i vidite. mjesto, gdje je bio položen - 
Gospod." 

Sa nekoliko malih srebrnih lampada, koje su visjele 
u tom tajinstvenom mjestu, podrhtavalo je slabo svije- 
tlo, podavajući tom prostoru još veću tajanstvenost. 
Pri tom umilnom svijetlu činilo mi se, kao da uistinu 
vidim na onom kamenu anđela Božjega, gdje sjedi. Nje- 
govo je lice kao munja, a odijelo bijelo kao snijeg. I dok 
sam uzdrhtao od priviđenja, kao da čujem slatki glas 
nebeskoga vijesnika, koji mi, pokazujući prstom na mali 
otvor prema sjevernoj strani: ,,Nije ovdje, evo mje- 
sta, gdje Ga postaviše“. I instiktivno, kao vođen nekom 
višom silom, stupio sam tri koraka naprijed. Sagnuvši 
se još dublje, nego li sam se sagnuo ulazeći u ovu ,,An- 
deosku Kapelu", ušao sam kroz presvođena vrata vi- 
soka samo 1 metar i 33 cm. Našao sam se u malenom 
prostoru dugom 2 metra i 2 cm, širokom 1 metar i 93 cm, 
a visokom koja četiri metra. Fra Luka je već bio ušao 
prije mene noseći misal i gustarice (bočice za vino i vodu), 
dok su one tri žene ušle za mnom. Nas pet potpuno smo 
zapremili sav prostor. Da je još tko pokušao ući unutra, 
ne bi imao mjesta. 


Eto me dakle u preslavnom Grobu, na onom pre- 
svetom, svakog štovanja dostojnom mjestu, gdje je On 
bio pokopan, ljubljeni naš Otkupitelj. Eto tu, na de- 
sno, okrenuta prema istoku, ona ploča, sada mramorom 
obavita, u visini od 66 cm, iznad poda, široka 93 cm, a 
duga 2 metra i 2 cm, na kojoj je presveto Tijelo ležalo 
od petka u večer do nedjelje u jutro. Kojih 20 malih 

lampada, kao šaka, sve od zlata, visi unaokolo na sre- 
brnim lancima, a u njima gori prečisto ulje od maslina iz 
Getsemanskog vrta. 

Sveto me ganuće obuzelo. Srce mi je podrhtavalo 
od uzbuđenja a dušom mi je strujila čitava bujica sve- 
tih čuvstva: zahvalnosti, poniznosti, ljubavi, pobožno- 
sti. A kad sam drhtavim usnama počeo čitati pristup 
uskrsne Mise: ,,Uskrsnuh i još sam s Tobom aleluja", 
činilo mi se, kao da osjećam potres zemlje, ali ne po- 
tres Velikoga petka, koji zastrašuje, nego potres Us- 
krsnoga jutra, koji razveseljuje i koji čini, da'se odvaljuje 
golemi kamen s vratiju groba i da se diže Onaj u grobu 
i ustaje u svom svome sjaju i veličanstvu, na radost 
svojih sljedbenika, na zator svojih neprijatelja. : 

Kad sam pak na evanđelju čitao: ,,Uskrsnu, nije 
ovdje, evo mjesto, gdje Ga postaviše", i nehotice sam se 
dohvatio svojim rukama one hladne ploče, da se na licu 
mjesta uvjerim, da Ga uistinu tu više nema, da je On 
uskrsnuo. I ako nisam nimalo o tom sumnjao, ipak sam 
se eto.još očevidnije, poput Tome, uvjerio, da je On 
uskrsnuo,. pa kad sam na Posvećenju podizao pre- 
svetu Hostiju, u kojoj sam očima vjere gledao Njega 
slavodobitno uskrsla, zavapio sam sa zanosom srca sa 


Tomom : ,,Gospod moj i Bog moj". A one tri pobožne | 


žene, koje sam tu na tom presvetom Grobu pričestio, 


plakale su od ganuća. Jedna je od njih glasno zajecala.. 


Vraćajući se, po svršenoj svetoj Misi sa Groba Isu- 
sova u sakristiju, mogao sam puno jačim osvjedočenjem 
nego li Job kazati, i to ne u futuru, nego: u perfektu : 
»Znam, da Otkupitelj moj živi... u tijelu mojem vidio 
sam Boga svojega. Ja sam gledao sam Ga, a ne drugi, 
sahranjena je ova sreća moja u njedrima mojim do smrti. 
I ako me tko zapita : Što sam vidio ? Odgovorit. ću mu 
s Marijom Magdalenom u uskrsnoj Sekvenciji: | 

»Grob Krista: vidjeh živoga i slavu. uskrsloga...?? 


šk 
ž#R * 


Danas nisam više htio ništa drugo gledati u Jerusa- - 


lemu. Navraćao sam se češće ovamo k ovom Svetom Gro- 
bu i, kad god je bilo mjesta u njemu; ulazio sam i ostajao 
dulje vremena u tihom razmatranju. Donio sam ovamo 
razne pobožne predmete: krunice, sličice, medaljice ; 


donio sam i moj štap od cedra libanonskoga, sve to stav- 

ljao na Sveti Grob, da time bude blagoslovljeno. A do- 
bije se ovdje potpuni oprost, koliko god se puta uniđe 
te se izmoli 1 Očenaš, Zdravo Mariju i Slava Ocu. 


Emaus, 28. svibnja 1934. 


Kao da me prati arhanđeo Rafael. Nigdje na mom 
hodočašću po Svetoj Zemlji nisam imao ni najmanje 
neprilike. Sve mi nekako ide sretno za rukom. 

Eto, jučer u nedjelju, iza kako sam proslavio slavno 
Uskrsnuće Isusovo u Njegovom proslavljenom Grobu, 
bio sam u misli, kako ću danas u ponedjeljak ići u Emaus, 
da proživim dirljivu idilu uskrsnog ponedjeljka. A baš 
sinoć došao je u Jerusalem gvardijan našeg samostana 
iz Emausa i ljubezno mi ponudio, da dođem s njime. 
+I tako smo jutros rano obojica krenuli autom u ovo 
mjesto. Evanđeoski Emaus, današnji Kubeibeh, leži 
na jednom ubavom brežuljku kojih 12 kilometara od 
Jerusalema prema zapadu. S autom smo taj put brzo 
prošli. A prekrasna je to vožnja. Najprije kroz pred- 
građe jerusalemsko, onda kroz dolinu između gustih 
stabala maslina, . jasenova, smokava, lovorike, jablana 
i drugih. Zatim uzbrdice kroz borovu šumu, čiji te miris 
pri blagom svibanjskom jutru opaja, a cvrkut bezbri- 
žnih vrabaca, i mili poj žutokljunog kosa ili zlatoper- 
nog slavulja zaslađuje ti uši ugodnije nio zvuci najslađe 
glazbe. 

Ali je moju dušu najviše zaokupljala misao, da stu- 
pam onim putem, kojim su na uskrsno popodne pred 
1900 godina stupala dva učenika Gospodnja. Kao da ih 
vidim nekako turobne, uronule u žalosne misli. Promiš- 
ljavaju što se to dogodilo s njihovim ljubljenim Učite- 
ljem ovo posljednjih nekoliko dana. Vjera u Njega po- 
kolebala se u njihovim srcima nakon svega onoga, što 
se dogodilo. 


Sišli smo u dolinu Sorek, spominjanu u životu ja-, 
koga Samsona. Nekada su ovdje morali biti plodni vi-, 


nogradi, na koje aludira Izaija prorok u svojoj pjesmi, 
koja se u crkvi pjeva na_Veliku subotu u jutro poslije 
samog proročanstva : ,,Nasadi vinograd Sorek i sazida 
kulu usred njega. I tijesak udube u njemu : jer vinograd 
Gospoda Boga Sabaot, dom je Izraelov.' 

Zaustavili smo se kraj izvora bistre vode, koja teče 
ispod jedne pećine, nad kojom se diže visoki granati 
divlji kesten. Mnoštvo bezbrižnih ptičica cvrkutalo je 
među njegovim gustim lišćem, prelijetavajući veselo s grane 
na granu. Sva je prilika, da su se ona dva evanđeoska 
učenika, na Uskrsno popodne, ovdje zaustavila, da malko 
otpočinu i da se osvježe hladnom vodom iz izvora. I 
ovdje im se — prema staroj predaji — pridružio. uskr- 
snuli Spasitelj u obliku običnog putnika. Kao da vi- 
dim dobroga Spasitelja, već uskrsnula, kako se nenadano 
među njima pojavljuje, da rasprši tamu njihove pameti. 
On se umiješa među njih, valjda je časkom i On sjeo 
kraj ovog izvora i ljubezno ih upita : ,,Kakav je to raz- 
govor među vama i zašto ste žalosni ?'' A oni Ga čudom 
gledaju i jedan od njih ,po imenu Kleofa, govori Mu: 
»Zar si ti sam stranac u Jerusalemu, pa ne znaš što se 
u njemu dogodilo ovih dana ?" A On se pred njima pre- 
tvarao kao da ne zna ništa, i zato ih upita: ,,Što ?" 
A Kleofa nastavio: ,,0 Isusu Nazareninu, koji bješe 
čovjek prorok, silan u djelu i u riječi pred Bogom i svim 
narodom ; i kako Ga veliki svećenici i poglavice naše 
predadoše na smrtnu osudu, te Ga na križ pribiše.. A 
mi se nadasmo — govorahu dalje obojica s dubokim uz- 
dahom — da će On otkupiti Izraela; i sad vrh svega 
toga, danas je treći dan, kako se to dogodilo. Pače nas i 
žene neke od naših uplašiše, koje su bile prije zore na grobu, 
i ne našavši tijela Njegova, dođoše govoreći, da su im se 
i Anđeli javili, koji kažu da On živi. I otiđoše neki od na- 
ših na grob i nađoše onako, kako im žene kazaše, a Njega 
ne nađoše. 


Naš auto usporava vožnju uzbrdicom ispod drvo- 
reda gustih maslina. Na granama između lišća zelene 
se mlade maslinke, na kojima se kao biser odrazuju 
na sunčanoj zraci sitne kapljice rose, a meni se čini, kao 
da čujem slatki prijekor ljubeznog uskrsnulog Spasi- 
telja: ,,O bezumni i sporoga srca za vjerovanje svega, 
što su govorili: proroci! Nije li trebalo da Krist to pre- 
trpi i tako uđe u slavu svoju ?" I počevši od Mojsija 


"i svih proroka tumačaše im u svemu Pismu, što bijaše 


o Njemu. 

“U njima je gorilo srce dok im je to govorio i tumačio 
im Pisma, ali Ga ipak ne prepoznaše. No uza sve to nešto 
ih 'je vezivalo s Njime, osjećali su prisutnost nekoga vi- 

šeg bića, pak kad im je On, došavši na jedno raskršće 
blizu njihovog sela, kazao da ide dalje, nijesu Ga htjeli 
nikako pustiti od sebe. Stali su Ga toplo moliti :.,,Ostani 
s nama, jer je eto večer i dan je već na izmaku". 

Kad je naš auto prispio na to raskršće, sišli smo 
s auta. Glavni put vodi dalje prema Saronskoj dolini, 
prema Jafi i Sredozemnom moru, a mali puteljak vodi 


uz brdo sve do seoca Emausa, ili, kako ga danas Arapi 


zova, Kubeibeh. Prolazili smo ispod divljih kestenja, 
ozbiljnih čempresa, vitkih trepetljika, zelenih maslina, 
mirisavih oleandera, kroz čije su se lišće lagano probijale 
sunčane zrake. Išli smo tako pješice i šuteći kojih dese- 
tak minuta. Šutnju su prekidali milopojni slavulji sa 
svojim slatkim zvonkim pijevom i bezbrižnim vrapci 
sa svojim brbljavim cvrkutanjem. 

Ja sam neprestano pred očima imao Njega, koji je 
stupao ovim puteljkom u sredini one dvojice učenika, 


razgaljujući malo po malo tamu njihove pameti i žalost | 


njihovog srca: Slijedio sam Ga stopu po stopu sve do 
vrhunca brežuljka. 

Između grana stabala vire pojedine male kućice 
malenog seoca, od kojih dvijesta duša. Među tima kući- 
cama bila je pred devetnaest vijekova i kuća jednoga 
od dvojice sretnih učenika, koji se zvao Kleofa. Još su se 
sačuvali temelji starinske crkve, duge 34 m, široke 22 
m, koja se dizala nad tom Kleofinom kućom.-Sad, se tu 
diže lijepa crkva na tri lađe, sa dva zvonika, a kraj cr- 
kve prostran franjevački samostan, koji kao da stražu 
straži nad ovim svetištem. . 

* U samoj crkvi, u desnoj lađi, nad onim mjestom, 
gdje je bila kuća sv. Kleofe, podignut je lijepi mramorni 
oltar, na kojem se čuva presv. Oltarski Sakramenat. 

Tu je, eto, uskrsnuli Spasitelj, sjedio za večerom 
s onom dvojicom sretnih učenika. Tu je On preko večere 
uzeo kruh u svoje presvete ruke, blagoslovio ga, razlo- 
mio i dao učenicima da blaguju i oni Ga prepoznaše 
u lomljenju kruha. Ovdje je dakle drugi ,,Coenaculum'', 
druga ,,sveta dvorana", u kojoj se ponovilo uzvišeno 
otajstvo Posljednje večere. 

Odmah po svom dolasku u Emaus, sišao sam i ja, 
odjeven u misničko ruho bijele boje, u ovu crkvu, da 
na tom oltaru otčitam sv. Misu uskrsnog ponedjeljka. 
Bio sam preko cijele sv. Mise duboko ganut. I moje je 

CRKVA U EMAUSU 


srce kao i onih sretnih učenika gorjelo u meni, dok sam 
stajao na tom posvećenom mjestu i obavljao tako sveti 
čin, misleći na Njega, uskrsnulog Spasitelja, koji se 
ovdje pokazao tako dobar, tako ljubezan prema onim 
ražalošćenim učenicima, pred 1900 godina, a koji se tako 
dobar, tako ljubezan i milosrdan pokazao i prema memi. 
na današnji dan. 


Jerusalem, 29. svibnja 1934. 


Nalazim se u glasovitoj Jozafatskoj dolini. U onoj 
dolini za koju neki vjeruju, da će u njoj biti opći sud 
na sudnji dan. Prostire se između brda Siona i gore 
Maslinske. Presijeca ju potok Cedron, poznat iz muke 
Isusove. S jedne i druge strane bijele se brojni grobovi 
veći ili manji, nekoji izdubeni u pećini, nekoji sazidani 

od kamena nad zemljom u obliku naš 
nai i a dei svježe okrečeni, Mai 
. . Većim dijelom to su židovski grobovi, ali im 
i muslimanskih. Jer i kod kina vlada kia 
nje, da će ovdje biti opći sud. Zato žele da budu ovdje 
pokopani, jer misle, kad na sudnji dan anđeli zatrube 
u trube i pozovu mrtve da ustanu iz grobova i dođu 
sa svih strana svijeta pred Višnjeg Suca, oni koji su po- 
kopani ovdje u Jozafatskoj dolini, prvi će čuti glas tru- 
blje 1, ler su najbliži, prvi će doći pred Višnjeg Suca 
I Ne vidjevši brzinu i pripravnost kojom su se oda- 
srdniji. Jegovom pozivu, biti prema njima blaži i milo- 

. Ima i nekoliko velikih grobnica izdubenih 
mim pećinama. Zovu ih daljevsija grobnicama i ko 
sumnje, da su neki od kraljeva izraelskih ovdje uistinu 
pokopani. Pokazuju na jedan veliki grob, za koji kažu 
da je grob Absalomov, ali se to sa stalnošću ne može 
kazati. Isto tako ne može se sa stalnošću ustvrditi za je- 
.. Pin raskošni mramorni grob, koji se ovdje nalazi 
koji Še ističe, da je to grob Salamonov, kako ne- 

A ni za samu dolinu Jozafatsku ne može s 
nošću kazati, da će tu biti Opći sud, j ako to Seti ka 
Oci drže na temelju prorokovih riječi: ,,Sabrat ću sve 
narode i svesti ću ih u dolinu Jozafatovu, i ondje će su- 
diti njima. , Ove riječi proroka Joela odnose se na 
poraz, koji će u dolini Jozafatskoj stići neprijatelje na- 
no a ne na Opći sud na svršetku svijeta. 

a južnom dijelu Jozafatske doline nalazi i 
lokva, u kojoj ima vazda mutne vode. To je amikia 
banja Siloe, poznata iz Evanđelja. U nju.se slijeva potok 
. Cedron. U tu banju poslao je božanski Spasitelj slijepca 
od rođenja, da se u njoj umije, iza kako je prije toga po- 
mazao njegove oči glibom iz banjei svojom slinom, po- 
vratio mu se vid. Deve, konjevi, magarci, ovce i koze ovdje 
se danas napajaju na prolasku cestom, koja vodi iz Je- 
ruzalema u Betaniju i niže prema Jerihu, dok za ljude 
a uk e pa veoma nečista. 
anje Siloe skrenuo sam prema sjeveru 

grad kroz vrata sv. Stjepana, Somelivih se uo i 
crkvi podignutoj na mjestu, gdje je ovaj sv. Prvo- 
mučenik bio kamenovan. Zašao sam onda kroz neke 

krivudaste, prljave i tijesne ulice, u kojima stanuju 
sve sami Židovi i to oni najsiromašniji. Polugola, mr- 


šava, nečista djeca valjaju se po prašljivim ulicama 


podižući čitave oblake prašine. 

Hodajući tako kroz te tijesne i nečiste ulice, čujem * 
odnekuda neko tupo mumljanje i kao neko nenaravno 
naricanje. Zakrenuo sam pravcem prema mjestu oda- 
kle je to naricanje dolazilo. Našao sam se u jednom ne- 
što širem sokaku pred golemim zidovima, koji strše u 
vis kojih 15 do 20 metara. Visoki zid sastoji se od go- 
lemih blokova sivkastog i crnkastog kamenja postavlje- 
nih jedan nad drugim. Pred njima stoje dosta brojni 
Židovi, većinom starci duge bijele brade, sijedih vlasiju, 
sa dugim kaftanom (dolamom) koji im seže do ispod 
koljena i sa širokim crnim šeširom na glavi. Ima među 
njima i po koji mlađi, a ima i dosta i žena. Nekoji drže 
u ruci stare razderane omašne knjige, a svi su okrenuti 
licem prema zidu. Na mahove se klanjaju duboko čita- 
vim tijelom, na mahove samo s glavom, drugda opet 
rukama se dotiču zida kao da ga miluju. Počešće ljube 
ono golemo kamenje, a pri tom predvođeni od jednog 
ili dvojice među starijima, otegnuto, tugaljivo i kroz 
plač pjevaju na starom židovskom jeziku neku tugaljivu 
pjesmu, kao neki psalam. Napeo sam uši da bolje čujem 
i uvjerio sam se da to nijesu riječi nijednog od 150 psa- 
lama, koje dobro poznajem i u židovskom izvorniku, 
odakle sam ih sve preveo na hrvatski u svom dijelu 
,Psalmi Davidovi" (4 sveska). 

Ovo je tako zvani ,Zid Plača'", zid, u kojem 
kamenja ima od zidina staroga kraljevskoga Jerusalema, 
a vjerojatno i koji kamen od ponosnoga jerusalemskoga 
hrama. Pred tim zidom skupljaju se Židovi, u većem 
ili manjem broju svakoga dana, jutrom i u večer, najviše 
u petak u večer i u subotu u jutro i tu ,,plaču" nad raz- 
valinama svetoga grada i hrama, Kod mnogih, pače kod 
većine, taj je plač vještački, suze iz očiju ne teku nego 
samo jezikom nariču i ponavljaju onu tugaljivu pjesmu, 
ali, nema sumnje, da se pogdjekoji sin Izraelov,: osobito 
koji ovamo dođe iz drugih strana svijeta, ovdje uistinu 
rasplače na pomisao nekadašnje slave izraelske i sada- 
šnje zapuštenosti i osamljenosti. 

A vidio sam nekoje, koji s ovim ,,plačem* i tuguju. 
Drže ispod pazuha debelu starinsku knjižurinu, nad 

debeli nos nature krupne naočale, kao da su učeni 
ebeli 3 učeni ra- 
bini iz talmudskog doba, pak vrebaju na strance, koji 
dolaze pred ovaj zid. I čim u njemu prepoznadu židova 
potegnu ga .k sebi, pitaju za koga hoće da mole, otvore 
onu knjižurinu, okrenu se prema zidu i čitaju neku mo- 
litvu na odluku onoga stranca. I kad svrše pružaju ruku 
digao: o ne ostaje drugo, nego otvoriti 
arku i nagraditi ,,pobož i j i 
oo eh g pobožnu molitvu vjernog sina 
Stajao sam dulje vremena pred ,,Zidom Plača" 
+... . e. . . I aca 
gledajući to klanjanje i slušajući . naricanje modernih 





ZID PLAČA 


sinova Judinih.“ I zanimalo me da doznam kakove su 
riječi one pjesme, koju oni tako tugaljivo ponavljaju. 
Približio sam se jednome, koji je u ruci imao knjigu, i 
zamolio ga, da mi pokaže što pjevaju. On je to rado uči- 
nio, pače je bio ponosan, da se jedan katolički svećenik 
kre za njihov plač, ai a se začudio, kad je opazio 
itam 1 razumijem jezik njegovih otaca: i 
Izaka i Jakova. KE PPR VA 
Ta hebrejska pjesma, koju sadašnji Židovi pjevaj 
x . 5. 2 u 
uz plač pred ovim ,,Židom Plača" na našem bratskom 
jeziku glasi ovako : 

Zbog našeg hrama, koji je opustošen, 
Žalosni smo i plačemo ; o 

Zbog naših zidina, koje su porušene, 

Žalosni smo i plačemo; 

Zbog naše slave, koja je prošla, 

Žalosni smo i plačemo ; : 
Zbog naših velikih muževa, koji su poginuli, 
Žalosni smo i plačemo...? 


Jerusalem, 30. svibnja 1934, 


Danas je pretposljednji dan mjeseca svibnja, kroz 
koji se ovdje u Jerusalemu u svim crkvama obavlja 
mila svibanjska pobožnost. Današnji dan posvetio sam 
zato razgledavanju mjesta, koji su u vezi sa životom 
Svibanjske Kraljice, presv. Majke Božje. 

A .ima takvih mjesta više, jer se Bl. Djevica Marija 
ovdje u Jerusalemu rodila, ovdje je neko doba živjela, 
prije nego je sa sv. Josipom išla u Nazaret, ovdje je 
po uzašašću svoga Sina veći dio svog života provela, 
i napokon blaženo preminula i na nebo uznesena, 

Šetajući se jutros gradom, nedaleko od vratiju sv. 


“ Stjepana, u unutarnjosti grada, vidio sam pred jednim 


vratima dva redovnika: u bijelom habitu, sa bijelom 
bradom i sa bijelim šeširom na glavi. To su tako zvani 
Bijeli Afrički Oci, kojima je glavna svrha misije u Af- 
rici i drugdje po istoku. Ušli su u jedno dvorište, a i ja 
za njima. U dvorištu je: velika višekatna zgrada, a iz- 
među krila te zgrade velika prekrasna crkva romanskoga 
stila. Zapitao sam časne Oce čija je to zgrada i crkva. 


Odgovoriše mi: Zgrada je njihovo vlasništvo, Bijelih 


Afričkih Otaca; oni tu drže malo i veliko sjemenište 
za uzgoj grkokatoličkog klera za misije, a crkva je Sv. 
Ane, majke BI. Dj. Marije. 

,Crkva sv, Ane ?" — zapitah. 

,Da)? odgovoriše mi, ,,ovdje je bio stan sv. Joaki- 
ma i Ane, i ovdje se rodila BI. Djevica Marija." 

Nije me toliko zanimala zgrada grkokatoličkog 
sjemeništa, vidio sam sličnih dosta u raznim gradovima, 
ali me uvelike obradovalo, što sam se našao na mjestu, 


* gdje se rodila presveta Djevica. Pogledao sam najprije 


crkvu sv. Ane izvana. Prekrasna građevina iz doba kri- 


157 


žara, još veoma dobro: sačuvana. Jedna od najbolje sa- 
čuvanih križarskih crkava. u Svetoj Zemlji. Nekada je 
tu bio samostan redovnica Benediktinfi, u koji se bijahu 
zaklonile kao časne Sestre Andra, supruga Balduina I. 
i Judita, kći Balduina_II., kraljeva jeruzalemskih. Taj 
je samostan propao, ali je. crkva ostala do dana današ- 
njega, uz neke popravke: učinjene od Napoleona III., 
koji je ovu crkvu primio na dar od sultana Abdul Med- 
žida. ' 

Ušao. sam unutra. Unutrašnjost crkve čini na gle- 
daoca veoma ugodan dojam sa čistoćom arhitektonskog 
drva i umjerenošću lijepih dekoracija. Crkva je duga 
37 metara, a široka 19 i pol metra. Dijeli se u tri lađe, 
a svaka lađa završuje apsidom. Nad glavnim oltarom 
stoji u visini prekrasna kupula, na mramornim stupo- 
vima, sa malim prozorima, kroz koje pada umilno svije- 
tlo na oltar, gdje ispod mramornog baldahina stoji kip 
časne starice sv. Ane, a kraj nje mali kip njezine svete 
kćerke male Marije. 


U sredini desne lađe nekoliko stepenica vode u jednu 
kriptu. Sišao sam u nju. Našao sam se u malom prostoru 
dugom kojih 4 metra, širokom 3 metra, visokom 2 i pol 
metra. Na sredini je mali oltar od kakova dva metra 
dužine, sav od mramora, ukusno iskićen cvijećem i sre- 
brnim lampadama. Na oltaru je pet kipova: u sredini 
Bezgrešno Začeće Djevice ; njoj s desne sv. otac Joakim, 
a s lijeve sv. majka Ana. Sv Joakim vodi pred svoju 
uzvišenu kćer praoca Adama, a sv. Ana vodi pramajku 
Evu. Kao da im govore, pokazujući na Bezgrešnu Dje- 
vicu svoju kćerku : Ovo je ona žena, koju vam je Sve- 
višnji obećao poslije pada u raju zemaljskome, koja je 
satrla glavu lukavoj zmiji, što vas je prevarila i čiji je 
Sin Spasitelj svijeta. zA 

Ispod samog oltara malena je srebrna zipka, a u njoj 
mala dražesna beba sva obavita u svilu, sa svilenim 
čipkama oko glave. To je mala Marija. Tu se ona rodila. 
Obuzelo. me pobožno ganuće. Stajao sam dulje vremena 
na tom svetom mjestu, gdje se pojavila zora našega spa- 
senja, uzrok naše radosti. To malo djetešce, koje se ro- 
dilo u tako malom, neznatnom mjestu, postala je Kraljica 
Anđela, Kraljica Patrijarha i Proroka, Kraljica Apostola 
i Mučenika, Ispovjednika i Djevica, Kraljica Svih Sve- 
tih. 

Gledao sam u duhu veličinu tog malog dražesnog 
djetešca, koje su tu rodilo; gledao sam slavu njezinu 
kroz sve buduće naraštaje; gledao veliku njezinu moć 
kod Boga pa sam joj se tu pomolio, da se pokaže blagom 
majkom meni i mom hrvatskom narodu, koji ju nazi- 
vlje svojom Kraljicom — ,,Kraljicom Hrvata". ; 

Odatle sam se ponovno uspeo na onaj prostrani 
trg, gdje se nekada dizao veličanstveni hram  jerusa- 
lemski. U tom hramu presv. Djevica bila je prikazana 
Bogu u trećoj godini njezinog života. U blizini toga hra- 
ma, u neke vrsti zavodu za djevojčice, proboravila je 
mlada Djevica 12 godina svoga života, sve do 15. godine, 
kad je bila zaručena sa sv. Josipom. ki 

Na tom mjestu sagradio je bizantinski car Justini- 
jan I veliku crkvu u Čast ,,Prikazanja BI. Djevice Ma- 
rije". Ta je crkva bila porušena od Turaka, pak opet 
sagrađena za vrijeme križara od templara u negdašnjem 
bizantinskom stilu. Ta crkva postoji i danas, ali je, na 
žalost, pretvorena u tursku mošeju zvanu El-Aksa. Inače 
je sačuvala i vanjštinom i unutarnjošću sve odlike krš- 
ćanske bazilike. Prekrasna bazilika, sa prostranim trije- 
mom, sa sedmero vrata, na sedam lađa, koje dijele ma- 
sivni mramorni stupovi sa krasnim korintsko-bizantin- 
skim kapitelima. Gledajući njezinu unutarnju kićenost . 
gledao sam u duhu rajsku ljepotu one prekrasne Dje- 
vice, ,,Kraljeve kćeri", koja je ovdje kroz 12 godina 
cvala bujnim cvatom kreposti kao najljepša ruža ili kao 
najbijeliji ljiljan. i rasprostirala ugodni miris najugod- 
nijih vrlina. Regbi da ju je, baš na ovom mjestu, u duhu 
gledao unaprijed bogoduhi psalmista, pak je o njoj za- 
nvsno pjevao: ,,Sva je ljepota kćeri Kraljeve iznutra ; 
urešena je zlatnim kiticama i pokrivena šarenim naki- 
tima." ŽrjI A 

Sa ovog: mjesta uputio sam se glavnom Marijinom 
svetištu u Jerusalemu. sk, 

Prešavši Sionska vrata opazio sam u blizini jednu 
prekrasnu crkvu, u obliku rotunde, koja već svojom 
vanjštinom silno djeluje. To je crkva Preminuća 
BI. Djevice Marije, jer je podignuta baš na 
mjestu, gdje je BI. Gospa provela svoje posljednje godine 


. života i tu blaženo premuinla. 


Ušao sam osobitim ganućem u to sveto mjesto ; 
mjesto koje je u neposrednoj blizini one dvorane, u kojoj 

je Božanski Spasitelj ustanovio presv. Oltarski Sakra- 


menat i u kojoj je Duh Sveti u prilici gorećeg ognja sišao . 


nad učenike Gospodnje. Tu je pred devetnaest vijekova 
bila prostrana kuća nekog učenika Gospodnjega, koji je 
vrlo rado ustupio jednu sobu za stan presv. Majke Isu- 
sove, te je ona tu boravila posljednje godine svog ži- 
vota. 

Baš su tada Oci Benediktinci, koji su čuvari ovog 
svetišta, molili u koru časoslov. To njihovo skladno, 
pobožno moljenje povećavalo je mističnost, koja pro- 
vejava ovom crkvom. Jedan brat Benediktinac' pristu- 
pio je k meni i kazivao mi sve znamenitosti crkve, Neću 
ih opisivati da ne duljim. Ističem samo glavno: poveo 
me kroz nekoliko stepenica u kriptu ispod crkve, poka- 
zao mi jedan mali oltar sav iskićen cvijećem i rasvije- 
tljen mnogobrojnim kandilima-i tiho mi šapnuo : ,,0 v+ 
dje je BI. Djevica. preminula". Obuzelo 
me sveto ganuće. Pao sam na koljena i ostao klečeći 


dugo vremena, uronivši u slatke misli o posljednjim: 


časovima ovoga tako svetoga, tako čistoga, života. Kako 
je sretna i blažena bila ta smrt! 

Izišao sam iz crkve duboko potresen i uzbuđen. 
Silazio sam kroz vijugasti, tijesni sionski puteljak u 
glasovitu Josafatsku dolinu. Išao sam polagano, a pred 
mojih duhom lebdila je slika onog ganutljivog sprovoda 
otrag devetnaest vijekova, kad su učenici Gospodnji 
nosili i pratili presveto tijelo Majke svog Učitelja, da ju 
pokopaju u Getsemanskom vrtu. Kao da ju i ja pratim 
na njezinom zadnjem prolasku preko potoka Cedrona, 
preko kojeg je za života toliko puta prošla. E 

U samom vrtu Getsemanskom, malo koračaja da- 
lje od one špilje, u kojoj se često molio Njezin Božanski 
Sin, izdubli su učenici Gospodnji grob Njegovoj pre- 
svetoj Majci. Još u prvim vremenima kršćanstva bila 
je ondje podignuta crkva, više puta od nevjernika po- 
rušena, pak opet podignuta. Nad vratima te crkve. čitao 
se ovaj natpis: ,,Ovo je dolina Josafat, stube u nebesa ; 
ovdje bi pokopana Marija, koja se ufala u Gospoda; 
odavle uzdignuta u nebesa uđe neokaljana, svijetlo, 
nada, put i majka uznika..." 

I sada se tu diže velika okrugla crkva, koja je ne- 
kada bila čuvana od Franjevaca, a sada je u posjedu 
nesjedinjemih Grka i Armema. Ipak to je mjesto drago 

i sveto i svakom katoliku, jer se u toj crkvi čuva grob 
presvete Majke Božje i Majke naše. Četrdeset i osam 
stepenica vodi u dubinu crkve do tog Marijinog groba. 
Silazio sam polagano i oprezno, jer je svijetlost slaba, a 
stepenice već dosta izlizane od mnogobrojnih posjeta. 
Pri dnu na južnoj strani velika je pećina, u kojoj je bio 
izdubljen grob za najsvetiju među ženama. Pred njim 
gori dvadeset i šest uljenih kandila. Ulazi se kroz mali 
otvor, niži od čovječje visine, te se treba sagnuti. Sag- 
nuo sam se duboko i s osobitom strahopočitanjem ušao 
unutra,. kleknuo, poljubio onu svetu stijenu, na kojoj 


.je kratko vrijeme stajalo mrtvo tijelo presvete Bogo- 


rodice, koje su pak sami anđeli uznijeli u nebo. 


Jerusalem, 31. svibnja 1934. 


Danas je blagdan Tijelova. Ovaj blagdan slavi se i 
ovdje u Jerusalemu na veoma svečan način. Glavna 
svečanost obavlja se pod kupolom slavne bazilike Sve- 
tog Groba, pred samim Svetim Grobom. Po davnoj 
povlastici iz doba turskih sultana, ovaj dan sami katolici 
vrše službu Božju pred Svetim Grobom, kao i na Veliki 
četvrtak, petak i subotu te na svečani dan Uskrsa, ako 
dotične godine katolički Uskrs ne padne u isti dan kad i 
pravoslavni. Inače u druge dane svaka kršćanska Crkva 
ima određene satove, dane i noći, u kojima smije obav- 
ljati službu Božju pred Svetim Grobom. 

Jučer u 3 sata izašli smo brojni Franjevci iz našeg 

samostana sv. Spasitelja, te ušli u katoličku patrijar- 
šiju, da onda u svečanoj povorci, s Patrijarjhom i njego- 
vim kaptolom, i s tolikim drugim svećenicima otiđemo 
u baziliku Svetog Groba. Predvodila su nas dva stasita 
momka, tako zvani ,,kavazi", obučeni u raskošno janji- 
čarsko ruho iz doba sultana, sa debelim posrebrenim šta- 
povima, kao velikim buzdovanima, u ruci, s kojima 
su često udarali o pločnik hoteći time upozoriti prolaznike, 
da se uklone, jer ide svečana povorka. I svaki se, bez 
prigovaranja uklanjao. Međutim su sa slavne bazilike 
svečano zvonila zvona. 
. Sam Sveti Grob ispod veličanstvene kupole, bio je 
prekrasno iskićen cvijećem, zelenilom, svilenim draperi- 
jama, starodrevnim slikama, a rasvijetljen stotinama 
uljenih i voštanih svijeća. 

puno svečanije obavljala. ša 

Noćas u 11 sati išli smo opet u baziliku Svetog Gro- 
ba mi Franjevci, te smo pred Svetim Grobom pjevali 
tijelovsku Jutrenju s Pohvalama, a iza toga kako je tko 
htio, mogao je odmah po oltarima služiti sv. Misu. Ja 
sam je čitao na oltaru sv. Marije Magdalene, na mje- 
stu, gdje se uskrsnuli Spasitelj ukazao ovoj svetici. Bio 
je prekrasan prizor gledati noću Sveti Grob onako čaro- 
bno rasvijetljen stotinama i stotinama uljenih i voštanih 
svjetiljaka, a nekim posebnim čuvstvom ispunjalo te 
ono noćno pjevanje svečanog tijelovskog Oficija ondje 
ispod veličanstvene kupole slavne bazilike. 

Danas pak u 10 sati služio je Patrijarha s velikom 
asistencijom pontifikal, nakon kojeg se obavila proce- 
sija sa presv. Tijelom Isusovim obilazeći tri puta okolo 
Svetog Groba pjevajući tijelovsku pjesmu: ,,Pange, 
lingua", Nisam točno izbrojio, ali nas je sigurno bilo 
oko 200 svećenika i klerika obučenih u plašteve, kazule, 
dalmatike, rokete, dok su vjernici stajali unaokolo i 
pratili procesiju. B . 

Sveto me uzbuđenje poduzimalo tijekom procesije 
pomišljajući, da nosimo u svečanom ophodu okolo Groba 
Isusova ono isto Njegovo presveto Tijelo, koje je ondje 
u grobu tri dana ležalo, pak odatle treći dan slavodobitno 
uskrsnulo i sad se ono u proslavljenom obliku nalazi 
u svakoj posvećenoj Hostiji. Kadi aa ' 

Po podne hodočastili smo svi zajednički u onu sv. 
dvoranu Posljednje Večere na Sionu, u kojoj je Božanski 
Spasitelj ustanovio presv. Oltarski Sakramenat, a na us- 
pomenu česa se i slavi današnji veliki blagdan Tijelova. 

U Betaniji i Betfagi, 1. lipnja 1934. 


Već sam sav Jerusalem razgledao. Nema više ni 
jedne njegove svetinje, u kojoj nisam bio. Zato sam da- 
nas napravio izlet u njegovu okolinu i to u dva mala 
mjesta, ali svakome iz Evanđelja poznata, a koja se na- 
laze Jerusalemu na istoku jedan sat hoda daleko. 


Išao sam cestom, koja vodi u Jeriho. Prolazeći kraj 
Getsemanskog vrta opet sam se s ganućem srca u nj čas- 
kom navratio i opet sam, suznih očiju, poljubio onu svetu 
hridinu, na kojoj se On znojio krvavim znojem. Nakon 
jednog sata hoda našao sam se pred jednom velikom 
stijenom, koja se diže blizu dva metra iznad zemlje. 
Pred tom stijenom zbio se dirljivi susret plačne Marte 
sa ljubljenim Učiteljem. Tu se Marta plačući izjadala 
Isusu: ,,Gospode, da si bio ovdje, brat moj ne bi bio 
umro. Ali i sada znadem, štogod zaišteš u Boga, da će Ti 
Bog dati.;' Tu je, pred ovom stijenom, Božanski Spasi- 
telj izrekao one znamenite riječi: ;,Uskrsnut će brat 
tvoj''. A kad Mu je Marta rekla : ,,Znam, da će uskrsnuti 
u uskrsnuću u najposljednji dan", Isus je nadodao: 
,Ja sam Uskrsnuće i Život; tko vjeruje u 
mene, ako i umre, živjet će; i svaki koji živi i vjeruje 
u mene, ne će umrijeti uvijeke.? 

Prebirajući u duhu ovaj dirljivi susret, zakrenuo sam 
prema brdu, na kojem su između stabala maslina, smo- 
kava, rogača, palama, lovorike virile male beduinske 
kućice. Išao sam jednom strmenitom stazicom, kojom je 
sigurno stupao i On praćen od plačne Marte i njezine 
sestre Marije, koja je uz to došla iz sela, te mnoštva 
naroda. Tako sam se-uspeo u samo selo Betaniju. 

Jednom starom Beduinu, na koga su me otprije 
upozorili, dao sam bakšiš, on me je odveo u jedno dvo- 
rište i nekim starim zarđalim ključevima otvorio vrata 
podzemnog hodnika. Upalio je svijeću (voštanicu) i stao 
silaziti sa mnom kroz kojih 17 trošnih stepenica. Tu sam 
se našao u podzemnom tijesnom prostoru, izdubenom 
u jednoj pećini. Tek četiri čovjeka mogu unutra stajati. 

Nalazio sam se u znamenitoj grobnici Laza- 
rovoj. Tu je on ležao mrtav četiri dana, dok nije 
došao Božanski Spasitelj i na molbe Lazarovih sestara 
Marte i Marije Magdalene, stao pred vrata ovog groba 
i zaviknuo jakim glasom: ,,Lazare, izađi na dvor!" 


11% 163 


I odmah iziđe onaj, koji bješe mrtav, povezan platnom 
po rukama i nogama, a lice njegovo bijaše ubrusom 
povezano. Tada reče Isus : ,,Odriješite ga i pustite da iđe. 
A mnogi od Židova, koji bijahu došli na žaljenje Marije i 
Marte i bjehu vidjeli što učini Isus, vjerovaše u Njega. 

Dva puta u godini na Lažarov petak (po nedjelji IV. 
korizme) i na dan sv. Marte, dođe ovamo jedan franjevac 
iz Jerusalema sa malim hodočašćem, te na ovom grobu 
čita sv. Misu. Dolje u grob siđe samo svećenik sa dva 
podvornika, dok ostali hodočasnici moraju ostati gore 
pred vratima groba, jer u samom grobu nema više za ni- 
koga drugoga mjesta. 

Nekoliko koračaja daleko od Lazarova groba poka- 
zuju mjesto, gdje je bio ljetnikovac bogatoga jerusalem- 
skoga kneza Simuna, tako zvanog ,,Gubavca', jer je bio 
prije gubav, a od te ga je grdne bolesti iscijelio Božanski 
liječnik. U zahvalu za to priredio je ovaj knez veliku ve- 
čeru u čast Isusovu, pozvavši na gozbu mnoge odličnike 
iz Jeruzalema. Preko te večere zbilo se ganutljivo obra- 
ćenje velike javne grešnice Marije Magdalene. Stajao sam 
neko vrijeme duboko uzbuđen na ovom mjestu gledajući 
u duhu tu prije veliku grešnicu sada veliku pokornicu, 
kako pada nice na zemlju ,,straga nogu Njegovih" te ih 
suzama pokajanja pere i bujnom ih svojom kosom otire, 
i vrućim cjelovima obasiplje, pak otvara dragocjenu 
bočicu od alabastra i skupocjenom pomašću maže noge 
Njegove. 

Gledam ohole farizeje, kako se čudom čude, što Bo- 
žanski Spasitelj trpi tu grešnu ženu kraj svojih nogu. 
Čujem prigovore kućedomaćine Šimuna Gubavca, ali 
čujem i utješljive riječi milosrdnoga Spasitelja : ,,Opraš- 
taju joj se grijesi mnogi, jer je ljubila mnogo". I gledam 
Ga, kako se samilosno okreće onoj bijednoj ženi, zaluta- 
loj ovčici stada Izraelova, te joj blago veli : ,,Opraštaju 
ti se grijesi. Vjera te tvoja spasila : idi u miru. 

Preko brda Betanije zašao sam u jednu dolinu, a 
odatle opet jednim puteljkom stao sam uzlaziti na goru 
Maslinsku s istočne strane. Na jednoj uzvisini ograđen 

“visokim zidom bijeli se mali franjevački samostan sa isto 

tako milom crkvicom. Naokolo se vide ruševine nekojih 
kuća. To je nekadašnje selo Betfaga, u koje je po- 
češće zalazio Božanski Spasitelj, da se zakloni od vreve 
gradske. 


164 








Odavle je On šest dana prije svoje muke, jašući 
na magarici, na koju su učenici stavili svoje haljine, ušao 
svečano kao pravi kralj u grad (Jeruzalem), gdje Ga je 
narod oduševljeno dočekao prostirući haljine svoje po 
putu, kuda je On prolazio. Drugi otsijecahu grane od sta- 
bala i sterahu po putu, a svi koji iđahu pred Njim i za 
Njim, klicahu govoreći : ,,Hosana sinu Davidovu, blago- 
slovljen, koji dolazi u Ime Gospodnje !" 

Svake godine u subotu pred Cvijetnu nedjelju dolazi 
ovamo brojno hodočašće iz Jeruzalema, sa mnogim sve- 

BETFAGE: MJESTO, OTKUDA JE ISUS SVEČANO 
POŠAO U JERUZALEM 


ćenicima, sa Kustodom Svete Zemlje na čelu, te se obavi 
svečana služba Božja u ovdješnjoj crkvi, dok se sutradan 
na Cvijetnicu, još svečanije to obavi u bazilici Svetoga 
Groba. : 

I ja sam neko doba proboravio u ovoj maloj, ali 
veoma lijepoj crkvici, kao i u pokrajnjim franjevačkom 
samostanu u razgovoru sa ljubeznim starim ocem, čuva- 
rom ovog svetišta. A dok ovo pišem, eto čujem odozdo 
sa ceste, koja vodi prema Jerihu duboki glas trublje 
automobila, koji me ima ponovno povesti u Jeriho, k mom 
zemljaku fra Jerku Mihaiću, s kojim ću sutra u jutro, 

ako Bog da, preći u zemlju davnih Moabita onkraj Jor- 
dana, i popeti se na slavnu goru Nebo, odakle je Moj- 
sije gledao obećanu Zemlju. 


Na Nebu, 2. lipnja 1934. 


Nalazim se na Nebu, odakle pišem i ove retke. Ko 
ih bude čitao, na prvi mah, kimnut će glavom i pomislit 
će: ili da se šalim ili da govorim u pričama. A ja niti 
se šalim niti govorim u pričama, nego u doslovnom smi- 
slu riječi tvrdim, da se nalazim na Nebu i da sa Neba pišem. 

I ne kao Henoh i Ilija, za koje se zna, da su uzeti 
sa zemlje, ali se ne zna, jesu li na nebu ili na kojoj zvije- 
zdi ili u kojem nepoznatom kraju zemlje ili svemira. 
Niti kao sv. Pavao Apostol, koji nije znao je li bio duhom 
ili tijelom uznesen u nebo, jer ja znam sa svom sigur- 
nošću, da sam danas na Nebu i to duhom i tijelom i oda- 
vle gledam divne krajeve i divne stvari. 


I, ako se smijem. hvaliti, rado ću se hvaliti. Među 
mojim sunarodnjacima tamo daleko na zapadu ima 
ih nekoliko, koji su obašli sva ona mjesta Svete Zemlje, 
koja sam pohodio i ja prošlih dana, ali, držim, nitko se 
od njih nije još živ popeo na Nebo. Meni je to, zahvaleći 
Bogu i mom vjernom pratiocu fra Jerku Mihaiću, prvome 
uspjelo. 

No, dakako, nisam na nadzemaljskom, nego na ze- 
maljskom Nebu; naime na onoj slavnoj gori u zemlji 
onkraj Jordana, koja se na židovskom jeziku zove 
Nebo, a sa koje je sluga Božji Mojsije, slavni vođa 
izraelskog naroda, gledao Obećanu zemlju i na kojoj 
je umro u sto i dvadesetoj godini života. 

Gora Nebo uzdiže se 1300 metara nad površinom 
jordanske kotline, s one strane Jordana, nedaleko ođ 
Jeriha i Mrtvoga Mora. Pred pet godina kupila je ovu 
znamenitu goru franjevačka kustodija Svete Zemlje, 
te je na vrhuncu iste podigla mali franjevački gosti- 
njac sa kapelom, u kojoj sam malo čas prije služio sv. 
Misu. Čuvar toga gostinjca za sada je naš zemljak fra 
Jerko Mihaić, koji redovno boravi u Jerihu, a do pri- 
gode dođe ovamo. 

Još nema ugodnoga puta, kojim bi-se iz Jeriha ra- 
vno uzbrdice moglo na ovu goru, nego treba zaobilaziti 
daleko unaokolo preko zemlje starih Amorejaca i Amo- 

naca, tako da smo s autom ovaj put prevalili jedva u. 
šest sati, što bi se inače moglo prevaliti u sama dva sata, 

Inače, nije mi baš bilo žao što smo se tako dugo 
vozili. Bio je prekrasan dan, vedar i topao, ali je toplinu 
rashlađivala brza vožnja auta, a krajevi, kuda smo se 
vozili, svaki čas su drukčiji, pak ti oko ne umara jedno- 
ličnost, Pomisao pak, da prolazim krajevima, koji .se 
često spominju u Svetome Pismu Staroga Zavjeta, a koji 
se od onda nisu ništa ili sasvim malo “promijenili, skra- 
ćivala je znatno tu dugu vožnju. 

Još je bila rosa po zemlji, kad smo se zaputili iz 
Jerihona, Bila su 4 sata u jutro. Kraj mosta na Jordanu, 
koji spaja Transjordaniju sa Palestinom, još su spavali 
sirski i engleski vojnici pod šatorima, osim jednoga sa- 
mog, koji je s puškom na ramenu stražio i koji je duboko 
u basu zaviknuo da se zaustavimo, kad smo došli blizu. 
Onda je probudio stražare, koji su, još bunovni od sna, 
pregledali naš pasoš. Išlo je to brz0, jer fra Jerka svi 
dobro poznaju. 


Poslije kratke stanke nastavili smo vožnju preko 
jordanskog mosta, gvozdene strukture, najvećeg, a valjda 
i jedinog pravog, mosta na Jordanu, i u čas se našli na 
drugoj strani, preko Jordana, gdje je već druga država, 
Transjordanija pod, suverenitetom Engleske. Odatle smo 
počeli lagano uspinjati se, praveći zaokruge, sve do vrha 
Neba. 

Negdje smo prolazili utrtim putem kroz goru, svu 
obraslu borovom, hrastovom, jelovom šumom ; drugdje 
kroz čistinu, gdje nema nikakva drveća. Negdje kraj 
brežuljaka, na kojima .pasu brojna stada goveda, bi- 
vola, ovaca i koza, drugdje opet uz strmenitu stazu, 
nad kojom s jedne strane strše goleme hridine, koje ti 
se čine, da će te svega poklopiti, kad kraj njih prođeš, 
dok s druge strane dolje duboko u dolini teče gorski 
potok, čiji romon dopire gore do puta. Na šum auta 
polijeću svakovrsne ptice s jedne strane na drugu, cvr- 
kućući u zraku, prestrašene kao pred kakovom golemom 
grabežljivom zvijeri. Ovdje ili ondje susreli smo kojega 
samotnoga putnika, kako sa štapom u ruci prelazi preko 
kojeg gorskog puteljka, a negdje | i čitave karavane sa 
nekoliko visokoglavih deva. 

Pred mojim očima lebdila je lika suca Jefte, koji 
je pred četiri tisuće godina prolazio ovuda sa svojim 

četnicima, sinovima Izraelovim, na vojnu protiv Amo- 
naca, koji su bili pritisnuli Izraela. Ovuda negdje zavje- 
tovao se Jefte Gospodu: ,,Ako mi daš sinove Amonove 
u ruke, ko god iziđe prvi na vrata doma mojega i dođe 
mi na susret, kad se vratim s mirom od sinova Amono- 
vih, prinijet ću ga na žrtvu paljenicu Gospodu.!' Po tom 
otide Jefta, ovim putem, kojim sam ja jutros prolazio, 
da se bije s Amoncima. I Gospod mu ih dade u ruke, i 
razbi dvadeset gradova od Arsera do Minita i do Abela, 


Vozili smo se kroz zemlju Amorejsku, gdje 
su pred nekoliko tisuća godina bile jake utvrde, koje su 
redom jedna za drugom padale u ruke Izraelcima, kad 
su ovamo nadirali iz Egipta u Obećanu zemlju pod vod- 
stvom junačkoga Jozue. Prešli smo kraj čuvenoga H e- 
sebona, danas maloga grada, nekada moćnoga glav- 
noga grada Amorejskoga, u kome je kraljevao Sehon, 
kralj Amorejski, koji je bio zavojštio na kralja Moap- 
skoga i uzeo svu zemlju njegovu do Arnona, ali jei on 
podlegao sili odabranoga naroda. Prolazili smo i kraj 
nepreglednih hrastovih šuma u zemlji Basanskoj, čuve- 
nih hrastovih šuma, koje spominju proroci Izaija, Je 
remija, Ezehiel, Miheja, Zaharija. Tu je, za vremena 
Jozuina, bio kraljem silni Og, koji se usprotivio prolasku 
sinova Izraelovih kroz svoju zemlju, pak je i on bio 
svladan i sva zemlja njegova bila je opustošena. Dok 
je auto polagano vozio ovim stazama, brzo nije mogao 
voziti, jer putevi nisu najbolji, — dolazili su mi na pa- 
met psalmistini stihovi : ,,Pobio je Gospod narode mnoge 
i pogubio kraljeve jake: Sehona, kralja Amorejskoga 
i Oga, kralja Basanskoga... i dade zemlju njihovu u 
nasljedstvo, u nasljedstvo Izraelu puku svojemu". 
* (Ps. 134). 

Prolazili smo predjelom, koji obiluje izvrsnim - paš- 
njacima ; krajem, koje Sveto Pismo nazivlje ,,prekrasan 
za pašu", a koji su za sebe tražili od Mojsija i Arona 
plemena Rubenovo i Galadovo, jer su imala“ obilnu 
stoku. 

Oko 9 sati došli smo u glavni grad starih Amonaca 
Rabat Amon, koji je još i danas glavni grad Trans- 

* jordanije. Broji danas 30.000 stanovnika. U njemu je 
prijestolnica kralja Transjordanije, emira Abdulaha .i 
sijelo visokog engleskog komesara. Grad leži u jednoj 
kotlini, koju prešijeca duboki potok i dijeli ga u dva 

dijela. S jedne i druge strane na obroncima dvaju bre- 
žuljaka nanizale se bjelkaste kuće s ravnim krovovima, 
jedna nad drugom, a između njih obrasla šuma palama, 
kokosa, naranača, dudova, kestenja, oraha i drugih 
stabala. Zaustavili smo se ovdje jedno po sata razgleda- 
jući ostatke drevnih spomenika još od vremena starih 
Amonaca i Amorejaca. Sačuvali su se još na mjestima 
golemi zidovi silnih tvrđava kao i temelji sa stepenicama 
veličanstvenoga amfiteatra iz rimskoga doba, na de- 
snom brežuljku. Još se razabire 36 redova mramornih 
sjedala, jednih povrh drugih, sa malim razmakom na 
mjestima za hodanje. Na vrhu stepenica vidi se uz- 
višeno prijestolje od crvenoga mramora za carskog na- 
mjesnika, a ispod njega su hodnici i podzemne špilje 
za zvijeri, koje bi se borile u areni. U amfiteatru moglo 
je stati kojih 40.000 gledalaca. Sačuvan je i podij, odakle 
je svirala glazba. Na drugoj strani grada strše debeli 
visoki zidovi starinskog hrama u obliku rotunde. 
Vide se i druge ruševine starinskih zgrada. Da je 
bolje istraživati možda bi se našli i temelji palače čuve- 
noga Oga, kralja basanskoga, koji je ovdje kraljevao 
u vrijeme Mojsijevo, čija je gvozdena postelja bila 9 
lakata duga, a 4 lakta široka ; toliki je div bio ovaj kralj, 
u čijoj sam se prijestolnici danas nalazio. Šetajući se 
polagano ovim starodrevnim gradom, gledao sam u duhu 
i kralja Davida, koji je zavojštio na Amonce i svladao 
ih te uzeo skupocijenu krunu njihova kralja Melkoma, 
u kojoj je bio talenat (kilogram) suhog zlata s mnogim 
dragim kamenjem, te ju metnu sebi na glavu, o čemu 
pjeva psalam 20. 
Jedno po sata zaustavili smo se iu Medabi, ta- 
kođer starinskom gradu amonskom, više puta spomi- 
njanom u Starom Zavjetu. Ovdje se bila žestoka bitka 
između Izraelaca i Amonaca, kad su ovi nanijeli uvredu 
poslanicima Davidovim. Ostrigli su ih do kože i obrijali 
ih, te ih polugole poslali natrag kralju Davidu. Danas 
je Medaba malo mjesto od kojih 5000 duša, i, začudo, 
sve kršćani. Među njima je i 1500 sjedinjenih Maronita, 
te imaju prilično lijepu crkvu, koju smo posjetili, a u 
kojoj vrše službu dva katolička svećenika. Fra Jerko 
me poveo i k jednom odličnom katoliku, knezu ovoga 
mjesta, koji je bio neobično radostan s toga posjeta 
i dugo mi se klanjao po istočnom običaju sve do zem- 

lje dotičući rukom čelo i prsi. Odmah je dao naredbu 
slugama da zakolju ugojeno jagnje, a njegova žena, 
kao ono Sara Abrahamova, potrčala je da zamijesi pogaču. 
I trebalo je fra Jerku, koji se s njima znao sporazu- 
mjeti na arapskom jeziku, dosta muke, dok ih je uvjerio, 
da ne možemo kod njih ostati na objedu, jer ja imam 
još da služim na Nebu sv. Misu. 


Od Medabe do vrha Neba put je mnogo strmenitiji 
i kamenitiji, pak smo teškom mukom u autu uzlazili. 
Na mjestima morali smo i sići s auta, te pješice preko 
zažarenog od sunca kamenja poskakivati, pače na mje- 
stima morali smo i auto gurati, dok ga nismo nedaleko 
od vrhunca gore ostavili kod jedne beduinske kolibe, 
da nas čeka na povratku. Bilo je oko 11 sati prije podne. 
Žarka sunčana ploha sipala je s visokog neba na ovo 
zemaljsko Nebo sav žar svoje vatrene topline, kamenje 
je bilo užareno a nigdje kakva stabla, pa ni grmečka 
pod kojim bi našao malo hlada. Fra Jerko je imao na 
glavi bijelu beduinsku maramu, koja mu se spuštala niz 
leđa, a kad bi vjetrić zapirio lepršala je kao krila velike 
ptice. Ja sam imao u ruci svoj blagoslovljeni štap od 
cedra libanonskoga koji mi je vrijedio zlata po onoj ka- 
menitoj stazi, a glavu mi je zaštićivao od sunčane žege 
moj bijeli turistički klobuk od laganog pluta obavita 
tankim platnom, što sam ga još u Damasku nabavio. 
A i tako oboružani teško bismo bili izdržali nesnosnu 
vrućinu, da nas nije malko rashlađivao tihi povjetarac, 
koji obično piri na vrhuncima gora. 

Bilo je prošlo jedanaest sati, kad smo stigli na vrh 
Neba. Nije tu samo jedan vrh, kako sam si ja zamišljao: 
Nebo je brdo sa više vrhunaca, a svi su goli krš bez ijed- 
noga stabla, bez ijednoga grma, samo golo kamenje i 
suha zemlja, na kojoj raste neka sivkasta od sunca iz- 
gorjela trava, mirisava, nešto slično našem smilju što 
raste po dalmatinskim otocima i s kojima naši otočani 
pale kresove uoči ljetnog Ivanjdana. Suho je i golo Nebo 
kao naše Biokovo nad Makarskom ili Vipera nad Orebi- 
ćem. Među njegovim visovima napose se ističu dva, oba 
znamenita i čuvena iz posljednjih dana sluge Božjega 
Mojsija: Nebo u užem smislu, na istočnoj i Fazga na 
zapadnoj strani. 

Na Nebu je u davno doba, još prije dolaska Moj- 
sijeva bio oveći grad naroda moapskoga, taj se spomi- 

nje i u Jozuinoj knjizi, a u prvim vremenima kršćan- 
stva ovdje je bilo kojih 30 crkava i manastira, u kojima 
su činili pokoru brojni monasi. Još i danas vide se ruše- 


“vine nekojih crkava sa prekrasnim mozajicima bizantin- 


stila, na kojima vidiš prikazano grožđe, pšenicu, 
de Zatušfelo ribu i brojne križeve. Sve to leži za- 
Š na ovoj samotnoj visini. k ge 
Pa SOON lu Fazgi profesori franjevačke biblij- 
ske škole iz Jerusalema poduzeli su pretprošle godine 
iskopine i već su postigli lijepe uspjehe. Pronašli su is- 
pod zemlje na samom vrhuncu brda temelje veličanstvene 
bazilike sa krstionicom, sa kapelom Majke Božje, sa 
divnim mozaicima, sa mnogim polomljenim mramor- 
nim stupovima, koji su baziliku dijelili u tri lađe. . 
Pregledavši časkom sve to ušao sam u mali fra- 
njevački gostinjac na brdu Nebu, dotično baš na Fazgi, 
te sam u maloj kućnoj kapelici otslužio sv. Misu. Bilo je 
baš oko podneva. Neobično me čuvstvo obuzelo. Kako 
i ne bi ? Nikada nisam ni u snu mislio, da ću se ikada u 
svojem životu ovamo popeti. a još manje, da ću čitati 
sv. Misu baš na onom mjestu, gdje je čovjek Božji Moj- 
sije u dubokoj starosti od 120 godina blaženo u Gospodu 
preminuo. A eto, ja tu danas uistinu stojim, ja na tom 
mjestu čitam sv. misu, jer mjesto na kojem stoji ova 
sadašnja mala franjevačka kapelica, označuje mjesto, 
na kojem je časni sluga Božji starac Mojsije zaklopio 
i. / 
Ba srati: sv. Mise izišao sam ispred našeg.malog 
gostinjca i uživao vidik, kojemu na svijetu nema ravna. 
Kao na dlanu ležala je poda mnom i preda mnom čitava 
Palestina, zemlja obećanja i zemlja spasenja. Sjeo sam 
na jednu stijenu, podupro se malko na svoj blagoslovljeni 
štap od cedra libanonskoga i promatrao. Bio sam du- 
boko uzbuđen. Možda je baš na toj stijeni sjedio i starac 
Mojsije i odatle gledao zemlju, koju je Bog obećao Abra- 
hamu, Izaku i Jakovu i potomstvu njihovu, zemlju 
za koju mu je Bog kazao ,,Vidjet ćeš je očima svojim, 
i ju ne ćeš ući." BENA 
o“ "stajao sam na onoj stijeni čitav sat, visoko iznad 
Svete zemlje i gledao ju s osobitim uživanjem s kraja na , 
kraj. Eno dolje razabirem zelenkastu prugu, koja ozna- 
čuje Jordan, što dijeli cijelu zemlju u dva dijela. Vidim 
gore na sjeveru obrise: visokog libanonskog gorja, sav 

O VLAŠIĆ NA NEBU 





obrastao opjevanim starodrevnim cedrima, te jelama 
i borom. Eno kao mala lokvica ubavo Genezaretsko je- 
zero, a malo niže usred prostrane doline ezdrelonske 
diže se kao mala glavica slavni Tabor. Eno ondje vidim 
čuvena brda Garizim, brda blagoslova i prokletstva, a 
iza njih kao siva pustinja protegla se Samarija. Eno dolje 
baš ispod mojih nogu žari se na podnevnom suncu kao 
golema caklena ploča Mrtvo More, a nešto podalje od 
njega, opasan pojasom mirisavih ruža, novi Jeriho sniva 
o slavi svoje slavne prošlosti. 

Gledam prema zapadu judejsko gorje, koje mi skriva 
čarobni i dražesni Betlehem, a još dalje prema zapadu 
kroz usijanu atmosferu, čini mi se, da nazirem neke 
crne kolute u zraku ; sigurno je to dim, koji sukjla iz 
golemih parobroda usidrenih u luci Jafi. Bliže prema 
meni vidim jednu malu goru svu gusto obraslu zelenka- 
stim maslinama. Poznam ju: To je gora Maslinska, 
draga. gora iza koje se sakriva sveti grad Jerusalem sa 
svim svojim svetinjama i znamenitostima. 


Gledajući sve ovo s visine cijela mi se duša ispu- 
nila osjećajem uzvišenosti, veličine i krasote, koje nikada 
zaboraviti ne ću. U srcu osjetih toliku puninu, da su mi 
na oči navrle suze. 

Stajao sam nepomično i gledao. Gledao sam sa čo- 
vjekom Božjim Mojsijem ,,svu zemlju . Galadsku do 
Dana i svega Neftalija i zemlju Efraimovu i Manase- 
sovu i svu zemlju Judinu do mora zapadnoga, i južnu 
stranu i polje široko pod Jerihonom, mjestom od pala- 
ma, do Segora"'. Ne znam ko je dulje ovdje stajao i 
promatrao, Mojsije ili ja, znam samo to, da bih ja sva- 
kako bio još dulje stajao i gledao, da nije došao fra 
Jerko, te me upozorio, da treba nešto založiti i onda kre- 
nuti natrag. : 

Dobri fra Jerko napravio mi novo ugodno uznena-, 
đenje u gostinjcu. Iznio preda me na stol tri pretile pe- 
čene prepelice. 

,Otkuda prepelice na Nebu, po Bogu brate ?", 
rekoh začuđeno svom pratiocu. A on će mi bračkim na- 
riječjem smiješeći se odgovoriti: ,,A ča ne znate, oče, 
vi koji se bavite Svetim Pismom, da je nedaleko oda- 
vle, dolje u pustinji, Bog učinio čudo i poslao s vitrom 
čitav oblak tustih prepelica, te su mogli do sitosti jisti 
gladni Izraelci. Toliko ih je bilo napalo na zemlju, da ih 

tri ho gladne Dalmatince.? 
ž o je u stvari bilo ? Dok sam ja govorio sv. Misu 
i gledao sa one stijene na vrhu Fazgi svetu Zemlju, fra 
Jerko je poslao jednog Beduinca da ulovi koju prepe- 
licu. A vrsni lovac brzo je ulovio tri, jer ih imade ovuda 
dosta, te ih onda fra Jerko operušao i ispekao meni i 
preživljuh ručak. 2 tako sam imao ugodni osjećaj da 
Življujem  ,,čudo prepelica", o kojemu j 
u knjigama. PG dopri 
obrom fra Jerku, mom zemljaku i pratiocu i bratu 
po sv. Franji, od srca hvala za sve, što u je učinio pri- 


kav ž . 
go Toj boravka u Svetoj Zemlji, a nadasve ovdje 


Izraelci nisu mogli sve pojesti, pak su evo još ostale 


Na Maslinskoj gori, 3. lipnja 1934. 


Iza kako sam obašao sva mjesta posvećena zemalj- 
skim boravkom našega dragoga Spasitelja ; iza kako sin 
s ganućem srca bio u Nazaretu, gdje se je utjelovio, u 
Betlehemu, gdje se rodio, na Jordanu gdje se krstio "na 
Genezaretskom jezeru odakle je počeo naučavati ; iza 
kako sam prošao Galilejom, Samarijom i Judejom, kuda 
je i On prolazio i čudesa činio ; iza kako sam Ga s du- 


bokom sućuti pratio po Jeruzalemu u zadnjim časovima . 


zemaljskoga života i klanjao Mu se zakopanu u 

i slavio Ga uskrsla iz groba, što mi je dra M. 
nego kao posljednju točku ovog svog hodočašća po Sve- 
toj Zemlji, da se popnem na slavnu Maslinsku goru do 
onog svetog vrha, odakle je On ostavio ovu zemlju i 
slavno uzašao na nebo ? 


To sam eto, s neopisivom radošću srca, j či 
, 1 , S m v , jutros uči- 
nio. To je posljednja točka moga sretnog hodočašća 
po Svetoj Zemlji. Još mi je, doduše, u programu da oba- 
đem Jafu i goru Karmel; prema tome još ću biti tri dana 
daski eo to već nije Sveta Zemlja u strogom smi- 
riječi, jer nema tijesne ve im ži 
odan i ze S presvetim životom 
.Jutros oko 8 sati, iza kako sam otslužio sv. Misu 
kraj groba presvete Majke Božje u kripti blizu vrta 
Getsemanskog, stao sam se polagano uspinjati Maslin- 
skom gorom. Ona se uzdiže nad površinom Sredozemnog 
mora 825 metara — ali jer je Jerusalem na uzvisini od 


174 





750 met., to se Maslinska gora nad Jerusalemom diže 
samih 75 metara. A ipak izgleda kao prava gora, dosta 
strmenita, a sva obrasla brojnim : stablima maslina, 
odakle joj je i ime. 

Sunce je već prosipalo puninu svoje svijetlosti i 
topline, mnogobrojni cvrčci na maslinama pjevali su 
svoju monotonu pjesmu, kao tužnu uspavanku, dok su 
milopojni slavulji i kosovi razbijali tu monotoniju slat- 
kim svojim napjevima. Išao sam polagano, uz pripo- 
moć moga blagoslovljenoga štapa od cedra libanonskoga, 
svako malo zastajkujuć, nešto zbog znoja i vrućine, 
ali još više na pomisao da stupam onim putem, kojim 
je On stupao, posljednji put na ovoj niskoj zemlji, pra- 
ćen zamišljenim i ražalošćenim svojim učenicima, ne- 
kojim pobožnim ženama, među kojima je bila i Njegova 
presveta Majka. Pratio sam Ga stopu po stopu, a pri 
laganom šušnju maslinovih grančica, koje je lagano 
pomicao blagi jutarnji povjetarac, činilo mi se da čujem 
Njegov slatki posljednji razgovor s učenicima. Kao da 
Ga čujem gdje im govori, da ne idu iz Jerusalema, nego 
da čekaju obećanje Očevo, ,koje čuste (reče) iz usta 
mojih ; jer je Ivan krstio vodom, a vi ćete biti kršteni 
Duhom Svetim ne dugo poslije ovih dana." I kroz šu- 


šanj maslinovog lišća kao da čujem Njegove pratioce 


gdje Ga pitaju : ,,Gospode, hoćeš li u ovo vrijeme uspo- 
staviti kraljevstvo izraelsko ?" I opet kao da čujem 
Njega, gdje im odgovara: ,,Nije za vas znati vremena i 
časove, koje Otac zadrža u svojoj vlasti, nego ćete pri- 
miti krepost Duha Svetoga, koji će sići na vas, i bit ćete 
mi svjedoci u Jerusalemu i po svoj Judeji i Samariji 
i sve do kraja zemlje." 

U prisluškivanju tih otajstvenih razgovora, nakon 
četvrt sata hoda, našao sam se pred jednom malom 
crkvom, pred kojom je gomila kamenja. Nad vratima 
crkvice piše na latinskom jeziku: ,Dominus fle- 
vit — Gospod je plakao". Ova crkva označuje 
mjesto, odakle je Božanski Spasitelj gledao neharni 
Jerusalem i, pun neizmjernog milosrđa, proplakao nad 
njim, jer nije htio da se okoristi milošću Njegovoga 
dolaska. Odavle je On kroz plač govorio zaslijepljenom - 
Jerusalemu : ,,O kad bi ti znao, i to u ovaj dan tvoj, 
Što je za mir tvoj, a sad ti je sakriveno od očiju tvojih ! 
Jer će doći dani na tebe i okružit će te neprijatelji tvoji 

opkopom, i pritisnut će te odasvud, i oborit će na zem- 
lju tebe i sinove tvoje, koji su u tebi i ne će ostaviti u 
tebi kamena na kamenu, zato što nijesi poznao vremena 
pohođenja moga." 

Popeo sam se na onu gomilu kamenja, okrenuo 
se prema Jerusalemu, gledao ga svega blistava u sjaju 
jutarnjega sunca, ali i s tugom u srcu promišljao sam, 
kako još ni sada Jerusalem ne shvaća vrijeme pohođe- 
nja Njegova, kako su još i danas njegovi stanovnici 
najvećim dijelom ne će da vjeruju u Njega, te bi Oni 
danas plakao, kad bi ga odavle gledao, pak bi se opet čule 
Njegove potresne riječi : ,, Jerusaleme, Jerusaleme, koji 
ubijaš proroke, koliko puta htjedoh sakupiti sinove 
tvoje kao što kvočka sakuplja piliće svoje pod krila i 
nijesu hotio 7" ' 

Zamišljen, s nekom tugom u srcu, penjao sam se na 
više. Naiđoh na jednu drugu erkvu, punu veću od one 
crkvice plača, sa prostranim klaustrom, ne manjim 
od onoga Male Braće u Dubrovniku. Ušao sam u taj 
klaustar. Po zidovima unaokolo ispod trijemova sve 


ploča do ploče. Velike mramorne ploče od jednog metra 


i po visine a jednog metra širine. Ima ih na broju 38 i 
sve su ispisane u raznim svjetskim jezicima. Stao sam 
čitati. Tekst je na svima isti: Ispisan je tu Očenaš u 38 


raznih jezika : u židovskom, grčkom, latinskom, sirskom,: 


koptskom, pak u modernim jezicima talijanskom, nje- 
mačkom, francuskom, engleskom, pa i ruskom, poljskom, 
češkom itd. Išao sam od ploče do poloče u nadi, da ću 
naći i hrvatski tekst. — Na žalost, nisam ga našao. — 
Ovo je mjesto, gdje je Božanski Učitelj naučio svoje 
učenike onu divnu molitvu »Očenaš", pak je zato on 
ovdje ispisan u raznim jezicima. Bilo: mi je veoma mu- 
čno, što ga nisam našao ispisana i na mome materinskome 
jeziku, pak, da bar donekle potpunim tu prazninu, iz- 
molio sam posred toga klaustra na sav glas ,,Očenaš'', u 
jeziku u kojem me je naučila mila majka, u mom slat- 
kom hrvatskom jeziku. 

Napokon, nakon tri četvrta sata lagana uspinja- 


nja, došao sam na vrhunac slavne Maslinske gore. Tu ' 


.je ograđeno mjesto, posred kojeg se uzdiže mala turska 
džamija. Bože moj ! I ovo sveto mjesto, odakle je Božan- 
ski Spasitelj uzašao na nebo, nalazi se danas u nevjernič- 
kim rukama! A nekada se i ovdje dizala veličanstvena 


176 





bazilika Uzašašća, kroz dugi niz godina i ovdje su ču- 
vari Svete Zemlje, moja braća Franjevci, danju i noću 
pjevali hvale Onomu, koji je u sjajnom oblaku otišao 
k svome Ocu u nebo i sjeo ob desnu Njegovu kao Kralj 
neba i zemlje. A danas samo jednom u godini vrši se 
ovdje svečana služba Božja, na blagdan Utašašća, a 
rijetko kada tiha sv. Misa, kad koji hodočasnik dobije 


za to dozvolu. 











MJESTO UZAŠAŠĆA KRISTOVA NA GORI MASLINSKOJ 


Pružio sam bakšiš jednom Turčinu, koji na vratima 
straži i on me pustio u dvorište, te i u samu džamiju. 
Po srijedi te zgrade, ispod povisoke kupole, opasan gvoz- 
denim obručem, stoji jedan veliki kamen, jedan metar 
iznad zemlje, dug je 1 metar i 30 cm, a širok 1 mi 10 cm. 
Na sjevernoj njegovoj. strani, u zapadnom uglu, jasno 
se razabire otisak čovječje noge. Prema starodrevnoj 
predaji sa ovog kamena uzašao je Božanski Spasitelj 
u nebo. Ovaj otisak posljednji je trag Njegova boravka 
na zemlji. 


177 


12 


.. Nisam se predomišljao. Nisam uzeo kritičke naočale, 
da vidim je li to uistinu otisak presvete noge Božan- 
skoga Spasitelja, nisam mario što se nalazim u jednoj 
turskoj džamiji : instinktivno pao sam na koljena i vru- 
ćim cijelovima stao sam cjelivati onaj hladni kamen, 
onaj otisak noge već dosta izlizan bezbrojnim poljup- 
cima pobožnih hodočasnika. Pred mojim očima iskrsnuo 
je u svoj svojoj ljepoti i veličini onaj znameniti čas, 
kad se On ovamo bio popeo sa svojim učenicima 
četrdeseti dan po uskrsnuću. Gledao sam Ga, kako 
stoji ovdje okružen svojim milim učenicima, kako im 
daje posljednje opomene, kako ih šalje da idu po svemiu 
svijetu propovijedati Njegovu nauku, govoreći : ,,Idite 
po svem svijetu i propovijedajte evanđelje svakomu 
stvorenju. Koji uzvjeruje i bude kršten bit će spašen, 
a koji ne uzvjeruje, bit će osuđen." — I pošto im je to 
izgovorio i posljednji put ih blagoslovio, gledam Ga 
kako se sa ove stijene malo po malo diže, obavit sjaj- 
nim oblakom. I dok su Ga učenici neopisivim uzbuđe- 
njem gledali gdje ide na nebo, eto dva anđela stadoše 
kraj njih u bijelim odjećama, koji im rekoše : ,,Ljudi Gali- 
lejci! Što stojite gledajući na nebo ? Ovaj Isus, koji od 
vas uzađe na nebo, tako će doći, kako Ga vidjeste gdje 
ide na nebo." 

Stajao sam dulje vremena klečeći pred onim svetim 
kamenom, a kroz rosne vijeđe gledao sam Njega u slavi 
nebeskoj, ob desnu višnjega Oca. Na to sam ustao, tihim 
glasom ispjevao ,,Tebe Boga hvalimo'', u zahvalu dra- 
gome Spasitelju za veliku milost, koju mi je iskazao 
na ovom hodočašću. Imam puno razloga da Mu budem 
zahvalan. Kroz ovaj mjesec dana, što sam u Svetoj Zem- 
lji, mnogo sam toga lijepa proživio, mnogo duševnih 
milosti dobio, a nikada, kroz cijelo ovo moje putovanje 
nisam imao ni najmanju nepriliku ili poteškoću, nikada 
da me glava zabolila ili mi se što drugo neugodna de- 
silo, nego me pratilo potpuno zdravlje duše i tijela. 


Hvala Ti, dragi Spasitelju, na svemu ! 





KAMEN UZAŠAŠĆA 

Na povratku iz Svete Zemlje 


Jaja, 4. lipnja 1934. 


Vraćam se sa svetih mjesta natrag u domovinu. 
Vraćam. se punim zadovoljstvom, duševno okrepljen, 
a tjelesno ne oslabljen. Srce mi je puno najmilijih, naj- 
slađih uspomena: Nikada ne ću zaboraviti sretne dane 
provedene na onim svetim mjestima; sve do smrti 


osjećat ću slatko uzbuđenje, koje sam proživio u kripti , 


Utjelovljenja u Nazaretu, na mjestu Porođenja i kraj 
jaslica Božanskog Djetešca u Betlehemu. Vazda ću se 
sjećati duboka ganuća, kad god se sjetim krvave Kal- 
varije i one svete Mise Uskrsnuća, koju sam imao sreću 
čitati na Svetom Grobu. 

Odilazim. od Svete Zemlje, odilazim za uvijek, ali 
je zaboraviti ne ću nikada. ,,Ako zaboravim .tebe, Jeru- 
saleme"', — reći ću sa psalmistom — i tebe, Betleheme, 
tebe, Nazarete, i tebe, milo Genezaretsko jezero, i tebe 
veličajni Tabore, i tebe, slavna  Maslinska goro, i vas. 
sva, sveta, presveta mjesta, ,neka se zaboravi desnica 
moja. Neka prione za nepce jezik moj, ako se ne spomi- 
njem vas; ako ne pretpostavim vas najvišoj radosti 
mojoj. ' Bi 

Jučer poslije podne brzim udobnim autobusom, u 
sama dva sata, stigao sam iz Jerusalema u Jafu, na 
Sredozemnom moru. Prošao sam kraj Ramleha, 
nekadašnje Arimateje, rodnog mjesta srčanog Josipa 
Arimatejca, koji je zatražio od Pilata mrtvo tijelo Spa- 
siteljevo i polozio Ga u svoj novi grob, isklesan u kamenu 
na Kalvariji, u kojem nitko još ne bijaše pokopan. Ovdje: 
je lijepa crkva u čast toga junačkog i velikodušnog uče- 
nika Isusova sa malim franjevačkim samostanom. | 

Prošao sam kraj Lide, grada, u kojem je sv. Pe- 
tar _iscijelio Eneju, koji je osam godina ležao bolestan, 


180 








pak mnogi iz Lide i Sarone vjerovaše u Krista. Drži se, 
da je ovo rodno mjesto sv. Jurja viteza i mučenika, te. 
je njemu posvećena lijepa crkva, | Pad 

Jafa je jedan od najstarijih gradova  Palestine,. 
spominje se već od davnih vremena. Sva je prilika, da se 
je ovdje Jona ukrcao u lađu bježeći ispred Gospoda, 
pak ga riba progutala i živa izbacila na obalu morsku, , 
Grad je bio mnogo puta porušen, pa opet podignut ; ' 
opet do temelja razrušen i opet sazidan. Leži na jednom 
brežuljku nad obalom Sredozemnog mora i kroz vjekove 


.bio je glavna luka Svete Zemlje, dok je to danas Haifa 


na sjeveru Palestine. A luke naravne nema Jafa nika- 





JAFA 


kove. Parobrodi zaostaju usidreni pred njom na pučini : 
morskoj, dok pri samoj neizgrađenoj obali, samo nešto 
malo zaštićenoj niskim grebenima, stoji nekoliko stotina 
malih i većih arapskih barka, koje prenose putnike i 
tovare na parobrode. 

Baš sada, kad ovo pišem, pred večer, sa prozora 
iranjevačkog samostana, odakle puca pogled u medo- 
gled na pučinu Sredozemnog mora, gledam i brojim 
jedanaest velikih sredozemnih parobroda raznih narod- 
nosti, kako se jako zibaju na snažnom maestralu, a kraj 
njih poskakuju mnogobrojne barke, koje ukrcavaju . 
hiljade sanduka slatkih palestinskih naranača, poznatih . 
po svem svijetu sa njihove veličine i slatkosti a i za to 
jer nema u njima koštica. Čitava okolina Jafe miriše 
od prostranih nasada ovih naranača. 

< Grad je sav stisnut na ovom brežuljku nad samom 


obalom morskom, broji. oko kojih 40.000 stanovnika, | 


skoro sve muslimana ; ulice su krivudaste, tijesne, ne- 
čiste, mračne. Katolička crkva posvećena je sv. Petru 
Apostolu, a malo podalje od nje pokazuju mjesto, gdje 
je bio stan Šimuna kožara, kod koga je neko doba bora- 
vio Apostol sv. Petar i gdje je imao viđenje o ulasku 
pogaria u Kristovu crkvu. Malo podalje od grada, sred 
nasada naranača, pokazuju mjesto, gdje je bila kuća 
Tabite, koju je sv. Petar uskrisio, 


Poslije podne proveo sam u čuvenom modernom 
židovskom gradu Tel-Avivu, središtu cionističkog 
pokreta. Ovdje sve vrvi životom i gdje pred nekoliko 
godina nije bilo žive diuše, danas se diže veliki moderni 
grad od 100.000 duša, sa visokim palačama, sa bogatim 
izlozima, sa širokim ulicama, sa brojnim autobusima 
koji te prevoze od jednog kraja na drugi. Tel-Aviv se 
sasvim prislonio uz Jafu, tako da bi mislio, da je to je- 
dan sami grad, kad ne bi opazio silnu razliku i u zgra- 
dama i u ljudima. Svi su žitelji Židovi, svi natpisi po gradu 
su židovski, u jeziku kojim je napisan Stari Zavjet, 
u svim školama predava se samo židovski, u sinagoga- 
ma, kojih ima dosta, propovijeda se samo židovski, sve 
i posvuda samo židovski, pa i zrak je u neku ruku židov- 
ski. Mlađi među sobom govore samo židovski, dok stariji 
govore njemački, jer ne znadu jezik svojih pređa, ali se: 
trude i oni da ga nauče. 

Ovdje žive doseljenici iz Njemačke, Poljske, En- 
gleske i drugih strana svijeta i bave se mišlju, da uspo- 
stave kraljevstvo Judino. Hoće li im to uspjeti ? 


Na gori Karmelu, 5. lipnja 1934. 


Jučer po podne autobusom otputovao sam iz Jafe 
prema Haifi, gdje me čeka velika lađa ,,Polonia"', koja 


će me, preko Aleksandrije prevesti u Pirej, a odatle ću 
preko Atene i Soluna u domovinu. : 


Auto je jurio kroz plodnu Saronsku dolinu, 
sa bogatim nasadama naranača, smokava, maslina, ba- 
nana. Prolazili smo kroz zemlju Filistejsku, kroz žitna 
polja, koja je silni Samson palio lisicama, za čije je re- 
pove veživao zapaljene luči. 


182 





U Haifu smo došli nakon četiri sata vožnje. Haifa 
je sjeverna luka Palestine, Englezi su je u novije doba 
veoma lijepo uredili, te sada sav promet za Svetu Zem- 
lju i iz nje ide preko ove luke. Grad broji oko 100.000 | 
duša, vezan je sa zaleđem željeznicom, u njemu je dnevno 
bučna trgovačka vreva, a na lukobranu sveđerno stoji 
privezano nekoliko velikih parobroda. Tu je i moj »P0- 
lonia'', poljskog društva, sa poljskom zastavom na krmi, 
koji će večeras u 10. sati zadimiti, dignuti sidro i zaplo- 
viti na pučinu Sredozemnog mora. 





[GRAD HAIFA _ GORE SVETIŠTE MAJKE BOŽJE KARMELSKE 


Ovaj jedan dan čekanja veoma mi je dobro došao, 
da se uspnem na slavnu Karmelsku goru i da se 
pomolim ovdje ,,Zvijezdi mora", slavnoj Gospi Karmel- 
skoj, čija se crkva, prekrasna bazilika okruglog oblika, 
uzdiže koju stotinu metara nad površinom Sredozemnog. 
mora, sa: prostranim Karmelitanskim samostanom kraj 
nje. Pred čudotvornim kipom Majke Božje Karmelske, 
koji stoji nad glavnim oltarom, nekoliko metara iznad 
zemlje, izmolio sam “Gospinu krunicu  preporučujući 
se mogućoj Majci Božjoj za sretan povratak u domo- 
vinu. ' , 

Zašao sam u špilju, koja se nalazi ispod glavnog ol- 
tara ove bazilike. Tu gori 30 lampada, a darovali su te 
lampade 30 provincija karmeli anskog reda, svaka pro- 
vincija po jednu lampadu. Ispod oltara, na jednoj ploči 
Piše na latinskom jeziku : ,,U ovoj špilji boravio je ne- 
kada onaj veliki vođa i otac proroka Ilija Tezbi- 
ćanin." 

Skoro jedan čitav sat proboravio sam u toj špilji 
prebirajući u duhu burni život ovoga velikoga proroka, 
velikoga revnitelja za slavu Božju. Gledao sam iz da- 
ljine vrh one gore, na kojoj je on s Balovim svećenicima 
prinosio žrtve, kad je oganj s neba zapalio njegovu žr- 
tvu u potvrdu pravoga Boga, dok se žrtvenik Balov 
nije mogao zapaliti, te je zato 400 krivih proroka Balo- 
vih na toj: gori bilo sasječeno. 

Spustio sam se i u jednu veliku špilju na gori Kar- 
melu, bliže moru, koja je negda služila za školu mladim 
učenicima proročkim, a cijelo popodne evo stojim na te- 


rasi karmelitanskog  gostinjca diveći se nepreglednoj: 


pučini morskoj, po kojoj plove brojne lađe veće i manje, 
na vesla, na jedra i na paru, te ovdje pišem ove retke, 
posljednje u Palestini. 


Aleksandrija, 7. lipnja 1934. 


Preksinoć u 10 sati uvečer ,,Polonija" je dubokom 
sirenom dala znak za odlazak. Nastala je žurba mornara 
na velikoj lađi. Jedni su odriješavali konope, drugi su 
dizali sidro, treći su trčali ovamo i onamo po palubi, 
da izvrše zapovijed kapetanovu. 5 

Malo po malo parobrod je odmicao od kraja. Haifa 
se više ne vidi, ali dugo u noći jasno se vidjela svijetlost 
sa bazilike Majke Božje na Karmelu. Oko ponoći povukao 
sam se u kabinu na počinak, a kad sam se u jutro digao 
nigdje više nije bilo vidjeti kraja. Nepregledana morska 
pučina prostirala se pred mojim očima. Svugdje, kamo 
sam se okrenuo, samo more, nepregledno more. : 

Putnika na lađi ima jedna tisuća, sve sami Židovi, 
koji se vraćaju u Poljsku. Sinoć, uvečer kasno, prispjeli 
smo u Aleksandriju i tu je parobrod ostao čitav dan. 
Iskoristio sam tu prigodu da pogledam ovu najveću 
afričku luku. Bilo mi je osobito milo, što sam u ovdješ- 
njem franjevačkom samostanu našao svog bivšeg učenika 

sandrije. 





na dubrovačkoj teologiji, O. Kerubina Begelja, koji 


me je pratio čitav dan pokazujući mi znamenitosti: Alek- 


Atena, 10. lipnja 1934. 

Iz Aleksandrije otplovila je ,,Polonija'' preksinoć 
uvečer, Vozili smo se čitavu noć i po dana, najprije po 
pučini morskoj, onda kraj grčkih otoka. Došli smo u Pi- 
rej oko podneva, tu sam se ja iskrcao i proslijedio u 
Atenu, te u njoj već drugi dan boravka boravim diveći 
se klasičnim spomenicima ovoga historijskoga građa. 
Naravski, da sam posjetio i mjesto gdje je stajao hram 


*,,Nepoznatome Bogu'', o kojemu je sv. Pavao započeo 


svoju smažnu apologetsku propovijed Atenjanima kao i 
starodrevni areopag, gdje je sv. Apostol održao onu pro- 
povijed. ša 

U vrevi brojnog naroda, posred mnogobrojnih tu- 
rista, koji su sa zanimanjem razgledali klasični grad 
Aristotela, Demostena, Sofokla i drugih grčkih velikana, 
ja sam u duhu prisluškivao svetog Apostola, koji je 
svoj govor započeo: ,Ljudi Atenjani! Po svemu vas 
vidim da ste vrlo pobožni; jer prolazeći i motreći vaše 
svetinje nađojh i žrtvenik, na kome bješe napisano : 
,Nepoznatom Bogu''. Sto vi dakle ne znajući poštujete, 
to vam ja propovijedam. . ." ie 

Kao da vidim u onom mnoštvu, što su ovdje slušali 
sv. Apostola, nekoje koji pristaše uza nj i vjerovaše ; 
među prvima Dionisija Areopagitu i ženu po imenu 
Damaru, dok su toliki drugi, kad su čuli Apostola gdje 
propovijeda o uskrsnuću mrtvih, slegnuli su ramenima 
govoreći : ,,Čut ćemo te o tom drugi put." A nekoji su 
se cinički podsmijevali. (Dj. Ap. 17.). 

Beograd, 12. lipnja 1934. 


Napokon, nakon mjesec i po dana putovanja evo me 
— Bogu hvala — sretno i zdravo u domovini. Čitavu 
jednu noć i jedan dan jurio sam brzim vlakom iz Atene 
preko Soluna, Đevđelije i Niša do Beograda. Nisam se 
nigdje zaustavljao, pa ni u Solunu, jer mi je duša još. 
puna najslađih uspomena. 


Dok sam se vozio parobrodom ,,Polonija" Sredo- 
zemnim morem od Haife do Aleksandrije — jedini ka- 
tolički svećenik franjevac među tisućom sinova Judinih 
— jedan stari Židov neprestano me progonio svojim foto- 
grafskim aparatom, moleći me, da mu dopustim da me na 


uspomenu fotografira. Nećkao sam se neko doba, ali 


sam na posljetku popustio. 
Malo prije nego će parobrod stići u luku Pirej, taj 
stari Židov fotograf poklonio mi četiri snimka moje 


fotografije i, evo, donosim jedan ovdje na svršetku ovoga: 


moga Dnevnika u Svetoj Zemlji. 

O. PETAR VLAŠIĆ 


Druga djela istoga pisca: 


1. SAVREMENA BIBLIJSKA PITANJA 


Rijeka 1914. (Naklada Kuće Dobre Štampe). Kritika 
hrvatska (u Kar. Listu, Hrv. Straži, Vrhbosni, Našoj misli, 
Pravoj Crv. Hrvatskoj, Listu bisk. dubrovačke, Kršćanskoj 
školi, Riječkim Novinama i drugdje). Slovenska (u ,,Vodi- 
telju v bogoslovnih vedah"' i u ,,Času'") i njemačka (u ,,Zeit- 
schrift fur kath. Theologie') izrazila se veoma pohvalno ob 
ovom djelu. (Raspačano). 


2. PRAVI POJAM SVETOG PISMA 
(Izdanje Savremenih pitanja u Mostaru). 1919. (Raspačano) 


3. ŽIVOT LJUDSKI 


I. ciklus propovijedi po Sv. Pismu, Dubrovnik 1918. — 
Prvo izdanje ovog djela, u.kojem se predočuju dužnosti raz- 
nih dobi ljudskog života sa mnogim primjerima, razgrab- 
ljeno je kroz sami mjesec dana. Drugo izdanje priređeno 
je isto u Dubrovniku god. 1923. ; Cijena Din 20.— 


4. U ZEMLJI OTAJSTVA 


25 govora na blagdane Gospodnje ob otajstvima života 
Isusova. — II. ciklus PA PoIKG po Svetome Pismu. Dubrov- 
nik 1928. : Cijena Din 20.— 


5. ČUDESA ISUSOVA U PROŠLOSTI I SADAŠNJOSTI 


III. ciklus propovijedi po Svetome Pismu. — Beograd 
1927. — Sva Katolička štampa, a i nekoji pravoslavni časo- 
pisi u našoj državi (,,Glasnik Patrijaršije", ,,Hrišćanski Ži- 
vot') izrazili su se veoma pohvalno o ovom djelu i toplo ga 
preporučili kao veoma savremeno. Raspačano. 





(Slijede druga djela od istoga pisca). 


6. EVANĐELISTAR TO JEST EPISTOLE I EVANĐELJA 
preko sve godine po Novom Rimskom Misalu dozvolom Pape 
Pija X. — Dubrovnik 1921. — U velikom formatu (kao misal), 
na dobrom papiru, ilustrovano sa slikama na veće blagdane, 
velikim krasnim slovima, crveni i crni tisak, tako da se sva 
kritika pohvalno izrazila o izradbi. 


Ovaj Evanđelistar odobren je od svih hrvatskih biskupa 
za crkvenu porabu. Obično i fino izdanje. 


7. OBREDI VELIKE SEDMICE 


Dubrovnik 1921. — Jutrenji obredi preštampani su ovdje 
doslovce iz novog Evanđelistara manjim slovima i u manjem 
formatu. Večernji Obredi (Jutrenje Vel. Četvrtka, Petka i 
Subote) obrađeni su po najnovijem rimskom Brevijaru. 


Cijena uvezano Din 35.— 


8. HRVATSKI BOGOSLUŽBENIK 


ili zbirka svih Večernja i nekojih Jutrenja u godini, po no- 
vom R. Brevijaru, s dodatkom raznih molitava, obreda i pje- 
sama. — Napose tu se nalazi dugi Blagoslov polja s Evanđe- 
ljima, molitvama i zaklinjanjima, kako se čini po mnogim 
župama u Dalmaciji, Bosni i Hercegovini. 

Cijena uvez. Din 90.— 


9. BOŽIĆNI OFICIJ S DEVETNICOM 


i nekojim pjesmama. — Dubrovnik 1921. — Džepno izdanje. 
Uvezano Din 10.— 


10. OFICIJ ZA MRTVE S OBREDOM SPROVODA 


i s raznim molitvama za mrtve. I. izdanje. Dubrovnik 1921. 


— 1H. izdanje 1929. — : 
Uvezan Din 10.— 


(Slijede druga djela od istoga pisca). 


11. MALI OFICIJ BL. DJ. MARIJE 


Latinski i hrvatski. — Dubrovnik 1924. — 1. i II. izdanje 
raspačano. Priređuje se III. izdanje. ' Uvezano Đin 15 


12. PSALMI DAVIDOVI 


Prijevod i tujmačenja na temelju hebr. teksta s osobitim 
obzirom na Aleks. i Vulg. prijevod. — 4 debela sveska, svega 
skupa preko 1300 str. u 8-mini. Dubrovnik 1924. i 1925. — 
Gotovo svi naši biskupi preporučili. su svom svećenstvit ovo 
djelo. O njemu su se pohvalno izrazili i razni tuđi stručni ča- 
sopisi (n. pr. ,,Biblica" u Rimu, ,,Zeitschriit fiir_ Theologie"" 
u Innsbrucku i dr.). Cijena sva 4 sveska broš. Din 300, uvez 

Din 380.— 


. 13. HRVATI U RUMUNJSKOJ 


Putopisno-povijesne crtice s narodnim običajima. — 
Beograd 1928. ' Raspačano. 


14. POBOŽNA DUŠA 
Molitvenik za katolike u Srbiji. Beograd, 1927. Raspačano. 


15. MOLITVENIK ,,VRATA NEBESKA" 


Namijenjen je-u prvom redu starcima i staricama, a onda 
svima kratkovidnima. Tiskan je velikim krupnim slovima, 
da ga skoro i slijepi mogu čitati. Ima sve potrebne molitve i 
pjesme. Molitvenik je izdala u svojoj nakladi knjižara ,,Na- 
rodne Prosvjete'' u Zagrebu (Kaptol 29), kod koje se i nabav- 
lja. i Cijena Din 20.— 


16. VJERUJEM 
Katehetsko-apologetske propovijedi za sve nedjelje i 
blagdane, u godini. — Sa mnogim primjerima iz Svetog Pisma, 
iz života Svetaca, iz crkvene i svjetske povijesti i iz savreme- 
nog života. Sva kritika katolička i pravoslavna veoma se 
pohvalno: izrazila ob ovom djelu, koje ima 283 strana ovećeg 
formata. Beograd 1933. “ (Raspačano) 


(Slijede druga djela od istoga pisca). 


17. NAŠI UZORI 


. U ovom djelu, koje obsiže 483 stranice velike osmine, 
nalazi se preko stotinu potpuno obrađenih popovijedi na dane 
Svetaca. O poznatijim Svecima imade po tri ili dvije propo- 
vijedi, o manje poznatim po jednu. Pored toga na kraju knjige 


nalaze se opće propovijedi na dane Apostola, Mučenika, Is-. 


povjednika, Biskupa i ne Biskupa, sv. Djevica i ne Djevica, 
Sveca čije se moći štuju i sv. Zaštitnika mjesta. Beograd 1934. 
(Raspačano) 


18. DESET ZAPOVIJEDI BOŽJIH U NAŠE DANE 

Ovdje je čitav godišnjak propovijedi za sve nedjelje o 
deset zapovijedima Božjim s osobitim obzirom na naše doba. 
S mnogim primjenama iz Sv. Pisma, povijesti i savremenog 
života. Beograd 1935. (Raspačano) 


19. RUŽA OTAJSTVENA 
Propovijedi o BI. Dj. Mariji za sve njezine blagdane, i 
one manje poznate, kao i za svetišta Marijina i za mjesec 
vibanj. Ovo je djelo kroz sasma tri mjeseca po njegovom 
izlasku bilo rašpačano Beograd 1936. (Raspačano.) 


20. LITURGIJSKE PROPOVIJEDI 
“za sve nedjelje i blagdane Gospodnje. Djelo obuhvata 412 


stranica velike osmine, a stoji samo broširano Din 20.— 
:. Beograd 1937. 











